REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Četvrto vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Treći dan rada)

01 Broj 06-2/151-23

24. jul 2023. godine

B e o g r a d

(Sednica je počela u 10.15 časova. Predsedava Sandra Božić, potpredsednik Narodne skupštine.)

\*

\* \*

PREDSEDAVAJUĆA: Poštovane dame i gospodo narodni poslanici, nastavljamo rad sednice Četvrtog vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 91 narodni poslanik.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je primenom elektronskog sistema utvrđeno da je u sali prisutan 131 narodni poslanik, odnosno da su prisutna najmanje 84 narodna poslanika, da postoje uslovi za rad Narodne skupštine.

Obaveštavam vas da je sprečen da sednici prisustvuje narodni poslanik Janko Veselinović.

Nastavljamo rad i prelazimo na pretres u pojedinostima o Prvoj tački dnevnog reda – PREDLOGU ZAKONA O DOPUNAMA ZAKONA O OZAKONjENjU OBJEKATA.

Saglasno članu 90. stav 1. Poslovnika Narodne skupštine, obaveštavam vas da su na sednicu pozvani da prisustvuju Siniša Mali, potpredsednik Vlade i ministar finansija, Goran Vesić, ministar građevinarstva, saobraćaja i infrastrukture, prof. dr Darija Kisić, ministar za brigu o porodici i demografiju, Dubravka Đedović, ministar rudarstva i energetike, Nikola Selaković, ministar za rad, zapošljavanje, boračka i socijalna pitanja, i gospodin Bratislav Gašić, ministar unutrašnjih poslova, naravno sa saradnicima.

Predlog zakona o dopunama Zakona o ozakonjenju objekata je 1. tačka dnevnog reda na osnovu kojeg ste primili amandmane koje su na predlog zakona podneli narodni poslanici Nešić, Parandilović, Tepić, Stefanović, Grujuć, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić, Đorđić, Komlenski, Lutovac, Rakić, Milivojević, Novaković, Mitrović, Marković, Miladinović, Manojlović, Rističević, Lazović, Đorđević, Kozma, Jerinić, Pavićević, Gavrilović, Aleksić, Jovanović, Lipovac Tanasković i Đorđe Stanković.

Primili ste Izveštaj Odbora za ustavna pitanja i zakonodavstvo i Odbora za prostorno planiranje i saobraćaj, infrastrukturu i telekomunikacije, kao i mišljenje Vlade o podnetim amandmanima.

Pošto je Narodna skupštine obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandmane, u istovetnom tekstu, podneli su narodni poslanici: Nikola Nešić, Miloš Parandilović i zajedno Marinika Tepić, Borko Stefanović, dr Danijela Grujić, Janko Veselinović, prof. dr Vladimir Obradović, dr Anna Oreg, Željko Veselinović, Jelena Milošević, Marija Lukić, Pavle Grbović, Slaviša Ristić, Dalibor Jekić, Natan Albahari, Tatjana Pašić i Đorđo Đorđić.

Nikola Nešić ima reč.

Izvolite.

NIKOLA NEŠIĆ: Hvala, predsedavajuća.

Poštovani građani, poštovane kolege, zahtevam da se ovaj zakon povuče iz procedure zato što ministar Vesić nije spreman za ovaj zakon, odnosno nije uradio dovoljno analiza kako bi mogao da nam obrazloži, da adekvatno izračuna koliko bi, recimo, bilo opterećenje elektroenergetske instalacije kada se svi građani budu priključili koji budu dobili potvrdu, koliko je takvih građana kojima treba da pomognemo, da izađemo u susret kao Narodna skupština, a gospodin Vesić ne zna ni koliko imamo nelegalnih objekata. On je naslednik i prethodne i ove sadašnje vlasti, ne mogu da verujem da je preuzeo ovo ministarstvo a da još uvek ne zna koji je broj nelegalnih objekata u Republici Srbiji.

Da li na ovaj način, da li je ovo uvod u masovnu legalizaciju, ono što je pominjao njegov prethodnih, ministar Momirović, kada je pominjao masovnu legalizaciju? Da li će se sada neko legalizovati kada dobije sve ove potvrde? Da li je on upravo ovim ugasio najefikasnije rešenje koje je doneto 2015. godine? Molim vas za odgovor.

Šta sa ljudima koji su poštovali sve procedure do sada? Šta ćemo sa njima? Zašto pravimo građane prvog i drugog reda, gospodine Vesiću?

Hoćete li da odgovorite na neko pitanje? Da li vi verujete da će neko da se legalizuje i da uradi sve po proceduri kada ima mogućnost da samo sa jednom potvrdom dobije sve priključke?

Razumem ja humanu potrebu, ali mi nismo mapirali koji su ti građani kojima treba da izađemo u susret. Zbog toga zahtevam da se ovaj zakon, dok ne uradite adekvatnu analizu i ne dođete spremni pred narodne poslanike, da ga povučete iz procedure. Zahvaljujem.

PREDSEDAVAJUĆA: Reč ima Anna Oreg.

Izvolite.

ANNA OREG: Hvala predsedavajuća.

Uvažene kolege, poštovani građani, povodom izmena i dopuna ovog zakona i svih ovih zakona koji su danas ne dnevnom redu, mi smo zapravo prošle nedelje imali priliku da čujemo od našeg ministra Vesića, koji je inače postao poznati stručnjak za izgradnju po tome što je prevrtao one behaton kocke po Beogradu, dakle, naš ministar je rekao slušajući šta opozicija predlaže da se izmeni i da se dopuni kako mi zapravo iz opozicije ne želimo da se u Srbiji gradi i Bože moj kako ne želimo da se Srbija razvija.

Moram da vam kažem svakako ako pričamo o vašoj viziji razvoja tu ćemo se složiti to nikako ne delimo. Dakle, ako taj razvoj uključuje višestruko pretplaćivanje projekata, ako taj razvoj uključuje pranje novca kroz građevinsku mafiju, ako taj razvoj uključuje građevinstvo kao takvo, koje će da utiče na smanjenje kvaliteta života svojih građana, to nikako ne podržavamo.

Evo objasniću vam na par plastičnih primera šta za vas znači tačno razvoj Srbije. Dakle, za vas je razvoj kada na primer u centru Novog Sada dozvolite divlju gradnju. Dozvolivši izgradnju podzemnih garaža kod zgrade Banovine bez građevinske dozvole i to na taj način da te gradnje oštete statiku zgrade Skupštine Vojvodine, koja je inače pod zaštitom države.

Sa druge strane ste dozvolili da se izgrade nekakve betonske nadstrešnice koje su trajno naružile izgled Banovine, jedno velelepno arhitektonsko zdanje.

Za vas je razvoj Srbije i kada dozvolite da privatna svojina koja je predmet eksproprijacije tj. da vi procenite da treba da se gradi nešto što će biti od javnog interesa od sutra vredi manje. To znači da zemljište na koje su građani do juče plaćali porez uredno kao da je građevinsko od sutra kada ga država otkupi platiće za njega cenu kao da je poljoprivredno.

Niko nama ne garantuje da vi nećete promeniti na primer urbanistički plan posle otkupa tog zemljišta i dozvoliti na tim mestima na primer izgradnju stambene zgrade. Da li možete da razumete da na taj način utičete na nešto što je Ustavom zagarantovano pravo građanina na nešto što je svetinja a to je privatna svojina ili je za vas plan razvoja Srbije i to što ukinete nadoknadu za plaćanje prilikom konverzije zemljišta, što smo mi u Novom Sadu izračunali da na samo četiri lokacije, Futoškom putu, gde su se nekada nalazili objekti „Jugoalat“, „Jugodente“, „MB grafika“, i „Novitet“, budžet grada Novog Sada, znači Novi Sad samo na tim lokacijama gubi 12,5 miliona evra i tu korist imaju isključivo investitori.

Istovremeno, imamo saznanje da režim SNS priprema promenu urbanističkog plana u Novom Sadu i da nam tim lokacijama želi da dozvoli izgradnju osamnaestospratnica.

Dakle, za vas je razvoj kad gradite nebodere koji će biti, inače, puni podstanara, ili za one sa malo više sreće, moći će doživotno da se zaduže bankarskim kreditima, zato što danas više zaista, niko ne može da plati cenu koju iznosi kvadrat nekretnine, posebno ne u Novom Sadu.

Takođe, ta vaša vizija razvoja ne predviđa da infrastruktura prati gradnju stambenih zgrada. Dakle, vi u tim vašim vizijama razvoja niste isplanirali nijednu zelenu površinu, nijedan novi vrtić, nijednu novu školu, gde će ta deca koja će tu živeti, dakle, naselićete deo grada sa više hiljada građana bez da obezbedite normalne uslove za život. Ali, dobro, tačno vam je toliko i stalo do obrazovanja, mi smo prošle nedelje imali priliku da čujemo i premijerkin odgovor na zabrinutost moje koleginice iz našeg poslaničkog kluba koja je rekla da profesori, nažalost, ne mogu da pruže dovoljno kvalitetno obrazovanje svojim đacima, zato što ih u razredu ima previše.

Premijerka je rekla da to nije tačno, iznela je statistički podatak kako u Srbiji ima manje od 20 đaka u razredima. To je tačno, ima manje od 20, ali u taj prosek ulaze i ona mesta gde zapravo, skoro, pa, i nema dece, pa ih godišnje upiše petoro. To je ono što je takođe vaša vizija razvoja.

Dakle, jedan centralistički režim. Još sam na prvoj sednici predlagala inače, da napravite i formirate Ministarstvo za regionalni razvoj, jer na moju ogromnu žalost, se Srbija svela na Novi Sad, Beograd i na Suboticu. Ali dobro, oprostićemo premijerki tu opasku, zato što svi znamo da ona nije baš previše vremena provela u našim obrazovnim institucijama.

Da budemo iskreni do kraja, dok nam deca uopšte i stignu do tih škola do tada ih čuvaju babe i dede. Evo, poslanica iz SNS i moja sugrađanka se prošle nedelje hvalila kako mi u Novom Sadu imamo besplatne vrtiće. To je tačno, draga Staša, ali mi u tim vrtićima nemamo mesta, ne znam da li to znate, verovatno i ne znate, s obzirom da uvek ima mesta za članove vaše partije.

Dakle, vaša vizija razvoja nove vrtiće ne predviđa. Ali, dobro, s obzirom da ste sveli kvalitet života penzionera na našto što znači stajanje u redu za vaučere za putovanja, ili eventualno za kilo mesa na akciji, šta bi oni drugo radili nego čuvali unuke. Jel, to za vas vizija razvoja? Ali, dobro, i ako se neko žali, uvek postoji ona stara dobra 10 hiljada dinara po detetu, 10 hiljada dinara po penzioneru, malo zadužimo zemlju, malo zamažemo oči i svima je dobro. Ne, nije dobro.

Dakle, nama treba uređena zemlja, nama treba sigurna budućnost. Nama treba da ima ko da nas leči, da ne čekamo po šest meseci za neke specijalističke zdravstvene preglede, zato što pokušajte da razumete, zdravstvo ne može da bude privilegija bogatih i onih koji imaju novaca da plate privatnog lekara. Nama treba bolje obrazovanje, nama treba čist vazduh, čista voda. Treba nam dostojanstven život, a ne vaša milostinja.

Za kraj, sa ovim završavam, ako nemate kapaciteta da osmislite neki smisleni razvoj kako bi Srbija trebala da izgleda, ugledajte se na zemlje EU. Nećete mi valjda reći da je Ljubljana potpuno luda što ne gradi nebodere u svom širem centru, ili da je Švedska izgubila kompas što nije čitavu Švedsku naselila u Stokholm, ili Nemačka u Berlin. Neće biti drage kolege. Neće biti. Znam da je vama dobro, vi ste sebe i sve vaše debelo obezbedili, baš preko tih vaših investitora, koji bi se inače u svakom normalnom svetu zvali drugačije, imali bi drugu adresu za stanovanje. Ali, Srbiji i njenim građanima nije dobro. Zato ćemo vas menjati. Hvala.

PREDSEDAVAJUĆA: Po amandmanu Milija Miletić.

MILIJA MILETIĆ: Zahvaljujem se, poštovana potpredsednice.

Unazad nekoliko dana govorili smo o ovom zakonu kojim se daje mogućnost našim ljudima kojima je isključena struja i koji nemaju struju da mogu da se priključe. Mislim da je to ispravna stvar. Stvarno treba da damo podršku tim ljudima, a nastavljamo se naravno postupak ozakonjenja.

Ne razumem šta je problem, šta je šteta da neko kome je isključena struja ili treba da mu se priključi struja, do sada nije mogao, a posle će moći. Uvaženi ministre, mislim da je ovo ispravno. Treba da omogućimo našim ljudima koji do sada nisu imali tu mogućnost, kroz zakonsku formu da mogu to da urade. Prema tome, ovaj amandman ne treba da se prihvati. Treba da nastavimo da radimo da se obezbede uslovi da ljudi mogu da grade i da u tim izgrađenim objektima, gde treba da se dogradi, da se ljudima obezbedi elementarna stvar, a to je struja i voda.

Još jednom, pozivam kolege da ne glasamo za ovaj amandman.

PREDSEDAVAJUĆA: Reč ima Marijan Rističević, po amandmanu.

Izvolite.

MARIJAN RISTIČEVIĆ: Dame i gospodo, narodni poslanici, meni je jako dirljivo kada ovi šolakčići pričaju o izgradnji i kada govore o ozakonjenju. Oni su u principu stručnjaci za razgradnju. Dakle, kada su vladali, malo šta su gradili, ali su se zato dobro ugrađivali.

Most na Adi je najbolji dokaz za to. Most koji je spojio dve mesne zajednice, koji nema nikakvu funkciju, koji je preveo žedne preko vode. Dokaz za to je, što ga ni oni sami ne blokiraju. Dakle, blokiraju pokušaj izgradnje mosta u Novom Sadu, pokušaj izgradnje u Beogradu, ali nikada ne pokušavaju da blokiraju most koji je napravio njihov lider. Dakle, nemaju šta veliko tamo ni da blokiraju. Obično idu na Gazelu, na delo Branka Pešića, ali nikako da odu na nedelo gospodina Đilasa.

Dame i gospodo narodni poslanici, blokirali su puteve, prerastaju polako u žuto zelene eko teroriste. Ne verujem da oni bilo šta mogu da izgrade, a tamo negde posle 2013. godine zatekli smo posle njihove vlasti, njihovo nedelo potpuno razvaljenu i razgrađenu državu u kojoj se malo šta gradilo, ali su se oni uveliko ugrađivali u tu neizgradnju.

Dakle, pravili su puteve iz njive u njivu, pravili su razne gluposti, trošili novac, ali ništa nije bilo u funkciji građana, niti su bilo šta dobro doneli. Nama je posle 2013. godine odnosno posle 2012. godine pripala obaveza i čast da gradimo državu. Oni je nikad nisu gradili, uveliko su je razgradili i dok se mi borimo za državu, oni se bore za Šolaka.

Zato mi je strašno dirljivo to njihovo zalaganje za ozakonjenje, navodno za izgradnju. Kada su bili stručnjaci za neizgradnju i kada se uveliko nezakonitim protestima bore protiv izgradnje ove zemlje. Mi smo na strani države, oni na strani Šolaka, svako brani svoju stranu i zato mislim da nam je čast da branimo državu, a na njihovu sramotu i bruku je da brane Šolaka i njegov kapital. Hvala.

PREDSEDAVAJUĆA: Zahvaljujem.

Po amandmanu, Aleksandar Marković.

Izvolite.

ALEKSANDAR MARKOVIĆ: Zahvaljujem.

Kratko ću, čak se ne bih ni javio, da nismo čuli ovde razne mudrosti, da tako kažem. Dakle, jasno je svima da ovaj predlog zakona je predložen i nadam se da će biti usvojen, da olakša položaj i život određenoj kategoriji stanovništva koja u 2023. godini nema struju. Ne svojom krivicom u najvećem broju slučaja. Zato smo se odlučili na izmene postojećeg zakona, da olakšamo život tim ljudima.

Ono što želim da poručim ovim mudracima koji su pričali, a sede preko puta mene, da to što su oni protiv ovog zakona direktno znači da su protiv te kategorije građana koji u 2023. godini nemaju struju. U najvećem broju slučajeva, ne svojom krivicom. Ja bih voleo da poznajete nekog od tih ljudi. Sticajem okolnosti poznajem ljude koji su u toj situaciji. Apsolutno, ne svojom krivicom su dovedeni u situaciju da nemaju struju i da ne mogu da se priključe na komunalnu infrastrukturu. Ne svojom krivicom.

Šta treba da radimo? Da posmatramo te ljude kako nemaju struju u 2023. godini, u 21. veku. Jel to vaš predlog? Jel to vaša politika? Jel to vaša ideja? U redu, samo to kažite građanima. Dakle, onaj koji je protiv ovog predloga zakona taj je protiv hiljada i desetina hiljada ljudi koji nemaju struju, a imaće struju i to vrlo brzo, upravo zahvaljujući ovim izmenama zakona koje se nadam se ćemo usvojiti u danu za glasanje. Još jednom pozivam da olakšamo život tim ljudima. Hvala.

PREDSEDAVAJUĆA: Zahvaljujem uvaženi narodni poslaniče.

Po amandmanu Marina Lipovac Tanasković.

MARINA LIPOVAC TANASKOVIĆ: Hvala.

Da se nadovežem na kolegu. Lepo ste rekli, oni nisu krivi. A ko je kriv kolega? Možete li da kažete ko je kriv? Ja kriva? Grešite. Kriv je ovaj sistem koji dozvoljava da se gradi nelegalno. Kriv je ovaj sistem koji dozvoljava da investitori grade bez građevinske dozvole, bez dokumentacije.

To ste vi dozvolili. To je dozvolila ova vladajuća stranka i niz godina unazad se to dozvoljava. Ne vladate vi od juče Srbijom, vladate već 12 godina. Za 12 godina niste uspeli da rešite ovaj problem. Pa, kada pričate već o nekom krivcu onda recite ko je kriv, recite – vladajuća stranka je kriva. Hvala.

PREDSEDAVAJUĆA: Bratimir Vasiljević po amandmanu. Izvolite.

BRATIMIR VASILjEVIĆ: Poštovan predsedavajuća, dame i gospodo poštovani poslanici, poštovani građani Republike Srbije, morao sam da se javim vezano za predlog amandmana koje je dala opozicija i da kažem svojim saborcima da ne glasamo za takav amandman, jer nije u interesu građana Republike Srbije.

Kada se radi o nelegalnim objektima, a ovde se radi o nečemu drugom. Ljudi koji su ostajali bez struje, vode, kanalizacije zbog dugova u vremenu kada nisu bili u situaciji da izmiruju svoje obaveze i mi to odlično znamo kako je to stojalo i u kom vremenu se to dešavalo. Sada se pokušava SNS da se inputira da smo mi zaboga krivi za ta vremena, a znamo odlično da je to bilo između 2008. i 20013. godine. Znamo odlično da mnogi objekti su imali pravo korišćenja struje, kanalizacije i vode, a da im je to pravo uskraćeno. Posle isključenja vode, navodno ne mogu da se priključe ponovo na korišćenje struje, vode i kanalizacije zato što nemaju dozvolu, a te objekte su gradili onda kada za to nije ni bilo zakonom obavezno tražiti dozvolu, ali se sada za priključenje traži.

Ovo je smišljeno, ovo je pametan potez ministarstva i ja ga pozdravljam i ovako treba da se radi kada su u pitanju naši građani, jer u 21 veku ostaviti ljude bez mogućnosti da se priključe na vodu i struju i kanalizaciju je zločin.

Ne razumem opoziciju da se bori protiv toga i da se bori protiv građana. Govorim sa aspekta Niša, znam koliko i znam lično ljude koji imaju taj problem, a nikako ne mogu da ga reše, i evo prilike, i evo mogućnost da se ovom izmenom zakona omogući ljudima da mogu normalno da nastave da žive kao svi civilizovani ljudi na ovoj zemlji. Hvala lepo.

PREDSEDAVAJUĆA: Po amandmanu, Radmila Vasić.

RADMILA VASIĆ: Hvala.

Hoću da kažem da poslanička grupa Srpski pokret Dveri, nije podnela ni jedan amandman na ovaj zakon ozakonjenju, ali pre svega želim da kažem da sam u ovoj celoj situaciji podržala „Udruženje građana želimo struju u 21. veku“ jer sam u toj njihovoj grupi videla da tu postoje stvarno ugrožene porodice, dosta samohranih roditelja i dosta onih koji su stvarno i zidali te individualne objekte, isključivo porodične kuće, da bi rešili svoj osnovni problem, odnosno da obezbede sebi i porodici krov nad glavom.

To ne znači, međutim da je ovaj zakon u celosti dobar i ja u tom delu ovaj zakon podržavam i pozivam sve građane koji su zidali od 2018. godine kada im je uskraćena mogućnost da mogu da podnesu zahtev za priključenje električne energije i drugih, ostale instalacije, vodovod i kanalizaciju, gas, grejanje i tako dalje. Znači, ja pozivam građane da iskoriste ovu mogućnost i to pozivam one građane koji su ovo radili da bi obezbedili krov nad glavom.

S druge strane, kritikujem vlast, kritikujem i ministarstvo, kritikujem i Vladu da se u poslednjih deset godina ništa nije radilo da se zaustavi urbanistički haos i divlja gradnja. Tako da se zidalo svuda i na svim parcelama od građevinskih do kulturno-istorijskih celina, a posebno ste odgovorni za ovo što sad imamo ljude i porodice i građane koji ne mogu da se priključe jer od 2018. godine, određenom uredbom, vi ste zabranili bilo kakvo priključivanje električne energije i vi to sada ovi zakonom pokušavate da ispravite.

Međutim, ukazujem na to, da će se ovim zakonom priključiti, ozakoniti, odnosno rešiti neka pitanja i oni investitori za koje ste prećutno gledali dok zidaju divlje. Ukazujem da je to u pitanju Zemun, primera radi, naselje Altina gde su zgrade jedna pored druge, po nekoliko spratova, gde uopšte nije dozvoljena gradnja. Ovde će se desiti da će se ti stanari sutra sami posebno prijavljivati i imati mogućnost, a inače investitori bi bili u obavezi da prvo reše uslove, da reše priključke, da reše vodu i kanalizaciju, a tamo ništa tamo nema. Ovim ćete ovaj deo nezakonitosti da ozakonite i protiv toga se inače borim i ukazujem na to. Hvala vam.

PREDSEDAVAJUĆA: Reč ima Miloš Parandilović.

MILOŠ PARANDILOVIĆ: Sve ovo što ću ja sada reći, mi ovde u parlamentu manje-više vrlo dobro znamo, ali ću ovo reći zbog javnosti građana Srbije, da ih podsetim.

Imam osećaj da organi koji smišljaju ove zakone i tela i predlažu ih Narodnoj skupštini sede negde u debelom mraku i smišljaju načine kako da namagarče sopstveni narod. Tako da manje-više bilo koji zakon koji je prošao kroz skupštinsku proceduru ovih 11 godina upravo za to i služi, da magarči sopstveni narod i da im oteža život.

Niste vi ovaj zakon smislili da bi olakšali građanima da legalizuju svoje objekte koje su napravili da bi mogli da žive u njima i niko normalan u ovom parlamentu nema ništa protiv da se olakša život tim građanima koji su nelegalno u brzini nisu stigli da sagrade svoje objekte. Međutim, ovaj zakon služi za to da se legalizuju bespravno podignuti objekti sa krupnim kapitalom kriminalaca koju ova vlast pomaže, odnosno u nekakvoj vrsti saradnje sa već punih 11 godina. Vi na ovaj način legalizujete zapravo pljačku i šaljete kakvu poruku i Srbiji i svetu? Da se ovde isplati nelegalno graditi.

Dakle, isplati se nelegalno graditi, jer je lakše legalizovati objekat nakon toga nego prikupiti dokumentaciju i krenuti u legalnu izgradnju. Pa, krenite malo Beogradom gde se gradi na svakom koraku po neka zgrada, pa pogledajte koliko tih investitora ima građevinsku dozvolu i koliko njih radi zapravo po zakonu države Srbije. Videćete da je to jedan mali, minoran broj. Vi zapravo sa ovim zakonom radite sledeće, šaljete poruku, slobodno vi gradite nelegalno, kriminalci perite pare preko gradnje, a mi ćemo vam nakon toga doneti zakon kojim ćemo legalizovati vašu pljačku. To vi ne radite džabe, meni je jasno zašto to radite, ali drugom prilikom ćemo o tome.

PREDSEDAVAJUĆA: Reč ima Gorica Gajić.

GORICA GAJIĆ: Hvala, predsedavajuća.

Javljam se po amandmanu. Većina govornika je ovde rekla da ove izmene i dopune Zakona o ozakonjenju omogućavaju privremeno priključivanje na infrastrukturu gas, vodu, struju, svim onim objektima koji su nelegalno izgrađeni. Ovde se uglavnom potenciralo i akcentovalo individualne stambene zgrade u nekim ruralnim područjima i grada Beograda, a ima ih i diljem Srbije, tako da svi ti ljudi, svi ti građani koji imaju kuću od sto, sto i nešto kvadrata, koji godinama nemaju struju, treba da im se priključi i struja i voda i jeste nehumano da u 21 veku sve to nemaju, ali i oni si isto tako mogli ili mogu lokalne samouprave ili bi lokalne samouprave trebalo to u ratama da im daju da plate, jer ozakonjenje sa svom potrebnom dokumentacijom može da košta za kuću od sto kvadrata negde 20 do 30 hiljada dinara. Da kažemo da to nije i neki preveliki iznos u odnosu na iznos koji bi platili da su na vreme dobili rešenje i legalno gradili objekat po građevinskoj dozvoli.

Ja sam upravo razgovarala sa urbanistima iz nekoliko gradova, na ovaj način će nelegalni investitori, krupni, koji imaju 20 ili 50 stanova u stambenim zgradama, koji su izbegli plaćanje građevinske dozvole, koja je petostruko veća nego iznos za ozakonjenje, na neki način sada legalizovati svoju gradnju. Znate šta mi oni kažu? Nikada više oni neće tu zgradu ozakoniti, jer su eto dobili priključak na kompletnu infrastrukturu.

Ovo što je manjkavost ovog člana je izmena ovog člana. Pitam gospodina ministra Vesića koji je to privremeni rok? Na koliko privremeno može da se priključi na vodu, struju, kanalizaciju? Kažu mi da „Elektrodistribucija“ daje godinu dana rok ili je to neograničeni rok? Znači, privremeno znači mesec, šest ili godina dana? Samo nam objasnite to, da bi ljudi znali.

U pravu su sve kolege koji kažu - mi ćemo na ovaj način spasiti milione velikim investitorima koji su divlje u Srbiji, najviše u Beogradu, gradili, da legalizuju ovako po jednoj jako, jako pristupačnoj ceni. Ko ima korist od toga, to verovatno samo vi znate.

PREDSEDAVAJUĆA: Reč ima Radovan Arežina.

Izvolite.

RADOVAN AREŽINA: Poštovana predsedavajuća, poštovani ministre, kolege narodni poslanici i narodne poslanice, poštovani građani Republike Srbije, stvarno nisam mislim da se javim po ovom amandmanu, ali jednostavno ove diskusije su me malo podstakle da kažem nešto.

Većina nas ovde prisutnih poslanika došla je iz unutrašnjosti, došla je iz malih sredina i mi znamo šta znači ovaj zakon za ljude, za socijalne kategorije, za sela, za zaseoke, za salaše, za mnogo toga što ima i što je na terenu i što opterećuje.

Mislim da ovde dosta nas učestvuje u radu lokalnih samouprava i mislim da mi svi znamo na koje probleme nailazimo i znamo šta znači to kada nekome ne možemo dati tamo priključak za vodu, a naše je lokalno javno preduzeće, a taj naš građanin bi to platio i ovo što je privremeno jasno je definisano, tako da, ministre, mislim da ovde stvarno nema ništa suvišno. Ovo je samo jedna velika pomoć.

Mi nismo došli iz unutrašnjosti da pratimo ko šta gradi po Beogradu? Valjda za to postoje institucije u ovoj državi koje su relevantne i koje to rade. Ja sam više da neko ozakoni i da može da se priključi na vodu i na struju, pa makar onaj priključio zgradu sa hiljadu stanova. Meni je bitan taj čovek tamo odakle dolazim ili odakle dolazi većina nas koji smo iz rubnih područja Srbije.

Mislim da moramo da vodimo računa da neke stvari koje govorimo ne vređaju građane koji su u stanju ove potrebe možda čak i decenijski. Ovim zakonom lokalnim samoupravama sa rubnih područja veoma doprinosite da rešimo određene probleme, jer imali smo problem u jednom selu kod Kladova koje je prosto tamo na samoj periferiji, ljudi imaju, tako zovu, bašte u produžetku i oni su imali svoje tamo male šupice sa alatom i hteli su da priključe vodu. Voda prolazi tuda, a ne možete nikako da im nađete modus da se priključe. Mi smo uspeli da im izađemo neki modus, ali veoma teško posle 10, 15 godina. Ovo bi sada omogućilo…

Drugo, da imamo ljude koji se vraćaju selu, koji se vraćaju prirodi, stave kamp kućicu, prolazi im dalekovid, prolazi im sve to, zašto se ne bi čovek priključio?

Dajte da malo o nekim zakonima… Ja razumem da imamo želju da govorimo, ali prosto vidite da podržimo nešto što je pozitivno prema širem brojem građana, a svaki Zakon uvek može da se meri sa ove ili one strane.

Hvala vam.

PREDSEDAVAJUĆA: Poštovani narodni poslanici, saglasno članu 27. i članu 87. stavovi 2 i 3. Poslovnika Narodne Skupštine, obaveštavam vas da ćemo danas raditi i posle 18.00 časova zbog potrebe da Narodna Skupština što pre donese akte sa dnevnog reda ove sednice.

Na član 1. amandman, sa ispravkom, je podneo narodni poslanik Đorđe Komlenski.

Vlada i Odbor za prostorno planiranje, saobraćaj, infrastrukturu i telekomunikacije prihvatili su amandman, sa ispravkom, a Odbor za ustavna pitanja i zakonodavstvo smatra da je amandman, sa ispravkom, u skladu sa Ustavom i pravnim sistemom Republike Srbije, pa konstatujem da je amandman, sa ispravkom, postao sastavni deo Predloga zakona.

Reč ima Đorđe Komlenski.

Izvolite.

ĐORĐE KOMLENSKI: Zahvaljujem, predsedavajuća.

Drugarice i drugovi, dame i gospodo, usvajanjem ovog amandmana mi smo samo potvrdili nameru Vlade da se ovde radi isključivo o priključenju porodičnih stambenih objekata koje su građani sticali izgradnjom ili kupovinom posebnih delova objekata da bi time rešili svoje stambeno pitanje, da bi ga rešili na trajan način.

Ovo nedvojbeno ukazuje na pravac kojim se ide kada su upitanju dopune ovog zakona i one su se pokazale apsolutno neophodnim.

To što uvažene kolege ne vide ništa osim Beograda, Novog Sada, Niša i velikih gradskih sredina i ne poznaju seoske sredine i nemaju predstavu o tome kako se od pamtiveka gradilo u selima, da nisu bile potrebne ni građevinske dozvole, da postoje kuće koje su stare preko 100 godina koje ne mogu danas da se priključe na struju, na vodu, na kanalizaciju iz jednog prostog razloga, jer je to tako trajalo i te kuće su u skladu sa tadašnjim zakonskim propisima zidane na osnovu potvrde koje su dobijali iz mesne zajednice. S jedne strane, ti građani su došli u situaciju da izgube svoje priključke. Tamo 2006, 2007. i 2008. godine su ostali bez posla i nisu imali od čega da plate struju, a onda sa zakonskim promenama novi priključak im nije odobren.

Da li je normalno te ljude terati na dodatni trošak, iako su svojevremeno postupali u skladu sa zakonom? Ja stvarno to ne mogu da razumem. Ako je intencija da mi danas ljude koji su rešavali svoja stambena pitanja ostavimo bez osnovnih ljudskih potreba zarad rizika koji je minoran da se tu provuče neko od onih ko je investitor ili ko pokušava to da zloupotrebi je apsolutno nenormalno.

Znači, ne postoji nijedan zakon koji će omogućiti stoprocentnu sigurnost, ali u ovoj situaciji uz adekvatnu uredbu i opšte akte koje će Vlada doneti, ja sam siguran da će takve zloupotrebi biti maksimalno sprečene.

U krajnjem slučaju, bolje da se negde neki investitor koji je zidao do 2012. godine, jer, zapamtite, od 2014. godine pa na ovamo, ugovori o kupoprodaji stanova nelegalnih se nisu mogli ni overiti. Znači, niko nije ni mogao na takav način da rešava stambena pitanja. Ne može da bude. To je moglo da bude samo u vreme najvećim delo do 2000. do 2012. godine. Prema tome, ako vam je žao da se provuku oni koje ste vi pustili da rade sve i svašta u ovoj državi, da grade kako su gradili, ja to mogu da razumem, ali o tome ste trebali da razmišljate na neki drugi način i građani Srbije treba da znaju da je ovo očajnički pokušaj da se zarad pribiranja nekih sitnih političkih poena spreči mogućnost da svaki građanin u Srbiji u svom porodičnom domu, u svom stanu koji je rešio svoje porodične probleme i stanovanje ima struju, vodu i može da se priključni na kanalizaciju.

Hvala.

PREDSEDAVAJUĆA: Na član 1. amandman su zajedno podneli narodni poslanici dr Zoran Lutovac, dr Dragana Rakić, Srđan Milivojević, Nebojša Novaković, dr Nenad Mitrović, Ksenija Marković, Sanja Miladinović i Tatjana Manojlović.

Da li neko želi reč?

Reč ima Srđan Milivojević.

SRĐAN MILIVOJEVIĆ: Poštovani građani Srbije, ovde pokušava vlast da obmanama kaže da je navodno opozicija protiv ovog zakona. Ja ću samo vas, građane koji ste ostavljeni bez struje, vode, kanalizacije, gasa i drugih komunalija, a koji ste protestvovali ovde ispred Narodne skupštine, da podsetim da se samo opozicija udostojila da vas primi i da je ovo konkretan pritisak ljudi koji protestvuju na ulicama.

Uplašeni protestom na ulicama, ljudi iz vlasti koji su izgradili bespravne zgrade, sada u strahu da ne izgube vlast, izlaze vam u susret i daju vam vodu, struju i onda kažu - evo, mi vam to dajemo. Ne daju to oni, to daje vaš pritisak i vaša upornost i upornost ljudi koji su protestvovali svih ovih meseci na ulicama Beograda i to daje strah od gubitka vlasti iz redova Srpske napredne stranke.

Kada govorite o broju zahteva, 50 hiljada ima zahteva i ja sam apsolutno uveren da ova nesposobna vlast neće biti u stanju da reši 50 hiljada zahteva samo u Beogradu u propisanom roku. Pre dva, tri dana je bilo veliko nevreme u Beogradu. Još uvek su delovi Beograda bez struje. Još uvek me zovu ljudi i kažu - molim vas, ja nemam više od 72 sata struju. Pa, kako ćete 50 hiljada ljudi da priključite na struju u propisanim rokovima ako niste u stanju da sanirate posledice nevremena?

Kada smo već kod nevremena, molio bih kameru, iako nema RTS-a, važniji je prenos utakmice Maroko - Nemačka u ženskom fudbalu, nego sednica Narodne skupštine, ali da vas podsetim na jednu od vaših spektakularnih vesti u partijskom glasilu tabloidnog karaktera dezionformer. Kaže, Vojska Srbija je u stanju da kontroliše vreme neposredno pred Putinovu posetu. Mrtvi ladni to kažu. Sada treba neko normalan da vas pita da li su ove posledice nevremena rezultat toga što nismo vam uzeli dugmiće za kontrolu nevremena i treba da vas pita da li ste ovako dočekali Putina?

Kada smo već kod vojske, da li je tačna informacija da su na Pasuljanskim livadama povređena tri vojnika u velikom nevremenu? Zašto o tome nema nikakvih informacija? Zašto se to krije?

Kada govorite o priključenju nelegalnih objekata, gde se nalazi najveći spomenik korupciji ove vlasti pored Beograda na vodi? Pa, na krovu Srbije. Doduše, to je sad možda jedan od najvećih vrhova Srbije kad ste Kosovo prodali vašem koalicionom partneru Aljbinu Kurtiju, ali na Pančićevom vrhu se nalazi objekat koji je nelegalno izgrađen i priključen na struju. Deset godina to je spomenik korupciji SNS i Aleksandra Vučića.

Kada govorite o porušenim mostovima i čudite se nekim porušenim mostovima, pa nije nama poplava odnela dva mosta. Vi ste ta dva mosta pravili. A vi koji se čudite kakvi su mostovi, evo, ovakve ste mostove ostavili 2000. godine, kad vas je narod motkama najurio sa vlasti. Evo, to su bile slike mostova. I vi ćete nešto da gradite? Pokrijte se tu ušima i ćutite, bar nemojte da pričate gluposti da vam se smeje narod. Hvala.

PREDSEDAVAJUĆA: Đorđe Komlenski ima reč. Izvolite.

ĐORĐE KOMLENSKI: Zahvaljujem, predsedavajuća.

Neko ko bi bar želeo da glumi da je normalan, prozivajući nas da smo nenormalni, potrudio bi se da sasluša ono što su pre njega iz opozicije govorili kolega Nešić i gospođa Oreg, koji su apsolutno rekli da su protiv donošenja ovakvog zakona.

Prema tome, nije vladajuća garnitura protiv donošenja ovakvog zakona, nego upravo oni sa kojima vi delite iste misli i slična osećanja. Nemojte džabe građane Srbije dovoditi u zabludu. Najveći deo nelegalnih objekata, najveći deo kriminala, pa i najskuplji kriminalni objekat koji je napravljen u Srbiji Most na Adi je napravljen u vreme vaše vlasti i pravili su lideri u koje se vi danas kunete.

Prema tome, bolje se vi poklopite ušima i ćutite, jer građani Srbije nemaju tako kratko pamćenje koliko je vaše.

PREDSEDAVAJUĆA: Marina Raguš, replika.

MARINA RAGUŠ: Kada govorite da se neko pokrije ušima i da ćuti, znate, kada budete lokatori za NATO avijaciju, treba da prebrojite koliko je mostova tokom NATO agresije srušeno, koliko puteva uništeno, koliko bolnica i kuća porušeno do temelja, koliko ljudi je izginulo.

Ja sam jednom prilikom rekla za sve ono što ste vi radili u tom prethodnom periodu, a moramo da referišemo na to, vi ne trebalo da budete u ovom parlamentu. Trebalo je da budete procesuirani za čin veleizdaje.

Takođe, postoji priča o kojoj kolege, pogotovo mlađe, vrlo toga malo znaju, kada su vas uhvatili sa hrpom para, šta ste rekli? Idem tetki da odnesem, da kupim lek, i niste bili jedini.

Dakle, ova zemlja je sistematski rušena, a epilog toga je bila NATO agresija, zahvaljujući vašim naporima da locirate sve ono infrastrukturno što je trebalo uništiti u ovoj zemlji, što je trebalo ovu zemlju da vrati u srednji vek i u tome ste uspeli.

Stoga vas molim svaki put sledeći put kada govorite, makar o infrastrukturi i o napretku ove zemlje, da se ipak pokrijete i da ćutite.

PREDSEDAVAJUĆA: Zahvaljujem.

(Srđan Milivojević: Replika.)

Nemate osnov za repliku.

Pažljivo smo slušali, niko vas nije imenom i prezimenom spomenuo.

Kažem da smo svi pomno slušali ovde, da vas niko nije spomenuo, nemate osnov za repliku.

Dakle, nemate osnov za repliku i jedino ako se niste negde prepoznali po nekom drugom osnovu.

Po amandmanu, možete.

SRĐAN MILIVOJEVIĆ: Dakle, nisam ja Bilu Klintonu nosio dva miliona dolara zato što sam pametan, nego Aleksandar Vučić. Dao mu je dva miliona dolara da pobedi na izborima ne bi li ponovo bombardovao Srbiju, a Aleksandar Vučić dobio stan od dva ara. Nisam ja Tonija Blera uzeo za savetnika da me savetuje, nego je to uradio Aleksandar Vučić. Nisam ja doveo Gerharda Šredera da ovde govori na skupu SNS na dan kada ste ušli u izbornu kampanju, nego Aleksandar Vučić. Nisam ja izveo majku iz RTS-a neposredno pre bombardovanja, nego jedan drugi čovek, sram ga bilo na tome. Nisam ja poslao pilote sa neispravnim avionima da uđu u susret NATO avijacijama, nego vi. Ni akumulatore avioni nisu imali. Nisam ja angažovao Tonija Blera i stavio bedž sa likom Tonija Blera umesto bedža sa likom Vojislava Šešelja nego vi.

Dakle, sram vas bilo. Martinovićevim ušima da se pokrijete.

PREDSEDAVAJUĆA: Marina Raguš, replika.

MARINA RAGUŠ: Vi ste sada opravdali sve ono što se dešavalo tokom NATO agresije. Za vas je RTS bio legitimna meta, koliko vidim.

Majka Aleksandra Vučića bila je dežurna tada kada je RTS pogođen, sram vas bilo, majka Aleksandra Vučića. Tada je u RTS-u, mi smo svi bili na terenu, za razliku od vas, i gledali da pomognemo svima onima koji su bili rušeni 78 dana, a vi ste pomagali lociranjem meta, legitimnih meta. Za vas je svaka kolateralna šteta opravdana, svako rasparčano telo opravdano.

Kako vas nije sramota uopšte da budete u ovom parlamentu? Da li vi znate šta ste radili? Da li ste zaboravili? Zaboravili ste kako vas je okupljala ekipa u Budimpešti, kako vas je plaćala, pa ste krili novce u točkovima džipova. Jeste li to zaboravili? Zašto? Da tom NATO agresijom Kosovo dobije takozvanu svoju državnost, da odmah posle 2000. godine pustite albanske teroriste.

Pa, taj Bil Klinton, Šreder i ekipa koja je bila oko njega, vas su doveli na vlast. Nismo vas mi srušili, dragi kolega, srušila vas je korupcija u vašim redovima,zato što ste onolike pare kolike ste dobili, umesto da završe u putevima, što radi Aleksandar Vučić, bolnicama, subvencijama domaćoj privredi, pomoći deci, majkama, dodacima za decu, kod vas su završavali u privatnim džepovima.

Šta ste zaboravili, sporne privatizacije? Zaboravili ste vaše tajkune, zaboravili ste sve one pare koje ste dobijali da bi ova zemlja bila razrušena, da bi Kosovo bilo oteto, da biste pustili teroriste koji sada vladaju.

Ja da sam na vašem mestu, nikada ne bih ušla u srpski parlament.

PREDSEDAVAJUĆA: Zahvaljujem.

Gospodine Milivojeviću, za repliku nemate pravo.

Opet vreme ovlašćenog?

Mislila sam da ste se prepoznali u ovom nadimku lokator.

Izvolite.

SRĐAN MILIVOJEVIĆ: Poštovani građani Srbije, u mojim rukama je knjiga „Sanaderova mačkica Aleksandar Vučić“, koju je napisao Vojsilav Šešelj, a koju su recenzirali mnogi koji ovde sede preko puta mene.

Tu se, između ostalog, kaže – gro novca za finansiranje petooktobarskog puča išao je ljudima iz vrha režima Slobodana Miloševića. Ja samo podsećam da su u vrhu režima Slobodana Miloševića bili Vučić, Nikolić i Šešelj. Vi to među svojim džepovima pogledajte šta vam je ko plaćao da biste srpsku vojsku i policiju proterali sa Kosova i Metohije i zamenili vašim saborcima iz oslobodilačke vojske Kosova i vašim gazdama iz NATO pakta koji ste ovako zdušno plaćali.

Nemojte nama koji smo branili ovu zemlju od vas i vaše izdajničke politike da bilo šta spočitavate. Nisam ja bio na vlasti, nisam ja kazao da će granica Srbije biti Karlobag-Ogulin-Karlovac-Virovitica, nego vi. I nisam ja položio kamen temeljac za veliku Albaniju, nego vi i Aleksandar Vučić. I nisam ja bio u koaliciji ni sa Haradinajem, ni sa Tačijem, ni sa Kurtijem, nego vi, Srpska lista je to bila.

Nemojte nama spočitavati ono što ste vi radili. Pored spomenika Bilu Klintonu, pa Aljbin Kurti će podići spomenik Aleksandru Vučiću. Pa, nema većeg izdajnika u istoriji Srbije. Hvala.

PREDSEDAVAJUĆA: Marina Raguš, replika.

MARINA RAGUŠ: Rezultat vaše veleizdaje je da se posle 2000. godine ceo politički, vojni i policijski vrh našao u Haškom tribunalu. Kako? Tako što ste vi političke neistomišljenike uklanjali sa političke scene Srbije. I vi nekom nešto imate da pričate.

Srpska policija i srpska vojska borila se protiv terorista, ali ste zahvaljujući vašim lokatorima doveli NATO, presedan u novijoj političkoj istoriji sveta, gde su najrazvijenije zemlje zapada tukle jednu malu zemlju koja nije imala sredstva čak ni da se odbrani. Pa nije bilo dovoljno, pa ste u Budimpešti pravili spiskove koga sve treba hapsiti i izbaciti sa srpske političke scene.

O tome ko je Šešelj govori njegovih 12 godina samo u pritvoru u Hagu. O tome ko je Vučić govori i ono što je Vučić uradio posle 2012. godine. Sve što ste kao skakavci pojeli po Srbiji on je počeo da vraća. O tome ko smo svi mi, pa govori to gde ste vi, a gde smo mi. Ono što ste zabranjivali da se govori, kao što je NATO agresija, za vas je bila intervencija. Svako sećanje na ono što nam se desilo mi smo vratili, vi ste ubijali. Prevremeno ste penzionisali vojna lica. Uništili ste sve ono što je imao prefiks nacionalnog, ne nacionalističkog, nacionalnog u Srbiji i za ovih 12 godina vlasti to vam najviše smeta. Dokaz šta je Aleksandar Vučić, ko je i na koji način je podigao Srbiju, prvenstveno srpsku vojsku i policiju, vratio problem naše južne pokrajine na geopolitičku agendu, svedoči koliko je glasova dobio kao predsednik Republike, i to je ono što vas boli.

Vidim da ste redovni čitalac određenih knjiga. One knjige koje su o vama napisane, a prevedene na razne jezike i nalaze se od „Njujork tajmsa“ do „Vašington posta“, vama bi trebalo da zabrani ulazak u institucije države Srbije.

PREDSEDAVAJUĆA: Po amandmanu, Tatjana Manojlović.

(Miodrag Gavrilović: Povreda Poslovnika.)

U redu, ali se, molim vas, sledeći put javite pre toga. Dogovorite se ko će da govori.

TATJANA MANOJLOVIĆ: Koristiću vreme ovlašćenog po amandmanima.

Gospođo Raguš, te 1999. godine 16 mojih kolega iz RTS-a je stradalo pod NATO bombama, ali nisu oni samo stradali, oni su žrtvovani. Žrtvovao ih je taj sistem, a ministar informisanja je bio Aleksandar Vučić koji se upravo tada useljavao u stan koji je dobio od države, kupovao zavese i tepihe, dok su ti ljudi završili pod ruševinama.

PREDSEDAVAJUĆA: Gospođo Manojlović, vi i dalje ne možete da pročitate taj Poslovnik o radu. Ja vam preporučujem da to uradite sada preko leta, biće vam verovatno malo opuštenije, bez obaveza, pa ćete uspeti da shvatite da niste ovlašćeni, nego je ovlašćeni vaš kolega Milivojević, da ne možete da trošite vreme ovlašćenog, već će ovo biti vreme grupe.

Po Poslovniku, Gavrilović.

MIODRAG GAVRILOVIĆ: Poštovana potpredsednice parlamenta, reklamiram povredu člana 104. Vi ste dali gospođi Raguš pravo da se replicira. Nije pomenuta poslanička grupa imenom i prezimenom, nije pomenut predsednik stranke SNS, nego predsednik države. On više nije predsednik SNS-a. Ne znam po osnovu čega ste dali repliku i plus je govorila više od dva minuta.

PREDSEDAVAJUĆA: I vama da preporučim isto štivo, kao i vašoj koleginici Manojlović. Pomenuta je stranka - SNS. Prema tome osnova ima. Ovde postoje ljudi pored mene koji vrlo dobro prate šta se izgovara. Ja sam vama sada u ovom trenutku dala objašnjenje. Spomenuta je stranka.

Da li želite da se Skupština izjasni?

(Miodrag Gavrilović: Niste odgovorili.)

Da li želite da se Skupština izjasni?

(Miodrag Gavrilović: Dajte mi obrazloženje, možda neće trebati.)

Ne želite.

Zahvaljujem.

Reč ima Aleksandar Marković, po Poslovniku.

ALAKSANDAR MARKOVIĆ: Član 106, član 107. – dostojanstvo. Malopre je zloupotrebljen Poslovnik od strane poslanika Gavrilovića, ali ono što je gore to je što je poslanik Srđan Milivojević, poznatiji kao lokator, toliko laži izneo da je na taj način direktno ugrozio dostojanstvo Narodne skupštine, ali i svih građana Republike Srbije.

Dakle, i nije prvi put da mi slušamo ove laži o Angelini Vučić, majci Aleksandra Vučića i toj čuvenoj noći kada je bilo bombardovanje. Dakle, nije prvi put da tako bezočno lažu, ali ja ću vas podsetiti, predsedavajuća, na film „Hronika najavljene smrti“ istina o stradanju i mukama naših kolega u noći bombardovanja gde se kaže – inače, Angelina, misli se majku predsednika države o kojoj je govorio tako bezočno malopre prethodni govornik, „Angelina to veče nije ni trebalo da radi, zvali su je da nekoga zameni ko nije mogao da dođe, u jedan sam pitala - Angelina hoćete li vi da odete u režiju? Ona je otišla, posle toga sam ja u dva sata išla na emitovanje“, navela je u filmu novinarka RTS-a.

Dalje, širenjem laži da je Angelina Vučić bila van zgrade te večeri, da je sin koji je tada bio ministar informisanja izvukao na vreme, samo se skida odgovornost sa ljudi koji su naredili ovo ubistvo, 16 radnika RTS-a. Ovo kaže predsednik UNS-a. Dakle, ovo niko ne govori iz SNS, niti tada iz SRS, ovo kaže predsednik UNS-a, Radomirović i nekadašnji novinar vaše kuće Željko Pantelić. Dakle, ovo novinari i zaposleni govore da je Angelina Vučić bila dežurna to veče.

Dakle, kako vas nije sramota? Dakle, prestanite više sa takvom bezočnom kampanjom. Ništa nećete postići. Svakome je jasno da apsolutno lažete kada govorite to. Zahvaljujem.

PREDSEDAVAJUĆA: Da li želite da se Skupština izjasni, gospodine Markoviću? (Ne.)

Povreda Poslovnika, Miodrag Gavrilović.

MIODRAG GAVRILOVIĆ: Član 103.

Dali ste reč gospodinu Markoviću suprotno odredbama člana 103. koji kaže da se mora dati neposredno po učinjenoj povredi i niste uopšte izrekli meru da se ovo vreme koje je koristio i zloupotrebio kao povredu Poslovnika oduzme od poslaničke grupe.

PREDSEDAVAJUĆA: Da li želite da se Skupština izjasni, gospodine Gavriloviću?

(Miodrag Gavrilović: Dajte obrazloženje.)

Obrazloženje je da nisam prekršila Poslovnik o radu.

Da li želite da se Skupština izjasni?

(Miodrag Gavrilović: Da.)

Zahvaljujem.

Reč ima Radmila Vasić, Poslovnik.

RADMILA VASIĆ: Predsedavajuća, ukazujem na povredu Poslovnika – javnost rada, član 255. Sednica Narodne skupštine i njenih radnih tela su javne. Sednica Narodne skupština može biti zatvorena za javnost u slučajevima određenim ovim zakonom, ako to predloži Vlada, odbor ili najmanje 20 narodnih poslanika. Predlog mora biti obrazložen.

Vi nam niste rekli da se ova sednica ne prenosi na RTS2, RTS nas nije upoznao sa time da nema prenosa sednica. Mene interesuje zašto nema i kada će biti ovaj deo sednice koji nije prenošen, a RTS ima tu obavezu, biti prenet na RTS1 ili RTS2, a posebno me interesuje zašto nema javnosti, zašto se sednica Narodne skupštine ne prenosi. Hvala.

PREDSEDAVAJUĆA: Gospođo Vasić, ja se nadam da vam ne ličim na urednika RTS, nemam ni tih ambicija. Na to pitanje može samo da vam odgovori onaj ko uređuje program RTS. Mi smo svakako obavešteni o tome, Sekretarijat jeste obavešten o tome da se ova sednica do nekog momenta neće prenositi. Dobićemo informaciju kada budemo u prenosu. Ako vam je suštinski vrlo bitno da znate koji će to momenat biti, svakako ćemo vas blagovremeno obavestiti.

Da li želite da se Skupština izjasni o vašoj povredi Poslovnika?

(Radmila Vasić: Ne.)

Zahvaljujem.

Reč ima Marina Raguš.

MARINA RAGUŠ: Da, osnov je replika, s obzirom da me je koleginica direktno pomenula.

Vidite, interesantno mi je nanovo kako opravdavate NATO agresiju pogrešnom vlašću tada. Dakle, nije odgovoran NATO zato što mu je legitimna meta bila medijska zgrada ili RTS u kojoj je 16 ljudi poginulo i mnogi su tog dana umrli sa njima. Dakle, to je u redu, kao i svaka bolnica, kao i svako groblje, kao i svaka kuća, kao i upotreba kasetne municije, kao i trovanje osiromašenim uranijumom. To je u redu, jel tako? Zato što je to odgovor na lošu vlast.

Ovo mi je jako važno samo zbog građana Srbije zato što su ovo momenti, posebno posle ovih tragedija u OŠ „Vladislav Ribnikar“ i u Mladenovcu i Sopotu, da se vidi zapravo nivo razmišljanja opozicije. Dakle, vi opravdavate genocid nad određenim ljudima, nad određenom zemljom.

Šta je bio direktan povod za NATO agresiju? Jel se sećate toga? Fingirani Račak. Šta je NATO agresija trebala da uradi? Da nama faktički bude predvodnica onoga što se sa Kosovom i Metohijom kasnije dešavalo, i to je u redu, a to je sve došlo posle 2000. godine. Dakle, svaki izgubljen život u periodu kada jedna država evropska nije imala načina da se brani od strane najrazvijenijih zemalja zapada. To je u redu?

Loša vlast se ruši na izborima. To bila poruka svakoj sledećoj zemlji kako će da prođe u uspostavljanju tog unipolarnog novog svetskog poretka. Zaista, mi je drago što u ovom parlamentu konačno vidimo pravu prirodu pretendenata na vlast i što sada možemo da znamo kako bi to izgledalo kada bi određene kolege iz opozicije došli na vlast.

(Radmila Vasić: Poslovnik.)

PREDSEDAVAJUĆA: Povreda Poslovnika, Radmila Vasić.

RADMILA VASIĆ: Poštovana predsedavajuća, ukazujem na povredu člana 107. Govornik na sednici Narodne skupštine dužan je da poštuje dostojanstvo Narodne skupštine.

Prethodna govornica je uvredila poslaničku grupu Srpski pokret Dveri – Patriotski blok i svu državotvornu opoziciju, time što nas bukvalno pakuje u isti blok.

Ja molim sledeći put da se ogradi, da kaže deo opozicije ili već da na svoj način kaže na koga tačno misli. Smatram da ovo nije bilo korektno, nije ni bilo uredu, posebno iz razloga što znam desetak poslanika koji su baš zbog NATO bombardovanja silom isterani sa svojih radnih mesta, rodnog grada itd.

Ja vas molim da vladajuća stranka koristi konkretno na koju opoziciju misli i ne pakuje svu opoziciju u isti koš. Hvala.

PREDSEDAVAJUĆA: Zahvaljujem, uvažena koleginice.

S obzirom koliko su raslojavanja u opoziciji, teško bi bilo kome sada u ovom trenutku da shvati na koji tačno deo opozicije misli. Mislim da je to poprilično težak zadatak u ovom momentu.

Recite mi da li želite da se Skupština izjasni?

(Radmila Vasić: Ne.)

Ne želite. Zahvaljujem.

Tatjana Manojlović, po amandmanu, pošto niste ovlašćeni, čisto da vas podsetim.

TATJANA MANOJLOVIĆ: Koristiću vreme grupe.

Predstavnici SNS, samo da kažem, nemojte vi govoriti ništa više o Kosovu i Metohiji. Zahvaljujući vašoj politici i udruženom delovanju Kurtija i Vučića u poslednjih mesec dana sa Kosova se iselilo 2.000 Srba, samo za poslednjih mesec dana. To je informacija koja je u interesu građana Srbije, da znaju šta su posledice vaše nakaradne politike.

PREDSEDAVAJUĆA: Opet gospođo Manojlović, ni reč nismo čuli o amandmanu.

Izvolite, Marina Raguš.

MARINA RAGUŠ: Jednostrano proglašenje nezavisnosti tzv. „Kosova“ desilo se 2008. godine kada demokratska opozicija Srbije ovako ili onako upakovana vladala. To je bio logički sled svega onoga što se dešavalo do 1999. godine.

Tada ste takođe, postavili umobolno pitanje pred Međunarodnim sudom pravde za koje mnogi veruju da uopšte nije bilo slučajno, nego vrlo namerno, kako bismo izgubili svaku mogućnost da našu južnu pokrajinu vratimo tamo gde joj je mesto u okviru međunarodnog javnog prava. Vi imate obzira da pričate o bilo čemu?

Samo jedan podatak. Tokom vlasti, kako vi to volite da kažete, Aleksandra Vučića, uzmete broj zemalja koje su povukle priznanje tzv. „Kosova“. Imali ste svu mogućnost kao pripadnici DS da to radite. Niste smeli, jer niste zato dovedeni na vlast.

Sve ono o čemu vi pričate i spočitavate Aleksandru Vučiću, ruši vas samo u podatku, zahvaljujući samo njemu, toliko zemalja je povuklo priznanje tzv. „Kosova“. To vam je odgovor na sve, na sve ono što mu spočitavate.

Dakle, nije pao sneg da prekrije breg, nego politički ovako malo, pomalo, puno mi je drago zbog toga tokom ovih plenarnih sednica da svaka zverka otkrije svoj trag.

PREDSEDAVAJUĆA: Na član 1. amandman je podneo narodni poslanik Marijan Rističević.

Da li neko želi reč?

Gospodine Rističeviću, izvolite.

MARIJAN RISTIČEVIĆ: Zahvaljujem.

Dame i gospodo narodni poslanici, opet su se javili stručnjaci za razgradnju i pri tome su grubo lagali. Ovde su vam spočitavali nekog Šredera, oni. Gospodin Vesić je dobar poznavalac političke istorije svih stranaka, pa i stranaka sa kojima sam ja nekada bio u savezu.

Dame i gospodo narodni poslanici, kada nam to govore, treba da nam kažu, ako govore stručnjaci za razgradnju i za bezakonje, ako nam kažu nešto o Šrederu, gospodine Vesiću, da li je ovo Šreder? Da li je on sa predsednikom DS? Da li je to Šreder? Često su oni menjali predsednike. Jedan je ubijen za vreme vlasti DS.

Da li je ovo takođe drugi predsednik DS sa Šrederom? Da li je za vreme, ovo što riče tamo, za vreme ove posete Šredera 2007. godine bio narodni poslanik, iako je ovaj Šreder bio gost na toj konvenciji predizbornoj DS. Vi se gospodine Vesiću svakako sećate toga. Verovatno više niste bili u DS, ali da li je to taj Šreder? Mislim da jeste.

Da li je ovo Havijer Solana? Da li je ovo Havijer Solana sa predsednikom DS? Da li su ga oni legalizovali? Da li je ponovo to Solana? Jeste.

Da li je ovo Boris Tadić sa Klintonkom? Inače, ona nije žena onog Klintona, ne, ona nije žena. Da li je ovo Boris Tadić, predsednik DS za čijeg mandata je ono tamo što riče bilo narodni poslanik na toj izbornoj listi? Da li jeste ili nije? Naravno da jeste.

Da li je ovo Joška Fišer sa predsednikom DS? Da li je ovo Joška Fišer bio onako radikalan u agresiji na našu zemlju?

Kratak je put od lokatora do blokatora. Danas oni koji ništa nisu izgradili blokiraju nas koji gradimo državu svakog dana. Teže je državu izgraditi nego što je srušiti. Mi želimo da je gradimo i dalje, oni žele da je ruše. To je jasno valjda svim građanima Republike Srbije. Teško je nerazumno dokazati da je nerazuman. Da se to može dokazati, on ne bi ni bio nerazuman. Hvala.

PREDSEDAVAJUĆA: Na član 1. amandman su zajedno podneli narodni poslanici Radomir Lazović, docent dr Biljana Đorđević, Robert Kozma, profesor dr Jelena Jerinić i profesor dr Đorđe Pavićević.

Da li neko želi reč?

Reč ima Robert Kozma. Izvolite.

ROBERT KOZMA: Hvala vam, predsedavajuća.

Ovaj Predlog zakona o ozakonjenju objekata je Vlada predložila isključivo da zabašuri da skrene pažnju sa krađe koju rade kroz Zakon o planiranju i izgradnji.

Kroz taj zakon zapravo poklanjaju svojim tajkunima preko desetak milijardi evra, potencijalnih desetak milijardi evra, omogućavaju im da vrše besplatnu konverziju zemljišta iz prava korišćenja u pravo vlasništva, a da ne plate nikakvu naknadu. Time štete budžet za potencijalnih desetak milijardi evra.

Kako to rade, pokušali su da kroz Predlog zakona o ozakonjenju kažu, ali ne dobro, ne mislimo mi samo na naše tajkune, mislimo i na one građane koji nemaju osnovne životne uslove. Onda su predložili ovaj Zakon o ozakonjenju objekata.

Mi stvarno nemamo ništa protiv da se na ovaj način reši trajno, da se reši problem pristupa i struji i vodi i kanalizaciji za one ljude koji su rešavali trajno svoje stambeno pitanje.

Međutim, ono što bi smo mi radili svakako drugačije jeste da imamo neku analizu koja prethodi ovom Predlogu zakona, analizu koja kaže koliko je ovakvih građana, kako je i kada će se oni priključiti i dokle će to da traje. Vi to nemate, a nemate zato što ste brže bolje da bi ste zabašurili krađe koje radite kroz Predlog izmena i dopuna Zakona o planiranju i izgradnji, da bi ste to zabašurili, brže-bolje ste predložili i ovaj Predlog o ozakonjenju objekata.

Odmah da vam kažemo, vi se pozivate na to da se ovim rešavaju stambena pitanja onih koji su najugroženiji. Neće biti da je tako. Vi vrlo dobro znate da postoje i ljudi, mahom Romi i Romkinje koji žive u neformalnim podstandardskim naseljima. Ta naselja, ona nisu ni u procesu ozakonjenja, niti mogu biti, ali takođe nemaju osnovne uslove za život kao što su i voda i struja i grejanje.

Podsetiću, stanovnici podstandardskog romskog naselja 12. februar u Nišu su prošle godine bili devet meseci bez struje. Vi se, na primer, o tome uopšte ne brinete i zato odmah da bude jasno vi ovde ne brinete ni o onim građanima koji su trajno rešavali svoje stambeno pitanje, pa sada ima mogućnosti da se priključe privremeno, kako kažete, dok traje ozakonjenje, niti brinete o onima koji su još više ugroženiji i koji žive u podstandardskim naseljima. Vi brinete samo o vašim tajkunima kojima poklanjate preko desetak milijardi evra.

PREDSEDAVAJUĆA: Na član 1. amandman je podneo narodni poslanik Miodrag Gavrilović.

Da li neko želi reč?

Izvolite.

MIODRAG GAVRILOVIĆ: Poštovane kolege, dragi građani, danas je izrečeno ovde na senici, u ovoj sali, da poslanici opozicije imaju jedan diskriminatorski, čak, kako ste rekli, genocidni nekad odnos prema određenim građanima Srbije i rekli ste između ostalog da većina građana na koje bi trebalo da se odnosi ovaj Predlog zakona je ona većina građana koja uopšte nije kriva zbog toga što se nalazi u toj situaciji u kojoj se nalazi.

Sada me zanima, nije tu, evo ga gospodin Vesić, gospodine Vesiću, jedno pitanje – zašto niste, recimo, prihvatili moj amandman, zato što se upravo on odnosi na tu vrstu razgraničenje onoga ko je kriv, odnosno ko ima neku savest ili nesavest?

Predložio sam da se u stavu 3. u ovom 1. članu iza teksta „moguće je isključivo za“ da se doda reč „savesne“, što znači da samo za one savesne vlasnike određenog dela objekata ili delova objekata moguće je primeni ovaj zakon.

Ako vi mislite da treba i za nesavesne, onda vi to slobodno i recite. Vrlo je važno da napravimo to razgraničenje i u pravnom saobraćaju, našem pravnom prometu je vrlo važno da znamo da li se omogućuje za sve, i za one koji su savesni, kao što kažete, ili i za one koji su nesavesni. Kome se sada više pomaže?

Zanima me obrazloženje - zašto, gospodine Vesiću, niste, bili na Odboru, prihvatili ovaj moj amandman koji upravo pomaže da se ukaže na to da postoje i nesavesni vlasnici objekata koji će iskoristiti, faktički zloupotrebiti ovaj zakon u svoje ime?

PREDSEDAVAJUĆA: Reč ima Uglješa Mrdić.

Izvolite.

UGLjEŠA MRDIĆ: Zahvaljujem, predsedavajuća.

Uvažene kolege narodni poslanici, uvaženi ministre, uvaženi predstavnici drugih ministarstava, uvažena ministarka, u potpunosti podržavam ovaj zakon i želeo bih da izdvojim ono što je po mom mišljenju najvažnije.

Moram da kažem da mi se obratio i veliki broj građana koji su oduševljeni, jer je ovo samo potvrda da je ovaj zakon u interesu građana. Građani rešavaju svoje životne probleme.

Predlagač je smatrao da bi u jednom ograničenom vremenskom periodu bilo opravdano da se građanima koji su gradili i kupovali stanove izgrađene suprotno zakonu, a time rešavali svoje stambene potrebe omogući pristup osnovnim pravima, odnosno da se stvori zakonska mogućnost da se privremeno priključe na električnu energiju, vodovod i kanalizaciju i gasnu infrastrukturu da bi na taj način popravili svoje uslove življenja.

Ne znam šta je tu sporno, ali i te kako znam šta je sporno kada je bivši režim, vi preko puta kad ste bili na vlasti, evo recimo samo šta ste napravili na Vračaru, kada govorimo o objektima, kada govorimo o stanovanju, kada govorimo o lokalima, kada govorimo o življenju. Vi ste u periodu do 2016. godine, kad ste bili na vlasti, od građana na Vračaru oteli 173 stana, čija je tržišna vrednost procenjena na minimum oko 30 miliona evra. Oteli ste od građana do 2016. godine 5.354 kvadrata poslovnog prostora, čija je tržišna vrednost tada bila oko 20 miliona evra.

Dakle, vi ste prema tadašnjoj proceni, iz 2016. godine, od građana oteli stanove i poslovni prostor u vrednosti oko 50 miliona evra, a sada je to više.

Sada možete da vidite koliko bi za 50 miliona evra i više moglo da se izgradi vrtića, škola, stanova za socijalno ugrožene, da se izgrade mostovi, itd. da se izgradi bilo šta što je potrebno građanima Srbije, ali vi ste nastavili sa svojim otimanjem do 2016. godine na Vračaru.

Na sreću, otišli ste sa vlasti, ali je jako interesantno da SNS i predsednika države, Aleksandra Vučića, i sve nas napadaju upravo oni koji su bili predvodnici tog režima koji je otimao i krao od građana Srbije, a dok su bili u opoziciji, tačnije 1999. godine, bili su NATO lokatori i prizivali su bombe. Prizivali su bombe koje su u Srbiji srušile tokom 1999. godine oko 50 mostova.

Dakle, podržavali ste rušenje mostova od NATO bombi, a smeta vam vlast Aleksandra Vučića koji gradi mostove.

Onda, podržavali ste krađu i otimanje stanova i poslovnih prostora od građana, a smeta vam kada se Srbija gradi, kada se grade i novi mostovi i saobraćajna infrastruktura i kada se grade škole i vrtići.

Samo za kraj, želim da istaknem kako je opština Vračar uz pomoć grada Beograda odgovorila na vaše otimanje poslovnog prostora od građana. U Aneksu opštine Vračar od pre nekoliko godina se nalazi jedan od najmodernijih vrtića na Vračaru. Opština Vračar je svoj prostor dala da se izgradi jedan novi vrtić da bi svako dete na Vračaru bilo upisano u željeni vrtić, a u toj zgradi, u tom Aneksu opštine Vračar nekada su se vodile operacije za otimanje poslovnih prostora i stanova.

E, to je, uvažene kolege, razlika između vas iz bivšeg režima i nas. Vi otimate, kradete i kritikujete sve što je dobro, a mi, predvođeni Aleksandrom Vučićem, brinemo o interesu građana.

Zahvaljujem.

PREDSEDAVAJUĆA: Po amandmanu Đorđe Komlenski.

Izvolite.

ĐORĐE KOMLENSKI: Zahvaljujem predsedavajuća.

Drugarice i drugovi, dame i gospodo, amandman koji je predložen ne treba prihvatiti iz jednog osnovnog početničko pravničkog razloga. Pitanje savesnosti ne može da utvrđuje nijedan organ uprave, ne može da utvrđuje nikakva komisija. Pitanje savesnosti može da se utvrđuje samo i isključivo u sudskom postupku.

Mi ne možemo da damo takve nadležnosti, jer ljudi koji treba da se bave ovim niti su kvalifikovani, niti je to u skladu sa Ustavom, niti drugim procesnim zakonima.

Iz tog razloga ovakav predlog i pokušaj da se amandman usvoji tretiram kao i onaj predlog da je nedostajuća analiza, da su nedostajuće neke komisije, da se nešto utvrđuje, preispituje. Građanima Republike Srbije treba priključak na vodu, struju, kanalizaciju, grejanje odmah. Da ste vi gospodo ili oni čije baštinite vrednosti danas od 2000. do 2012. godine manje krali, cela Srbija bi već imala i vodu i struju i kanalizaciju i svi bi bili uredno i legalno priključeni.

Iz tog razloga ovaj amandman ne treba prihvatiti. Hvala.

PREDSEDAVAJUĆA: Na član 2. amandmane, u istovetnom tekstu, podneli su narodni poslanici Nešić, Parandilović, Gavrilović i zajedno Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđo Đorđić.

Da li neko želi reč?

Nikola Nešić, izvolite.

NIKOLA NEŠIĆ: Zahvaljujem.

Poštovani građani, poštovane kolege, pre svega želim da kažem da Stranka Zajedno brine o svakom građaninu Republike Srbije. Tako je i da vi pokušavate da nam namećete nešto što mi nikada nismo rekli. Mi samo tražimo da adekvatno mapiramo svakog ko je ugrožen i da svakom pomognemo kome je ta pomoć i neophodna i ne znam šta je problem da ne pravimo anarhiju od ove zemlje. Ne znam šta je problem što tražim analizu i što kažem da gospodin Vesić sada nije spreman. Ja ću reći, evo izdvojiću jednu pitanje – koliko ima nelegalnih objekata u Republici Srbiji? Postavio sam pet puta. Prvo sam postavio prošlog ponedeljka na Odboru za prostorno planiranje i izgradnju, pa sam ga postavio ovde u plenumu, pa sam postavio na Ekonomskom kokusu, pa sam postavio na javnom slušanju, pa sam ponovo postavio ovde u plenumu. I dalje nisam dobio odgovor.

Moje kolege poslanici su takođe postavili to pitanje. Takođe nema odgovora. Zašto nema odgovora? Da li treba da računamo možda u glasovima? Da li će to možda doneti neku analizu gospodine Vesiću? Hvala vam.

PREDSEDAVAJUĆA: Reč ima Miloš Parandilović.

MILOŠ PARANDILOVIĆ: Meni ni je više jasno do kada ćete se više vaditi na prethodnu vlast. Mene ne bi čudilo da optužite i Karađorđa i Miloša Obrenovića zato što su loše vladali, pa vi ne možete ispraviti njihove greške. Ljudi moji, vi ste pokupili najgore kadrove koji su vladali nakon 5. oktobra. Kod vas nije prešao samo onaj ko nije hteo. Sve što je bilo najlošije u tim vlastima vi ste pokupili. Nemam nikakvu ambiciju da branim taj režim, jer sam imao 11 godina kada su oni zavladali Srbijom. Između ostalog, zameram im što nisu doneli zakon o lustraciji, pa, mnogi od vas ne bi sedeli ovde, i ne bi veličali jedan režim i jedan poredak devedesetih koji je Srbiji doneo najveću nesreću u njenoj istoriji, a to je režim Slobodana Miloševića i Vojislava Šešelja, koji je ovu zemlju unakazio, devalvirao i devastirao i nikad niste pali, nikad niste lustrirani to je najveća greška ovih koji su vodili Srbiju nakon 5. oktobra. Što vi i dan danas 30 godina od uvođenja višestranačja nama ispirate mozak ovde i vršite lobotomiju kako je to sve bilo divno i bajno, pa su 5. oktobra došli neki loši. Vi ste kontinuitet nesreće države Srbije, vi, vaši kadrovi, koji su juče bili Šešeljevi, pa, veličali Šešelja, danas su Vučićevi, veličaju Vučića, sutra će i petog i šestog i bilo koga ko im da kakve beneficije da mogu da pljačkaju ovu državu i to radite 30 godina.

Ne znam kako vas nije sramota da na tako jedan beda i otužan način poltronišete se predsedniku države, i ne samo njemu nego celoj njegovoj porodici, to je otužno slušati. To je pad ljudskog dostojanstva, morala, integriteta. Bukvalno ste sebe pretvorili u sluge Aleksandra Vučića, koji kao papagaji ponavljate ovde jedno te istu matricu, mozak nam ispirate i ne samo nama nego svim građanima Srbije. To je ne slušljivo ljudi šta vi radite ovde. Sve najgore kadrove ste pokupili….

PREDSEDAVAJUĆA: Zaista sam bila prilično parlamentarna i pustila da mimo teme, apsolutno sednice dnevnog reda i samog amandmana koji ste vi podneli govorite. Mislim da je vreme da zaista pričamo o temi dnevnog reda. Nemojte temu koristiti samo kao poštapalicu za vaše političke agende i za politikanstvo koje trenutno smo imali priliku da slušamo. Molim vas još jednom.

Marina Raguš.

MARINA RAGUŠ: Znate pretpostavka za ispiranje mozga jeste da mozak postoji, u konkretnom slučaju. Čisto da ostale kolege znaju na koga se odnosi. Pretpostavka je da mozak postoji, jer ono što ste vi rekli nema apsolutno nikakve veze ni sa logikom, ni sa bilo čim što kontroliše mozak. Razumete.

Dakle, rekli ste da smo uništili zemlju devedesetih godina. To šta smo mi radili, a da vas podsetim, ta vlada narodnog jedinstva je bila 1998. godine, do 2000. Znate NATO agresija je bila u toku. Ali, to šta smo mi radili pokazalo je ono posle 2000. godine, šta se zapravo srpskom narodu i građanima Srbije pakovalo, i dalo odgovor na sve ovo što ste vi pokušali da amputirate, a jeste sećanje građana Srbije, i da pokušate nekako logički da objasnite, samo ne znam šta. Što se vi brinete ako smo mi pokupili najgore kadrove? Što se vi brinete ako smo mi najgori na svetu? Pa, to će građani Srbije na izborima da odluče. A, šta ste vi? Kako vi možete da govorite o određenim stvarima kada je reč o urušavanju i drobljenju rešavanju srpskog pitanja, ko ste vi? Mi smo svedoci toga i dali smo sve od sebe. Nismo morali. Mogli smo svojim karijerama da budemo van Srbije, van nekadašnje velike Jugoslavije, ali smo procenili da treba da ostanemo ovde.

Kako smo radili to je pokazao onaj period posle 2000. godine. Narod je shvatio kakvu grešku je napravio, ali je opravdan bio njihov razlog da ratovi prestanu, a odgovori na sve dileme dati su od od 2000. do 2012. godine i mi ne možemo da stignemo da sada obnovimo sve što je u tih 10 godina, 12 bilo porušeno.

PREDSEDAVAJUĆA: Pravo na repliku nemate. Možete da se javite….

To je vaš subjektivan osećaj, to što ste se vi prepoznali u nekim rečima, ja zaista o tome ne mogu da sudim sa mesta predsedavajuće.

Dalibor Jekić. Izvolite.

DALIBOR JEKIĆ: Poštovana predsedavajuća, Predlog zakona o ozakonjenju objekata, građani će dobiti osnovna ljudska prava tako se kaže. Onda pitam, šta svi oni koji su ispoštovali zakonske procedure dobijaju sa ovim, da li su oni ispali naivni i lakoverni, a svi oni koji nisu poštovali zakone i radili mimo zakona izbegli plaćanje ogromnih naknada. Umesto da budu procesuirani, kažnjeni, oni ostaju nagrađeni.

Predlog zakona, između ostalog kaže da će vlasnici objekata biti priključeni na elektroenergetsku mrežu, vodovodnu, gasnu i kanalizacionu mrežu. Predviđa se rok za legalizaciju tih objekata. Šta se dešava ako protekne taj rok? Javna preduzeća dobijaju akt na osnovu kojeg u roku od 30 dana imaju obavezu da isključe takve korisnike.

Pitam vas, da li ste svesni da na ovaj način gurate javna preduzeća u probleme, da će većina ovih slučajeva završiti na sudu, tako što će imati privremene mere. Ko snosi troškove isključenja? Smatram da će ovi privremeni priključci biti verovatno stalni.

Ono što se krije iza ovog zakona jeste jedan jak razloga, a to je projekat „Čista Srbija“, jedan od najvećih korupcionaških projekata. U Kragujevcu imamo čoveka koji je dobio posao i ima još pet podizvođača. To dovoljno govori koliko se ovaj projekat ugrađuje. Projekat „Čista Srbija“ je urađen na prečac. Traženo je da se u veoma kratkom roku daju planovi za izgradnju nove fekalne kanalizacije, za rekonstrukcije, takođe i za prečišćavanje otpadnih voda, postrojenja.

U ovakvoj atmosferi došlo je do niza grešaka. Došli smo u situaciju da ste uradili mrežu u brojnim ulicama po gradovima, a da ljudi nemaju legalne objekte. Iz tog razloga je jedan od razloga zbog kojeg donosite ovaj zakone jeste zato što gasite požar. Praktično bahato ministarstvo gasi požar. Piroman gasi požar zbog projekta „Čista Srbija“. Hvala.

PREDSEDAVAJUĆA: Reč ima Nataša Jovanović.

NATAŠA JOVANOVIĆ: Hvala vam uvažena potpredsednice gospođo Božić.

Gospodine ministre, izuzetno je važno što je konačno u Narodnu skupštinu došao jedan ovakav zakon, jer ste vi imajući u vidu sve ono što se dešavalo protekli decenija, napravili ste jednu genezu svih tih događaja, snašli ne samo političku snagu i volju, već stručnost da jedan ovakav zakon bude izglasan kako bi se pomoglo građanima Srbije, porodicama, a njih je na više desetina hiljada.

Vratiću se pre nego što kažem da ne mogu da prihvatim ovakvu argumentaciju prethodnog govornika, na ono što ste govorili prošle nedelje. Tačno je da su napravljena potpuno nova naselja u Opštini Zemun. Pomenuli ste Altinu, Plave Horizonte, Busije i ti ljudi gde je naselje napravljeno tako što je opštinska lokalna samouprava u tom periodu od 1996. do 2000. godine vodila računa apsolutno o svim urbanističkim projektima, pa kada odete u jednu Altinu ili na Altinu, kako se kaže, vidite široke ulice, kao bulevare, uređeno naselje, kuće vrednih srpskih domaćina koji su izbegli od ustaškog pogroma 1995. godine i onda je zaista što bi narod rekao sevap da se tim ljudima pomogne i hvala vam na tome.

Nije samo u pitanju Opština Zemun. Kragujevac je, to znate gospodine Vesiću, dobijao neka naselja koja su tako da kažem stihijski nastajala sedamdesetih i osamdesetih godina, kada su Srbi morali još tada pod šiptarskim terorom da se iseljavaju i da dolaze u srce Šumadije. I tamo postoje mnoga naselja i delovi grada gde će ovaj zakon i te kako da pomogne mojim sugrađanima da legalizuju svoje objekte, da dobiju svoje priključke i ne samo ti ljudi iz period od pre nekoliko decenija i upravo oni koji su zbog pogroma kako 1999. godine, posle zlikovačkog NATO bombardovanja, koje veličaju, lokatori koji su bili u službi otpora i NATO-a u ovoj Skupštini, tako i posle pogroma 2004. godine. Nažalost, veliki broj Srba iz Kosovskog pomoravlja je takođe, imajući u vidu da imaju rođake, kumove, poznanike, našao utočište u Kragujevcu, dovoljno vam govori podatak dame i gospodo narodni poslanici da kada se održavaju predsednički, parlamentarni izbori, mi na izdvojenim biračkim mestima u Kragujevcu imamo upisanih nekoliko hiljada takvih ljudi sa pravom glasa koji su morali pod šiptarskim terorom da napuste svoja ognjišta.

Ovaj zakon će dakle, mnogo da im pomogne i ljudi su presrećni zbog toga i sve one koje susrećem ovih dana izražavaju vama i Vladi Srbije zahvalnost zbog toga. Projekat „Čista Srbija“ je nešto na čemu su Kragujevčani izuzetno zahvalni, ne samo mi danas, nego biće vam zahvalni, govorim vama predstavnicima Vlade i predsedniku Republike Aleksandru Vučiću koji to inicirao i buduće generacije.

Od propalih, koroziranih vodovodnih i kanalizacionih cevi koje su ugrađivane u delove grada još pedesetih i šezdesetih godina mi danas odlukom Vlade Republike Srbije i zbog projekta „Čista Srbija“ na čemu smo veoma ponosni, imamo kao mogućnost da grad Kragujevac dobije preko 300 kilometara nove kanalizacione mreže, već je do sada urađeno preko 30 kilometara i naravno i gradonačelnik Kragujevca, gospodin Dašić i svi ljudi koji mu pomažu u nadziranju tog posla i te kako vode računa da su obuhvaćene celine.

Dakle, ja sam pre mesec dana bila u dva naselja, gde se vrši taj projekat, lično gledala na koji način se to radi. Verujte to je velika stvar, naročito, imajući u vidu da smo mi kao grad prepoznati ne samo kroz taj projekat nove kanalizacije, već i kroz projekat novih kotlova na gas i posle 70 godina mi više nemamo zagađenje u centru grada. Vi sami znate gospođo Božić, jer ste rukovodili jednom takvom kompanijom uspešno u gradu u kome živite i gde ste rođeni. To je velika stvar za mnoge države u Evropi koje su članice EU, a kamoli za nas koje smo na tom putu i koji se razvijamo, da imamo takav vid i mogućnost prečišćavanja vazduha i ja sam vam zahvalna na tome, kao Kragujevčanka i narodni poslanik.

Svi argumenti koji dolaze sa suprotne strane su zavist, nepoznavanje realne situacije, nemanja politike, onoga šta će da ponude, kako Kragujevčanima tako i svim građanima Srbije na izborima koji će verovatno doći sledeće godine. Hvala.

PREDSEDAVAJUĆA: Reč ima Miodrag Gavrilović.

MIODRAG GAVRILOVIĆ: Postoji sada pred nama, to je član 2. ovog Predloga dopune zakona pa kaže - izuzetne odredbe stava 2. i 3. ovog člana, neće se primenjivati u slučaju propisanom članu 39. stav 3. do 5. ovog zakona, odnosno Predloga zakona. Što znači da će se u stavu 5. dati ingerencija Vladi da ona odlučuje ko će moći i na koji način da prepisuje uslove koje će se priključiti na tu mrežu, a onda će se zbog primene ako usvojite član 2. isključiti iz kaznenih odredaba javna preduzeće, oni koji budu tim da kažemo, objektima priključili ih na komunalnu mrežu, infrastrukturu, struju i sve ostalo mimo onih sada postojećih pravila i zakona.

I, šta je ovde problem? Problem je u tome što se Vladi daje ingerencija da ona propisujući svoje uslove menja intenciju zakonodavca i da bude jača od zakona i zbog toga tražim da se ovaj član 2. briše jer ni na koji način njegovo, a ja bih voleo da gospodin Vesić to objasni, zašto se daje posebno ovlašćenje Vladi Republike Srbije, na koji način će ona doneti uslove, zašto ti uslovi unapred nisu rečeni, zašto dajemo ovlašćenje Vladi da ona to uradi na način koji mi sada ne možemo da iskontrolišemo. U pitanju je zakon, a dajemo nekom ko je izvršna vlast da kaže kako će se zakon primenjivati u ovoj stvari koja je vrlo osetljiva.

Nolim vas ako možete već sad, pošto je bitno da kažete, kolega kaže da savesnost je protivustavna kategorija. Ja se s tim ne bih složio pa da evo otvorimo temu, da li možemo da se ograničimo da se ovo primenjuje za savesne vlasnike a da se član 2. briše i da ostanu odredbe koje se tiču kaznenih odredbi.

PREDSEDAVAJUĆA: Na član 3. amandman u istovetnom tekstu podneli su narodni poslanici Nešić, Parandilović, Tepić, Stefanović, Danijela Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđević. Da li neko želi reč?

Jelena Milošević. Izvolite.

JELENA MILOŠEVIĆ: Zahvaljujem.

Ministre Vesiću, ovo nije rukavac Nišave, ovo je Zetska ulica u Nišu. Zamoliću vas, ako možete svoj cenjeni pogleda da usmerite ka ovamo, kako biste slikovito mogli da vidite na šta liči naš grad.

To nije bilo oduvek tako, mada problem sa Zetskom ulicom postoji decenijama i meni je neverovatno da ljudi idu turistički u svemir, a da mi imamo rečne kanale u gradu.

Naime, kod nas postoji problem gradnje i lepo je da se grad razvija, zaista ne poznajem nikog ko je protiv razvoja grada, međutim, grad treba da se razvija planski, sistemski, a ne po principu gde nađeš zgodno mesto, tu zgradu posadi. Reći ću vam kao neko ko živi na Paliluli i kao neko ko živi sa džakovima s peskom pred kapijom, budući da posle jačeg letnjeg pljuska, pričam o prosečnom, koji vlada bar dva puta mesečno, grad Niš pliva u fekalnim vodama budući da najveći deo grada atmosfersku kanalizaciju i nemamo.

Ovde upravo dolazimo do toga, ja nemam ništa protiv da se ljudima na selu omogući da oni imaju svoj priključak, ali imam protiv da se čitavi nelegalni stambeni kompleksi kače na već postojeću atmosfersku, odnosno kanalizacionu infrastrukturu koja ne može da izdrži na ovo sada. Ovde pored ove Zetske ulice nići će još jedan stambeni kompleks od sto hiljada kvadrata tzv. Tesla park, odnosno Betoven park koji zida Karić i koji je već dokazano, pošto je gradnja krenula, ono što je zanimljivo jeste da planska dokumentacija odnosno planovi nisu promenjeni, a oni su dobili građevinsku dozvolu. Kako je to moguće, reći će vam glavna gradska urbanistkinja koja je to i priznala.

Što se građevinskih dozvola u Nišu tiče, kažu da imamo jednog većnika koji je bio crven, žut, narandžast, Karićev ovaj, onaj, uspešno je na vlasti punih 20 godina i kažu, ako vam treba građevinska dozvola, on je prava adresa. Da li je to tačno ili ne, utvrdiće nadležni organi. Ovim putem vas molim i pozivam vas kao ministar pomognete Nišlijama da bar opravdano neki dobiju priključak, a da se stane na put, recimo Vagres naselju koji otkad postoji, otkad je priključeno na kanalizacionu mrežu grada Niš pliva u fekalnim vodama. Zahvaljujem.

PREDSEDAVAJUĆA: Reč ima Tijana Davidovac.

TIJANA DAVIDOVAC: Zahvaljujem, predsedavajuća.

Primenom Zakona o ozakonjenju objekata iz 2015. godine propisana je zabrana priključenja nezakonito izgrađenih objekta na elektro-energetsku i komunalnu mrežu. Mi danas imamo priliku da kroz raspravu u pojedinostima doprinesemo poboljšanju životnih uslova naših sugrađana koji se sa ovim problemom suočavaju godinama unazad.

Ovaj amandman jasno govori da opozicioni poslanike ne zanima u kakvim uslovima naši sugrađani žive, da li imaju vodu, da li imaju struju, komunalnu infrastrukturu, grejanje, osnovna ljudska prava koja su im Ustavom i brojnim međunarodnim konvencijama zagarantovana.

Na inicijativu Zaštitnika građana i grupe građana „Hoćemo struju u 21 veku“ Ministarstvo građevine, saobraćaja i infrastrukture je pronašlo način da privremeno stvori i zakonsku mogućnost i pruži priliku da ljudi koji su rešili svoje stambeno pitanje omogući i privremeni priključak na elektro-energetsku i komunalnu mrežu.

Samim tim značajno će popraviti njihove uslove za život i uslove za život njihove porodice. Izmene ovog zakona svakako ne oslobađa ove ljude da ne sprovedu proces legalizacije ovih objekata do kraja. Znači, ovo je privremena mera i samim tim su u obavezi da u zakonskom roku sprovedu legalizaciju svojih objekata. U roku od 15 dana od dana stupanja na snagu izmene ovog zakona biće donet podzakonski akti koji će detaljnije precizirati uslove pod kojima će vlasnici nepokretnosti moći da podnesu zahteve za privremene priključke.

Rok za podnošenje ovih zakona je 30 dana od dana donošenja podzakonskog akta i to nadležnom organu za poslove ozakonjenja. Hvala na pažnji.

PREDSEDAVAJUĆA: Reč ima Miloš Parandilović.

MILOŠ PARANDILOVIĆ: Niko normalan u ovoj zemlji nije rekao da neće podržati da ljudi koji su napravili jedva krov nad glavom ozakone svoj objekat, ali takvih je malo i ovaj zakon nije zbog toga na dnevnom redu.

Ponavljam, ovaj zakon je na dnevnom redu iz jednog razloga, da kriminalci bliski vama i ovom režimu svoje velelepne vile, zgrade od ko zna koliko spratova mogu da ozakone, jer vi da želite dobro građanima ne bi im tražili reket da priključe struju i vodu. Da je to tako, prvo se to ne bi dešavalo.

Ne znam za šta uopšte služi ova Narodna skupština vama ovde? Ona treba valjda da služi da mi donosimo neke zakone. Ko je taj ko određuje da li će se neki zakon poštovati ili neće?

Evo, tu je gospodin Vesić. Zakon o javnim preduzećima. Koliko, po zakonu, može direktor da bude u VD stanju, gospodine Vesiću? Koliko vam je Grčić bio direktor?

Devedeset posto direktora ovde, mimo zakona, je u VD stanju u državi Srbiji i vi pričate o nekakvim zakonima? Pa, hajde da u ovoj Skupštini usvojimo bezakonje i da kažemo da ste vi ti koji određuju koji se zakon poštuje na licu mesta u zavisnosti od slučaja koliko vam je neko blizak.

Što se tiče konstatacije gospođe Raguš, ja ću, za razliku od nje, biti direktan i pomenuću njeno ime, pošto ste vi iz naprednjaka poznate kukavice, pa ne smete da pomenete ničije ime, koja je konstatovala da ja nemam mozak. Ja ću vam samo citirati Šopenhauera koji je jednom prilikom rekao da čovek na povredu i uvredu reaguje u zavisnosti od toga ko mu je tu uvredu naneo, tako da kada čoveka ritne konj, čoveku ne pada na pamet da se okrene i da on ritne konja ili kada ga ujede pas da se on okrene, pa da ujede psa.

Hvala vam.

PREDSEDAVAJUĆA: Narodni poslanik Marina Raguš, pravo na repliku.

MARINA RAGUŠ: Hvala vam.

Zaista ste to u vašem stilu ovako fino upakovali u nekoliko minuta i sjajan utisak u direktnom prenosu, kad god on bio, ostavili na građane.

Ja ću vam na to odgovoriti… Valjda vam je jasno, meni možete da kažete šta god vam pada na pamet. Ono što je za vas nedostižno, 2013. godine BDP države Srbije bio je 33,7 milijardi evra u Vučićevoj vlasti, pa tako i našoj. Dakle, 2022. godine 60,3 milijarde evra. S obzirom da Vučić ispuni sve ono što obeća, njegova gornja lestvica je sada podignuta na 100 milijardi evra.

Mladi kolega, evo, obećavam vam, s obzirom na trend kod građana, da bez bilo kakve zadrške veruju samo jednom čoveku, gledaćete i Aleksandra Vučića i mnoge druge među nama, možda mene nećete, sve je u redu, ali ovaj trend izgradnje Srbije, za razliku od vas koji hoćete da Srbija stane, bojim se, gledaćete narednih minimum još deset godina, jer ono sve što je stalo i uništeno mi zajedno sa tim Aleksandrom Vučićem, kao što vidite, gradimo i podižemo iz dana u dan. Da ne govorim o pola miliona ljudi koje smo zatekli bez posla i onolike sudije i tužioce koji su bili lustrirani, kao i mnogi drugi ljudi zajedno sa njima isključivo iz političkih razloga, samo što na Adi Međici nismo imali Goli otok. Eto, to je takvo vreme, projekat „Očistimo Srbiju“. To je takvo vreme.

Ali, dug je ovaj dan. Imaću prilike da vam lepo odgovorim samo činjenicama. Što se tiče uvreda, slobodno. Možete da me vređate lično koliko god hoćete, to je vaš odraz.

Samo, još jednom, zapamtite, 33,7 milijardi evra bruto domaći proizvod, 2022. godine duplo više pod Aleksandrom Vučićem, onoga što je Srbija napravila, zaradila, a i ideja nam je da idemo do 100 milijardi evra. Eto, toliko.

PREDSEDAVAJUĆA: Reč ima Nikola Nešić.

NIKOLA NEŠIĆ: Zahvaljujem.

Predsedavajuća, poštovani građani, poštovane kolege, svako treba da dobije pomoć kome je ta pomoć potrebna i to je politika stranke Zajedno, to je socijalna politika.

Ovo što vi radite je građevinska anarhija i to je vaša politika i to mora da promenite i to mora da se zaustavi. Ne možete tako da radite više i zato smo mi protiv ove izmene zakona.

Gospodine Vesiću, ponovo vas pitam gde žurite? Kažete da ćete doneti podzakonske akte zato što će 20% da se izgradi objekata po primeru Italije dok mi ovde budemo diskutovali za mesec ili dva dana. Znači, 40.000 objekata da se izgradi za ovako kratko vreme, a nismo definisali ni koliko će trajati ti privremeni priključci?

Da li su oni stalni priključci? Da li oni legalizuju upravo vaš nerad? Gde ima najviše nelegalnih objekata, gospodine Vesiću? Da li je to u Beogradu? Da li vam je to rekao EPS? Dakle, 50.000 nelegalnih objekata.

Koliko ste legalizovali kvadrata od 2015. godine do dana današnjeg? Pola miliona, kada niste smeli da legalizujete objekte, jer ste tu odluku 2015. godine doneli upravo vi. Kako ste uspeli da legalizujete pola miliona objekata?

Zašto žurite, gospodine Vesiću? Zašto ovde nismo definisali šta sa onima koji su krivično optuženi? Šta je sa onima koji su dobili rešenje o rušenju objekata? Šta ćemo sa poreskim prijava, gospodine Vesiću?

Puno je pitanja na koja ste morali da odgovorite, koja smo morali u zakon da stavimo, a ne da čekamo podzakonska akta.

Hvala vam.

PREDSEDAVAJUĆA: Na član 3. amandman sa ispravkom je podneo narodni poslanik Đorđe Komlenski.

Reč ima narodni poslanik Đorđe Komlenski.

ĐORĐE KOMLENSKI: Zahvaljujem, predsedavajuća.

Ovaj amandman sam podneo isključivo iz jednog iskustvenog razloga i dugogodišnje prakse, znajući da rok od 30 dana, koji se predlaže, može da bude prekratak kao rok koji predlažete u ovim dopunama zakona kao rok u kojem se nakon donošenja opštih akata može podneti zahtev. To je jedna dimenzija.

Druga dimenzija svega toga jeste sledeća situacija. Tako kratak rok će stvoriti sledeću situaciju, da građani Srbije koji ispunjavaju ove uslove mogu da se priključe samo na postojeću mrežu vodovoda, kanalizacija, elektro, daljinsko grejanje i ostalo koje budu postojale u tom trenutku.

Možda bi to do 2012. godine bilo pravilno razmišljanje, jer se znalo da sledećih deset godina niko ništa napraviti neće. Danas, kada samo u Obrenovcu očekujemo završetak vodovodne trase u mestu Orašac, gde imamo oko 400 domaćinstava, da će se raditi mnoge sekundarne mreže i da se kreće sa izgradnjom kanalizacionih mreža, doći ćemo u situaciju da ovako limitirani termini dovedu do toga da zbog ne završetka linijske infrastrukture ili njenog nepostojanja određene kategorije građana koji bi u svemu ispunjavale ove uslove mogle da se priključe.

Moj amandmanski pokušaj da ovo izmenimo mislim da je potpuno odgovarajući u tom pravcu jer bi bio potpuno primenljiv. Odnosio bi se isključivo samo na one kategorije građana kojima će se ovim dopunama i omogućiti privremeni priključak i odrednica linijske infrastrukture je vrlo jasno. Znači, ne novoizgrađeni objekat koji bi nekome palo na pamet možda danas da gradi da može da priključi. Ne, nego od ranije postojeći objekat koji je postojao pre ovih današnjih dopuna, ali u trenutku kada se završi linijska infrastruktura može da podnese zahtev i da se priključi.

U krajnjem slučaju, ako Vlada nema razumevanja za ovo, ja ću pozvati kolege poslanike da za ovo glasaju. Ako ništa drugo, bar će biti vama intencija da o ovome moramo razmišljati kako ćemo rešiti i taj problem.

Ovo nije Srbija u kojoj se ništa ne gradi, pa možete da kažete - što je, to je, tako je, bar kada je u pitanju linijska infrastruktura. Verujem da će u sledećih tri meseca, šest meseci, pa bar na 50, 60 lokacije raznorazne linijske strukture snabdevanja građana ovim uslugama biti završene, a ne bi bilo u redu da oni ostanu uskraćeni za mogućnost koja se pruža onima kod kojih već postoji ova infrastruktura.

Hvala.

PREDSEDAVAJUĆA Na član 3. amandman su zajedno podneli narodni poslanici dr Zoran Lutovac, dr Dragana Rakić, Srđan Miliovijević, Nebojša Novaković, dr Nenad Mitrović, Ksenija Marković, Sanja Miladinović i Tatjana Manojlović.

Da li neko želi reč?

Reč ima Tatjana Manojlović.

TATJANA MANOJLOVIĆ: Poštovani građani Srbije, nema tog makar i najboljeg i najhumanijeg zakona, zakonskog rešenja koji Srpska napredna stranka neće zloupotrebiti i izvrgnuti u svoju suprotnost.

Postoji osnovana sumnja da je i ovaj zakon na dnevnom redu upravo zato tu, da u sinergiji da sa Zakonom o planiranju i izgradnji bude u interesu krupnog kapitala stranih investitora i domaćih tajkuna.

Ali, šta ja hoću da vam kažem? Evidentno je da su protesti koji traju već nekoliko meseci u Srbiji ozbiljno uzdrmali režim Aleksandra Vučića. I ova papazjanija od dnevnog reda Skupštine, kojoj prisustvujemo danima, jeste potvrda toga. Potvrda je da rejting Aleksandra Vučića, a posebno SNS, rapidno pada i da se zato poteže za ovim zakonskim rešenjima koja su čisto populistička.

Mi iz DS svakako smatramo da svaki građani Republike Srbije elementarno pravo ima da bar ima struju, ali iz principijelnih razloga nećemo i ne možemo glasati za zakone koje predlaže SNS, jer imala je 11 godina vremena da reši ovaj elementarni civilizacijski problem tih ljudi, da je to bilo u pitanju.

Ne, u pitanju je ponovo kupovina glasova na jedan perfidan način i podizanje rejtinga, ali to vam neće pomoći. Stranka vam je u raspadu. Napuštaju vas čak i funkcioneri. Sa čela stranke abdicirao je i sami faraon Aleksandar Vučić. I sve to neće pomoći. Njemu vi više ne trebate, vi ste mu kamen oko vrata, i vi botovi, pijavice, koje se hrane novcem građana Srbije, budžetskim sredstvima svih građana, ali to definitivno neće zaustaviti pad rejtinga.

Gotovo je, SNS džemper se definitivno para i to nije tako zato što ja kažem ili neko od mojih opozicionih kolega, to je zato što tako kažu građani Srbije. Dosta je bilo, došao je kraj vašoj vladavini. Oslobodili smo se Osmanlija, oslobodićemo se i vas.

PREDSEDAVAJUĆA: Pravo na repliku, Marina Raguš.

MARINA RAGUŠ: Znate, verovatno bih i ja tako zvučala da dođem sa odmora na Azurnoj obali od novca građana Srbije. Verovatno bih pevala o svemu tome o čemu vi pevate, ali, evo, dvanaesta mi je godina, na odmor nisam išla. Nikada u životu nisam uspela da dođem do odmora na Azurnoj obali. Toliko o tome.

Sve ovo što ste rekli, i da je tako, što vas to brine? Mi imamo rešenje, idemo na izbore odmah i da izmerimo sve to i da potvrdimo. I evo, vi ćete odmah doći na vlast, ali samo ako građani Srbije to odluče.

Ne reagujemo mi na šetnje „Srbija protiv nasilja“ zato što građani nemaju pravo da iskažu svoj stav, naprotiv, imaju, i treba. Ono što se desilo sve nas je zateklo, još to nismo procesuirali i normalno je da će građani izaći da na neki način počnu da procesuiraju, ali mi govorimo vama da ne postoji nesreća, vama, koji ste se krili iza tih građana, dok se niste pojavili kao lideri i evo kako to izgleda, da je jako loše da zloupotrebljavate tragedije.

Sve ono što smo pričali tih meseci dok smo debatovali ovde, baš na teme koje ste samo vi tražili, a mi vam omogućili da se ovde debatuje svojim kvorumom, vaša koleginica je definisala za svo to vreme i naredno, buduće, njeno političko vreme, pa tako i vaše, kada je rekla i odgovorila roditeljima koji su bili za ukidanje Anketnog odbora, a pravom, jer je reč o zloupotrebi, čisto političkoj, da niko nema tapiju na tugu.

Drage kolege, to je politički kraj. Sve ostalo posle toga može da bude samo koprcanje daleko ispod cenzusa.

PREDSEDAVAJUĆA: Reč ima Marija Jevđić. Izvolite.

MARIJA JEVĐIĆ: Zahvaljujem.

Poštovani ministri, poštovani poslanici, pre nego što pređem na amandman, ja sam se inače javila na amandman kolege Komlenskog, želim da iskoristim prisustvo ministara i da vas zamolim da iskoristite vaš uticaj i da utičete na to Vlada što pre donese uredbu kako bi grad Kraljevo mogao da pomogne svim građanima koji su pretrpeli ogromne štete zbog oluje koja je u subotu zadesila grad Kraljevo. Slike iz sela Mrsać, Samaila, Oplanić, Jadrani, Sirča, Grdica su apokaliptične. Razmere štete su ogromne. Uništeni su poljoprivredni usevi.

Iskoristiću prisustvo ministarke poljoprivrede da vidimo kako da pomognemo tim građanima. Ja sam juče obišla, pošto živim u tom delu Kraljeva, to je zastrašujuće. To je zastrašujuće, kažem vam, kao iz apokalipse. Uništeni su stambeni objekti. Jedan auto plac npr. koji je imao 150 automobila na tom auto placu, to više ne postoji. Znači, sve je uništeno. Takvo nevreme do sada nisam videla. Građani koji su 2010. godine preživeli razoran zemljotres, i dalje osećaju taj strah od zemljotresa. Ova dodatna oluja koja nas je pogodila u subotu nas je ponovo vratila u tu 2010. godinu.

Zato apelujem na vas da svi zajedno pomognemo građanima grada Kraljeva, ali i drugih gradova koji su se našli na udaru do sada neviđenog vremena.

Što se tiče amandmana gospodina Komlenskog, smatram da o njemu treba da raspravljamo i da čujemo zbog čega, da nam obrazloži dodatno za skraćenje tog roka od 30 na 15 dana. Ali, ako znamo da u Srbiji ima skoro dva miliona bespravno podignutih objekata, i dok se ne reši pravno-imovinski status građana koji u nekima od njih žive, nemaju pravo na priključak na struju, vodu i kanalizaciju, nova nada za njih je upravo dopuna Zakona o ozakonjenju. Omogućiti tim ljudima da u jednom kratkom vremenskom roku dobiju priključak recimo na struju ili na kanalizaciju ili na vodu, možda nama ovde je nezamislivo. Možda mi ne možemo da verujemo da postoje u 21. veku domaćinstva koja nemaju toplu vodu, koja nemaju struju, koja nemaju kanalizaciju, ali prosto, to postoji.

Ja dolazim iz Kraljeva i 1999. godine, kada su, nažalost, sa svojih vekovnih ognjišta proterani skoro 30.000 porodica, infrastruktura grada Kraljeva je bila na velikom udaru, jer grad Kraljevo je tada imao negde oko 80.000 stanovnika. Mnogo je porodica, doduše, otišlo iz Kraljeva, ali mnogo više je ostalo u Kraljevu. Mislim da će upravo ovim novim Zakonom o ozakonjenju pomoći da posle skoro dve decenije te porodice koje su sa mnogo muke i odricanja napravile kuće, a nisu, nažalost, zbog postojećeg zakona mogli da legalizuju te kuće i da se priključe na vodu i struju, da im ovim zakonom to omogućimo.

Bilo je kritika da se ovim zakonom čine ustupci onima koji krše zakon, ali samo trebamo, opet apelujem, da pomislimo na one koji nemaju humane uslove za život, na one porodice u kojima deca i dalje, nažalost, uče uz sveću. Eto, makar zbog njih da podržimo ovaj zakon.

Pre nekoliko meseci sam gledala reportažu, čini mi se da je to bilo u januaru mesecu ove godine, o dečaku iz Grocke, koji ima samo pet godina, devet dijagnoza, koji pije 22 leka u toku dana, koji je na respiratoru svaki dan, koristi ga i koji živi u mraku. Zamislite dete koje na samom početku svog života boluje od devet bolesti, koji živi u mraku, koji mora da pije 22 leka, nema frižider u koji može da stavi te lekove. Eto, možda zbog nekih tih mladih naraštaja, koji su, nažalost, na samom početku svog života poneli ogroman problem, eto, zbog njih, da im pošaljemo jednu poruku da postoji nada za sve njih.

Nisam uspela da nađem da li se u ovom periodu od januara do sada, da li je opština Grocka izašla u susret toj porodici, pošto ta porodica čini mi se da ima, da je on peto dete, da li su uspeli da ih priključe za struju i da li smo omogućili tom dečaku da pored sve muke koju ima, makar može da te lekove sačuva u frižideru i da makar može da se probudi ujutru uz televizor i da pogleda crtaće i da mu, eto, pokažemo da detinjstvo nije baš tako surovo. Zahvaljujem.

PREDSEDAVAJUĆA: Na član 3. amandman je podneo narodni poslanik Marijan Rističević.

Da li neko želi reč?

Izvolite.

MARIJAN RISTIČEVIĆ: Zahvaljujem.

Dame i gospodo narodni poslanici, radi se o tehničkoj stvari, ali sam opet dirnut brigom RTS-a za SNS. Zamislite sada da je neko iz SNS ili iz stranaka koalicionih partnera urednik na RTS-u i da počneš da kritikuje druge stranke. To bi bilo ono, znaš, kao evo vidite koliko je državna televizija itd. pod kontrolom SNS itd.

Na sreću ili nesreću, ni koalicioni partneri, ni sam SNS tamo nema ni portira, koliko ja znam. Zato urednici RTS-a ovde nama oponiraju u ime nekih drugih stranaka. Da je obrnuto, mislim da se oni žalili već Violi fon Kramon. Ja nisam siguran da nam ne bi zapretili čak i bombardovanjem, razumeš, ukoliko se ne razreši ta dilema spoja uredničke uloge sa stranačkom ulogom.

Da podsetim i da je supruga jednog drugog čoveka, koja je vodila tamo na koncert „Bečkih dečaka“, takođe urednica u RTS-u i onda se pitam - pod čijom kontrolom se nalaze mediji na kojima država ima neku vrstu kontrole, odnosno gde je država vlasnik tog Javnog servisa?

„Vaše pravo da znate sve“ dragi gledaoci je sledeće. Ovde imate nekoliko urednika i svi su pripadnici opozicionih stranaka i sada stručnjaci za razgradnju iz RTS-a nama poručuju šta bi mi trebali da radimo i od prilike to ide ovako - ne možete da rešite probleme tako brzo koje smo mi napravili.

Samo da ih podsetim kada govore o tajkunima, pa tajkuni su njihovi. Jedan tajkun je bio finansijski direktor baš te stranke. On je dobio tri šećerane po tri evra, koliko se ja sećam, iako su kapitali samo u šećeru bili 30, 40 miliona evra, iako su kapitali tih šećerana vredeli nekoliko stotina miliona evra, ali oni kao stranka su rešili da podrže svog tajkuna i danas ovde nama pričaju o tajkunima. Nismo mi Miškovića stvorili, nego oni. Nismo mi Beka stvorili, već oni. Nismo mi prodali ceo društveni kapital za nekoliko milijardi evra, već oni, iako je on vredeo 20 i 30 puta više. Nismo mi otpustili 500 i 600 hiljada radnika, što su oni uradili. Nismo mi razgrađivali državu i njenu vojsku i njenu ekonomiju, to su oni radili.

Mi tu državu dižemo, a građani treba da štite državu. Država treba da štiti građane. Država je rešila da zaštiti građane, da im priključi struju, vodu i gas, s obzirom da su u vreme kada su otpuštani, kada su bili slabo plaćeni, kada su bili nezaposleni, sklanjali porodicu u neki stan i nešto od mraza, kiše, vetra itd. Oni su to uradili i mi moramo da rešimo taj njihov problem i još nešto da vam kažem.

Recimo, ako se priključi određeni broj građana i počnu da plaćaju struju, vodu, kada se priključe, a to je normalno, to su prihodi. Vi pričate o nekom gubitku oko ozakonjenja, o nekom gubitku para u budžetu, što ne dozvolite da se ljudi priključe i da plaćaju struju. Imate struju, vodu, kanalizaciju, gas itd. zato što je sve to oporezovano, imate 20% PDV-a. Hajde, recimo, da mesečno bude samo 20 miliona evra, gospodine Vesiću. Koliko je to? Četiri miliona evra godišnje. Koliko je to puta 12? To je 48. Koliko smo dobili na onom dosadašnjem postupku konverzije zemljišta? Koliko smo dobili? Daleko manje nego što ćemo dobiti samo kroz PDV i ti će prihodi doći u lokalne samouprave, Republiku itd. Tako će građani uzajamno štititi svoju državu koja pokušava ovim postupkom da zaštiti njih. Hvala.

PREDSEDAVAJUĆA: Na član 3. amandman je podneo narodni poslanik Miodrag Gavrilović.

Izvolite.

MIODRAG GAVRILOVIĆ: Dragi građani, poštovane kolege, predložio sam da, umesto 15 dana roka koji se ostavlja za pravljenje podzakonskih akata, taj rok bude 30 dana da bi Vlada, odnosno Ministarstvo, odnosno gospodin Vesić mogli dobro da se pripreme za to. Mislim da ne bi trebali da žurimo prema ovome.

Znate zašto? Postavlja se pitanje – koliko gospodin Vesić može to kvalitetno da smisli, osmisli, napiše i stavi na glasanje na Vladu, s obzirom da je obećao svojevremeno 250 fontana, ne znam koliko je izgrađeno u međuvremenu, ili 15 miliona drveća, dokle ste stigli sa sadnjom tih drveća, gospodine Vesiću, ili hoćete li pisati ove uslove o ozakonjenju u pokretnoj kancelariji ili ćete to raditi u Vladi ili uopšte? Bilo bi dobro i u interesu građana i za javnost da znamo na koji način ćete raditi ove propise, odnosno čemu ćete se voditi, šta će nam biti najvažnije u svemu tome. Koji princip, koje načelo? Šta je ono što ćete, gospodine Vesiću, vi odlučiti da će biti ključna stvar za ozakonjenje ovih objekata i da dobiju priključenje na sve ove mreže koje pričamo, o komunalnim?

Šta je ono što ćete vi uraditi u vašem radu, kasnije, kada budete pravili podzakonske akte da bude u vezi sa ovim zakonom i da ne prevaziđe granice onoga što zakonodavac hoće, odnosno vi? Ja sada više i ne znam da li Skupština donosi ovde zakon koji ćete kao ministar morati da ispoštujete ili ste sada već dobili odrešene ruke da uradite baš ono što vi budete hteli?

Da li ćete raditi to u interesu savesnih građana ili ćete to raditi u interesu onih nesavesnih koji su znali da će doći do ovog zakona, pa su već iskoristili određene mahinacije da mogu da se tumače ovi objekti i da nisu oni koji se vide samo na satelitskom snimku iz 2015. godine, nego i neke druge? Ta objašnjenja dugujete da kažete. Hvala.

PREDSEDAVAJUĆA: Na član 3. amandman su zajedno podneli narodni poslanici Lazović, Đorđević, Kozma, Jerinić i Pavićević.

Da li neko želi reč?

Reč ima Biljana Đorđević.

BILjANA ĐORĐEVIĆ: Zahvaljujem.

Naš amandman se tiče toga da rokovi koji su dati da se građani priključe na četiri mreže jesu izuzetno kratki i stoga predlažemo da se to briše, jer smatramo da najugroženiji nemaju često pravnu pomoć, ni administrativnu pomoć za ostvarivanje prava. Ako je obrazloženje da se ovde bavimo ispunjavanjem ljudskog prava na stanovanje, na vodu i električnu energiju, onda prosto nije fer da na njima treniramo strogoću koju ne treniramo na investitorima koji su zapravo ove probleme i napravili tako što su gradili često nezakonito.

Dakle, kolega je pre mene spomenuo informacije koje smo svi saznali, iako smo već znali o tome, ali malo lepše prezentovano u jednom tekstu koji je dobio nagradu za istraživačko novinarstvo, a u pitanju je tekst Radmila Markovića koji kaže da je Beograd raj za divlju gradnju i sumnjiva ozakonjenja, gde je preko pola miliona spornih kvadrata ozakonjeno po ovom zakonu zato što su već izgrađeni nakon što je zakon 2015. godine stupi ona snagu i nije ih bilo na satelitskim snimcima. Ako je to moguće da neko na taj način ošteti budžet Republike Srbije, da se to dopusti, ako je tako moguće oprati neki novac, isto tako znamo da se ovim ozakonjenjem u stvari vrši legalizacija sredstava nepoznatog porekla, zašto onda nije moguće da građani koji su time oštećeni imaju neograničeni rok da se prijave na ove četiri mreže i da dobiju pomoć? Dakle, potrebno je zaposliti više ljudi da pruže pravnu pomoć, besplatnu pravnu pomoć, pogotovo ljudima sa manje obrazovanja ili nedostatkom znanja kako da pristupe ovim različitim administrativnim zavrzlamama i tu pogotovo imam na umu i ono o čemu smo govorili ranije – standardna romska naselja.

Dakle, ako se brinete za pravo na stanovanje, morate se brinuti i za tu decu, pogotovo ako su peto i šesto dete. Isto tako, ne možete brinuti o pravu na stanovanje samo u ovom slučaju, a ne misliti o porodicama koje izbacujete na ulicu kada sprovodite

izvršenja. Ako poštujete pravo na stanovanje, poštujte ga za sve građane i građanke Republike Srbije. Hvala.

PREDSEDAVAJUĆA: Na član 3. amandman su zajedno podneli narodni poslanici Aleksić, Jovanović, Lipovac Tanasković i Đorđe Stanković.

Da li neko želi reč?

Reč ima Lipovac Tanasković.

MARINA LIPOVAC TANASKOVIĆ: Zahvaljujem, predsedavajuća.

Narodna stranka podnela je amandman na tačku 3. ovog Zakona o ozakonjenju. Smatramo da je rok od 30 dana izuzetno mali i da treba da bude znatno veći. Kao što je i moja koleginica pre mene govorila, sve bih se složila sa njom, ali dodala bih samo nekoliko stvari.

Građani Srbije treba da znaju da ovim zakonom o dopunama Zakona o ozakonjenju svi objekti, stambeni objekti, koji su nezakonito izgrađeni, koji nemaju građevinsku dozvolu, koji nisu u međuvremenu ozakonjeni, znači bespravno su izgrađeni, ovim zakonom moći legalno da se priključe na vodu, struju, gas i grejanje. To je suštinski loše.

Međutim, mnogi naši građani bili su prevareni od strane investitora. Svi znamo da samo u Beogradu ima na hiljade nelegalno izgrađenih objekata. Samo na levoj obali Dunava na hiljade nelegalnih objekata, a pri tome tu je i Altina, tu su i Plavi horizonti, Busije, Kaluđerica. Sve su to naselja, rubna naselja Beograda u kojima je izgrađeno i u kojima se gradilo nelegalno.

Narodna stranka polazeći od činjenice da se ovim zakonom izlazi u susret građanima koji su prevareni od strane investitora i koji nemaju rešeno stambeno pitanje, znači, kojima je ovim zakonom omogućeno da to urade samo ukoliko je prva nepokretnost, odnosno u vlasništvu prva nepokretnost, moći da se priključe na ove četiri komunalne infrastrukture, podnela je amandman gde smo tražili da se poveća vreme kada ljudi mogu da se prijave.

Ako već ova vlast dozvoljava i izlazi u susret prevarenim građanima, smatramo da je suština ovog zakona, odnosno ovaj zakon je bio tajna do pre nedelju dana. Smatramo da treba pod svim uslovima, svim građanima da se izađe u susret. Možda pojedinci bliski vlasti su znali da će ovaj zakon doći u skupštinsku proceduru, ali mnogi građani nisu. Iz tog razloga ograničavanje na 30 dana smatramo da nije svrsishodno.

Takođe, tajne izmene zakona u vreme godišnjih odmora, u vreme kada ljudi ne borave u svojim mestima prebivališta, u vreme kada su godišnji odmori, kada i administrativni radnici idu na godišnje odmore, smatramo takođe da nije svrsishodna. Tome treba dodati činjenicu da ulazimo, odnosno bliži se 1. septembar, bliže se veliki izdaci svim građanima, te Narodna stranka zaključuje da opet nekako zakon selektivno primenjujemo.

Osim ove selektivne primene ovog zakona, Narodna stranka smatra da svi investitori koji su prevarili građane trebaju krivično da odgovaraju. Mi smo načelno imali odgovor gospodina Vesića u okviru Odbora koji se složio sa tim, ali ne vidimo da se nešto dešava po tom pitanju. Gradnja nelegalnih objekata je protivzakonita i treba konačno stati na put svega toga.

U programu Narodne stranke je svima poznat revanšizam, a to konkretno u ovom slučaju znači da će svi koji krše zakon, a ovde mislim isključivo na investitore koji su gradili nelegalno, bez potrebne dokumentacije, krivično odgovarati, bez izuzetka. Hvala.

PREDSEDAVAJUĆA: Na član 4. amandman u istovetnom tekstu podneli su narodni poslanici Nešić, Parandilović i zajedno Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđić.

Da li neko želi reč?

Narodni poslanik Jelena Milošević.

JELENA MILOŠEVIĆ: Zahvaljujem.

Već sam govorila o poplavama. Ministarka poljoprivrede mi je odgovorila. Sada ću se potruditi da dopre do ministra Vesića budući da je u julskim poplavama stradala putna infrastruktura prilično, odnosno da su oštećenja na putnoj infrastrukturi možda i najveća od svih drugih.

Vi ste obilazili neke mostove, neke poplavljene opštine, oštećene puteve i slično. Ja ću vam sada pokazati ono što niste obišli, a što pravi jako velike probleme u selima koja su brdsko planinska i gde su bujične vode napravila veliki problem.

Ovo vam je selo kod Gadžinog Hana, gde je nekada postojao potporni zid. Međutim bujična voda je odnela kako taj nasip, odnela je i nekih dva metra, koliko imam informaciju, obišla sam mesto, privatno gazdinstvo, dvorište je odnelo čoveku. Ovo je srušeni, odnosno odneseni most u mestu Grkinja isto kod Gadžinog Hana. Sada ne može da se priđe fudbalskom igralištu zbog toga što nema načina da ljudi prođu.

U Prokuplju je bilo ogromnih poplava, to znate. Tamo se izlila Toplica. To je reka prvog reda. Ono što je karakteristično za Prokuplje jeste da građani tvrde da se određeni placevi koji izlaze na Toplicu šire i tako se sužava korito reke Toplice. Ja se nadam da će građevinska inspekcija ispitati da li je to tačno. Ukoliko je tačno, da se to reši. Sa druge strane, da se Topličanima, konkretno u naselju Garić omogući čišćenje tog dela. Znate ministre, tu se poplavljuje groblje. Desilo se do sada da i mrtvački sanduci isplivaju, što ćete se složiti je nedopustivo u današnje vreme.

Sa druge strane, ja znam da ste vi odvojili nekih 300 miliona za lokalne samouprave za infrastrukturu i to je super. Međutim, ukoliko se poplavljenim opštinama ne nadoknadi šteta, već se taj novac koristi, dovešćete ove opštine koje su poplavljene u neravnomeran položaj u odnosu na one opštine koje nisu, a na jugu Srbije se uglavnom poplavljuju opštine koje su nerazvijene, devastirane i gde je odgovornost lokalne vlasti nikakva ili zanemarljiva.

Recite mi koji je plan konkretno vašeg ministarstva, kako bi se ljudima u tim posebno nerazvijenim opštinama pomoglo? Zahvaljujem.

PREDSEDAVAJUĆA: Reč ima Nikola Nešić.

NIKOLA NEŠIĆ: Zahvaljujem.

Poštovani građani, poštovane kolege, želim da kažem, da zaključim polako diskusiju vezano za ovaj zakon, da je ovaj zakon dodatno obesmišljen, a već je bio obesmišljen. Želim da kažem i da se obratim ljudima koji rade i kojima jedna izmena ovakvog zakona, šta znači za njihov posao. Ovo je totalno obesmišljavanje. Šta su oni radili do sada, svih ovih godina?

Želim da vam skrenem pažnju koji tu problem imamo u Republici Srbiji. Daću primer Novog Sada. Stotinu ljudi je u poslednjih pet godina napustilo Upravu za urbanizam u Novom Sadu. To su uglavnom mlade arhitekte, mladi pravnici koji su napustili svoje poslove, zato što nisu bili zadovoljni, zato što su morali da idu na mitinge, umesto da rade svoj posao.

Želim da se osvrnem i na primer Kragujevca. U Gradskoj upravi za imovinske poslove, ubranizam, izgradnju i ozakonjenje na određeno vreme radi 21 osoba. Jedanaest rade duže od dve godine, to je takođe nezakonito, ministre. Na privremeno povremenim poslovima radi 15 ljudi u gradu Kragujevcu. Šta radite vi, gospodine Vesiću, ovim ljudima? Da li mislite o njima? Da li mislite kako će država da se razvija kada ste obesmislili ovaj zakon u potpunosti? Kako planirate da stanete na put nelegalnoj gradnji?

Daću vam primer iz Batajnice. Imate snimak kako ulaze ljudi u autobus i kažu im kada idu na ovaj kontramiting, i kažu im ako priključak da uđu i oni ulaze. E, gospodine Vesiću, vi ste vozač tog autobusa bezakonja i anarhije u građevinskoj industriji. Hvala.

PREDSEDAVAJUĆA: Reč ima Miloš Parandilović.

MILOŠ PARANDILOVIĆ: Prethodnim Zakonom o ozakonjenju, odnosno pre nego što ćete ga dopuniti danas rekli ste da mogu da se legalizuju zakoni, odnosno da se legalizuju objekti izgrađeni do 2015. godine. Sad tu granicu pomerate do dana današnjeg, jasno je zašto to radite da bi ovi vaši pajtosi krupnog kapitala mogli da legalizuju sve bespravno sagrađene objekte i sve je to manje bitno, nego je bitna suština u celoj ovoj priči koju vi ovde potpuno zanemarujete, a to je sledeće – kakvu vi poruku šaljete građanima Srbije i uopšte ljudima koji ovde žive?

Dakle, više se isplati raditi nešto nelegalno, pa nakon toga se baviti legalizacijom, nego raditi legalno, vaditi građevinsku dozvolu i maltretirati se. Gruni temelje, gruni beton, gradi, a onda će vam država naći rupe u zakonu kako da svi kriminalci koji su izgradili, a samo kriminalci grade ovde uz „Milenijum tim“, niko više ni ne gradi po Srbiji, posebno po Beogradu, onda ćete vi da nađete način kako da ozakonite te bezakonske građevine.

Na jednoj od prethodnih sednica, gospodin Vesić se hvalio prugom, prugama po Srbiji, brzim železnicama itd. Znate šta je kičma železničkog saobraćaja u Srbiji? Znate li, gospodine Vesiću? Pruga Beograd-Bar. Jeste li išli nekada od Beograda do Bara? Ne morate do Bata, do Prijepolja jeste li išli nekad? Pet na sat. Deonica, a to je kičma, pazite pričamo o kičmi železničkog saobraćaja, deonica od Užica do Prijepolja svaki malo spremniji biciklista može da stigne pre voza tamo i vi pričate o nekakvom sistemu.

Uopšte, pitanje je jedno, zašto ministri sede danas ovde pošto reč nisu progovorili? Kao neko „društvo mrtvih pesnika“, sa tim pogledom neukaljanim mišlju. Meni zaista nije jasno kako ste uspeli da razvalite sve u ovoj zemlji pa tako i srpsku politiku da ovde svaka šuša može da bude ministar i svaka šuša može da bude poslanik samo ako je dovoljno lojalan gazdi i voždu, Aleksandru Vučiću. To je tragedija ovog društva i platićete cenu za to.

PREDSEDAVAJUĆA: Povreda Poslovnika, Nataša Jovanović.

NATAŠA JOVANOVIĆ: Ne odnosi se na ovu pojavu koja je upravo govorila, već na malopređašnje izlaganje gospodina Nešića.

PREDSEDAVAJUĆA: Ja se izvinjavam jer vas nisam videla prilikom prethodnog javljanja.

NATAŠA JOVANOVIĆ: Povređen je član 107. Poslovnika.

Molim vas, gospođo, Božić da utičete na to, bez obzira na politički pokušaj da neko stekne nekakve poene nekakvim pričama koje apsolutno nemaju nikakvog uporišta ipak poštujemo dostojanstvo najvišeg zakonodavnog tela.

Naime, istina je sasvim suprotna. Kragujevac je danas jedan u urbanističkom smislu reči, najuređeniji grad. Vi to dobro znate, gospodine Vesiću, kao resorni ministar, zato što ne samo da vodimo računa o tome da gradnja i investitori koji dolaze u naš grad, a sve ih je više i mi smo zaista jedno veliko gradilište, poštuju sve propise, već i mogu slobodno da kažem kao poslanik iz tog grada često sam u prilici da prisustvujem i sednicama gradskog parlamenta, Uprava za imovinu grada Kragujevca, jer je malo pre ovde rečeno da se dobijaju neke dozvole ne znam kako i da građevinska mafija upravlja gradom, jednostavno to nije tačno, Uprava za imovinu, na čelu sa gospođom Pršić, i te kako vodi računa apsolutno o svakom aktu, i ne samo to već mi nastojimo da u duhu onoga što ste nam i vi savetovali kao neko ko je bio na jednoj od vodećih funkcija u gradu Beogradu, kao naš stranački prijatelj i kolega, da obnavljamo i stare delove grada, pa smo eto tako obnovili jednu od planiranih preko 20 fasada u našem gradu. Zaista želimo da čuvamo i taj duh grada i to istorijsko i kulturno nasleđe iz Obrenovićevskog doba.

Naravno, vodi se računa apsolutno o svakom aktu, o svakoj dozvoli. Mi pozivamo da što više investitora dolazi, jer mi smo jedan grad gde se razvija i te kako industrija, gde ljudi dobijaju posao, za razliku od nekadašnje situacije kada smo bili dolina gladi. Hvala.

PREDSEDAVAJUĆA: Zahvaljujem.

Da li želite da se Skupština izjasni? (Ne.)

Hvala.

Reč ima Dejan Bulatović po amandmanu.

DEJAN BULATOVIĆ: Poštovana predsedavajuća, poštovani ministri Vlade Republike Srbije, poštovani narodni poslanici i narodne poslanice, poštovani građani Republike Srbije, želim da kažem da sam detaljno proučio ove predloge zakona i ja kao samostalni poslanik ću podržati sve ove zakone i glasaću za njih.

Ono što na mene najviše ostavlja utisak jeste kada narodni poslanici iz opozicije govore o mnogim zakonima, upućuju kritike, pa i amandmane, a to su ljudi kao, kada ih ovako gledate, kao da nikad nisu bili na vlasi.

Moram građanima Srbije da kažem da ta opozicija je zapravo bivša vlast, a bivša vlast su zato što nisu dobro radili, nisu bili dobra vlast i oni su sada bivša vlast, dakle opozicija.

Ono što je neverovatno i ono što ja ne mogu da razumem jeste to da se ovde spočitava nekim ljudima za ono što su promenili svoj, ako tako mogu da kažem, a oni misle tako, da su promenili svoj politički stav.

Zapravo, nema ovde promene političkog stava, ovde su ljudi, ja ću poći od sebe, koji sa ostalim na stanovištu one prosperitetne Srbije, one borbe za onu Srbiju o kojoj smo sve vreme govorili, a za koju sam razumeo da je to sa njihove strane manipulacija, da je tu samo došlo do manipulisanja, a sa one najvažnije tačke državnosti nikada ne biti opoziciji svojoj zemlji. Kad sam to razumeo i kada sam shvatio tu stvar, da zaista od toga nema ništa, od tih svih deklaracija, da su to samo floskule, politička demagogija, da je zapravo cilj samo doći na vlast.

Dakle, cilj je doći na vlast, cilj je ponovo vladati i cilj je ponovo pljačkati Srbiju bez imalo griže savesti da kada ste nešto loše uradili najpre se izvinite i kažete – neću više taj posao da radim.

To ne razumem, da ne postoji ta granica ljudskog morala, pa i u politici, kao što ne sme da nikad prestane empatija prema građanima Republike Srbije, a ako svi političari deklarativno kažu – mi se borimo za građane, borimo se za državu, borimo se da nam bude bolje. Pa, dobro, ako ste grešili kažite – dobro, evo pogrešili smo, nisam za taj posao, neću više time da se bavim.

Sad su problem oni koji su drugačijeg mišljenja. Problem je Vesić. Ministar Vesić je problem zato što sedi kao ministar, a nije problem zašto on više nije u tim redovima. Verovatno je i on čovek shvatio neke stvari, zadržao pravac, ostao da brani zemlju i danas taj Goran Vesić te zakone koje predlaže, to njegovo ministarstvo, danas kada obilazi celu Srbiju, danas kada vidimo da se Srbija širi i gradi, kada napreduje, danas kada ima Beograd obilaznicu, o čemu vi pričate? Šta vi napadate? Koga vi napadate i šta vi radite?

Na kraju, kada pričate o poljoprivredi, ovde slušam neki ljudi pričaju o poljoprivredi, a o čemu vi pričate? Da li vi znate koliko je samo ove godine uloženo u poljoprivredu? Da li vi shvatate koliki je novac otišao u poljoprivredu? Da li vi shvatate da danas u poljoprivredi se ulaže kao što se nije ulagalo za vreme njihove vlasti, za vreme 10 godina te vlasti.

Ljudi, danas poljoprivreda ustaje iako su najteže okolnosti u poljoprivredi, iako danas imamo takve prirodne pošasti najstrašnije. Danas imamo situaciju da nam se štale pune. Danas imamo situaciju da nam se ovčarstvo vraća. Smejte se samo. Pogledajte građani Republike, ne mogu da istrpe ni pet minuta mog govora, a čovek sam koji je bio potpredsednik te njihove stranke i bio 11 na listi cele opozicije. I to što oni sada tako rade i to što rade Vesiću i onim drugim ljudima koji su njima pripadali treba njih da bude sramota.

Pobegli smo od njih glavom bez obzira. Sramota nas je što smo uopšte i bili u tim redovima. Mnoge ljude koje sam sretao na ulicama kada je bilo najteže Beograđanima i celoj Srbiji, nismo odustali i dalje se borimo za Srbiju. Sram vas bre bilo. Vaš smeh na vas i vama upućujem najveće, najsramnije, one poruke koje mogu da se upute. Sram vas bilo. Nedostojni ste onoga što se zove… Ma nemojte uopšte da se smejete na taj način. Vi mislite da ste vi građanisti. Bre ovi desničari su za vas super građanisti. Oni su za vas par ekselans političari.

PREDSEDAVAJUĆA: Gospodine Bulatoviću, vreme.

DEJAN BULATOVIĆ: Vi ste sramota. Sramota jedna. Vi sada ste promenili i grupu građana. Vi više niste Ujedinjeni. Sada ste Pravac Evropa. Sutra ćete biti pravac Rusija. Prekosutra ćete biti pravac Kina, a nakon sutra ćete biti pravac na ono najveće političko đubrište. Sram vas bilo bre. Sramote jedne.

PREDSEDAVAJUĆA: Na član 4. amandman su zajedno podneli narodni poslanici Lutovac, Rakić, Milivojević, Novaković, Mitrović, Marković, Miladinović, Manojlović.

Da li neko želi reč?

Sanja Miladinović, izvolite.

SANjA MILADINOVIĆ: Poštovani građani i građanke Srbije, ovim amandmanom produžavamo rok stupanja na snagu ovog zakona za sedam dana jer ne vidimo razlog za njegovu užurbanost.

Ono što želim na početku da kažem je da DS nije protiv priključka ovih ljudi na električnu, vodovodnu, gasnu infrastrukturu, ali ovim zakonskim rešenjem gubi se ceo jedan korak u izgradnji infrastrukture, jer komunalne takse koje bi trebalo platiti prilikom dobijanja građevinske dozvole, koje se koriste za izgradnju potrebne infrastrukture ovakvim zakonskim rešenjem bi se platile nakon legalizacije objekta i na taj način bi država i lokalne samouprave bukvalno finansirale divlju izgradnju. Ono što sada možemo da vidimo po našim opštinama, po gradovima, naseljima itd. to je jedan urbanistički haos i arhitektonski brutalizam koji se na primer ogleda gde se podižu stambene jedinice, gde su nekada bile porodične kuće gde je živela jedna do dve porodice, danas gde su stambene jedinice malo veće, živi mnogo veći broj porodica, a ono što je žalosno u takvim slučajevima na takvu infrastrukturu se samo priključi taj veći broj porodica i onda dolazimo u situaciju da imamo poplave kakve smo imali prethodnih dana u Nišu.

Svedoci smo svi kako je to bilo i kada smo već kod poplava zaista moram da pitam sve vas – zašto niste obišli poplavljena područja? Mislim da je to bio jedan od vaših osnovnih zadataka.

Takođe, evidentiran je veliki problem po gradovima oko parkiranja. Parkirališta su potpuno promenila svoju namenu, zato što ljudi koji dobiju dozvolu kod stambene zgrade oni imaju u tom trenutku parking mesto, nakon toga sva parking mesta pretvaraju u lokale i na taj način urušavaju ugled gradova.

Ono što dalje želim da kažem je da, među vama, sedi narodni poslanik upravo iz SNS, koji je 18 puta isključen sa električne mreže, i sam se ponovo neovlašćeno priključio. Hvala.

PREDSEDAVAJUĆA: Na član 4. amandman je podneo narodni poslanik Marjan Rističević.

Da li neko želi reč?

Izvolite.

MARIJAN RISTIČEVIĆ: Dame i gospodo narodni poslanici, pažljivo sam slušao ovu Šolakovu pešadiju, koja je protiv toga da se građani koji su iz nužde pravili nelegalne objekte, zato što su ih oni masovno otpuštali, zato što su bili nezaposleni, zato što su morali da sklone porodice od mraza, snega, vetra, kiše, sunca, oni su sada protiv da se oni priključe na električnu energiju, odnosno, da mogu da imaju priključak za gas, vodovod itd.

Pitam ih, s obzirom da je ovaj koji njima diriguje, ovaj tajkun Šolak, najbogatiji čovek u Srbiji, pitam ih kako se to Šolak priključivao na EPS-ovu infrastrukturu. Hajde, neka nam šolakčići objasne kako je to Šolak po kom zakonu koristio stubove EPS-a, da širi svoju mrežu, da širi svoj kapital, da širi svoje prihode. Da li je tu bilo neke naknade za korišćenje EPS-ovih stubova i EPS-ove mreže, a prilikom širenja njegovih imperija. Još nešto, ono što, verujem ministar Vesić zna, nije se Šolak priključivao samo na EPS-ovu mrežu, već na mrežu termoelektrane u Beogradu, koliko se sećam, naravno, nelegalno, bez ikakvih uplata za korišćenje infrastrukture te kompanije.

Još nešto, ono što je neoprostivo, gospodin Šolak i SBB, a ovde SBB ima svog predstavnika, ima menadžera iz SBB koji ovde zastupa, dosta neuspešno, svog gazdu, dakle da ih pitam da li je tačno da se Šolak priključivao u zgradama na strujna brojila građana, stanara? Da li je tačno da po 10 godina, evo ministar je tu pa neka on kaže, da li i po 10 godina koristio tuđu struju neovlašćeno, pa, je recimo građanin Ž. Jovanović, konstatovao jednom kad mu je isključena struja, nije koristio stan odjednom mu je isključena struja, ustanovilo se, Gradsko stambeno ustanovilo da se Šolak nelegalno priključivao, ne samo na zajednička brojila stanara, već i na individualno građaninu se zakačio jedan milioner zakačio na sat. Danas njegov menadžer priča o tome ovde kako građani ne treba da dobiju priključak zato što su nelegalno gradili, a Bože moj, Šolak je kao gradio nelegalno.

Sada sam dokazao da su oni stručnjaci za bezakonje. Njihov šef emituje nezakonito kršeći zakone o elektronskim medijima, Konvenciju o prekograničnoj televiziji, kršeći sve te zakone, Zakon o marketingu, dakle, on krši sve te zakone, i prihoduje stotine miliona evra godišnje ovde, a nelegalno emituje program u Srbiji, pri tome nije registrovao emitovanje, nije registrovan kao emiter, jednostavno, tvrdi da on reemituje program iz Luksenburga, itd, krši sve zakone i pri tome dnevno emituje 200 hiljada sekundi reklamnog prostora nezakonito, uzimajući regularnim medijima koji su registrovani na teritoriji Republike Srbije deo hleba koji oni zarađuju svojim reklamama, jer mediji koji reemituju program nemaju pravo da emituju domaće reklame, što on uporno čini godina, i pri tome, krši sve zakone. Priključuje se na struju građana ,sirotinje, da bi uvećao što više svoj kapital.

Danas ovde imamo njegove zaštitnike, zato što su oni ovde u Skupštini zahvaljujući tome, što ih on pušta u nelegalne svoje televizijske kanale, i nelegalno emituje program, pri tome oni koriste taj njegov program da bi se politički promovisali i većina njih, verovatno, i ne bi bila ovde da nije Šolaka i zato su oni zahvalni. Ova šolakova pešadija, i moje dok oni rade za svog gazdu, da ja radim za državu da se borim za prava države Srbije da postoji. Hvala.

PREDSEDAVAJUĆA: Na član 4. amandman je podneo narodni poslanik Miodrag Gavrilović. Izvolite, gospodine Gavriloviću.

MIODRAG GAVRILOVIĆ: Hvala.

Predloženo je predlogom promene zakona da zakon stupi na snagu odmah, i to je još jedna stvar koja nas dovodi do pitanja zašto se žuri, odnosno zašto radimo suprotno onog što Ustav predlaže, koji kaže da to može da bude osam dana, a mi sada kažemo, i imamo pred sobom predlog da to treba da bude odmah. Šta je to što je posebno hitno, što Ustav nam nalaže da treba da bude hitno, da bi se pridružilo da bi se to odmah i primenilo.

Ono što postavljam kao pitanje, gospodin Vesić, nadam se da će se udostojiti da odgovori bar na neko od pitanja. Da li ćete ovim zakonom koji ćete imati, ako stupi na snagu odmah, 15 dana vremena da napravite podzakonske akte, i nakon toga samo 30 dana vremena za građane da reaguju po njemu. Znači, imaćete 45 dana od dana kada budemo proglasili zakon, vremena da se ovaj zakon faktički i konzumira.

Ono što je problematično u svemu ovome da li zanate i na koji način ćete informisati građane o ovome? Da li ćete rešiti problem svih onih građana koji su protestovali? Da li je ovo dovoljno vremena da možete da napravite jednu dobru analizu i da kažete da posle ovoga neće više biti ovakvih problema, ili ćemo da ostanemo u ovim problemima, zato što će određeni ljudi biti informisani, na vreme se javiti, i uspeti da legalizuju ono što je nezakonito.

Ponavljam, zašto ne napravite pred nama ovde javnu odrednicu šta je to što ćete dozvoliti da uđe u legalizaciju, a šta ne? Šta je to po vama savesno, a šta je nesavesno? Odnosno, da li će biti nagrađeni oni ljudi koji su unapred znali da će ovakav zakon da se donese?

PREDSEDAVAJUĆA: Reč ima ministar Goran Vesić.

GORAN VESIĆ: Slušajući predlagače amandmana, stekao sam utisak da su svi poslanici Narodne skupštine za usvajanje ovog zakona, jer svi žele da rešimo problem ljudima koji žive u objektima koji nemaju struju i vodu. Jedino što ne žele svi da glasaju za zakon. Pa će onda glasati protiv zakona, a onda će sutra da pričaju tim istim ljudima da su baš oni hteli da im se reši problem, a oni su morali da budu protiv zakona, jer ništa drugo nisu mogli da urade, a inače ne može drugačije da se reši, nego izmenama i dopunama Zakona o ozakonjenju.

Moram da kažem da je to baš, baš licemerno. Ako se podržava ideja da se problem sa priključenjem, znači sa dozvolom na priključke za komunalne usluge ljudima reši ovim zakonom, onda se glasa za zakon. Onda se kaže iako se ne slažem sa tim da li je rok 30 dana ili sedam dana ili 45 dana, imam primedbe, bar ću na ovaj način omogućiti ljudima da se reši. Jer, ako se ne glasa sa zakon, onda smo protiv ovakvog rešenja, što je takođe legitiman politički stav. Samo hajde da budemo jasni i da budemo precizni, iskreni šta želimo, a ne mi smo protiv zakona, glasaćemo, ali zato smo da se reši problem. Kako da se reši problem, pa to vi znate, neću mi time da se bavimo, to je ispod našeg nivoa.

Tako da molim da oni koji zaista žele da se ovaj problem reši, ipak da glasaju za ovaj zakon. Naravno ne ulazim šta je politika bilo koga, svako ima pravo da bira svoju politiku, samo ne mislim da je to pošteno pričati ljudima, da ste da se reši problem, a onda biti protiv zakona.

Takođe, čuo sam više puta da se pominje ozakonjenje. Hajde da raščistimo to. Niko neće biti ozakonjen na osnovu izmena i dopuna ovog zakona. Znači niko neće biti ozakonjen. Ozakonjenje ne proces koji se obavlja po ovom zakonu, omogućavanje nekome da se priključi nije ozakonjenje. To je humanitarna mera, to je mera na koju nas je upozoravao i Zaštitnik građana više puta, jer su mu se građani obraćali. To je mera koja proističe iz presuda Suda za ljudska prava u Strazburu, jer je evropska praska da su struja, voda i komunalne usluge osnovno ljudsko pravo. To je mera koja je takvog karaktera i to nema nikakve veze sa ozakonjenjem, apsolutno nikakve.

Drugo, prihvatili smo amandman poslanika Komlenskog i upravo taj amandman vrlo jasno kaže ko je predmet ovih izmena i dopuna. U tom amandmanu se kaže da se u to porodično stambeni objekti u kojima žive porodice i koje to treba da dokažu. Znači, nikakvi poslovni objekti to je odgovor između ostalog na pitanje gospodina Rističevića da li će biti priključen SBB. Neće niko ko je poslovno ko je pravno lice, ovde se radi reč o fizičkim licima, ovo su porodično-stambeni objekti ljudi koji žive sa svojim porodicama u tim objektima. Inače, priključenje nije bilo moguće 2018. godine po istom ovom zakonu. Znači, sada se samo omogućava ljudima da se priključe.

Bilo je pitanje – zašto se žuri? Pa, ja ne znam, evo pitajte građane iz udruženja „Hoćemo struju u 21. veku“ koji nemaju struju, zašto im se žuri? Eto, zato se žuri. Zato što postoje građani koji nemaju struju i kojima to treba da omoguće, njih pitamo zašto im se žuri. Možda oni mogu da čekaju, pretpostavljam da mi ovde možemo da čekamo, a nisam siguran da baš oni mogu da čekaju.

Bila je priča oko toga ko je primio te građane. Ja sam ih primio šest puta i tražio sam rešenje sa njima. Na kraju smo, pokušavali smo da rešimo izmenom, znači uredbom, pokušavali smo da rešimo na različite načine, na kraju se pokazalo da izmena i dopuna Zakona o ozakonjenju jedini mogući način po zakonu da se reši ovaj problem. S tim u vezi kad već pričamo o uredbama, pošto vidim da je to bio pitanje, jer to pitanje iskreno da kažem, može da postavi samo neko ko nema apsolutno nikakvo pravničko znanje a to je - da li će uredba biti suprotna zakonu? Stvarno ne mogu da verujem da to pitanje može bilo ko da postavi. Uredba bliže razrađuje proceduru u skladu sa zakonom i ne može sve da se napiše u zakonu i zato postoje podzakonski akti, upravo zato da bi se rešila sama procedura.

Čak je bilo pitanje – da li ćemo mi moći za 15 dana da napišemo uredbu? Pa, mi već radimo na toj uredbi, zajedno sa Ministarstvom energetike, zajedno sa ODS-om, zajedno sa EPS-om, zajedno sa najvećim samoupravama gde ima najviše, zajedno sa njihovim vodovodima i kanalizacija, zajedno sa najvećim toplanama. Radimo na tome i siguran sam i one će biti kao što sam zakon kaže doneta 15 dana po stupanja ovog zakona na snagu.

A u uredbi možete da stavite različite rokove, pošto je bilo ovo takođe primedbi, odnosno straha da li će se tokom letnjih meseci, tokom vremena kada su građani na odmorima ovo rešavati. Neće, zato što će rokovi biti takvi da će sasvim sigurno, sasvim sigurno se to dogoditi tih 30 dana posle godišnjih odmora.

Bilo je pitanje koje takođe nije beznačajno i mislim da treba jasno da ga razgraničimo, 30 dana nije rok za priključenje. To mislim da je upravo jedan poslanik amandman podneo, mislim čak poslanik Komlenski, izvinjavam se ako sam pogrešio, 30 dana nije rok za priključenje, 30 dana je rok za prijavu, a priključenje se vrši kasnije po proceduri koji propisuju javna preduzeća i koja naravno i cene tehničku mogućnost priključenja. Znači, ti građani koji će dobiti mogućnost da se priključe neće imati bilo kakav drugi postupak priključenja nego što imaju svi drugi građani koji su priključeni. Tačno onoliko koliko imaju drugi građani u istom postupku plaćanja svih taksi koje moraju da se plate po zakonu preduzeća će ih priključivati.

Znači 30 dana je samo rok za prijavu, ko će od ovih građana koji ispunjava uslove da živi u tim stanovima moći da se priključi, a naravno kada dobije mogućnost da se priključe oni svoje odnose rešavaju ugovorima se nadležnim preduzećima koja distribuiraju struju, zatim gas, daljinsko grejanje, vodu ili gde ima priključak na kanalizaciju. To je ono što takođe želim zaista da razjasnim.

Takođe, bila je jedna priča koja je isto vrlo ovako zanimljiva, a to je ko će zaista moći da se priključi. E, sada da vam kažem, postoje ljudi koji ne mogu da ostvare pravo na priključak, a pri tom nisu recimo, bespravno gradili pre godinu dana ili pre dve godine, ili pre pet godina, nego su gradili pre 50 godina.

Recimo, neko pomenuo ovde neka Obrenovačka sela, tamo gde se gradi infrastruktura, recimo postoje sela gde su kuće izgrađene pre 20, 30, 50 godina i nema plana, nikada niko nije doneo plan i to će biti posle tema jednog drugog zakona o kome ćemo pričati, kako ćemo naterati lokalne samouprave da donose planove, ali to sada nije tema ovog zakona, pa neću pričati, ali i to smo predvideli. Onda ti ljudi nemaju građevinske dozvole, a nisu ništa gradili pre godinu dana ili pre dve godine i oni ne mogu da ostvare pravo na priključenje upravo zato, ništa nisu krivi za to. Prema tome, oni će takođe moći da se priključe.

A to da se građevinskom mafijom nazivaju ljudi u Busijama, Ugrinovcima, običan narod koji je gradio od muke, ko je pobegao, eto samo najbolje govori o onima koji to pričaju. Oni su baš građevinska mafija.

Bila je priča da li će biti aboliran neko od investitora ko je pobegao. Pa, neće biti zato što se ovo odnosi samo na ljude koji žive ne na investitore. Po ovom zakonu investitor ne može da ostvari nikakva, ništa, samo onaj ko živi u stanu i može da dokaže da živi u tom stanu ili kući sa svojom porodicom, imenom i prezimenom. One koji su neki investitori prevarili. Možda se desi, imate slučajeva gde su ljudi kupili stanove u zgradi koja je bila legalna i onda investitor dozidao jedan sprat i proglašen je ceo objekat nelegalnim, koji takođe sada će moći da se priključe.

Prema tome, zaista bih voleo, ali stvarno bih voleo da o ovim problemima pričamo trezveno i pričamo o tome koliko će problema ovo rešiti. Reši će probleme mnogim ljudima i ovim se ne prejudicira njihov zakon za ozakonjenje, ne prejudicira se odluka o ozakonjenju, ovim se samo omogućava da ljudi koji žive u nelegalnim objektima ostvare svoja osnovna, ljudska prava, a to je pravo na struju, na vodu, na kanalizaciju tamo gde postoji, na gas ako je sproveden ili eventualno na građevinsko grejanje. Tako je da će veće prihode imati sama preduzeća, jer će ti ljudi normalno plaćati cenu usluga koju koriste i to je potpuno normalno.

Pričalo se o broju nelegalnih objekata. Pa, da vam kažem, ministar, jedan od prvih ministara posle 2000. godine, Dragoslav Šumarac je u ovoj Skupštini, doduše ne u ovoj sali, već u drugo sali, 2003. godine kada je donošen prvi zakon pričao o milion nelegalnih objekata. To je inače isti onaj ministar, bivši ministar Šumarac koji je podržao jedan drugi zakon koji će doći posle ovog, izmene i dopune Zakona o planiranju i izgradnji, ali to neće niko da kaže, jer on je dobar kada napada nas, ali kada kaže da smo nešto dobro uradili, onda nije dobar. Isto kao i novinar „Danas“ Miša Brkić, kada kaže da su odredbe zakona dobre, onda nije poželjan. Znači pričalo se tada o milion, to je rekao tadašnji ministar, 2003. godine, milion nezakonitih objekata.

Prema tome, ozakonjenje, odnosno nelegalna gradnja nije problem koji se dogodio juče ili pre dve godine ili pre pet godina, ili pre deset godina, to je problem koje ovo društvo mori duže od jednog veka i to je problem koji ćemo morati zajednički i to će nas čekati na narednim sednicama da pronađemo rešenje. Tako da bih molio da se ne meša ozakonjenje sa privremenim priključcima.

Bilo je pitanje koliko će trajati priključak, pa do rešenja o ozakonjenju, vrlo jednostavno. Kada neko reši, dobije ozakonjenje, tada naprosto se ispunjava sve uslove da taj priključak preraste u trajni. Znači, do rešenja završetka ozakonjenja priključak traje. Ne traje ni dva dana, ni pet dana, ni mesec dana, nego traje dok se ne reši pitanje ozakonjenja. Prema tome, taj priključak traje.

Drugo, čuo sam istovremeno da se traži brisanje svih članova i skraćenje rokova. Zaista ne znam kako je moguće i jedno i drugo. Rokovi su kratki upravo zato da se ne bi ovaj zakon zloupotrebljavao, da bi zaista ljudi kojima je to preka potreba, a među njima je i mnogo izbeglica, i interno raseljenih lica sa Kosova i Metohije, o tome je pričala jedan poslanica ovde.

Znači, i oni koji su nažalost izbegli prvo privremeno, ali to traje bogami više decenija, da ti ljudi mogu da reše probleme i to je samo problem da budu priključeni kao svi drugi ljudi na struju i na vodu. Ništa ne dobijaju u smislu da se rešava njihovo ozakonjenje i zato sam bio siguran, ali skoro potpuno siguran da će ovaj zakon svi podržati.

Mogu da razumem da se neko ne slaže sa rokom ili kaže - dali ste kratak rok ili treba da bude duži ili može neko da kaže treba da bude kraći, ali ovo je zaista humanitarna mera i to nema nikakve veze sa politikom i to je nešto što je osnovno ljudsko pravo i što je naša obaveza kao društva da to podržimo.

Opet vam kažem, to nema veze i to je zaista ružno pričati, pošto će korisnici ovog zakona biti ljudi koji nemaju sada ni struju, ni vodu. Jedna poslanica je pričala o detetu iz Grocke. Znači, to je zaista nije u redu te ljude nazivati tajkunima, jer vrlo jasno i precizno… Zato smo i prihvatili amandman gospodina Komlenskog, iako je bilo jasno na šta se odnosi, pošto je on to dodatno precizirao, da bude jasno na koga se zakon odnosi - na one koje žive u porodično stambenim objektima, koji mogu da dokažu da tu žive i ni za koga više i dobijaju pravo da legalno imaju struju i vodu i ništa više. Znači, ne rešava se problem ozakonjenja.

Bilo je nekih drugih pitanja. Recimo, bilo je pitanje, i to ću samo u dve rečenice, pošto nije tema, oko pomoći koja se desila zbog poplava. Formiran je štab na nivou Vlade Republike Srbije. Opštine su bile dužne da formiraju komisije, da proglase vanredno stanje, da popišu sve znači. U međuvremenu se obezbeđuju sredstva i Vlada Republike Srbije će dodeliti sredstva opštinama preko Ministarstva za javna ulaganja i preko tog ministarstva će biti novac podeljen opštinama koje će onda isplaćivati građanima.

Bilo je pitanja o tome zašto su neki direktori u VD stanju? To je, inače, pitanje za Ministarstvo privrede, nije pitanje za Ministarstvo građevinarstva, saobraćaja i infrastrukture. Kao što je bilo pitanja zašto su neki ljudi zaposleni u lokalnoj samoupravi u Sekretarijatu za urbanizam. To je takođe pitanje za lokalne samouprave.

Bilo je pitanja o urbanizmu o lokalnim samoupravama, to je pitanje za lokalne samouprave. Sada, kada dođe drugi zakon na dnevni red tokom dana, to je Zakon o planiranju i gradnji, videćete kako će moći Vlada da interveniše kada lokalne samouprave ne budu radile posao i po pitanju inspekcije i po pitanju izdavanja dozvole. U ovom trenutku to nije moguće, osim po pravu nadzora i to što je moguće, to se radi.

Prema tome, ono što želim da kažem, to je da ovaj zakon rešava problem desetina hiljada porodica koje žive bez struje, vode ili nemaju legalne priključke. Ovaj zakon ne prejudicira ozakonjenje. Ozakonjenjem ćemo se posebno baviti.

Ovaj zakon je humanitarnog karaktera, u skladu je sa evropskom praksom koja podrazumeva šta je osnovno ljudsko pravo, u skladu je sa presudama suda iz Strazbura ne u slučaju Srbije, već nekih drugih zemalja, u skladu je sa onim što je od nas tražio Zaštitnik građana i sa onim što su od nas tražila udruženja građana koji upravo okupljaju te ljude.

Prema tome, glasanjem protiv ovog zakona, koji je zaista humanitarnog karaktera, znači da mi ne želimo da pomognemo tim ljudima.

Zaista ne mogu da verujem da nećemo ovaj zakon doneti jednoglasno. Mogu da razume da se ne slažemo oko nekih drugih zakona, da postoji ideološke razlike, ali oko ovog zakona ja zaista ne verujem da je moguće da imamo bilo kakve razlike i zato pozivam sve poslanike da podrže ovaj zakon, jer ovaj zakon zaista rešava životne probleme.

PREDSEDAVAJUĆA: Zahvaljujem ministru Vesiću.

Pošto smo završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu Zakona u načelu, pojedinostima i u celini.

Prelazimo na 3. tačku dnevnog reda – PREDLOG ZAKONA O PRIVREMENOM REGISTRU MAJKI I DRUGIH LICA KOJIMA SE UPLAĆUJE NOVČANA POMOĆ.

Primili ste amandmane koji su na Predlog zakona podneli narodni poslanici.

Primili ste, takođe, izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne, otvaram pretres Predloga zakona u pojedinostima.

Na član 1. amandman su zajedno podneli narodni poslanici dr Zoran Lutovac, dr Dragana Rakić, Nebojša Novaković i dr Nenad Mitrović.

Da li neko želi reč?

Reč ima gospodin Lutovac.

(Srđan Milivojević: Ja sam se prijavio?)

Izvinite, a ko koristi Lutovčevu karticu?

Gospođo Rakić, vi?

Gospođa Rakić ima prednost, s obzirom da je jedan od predlagača amandmana, gospodine Milivojeviću.

(Dragana Rakić: Odustajem.)

Odustajete.

Po amandmanu, Srđan Milivojević.

Izvolite.

SRĐAN MILIVOJEVIĆ: Poštovani građani Srbije, mi danas imamo na dnevnom redu Zakon o privremenom registru majki i drugih lica, kojim se usklađuje novčana pomoć.

Na taj zakon ja sam podneo sledeći amandman. Smatram da ovaj zakon i ovaj amandman treba da se brišu iz razloga nedostojnosti predlagača zakona.

Posle obraćanja ministra državne uprave i lokalne samouprave Aleksandra Martinovića 4. jula 2023. godine, kojim je uvredio sve one koji nemaju decu rečenicom: "Hoćete li sada da nabrojim ko od vas nema decu, niti je u braku, nego umesto dece hrani kuče, mače, zlatnu ribicu itd.", smatram da je neprimereno i licemerno da ovakav zakon predlaže Vlada u kojoj je ministar Aleksandar Martinović.

Šta mislite o brzi o deci vi ste nepogrešivo pokazali više puta. Ovo je Milan Bojović, SNS batinaš iz Batajnice koji je u sred velikih tragedija davio dete. On je član upravnog odbora Nacionalne službe za zapošljavanje i uz to je savetnik za bezbednost u Jugoimport - SDPR-u.

Još uvek nemamo odgovor na poslaničko pitanje dokle je stigla istraga protiv ovog bahatog pojedinca koji je onako brutalno davio dete dok su zapanjena deca zapomagala i to snimala. Evo, još jedanput te slike.

Kako mogu ovakav zakon da predlažu oni koji za vaspitača u vrtiću u Odžacima predložili pedofila, člana svoje stranke, koji je seksualno napastvovao decu ispod pet godina? O kakvom je tu moralnom karakteru reč, o kakvoj je moralnoj strukturi tu reč najbolji svedoči taj primer i zato smatram da ovaj zakon ne treba da bude na dnevnom redu dok je ova Vlada.

PREDSEDAVAJUĆA: Reč ima Biljana Ilić Stošić.

BILjANA ILIĆ STOŠIĆ: Poštovana predsedavajuća, uvaženi ministri, uvažene kolege, dragi građani, pre svega želim da naglasim da ću zdušno i u dobroj volji podržati Predlog zakona o privremenom registru majki, ali neću, naravno, podržati ovaj amandman.

Zakon ću podržati više nego ponosna što pripadam odgovornoj vlasti koja u trenucima najveće globalne krize pronalazi način da svojim građanima pomogne.

Građane ne bi trebalo ni podsećati. Pamte oni dobro sve pakete finansijske pomoći još od vremena pandemije, pomoći kako privredi, tako i porodicama, gde spada i ovaj paket pomoći koji neće biti poslednji, uverena sam u to.

Naravno, građane bi trebalo podsetiti na zlurade i ponižavajuće komentare onog dela manjinske Srbije kojima deset hiljada ne znače ništa, jer ne dele sudbinu najvećeg broja ljudi, već žive od raznih privilegija u vidu inostranih donacija za projekte koji baš ni malo ne mirišu na patriotske. Da, da, većini naših građana deset hiljada dinara uvek dobro dođu, pa su ljudi već planirali na šta će ih potrošiti. Verovatno na patike, ranac, možda neku trenerku.

Avgust i septembar su najskuplji meseci u godini, osim za one koji će se baškariti po elitnim turističkim destinacijama, osim za većinsku Srbiju koja će ih na izborima oceniti, kao i do sada, brojem glasova za eventualni prelazak tzv. socijalnog cenzusa od 3%.

Ono što je najvažnije, građani znaju da ovo nisu predizborni bajke u stilu 1.000 evra od akcija, nego će obećana pomoć zaista stići u dogovoreno vreme, baš kao i sve do sada, rečeno i učinjeno. Hvala vam.

PREDSEDAVAJUĆA: Na član 1. amandman su zajedno podneli narodni poslanici Milivojević, Miladinović, Marković i Manojlović.

Da li neko želi reč? (Da)

Tatjana Manojlović ima reč. Izvolite.

TATJANA MANOJLOVIĆ: Poštovani građani Srbije, svi smo svedoci kako se ministar Martinović poneo prema poslanicima ovde u ovom domu i kakve gnusne uvrede je izneo na račun onih poslanika koji sticajem okolnosti nisu roditelji, nemaju svoju decu. Time ne samo da je uvredio te poslanike, uvredio je i svakog građanina Srbije.

Ali, od predstavnika SNS ništa od toga ne iznenađuje. Njihovi tajkuni već godinu dana onemogućavaju da deca iz Pećinaca krenu u školu, vrtić, samo zato što su njihovi roditelji politički neistomišljenici režima Aleksandra Vučića. Njima se dok plaćaju botove budžetskim sredstvima građana Srbije desilo da im u radno vreme botuju i radnici centara za socijalni rad i vaspitači u vrtićima i prosvetni radnici, a bogami i zdravstveni radnici, a onda im promakne da u jednom od vrtića radi pedofil. Toliko o tome kolika je briga ovog režima o našoj deci.

Da ne govorim o tome da mi se javila majka jedne učenice koja već dve godine trpi najužasnije nasilje u jednoj od eminentnih srpskih gimnazija. Dve godine jedno dete trpi nasilje od strane profesora i rukovodstva te škole i ta informacija je stigla i do prosvetne inspekcije i do ministarstva i do predsednice Vlade i do predsednika države.

Ako jedno dete u najosetljivijoj životnoj dobi permanentno trpi nasilje u svojoj školi i na to se ne reaguje, svako bi, naročito u svetlu onoga što nam se desilo, one tragedije koja nam se desila svima nama zajedno, svako normalan, pametan, savestan i odgovoran bi gledao da taj problem urgentno reši. Ne. Štiteći kadrove SNS, mi i dalje žrtvujemo našu decu. Zato kažemo da su sva vaša zakonska rešenja krajnje licemerna. Samo iz populističkih razloga za njima potežete.

Vas suštinsko rešavanje problema ne interesuje. Vas ne interesuje rešavanje problema svakog građanina ove države, a većina građana u ovoj zemlji živi na ivici egzistencije ili ispod te granice. Toliko o vama i o vašem odgovornom vođenju populacione politike.

PREDSEDAVAJUĆA: Milenko Jovanov ima reč.

MILENKO JOVANOV: Ja verujem da o građanima i o građanima koji žive na ivici egzistencije najviše brinu ovi koji su upravo stigli sa Azurne obale. Za one koji ne znaju, to je najskuplje letovalište koje postoji u Evropi. Tamo ne verujem da je gospođa nosila paradajz, kao paradajz turista i paštetu i mesni narezak da otvori na plaži, pa da malo poručka, nego se tamo ide sa dubokim džepom, ozbiljnim parama i tamo su po pet evra kafe i kisela voda i ne znam ni ja šta.

Većina građana tih o kojima priča i svih nas koji ovde sedimo o taj Azurnoj obali možemo samo da sanjamo, da gledamo slike naše koleginice i da gledamo kako je tamo lepo i kako je lepo more, kako je lepo nebo i kako je skupo. Sada ona koja kafu plaća i kiselu vodu 10 evra, dakle, po pet evra, jako brine za ove ljude koji žive na ivici egzistencije, a na ivici egzistencije živeli onda kada su im oni podelili 500.000 otkaza. A tada nije brinula o ljudima da li su na ivici egzistencije, tad su živeli u izobilju, išli su zajedno sa vama na Azurnu obalu, kad ste ih ostavili bez posla, kada ste im katančili fabrike, kada ste podigli evro sa 78 dinara na 120 dinara, pa poskupeli kredite za 50%. Tada su ljudi super živeli.

Kako vas nije više sramota? Vi možete da govorite u ime bogataša žute bande koja je ovu zemlju opljačkala. U njihovo ime možete da govorite, mada ste se toliko dezintegrisali da to sam bog više zna ko je u kojoj stranci. Ali, u njihovo ime, u ime lopova koji su ovu zemlju opljačkali, možete da govorite. U ime onih koji zajedno sa vama letuju na Azurnoj obali možete da govorite, a u ime naroda ne možete da govorite, jer vam to narod ne da. Na izborima vam kažu – nećemo da ih gledamo, nego se prišljamčite nekom da vas prevede preko 3% i uđete u ovu salu. Sad ne znam kome ćete da se prišljamčite ponovo, možda imate nekoga na Azurnoj obali ko bi želeo da vas prebaci za pet evra i deset evra kapućino i kisela voda. Možda ti mogu da vam pomognu da pređete cenzus sledeći put, jer narod očima ne može da vidi bilo koju nijansu žute, jer su sve iste. Hvala.

PREDSEDAVAJUĆA: Gorica Gajić, po Poslovniku.

GORICA GAJIĆ: Hvala.

Ukazujem na povredu Poslovnika, član 107. stav 2. koji, između ostalog, u poslednjoj rečenici kaže da nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica.

Ne želim da budem ničiji advokat, meni su sve kolege i koleginice podjednake, kada se nešto odnosi na njih, a uvredljivo je.

Ja vas molim kao predsedavajuću da svakog od nas opomenete kada se ovde spominje ko gde ide na godišnji odmor, ko je kakvu haljinu obukao, kakva mu je porodica, da li je pocrneo manje ili više na Azurnoj ili na Antalskoj obali, molim vas. Dajte jednom, ne odnosi se sada samo na kolegu koji je prethodno govorio, na sve nas, nemojmo više da govorimo o ličnim stvarima i da iznosimo činjenice iz ličnog života. Da li idemo na odmor, da li smo otišli na odmor, kada smo se vratili sa odmora, zašto nas je briga ili nije briga? Odnosi se na sve.

Budite ravnopravni kada se takve reči ovde upotrebljavaju u odnosu na sve nas. To je poštovanje dostojanstva ove ustanove. Hvala.

PREDSEDAVAJUĆA: Gospođo Gajić, ja bih se složila sa vama u svakom smislu da je to samo značilo pominjanje toga gde je ko išao na letovanje, ali mislim da je ovde reč o tome da se otišlo na nekakvu ekskluzivnu lokaciju koja je teško prihvatljiva za bilo koga od nas. Tako da, u tom smislu, javnost bi trebalo obavestiti o takvim stvarima, jer znamo da u prošlosti su Mauricijus i ostala ostrva bila vrlo atraktivno mesto za pojedine narodne poslanike.

Da li želite da se Skupština izjasni o povredi Poslovnika?

(Gorica Gajić: Ne.)

Ne. Zahvaljujem.

Gospođo Manojlović, nemate osnova za repliku.

Rekoh da je Poslovnik o radu lako štivo za leto, pa malo pokušajte o tome da razmislite.

Prelazimo na sledeći amandman koji su zajedno podneli narodni poslanici Đorđe Komlenski i Bojan Torbica.

Da li neko želi reč?

Reč ima Đorđe Komlenski. Izvolite.

ĐORĐE KOMLENSKI: Zahvaljujem.

Drugarice i drugovi, dame i gospodo, ovim amandmanom pokušavamo da ovaj inače dobar predlog zakona bude još za nijansu bolji po našoj oceni i da donese benefite kada su u pitanju majke i druga lica koja primaju novčanu pomoć na odgovarajući način. Neće se mnogo toga promeniti usvajanjem ovog amandmana, ali mislim da će se jedan deo toga relaksirati i omogućiti.

Ono što je jezivo, a to je nešto o čemu sam zaista od 3. maja na ovamo izbegavao da govorim, i zaista i danas mi je jako teško da govorim, bez obzira što je prošlo neko vreme od tragedije koja je zadesila Srbiju. Ja sam šokiran i preneražen time gde je kraj zloupotrebi dece koja su izgubila svoje živote u onoj velikoj tragediji, nesreći koja je zadesila Srbiju. Da li je neophodno da ponovo danas njihovim roditeljima, njihovim školskim drugovima, bez ikakvog razloga, bez ikakvog povoda, osim sa željom da se steknu neki bezvezni politički poeni, ponovo to stavljamo u kontekst kojem tu mesto danas ovde nije?

Da li je normalno da Aleksandru Martinoviću govori neko ko je pokušao da toj deci, tim anđelima ukrade pravo da budu i tih 40 dana žrtve, da budu jedine žrtve, da sebi dozvole da u tom periodu, koji je period tuge i ćutanja, otimaju pravo roditeljima da svoj bol nekako uspeju da stave tamo gde mu je mesto da bi mogli da nastave da žive? Ne. Oni nastavljaju dalje.

Ovo danas što slušamo je izgleda bes, jer su i roditelji preko svojih advokata, koji zasigurno prenose njihovu volju, jer znam sve te moje kolege koje su podnele zahtev u ime roditelja, kada je u pitanju Anketni odbor, da prestane sa radom, prenose volju, oni su besni danas na te roditelje zato što im ne dozvoljavaju da od toga prave politički egzibicionizam i da nastavljaju da zloupotrebljavaju onu nesreću koja je njih zadesila.

Prema tome, uvažene kolege, prekinite sa tim pričama, prekinite vi koji niste dostojni da Aleksandra Martinovića, bez obzira na omašku koja mu se desila, uzmete i spomenete uopšte u ovom domu, jer je za mnoge od vas on takav humanista i takav znalac i čovek koji radi svoj posao besprekorno da je besprizorno više to zloupotrebljavati na način na koji to radite, pogotovo vi koji ste ostali da patite što se nije desio 6. oktobar, vi koji ste sastavljali spiskove u noći 6. oktobra 2000. godine za likvidaciju, na tim spiskovima su se nalazila i moja maloletna deca. Sram vas bilo, postidite se, aman, ljudi, ućutite više i prestanite da tu tragediju i tu decu zloupotrebljavate. Dosta je i previše toga bilo. Ja nisam kršten, ali vi niste normalni.

PREDSEDAVAJUĆA: Po amandmanu Nataša Tasić Knežević.

NATAŠA TASIĆ KNEŽEVIĆ: Poštovana predsednice, poštovani članovi Vlade, narodni poslanici i građani, Predlog zakona o registru majki i drugih lica kojima će se uplaćivati novčana pomoć je imao u vidu da će ovakva pomoć biti neophodna kako bi se ublažile ekonomske posledice nastale usled kovid krize, kao i krize izazvane poremećajem na svetskom tržištu.

Predlogom ovog zakona predviđa se ciljana novčana pomoć, pre svega, majkama dece predškolskog i školskog uzrasta. Jednokratno će biti isplaćeno 10.000 dinara za svako dete na koje se odnosi Predlog zakona, i to u septembru mesecu. Sredstva se mogu uplatiti na račun majke, oca, staratelja ili hranitelja, ukoliko gore pomenuti nemaju svoj račun. Članom 6. je predviđeno otvaranje posebnih namenskih računa licima kojima se novac uplaćuje, te smatram da je izuzetno bitno da se ovaj zakon primeni. Zamolila bih sve građane Srbije da apliciraju za ovaj vid pomoći.

Drugi izuzetno bitan zakon o izmenama i dopunama Zakona o finansijskoj podršci porodicama sa decom kojima se iz budžeta izdvaja 87 milijardi dinara. Predložene izmene i dopune zakona prvenstveno treba da poboljšaju materijalni status preduzetnica na osnovu fleksibilnih oblika rada. On ima za cilj uklanjanje institucionalnih uslova rada kojima se ograničava žensko preduzetništvo.

Želim da istaknem da je ova mera od izuzetnog značaja za sve preduzetnice, a posebno za one koje pripadaju romskoj nacionalnoj manjini, jer pomažu da se one dodatno osnaže i osamostale.

Takođe, jedan od važnijih razloga zašto je ovaj zakon bitan je činjenica da Vlada Republike Srbije zajedno sa civilnim sektorom, jedan od njih su „Mame su zakon“, uspeli da doprinesu da preduzetnice budu vidljive i pomognute ovim merama, što nas dovodi do zaključka da je saradnja neophodna i plodonosna, kada su ovakvi zakoni u pitanju.

Ustavni osnov za donošenje ovog zakona sadržan je u čl. 63. do 66. i članu 69. kojim je utvrđeno pravo na slobodu odlučivanja o rađanju, pravo deteta, pravima i dužnostima roditelja, posebna zaštita deci, porodici, majke, samohranog roditelja i deteta, kao i socijalna zaštita građana i porodice. Korekcijom, izmenama je omogućena izmena i utvrđivanje ukupnog iznosa i načina isplate naknade po osnovu rođenja deteta, kao i posebne nege deteta.

Prepoznavanje petog i šestog deteta koje je predsednik Republike Srbije najavio želim da pohvalim i nadam se da će se i on uskoro naći pred skupštinskom procedurom, jer se one odnose i na najugroženije članove našeg društva kod nas, pa ste samim tim poslali jasnu poruku da Vlada Republike Srbije ne isključuje romsku nacionalnu manjinu i da merama podrške želi da podrži sve porodice.

Dosadašnjim mamama je na raspolaganju je još jedan vid podrške države, a to su subvencije za kupovinu prve nekretnine. Na inicijativu predsednika Republike Srbije, Vlada Republike Srbije dodeljuje subvencije majkama za kupovinu te nekretnine. Dodela ovih subvencija deo je pronatalitetnih mera koje sprovodi država Srbija u cilju podsticanja rađanja i podrške roditeljstvu. Ovo pravo može ostvariti majka novorođenog deteta pod uslovom da prvi put stiče u svojinu kuću ili stan na teritoriji Republike Srbije. Do sada je 331 majka ostvarila ovo pravo, čime su svojim porodicama i deci obezbedile mesto za život i bolje uslove života. Maksimalni iznos sredstava koji se može odobriti za ove namene je 20 hiljada evra.

Imamo jedan amandman koji je jako bitan, a tiče se nacionalnih manjina, a koji želim da podržim. Vezan je za očuvanje i zaštitu pokretnih i nepokretnih dobara nacionalnih manjina tj. Roma u ovom mom slučaju. O njemu želim da pričam, jer znam da svaki pomak unapred za kvalitet života Roma i njihovo potpuno uključivanje ravnopravno i ravnomerno u naše društvo ide sporo, teško i uz dosta prepreka. Međutim, to ne znači da treba da stagniramo i da ne idemo napred, već treba da se trudimo da učinimo boljim mestom za život za sve nas.

Za dokaz koliko je teško primeniti promene za bolje na Rome, čak i kada postoje propisi, podsetiću vas na temu legalizacija neformalnih naselja i sporosti i sve teškoće da se obezbede priključci za struju. U romskim naseljima se koristi struja slabog napona i zimi često dolazi do požara baš u tim naseljima zato što, kada se uključi jedan aparat, on napravi kratak spoj i na taj način, usled požara, dolazi do stradanja, pogotovo dece i starijih.

Za dokaz koliko je dobar ovaj amandman i koliko je dobar ovaj zakon, a da je vezan za kulturu, reći ću vam…

PREDSEDAVAJUĆA: Gospođo Tasić, moram da vas prekinem i kada stignemo do tog amandmana i do tog zakona onda se javite još jednom.

NATAŠA TASIĆ KNEŽEVIĆ: Može, nije nikakav problem. Hvala.

PREDSEDAVAJUĆA: Reč ima Tatjana Jovanović.

Izvolite.

TATJANA JOVANOVIĆ: Poštovani građani Srbije, uvažena predsedavajuća, članovi Vlade, obraćam se ovom domu povodom Zakona, odnosno predloga zakona o privremenom registru majki i drugih lica kojima se upućuje novčana pomoć, ali istovremeno imam potrebu da kažem da ćemo na ovom plenumu zapravo raspravljati o čitavom setu zakona koji se u suštini odnose na osnaživanje same porodice.

Porodica, kao osnovna ćelija društva, jeste jedan od najbitnijih elemenata. Ona mora biti zdravlja i mora zadovoljavati sve one usluge, odnosno sve one funkcije koje jedna porodica ostvaruje, naročito prema deci.

Reći ću i to da ovaj trenutak jeste dosta kritičan, ne samo za našu, već i za sve ostale zemlje, obzirom da se nalazimo u jednoj globalnoj krizi, a svakako o ovome trebamo reći na način da je periodu u kome se sada nalazimo prethodila i kovid infekcija koja je trajala izuzetno dugo, imala je oblike pandemije, što je svakako između ostalog urušavalo i same porodice.

Ovaj zakon je jako bitan zato što obuhvata decu koja su starosti predškolskog i školskog uzrasta, pri čemu sveobuhvat se praktično svodi na 1.200 dece, pri čemu je jako bitno da su deca koja su u starosnom dobu od 16 do 29 godina, čak u tri navrata u prethodnom periodu imala mogućnost da dobiju novčanu pomoć od strane države, što je njima svakako značilo.

Ovo je uvremenjen zakon u smislu da je prijavljivanje za novčanu pomoć u periodu, odnosno razdoblju od 20. avgusta do 20. septembra, znači u vreme kada je porodica izložena najvećem materijalnom pritisku, obzirom da se povećavaju troškovi za grejanje, u to vreme se sprema zimnica, a ono što je jako bitno i počinje školska godina.

Ono što imam posebnu potrebu da kažem, to je da se poseban značaj odnosi i za porodice koje su nepotpune ili gde ne postoji majka, zato što nije živa ili je nepoznata, pa za ovaj zakon mogu da se prijave i očevi koji vrše svoje roditeljsko pravo, zatim porodice koje su hranitelji. U suštini, zakon je predvideo sve one mogućnosti i izazove na koji način da ih reši i da oni koji trebaju da dobiju ovu vrstu pomoći to i urade.

Ono na šta bih ja svakako apelovala, to je da mas-mediji, lokalne samouprave i svi oni koji mogu da informaciju plasiraju u javnost i da pogotovo ta informacija o dobijanju ove vrste novčane pomoći bude dostupna posebno u ruralnim sredinama, učine napore, pogotovo i lokalna zajednica preko svojih lokalnih medija.

U tom smislu, pomenuću i „Južne vesti“ koje pokrivaju Jablanički okrug, gde postoji mogućnost da se ove informacije plasiraju na adekvatan način i da dođu do svih, ali svakako to jeste i lokalna samouprava koja mora da one građene koji ne barataju informacijama iz ruralnih sredina i koje po pravilu imaju mnogo dece, zaista se potrude da ovu pomoć i dobiju.

Posebno je ovo značajno zbog toga što postoje porodice sa velikim brojem dece i obzirom da svako dete ima pravo na ovu vrstu novčane pomoći, to će biti značajan materijalni podstrek.

Međutim, kada govorimo o porodici koja jeste osnovna ćelija društva, ne smemo da se ne osvrnemo i na našu bližu prošlost i ono što se dogodilo početkom maja meseca. U tom smislu, osnaživanje porodice, ne samo sa materijalnog aspekta, već i sa svih ostalih je značajno. Treba pomenuti i nagoveštaje koje smo dobili od strane ministra Siniše Malog, da će uskoro u delu zdravstvenog sektora, u prosveti, u nekim drugim sektorima doći do povećanja plate, već od 1. septembra, povećanja penzija, što jeste za svaku pohvalu.

Ono što moja primarna profesionalna vokacija nalaže i o čemu sam više puta pričala je i to ekonomsko osnaživanje porodice, zapravo mentalno osnaživanje porodice. U tom smislu, pomenula i poslaničko pitanje na koje sam dobila odgovor od strane Ministarstva zdravlja, ali ne i od ministra finansija. To je formiranje centara za mentalno zdravlje, koje će svakako doprineti da dostupnost mentalnih usluga bude velika na vrlo jednostavan način, kako roditeljima, tako i deci i svima ostalima koji se bave problematikom metalnog zdravlja.

U tom smislu sam govorila i o Pravilniku o radu, koji je još 2015. godine usvojen, kada je na čelu Ministarstva zdravlja bila uvažena profesorka Slavica Đukić Dejanović. U tom smislu bi zaista bilo potrebno da se razmotri i odvajanje materijalnih sredstava za ovu vrstu zaštite mentalnog zdravlja.

U svakom slučaju, smatramo da čitav niz zakona koji su na dnevnom redu na ovom plenumu će doprineti da se sa više aspekata osnaži poruka porodica. Pošto SPS baštini, između ostalog i one vrednosti koje se tiču socijalne politike, a ovo jeste socijalno-ekonomski odgovorna politika, u danu za glasanje, glasaćemo za sve ove zakone. Zahvaljujem.

PREDSEDAVAJUĆA: Na član 1. amandman je podneo narodni poslanik Marijan Rističević.

Da li neko želi reč? (Da)

Izvolite, gospodine Rističeviću.

MARIJAN RISTIČEVIĆ: Zahvaljujem.

Dame i gospodo narodni poslanici, demografska situacija u Srbiji baš nije sjajna, ali s obzirom na zatečeno stanje, polako broj rođenih u 2022. godini u odnosu na 2021. godinu je porastao i to je jedini broj u regionu koji raste.

Takođe je broj novorođenih u januaru ove godine bio, čini mi se, za 500 više nego u januaru prethodne godine. Broj umrlih takođe u odnosu na neke prethodne godine pada, tako da je to neki dobar pokazatelj da populacione mere koje preduzima Vlada Republike Srbije i ova vladajuća većina daje rezultate. Dakle, smisao ovog zakona je da se podrže majke i da na određeni način te populacione mere doprinesu da ovi pokazatelji još budu manji.

Mi smo zatekli takođe u ono vreme staru naciju i nezaposlenost 26%. Dakle, 26% je bila nezaposlenost, a nacija je bila stara. To je bio pokazatelj da nemamo privredu, bio je jasan pokazatelj da nemamo privredu. U ovom trenutku nezaposlenost je pala ispod 9%. Gotovo da nezaposlenih nema. To dokazuje i pokazuje da je Srbija stala ekonomski na noge, odnosno da ono što smo zatekli smo promenili i da u ovom trenutku Srbija ima ekonomiju, ima privredu s obzirom da smo počeli da zapošljavamo i stranu radnu snagu jer nemamo dovoljno radnika da bi naša ekonomija imala dovoljno zaposlenih, odnosno da zadovolji svoje potrebe.

Moram da vas podsetim da se novac ne štampa, novac mora u privredi da se zaradi. Prema tome, ove populacione mere treba da doprinesu da sutra naše penzije ima ko da zaradi, dakle da se stanovništvo zanavlja i da u ovom trenutku Beograd, Novi Sad i Niš su gradovi koji ne gube stanovništvo, ali ni oni nemaju neki poseban natalitet. Ja se bojim da iscrpljujemo stanovništvo iz unutrašnjosti.

Izgubili smo u poslednjih deset godina, kako kažu, pet stotina hiljada stanovnika i to je odlika jedne stare nacije zato što smo i zatekli i sad ima daleko više starijih osoba od 65 godina nego mlađih od 15 godina, što je još uvek loš pokazatelj i moramo učiniti sve da zamolimo naciju. Ovih pet stotina hiljada koje smo izgubili nismo izgubili u velikim gradovima, dakle izgubili smo u unutrašnjosti u ruralnim sredinama.

Dakle, veliki gradovi na određen način iscrpljuju već inače starije stanovništvo u ruralnim sredinama. Moram da vas podsetim da to stanovništvo u selima i manjim sredinama su čuvari teritorije. Ukoliko nestane tog stanovništva i te teritorije ostanu nenaseljene, pitanje je samo vremena kada će neka druga nacija zauzeti te teritorije. Zato bez obzira na boju stranačku, bez obzira na stranačko opredeljenje, mislim da bi kolege iz opozicije i svi zajedno trebali da podržimo ove populacione mere i da kažemo da je Vlada Srbije, odnosno vladajuća većina učinila prave korake i da i dalje treba insistirati na tome da se podrže majke, odnosno da se podrži rađanje što više dece da bi sutra ponovo, ponavljam, imali ko da radi fabrikama i ekonomiji koju smo oporavili.

Sada u ovom trenutku moramo da koristimo i stranu radnu snagu da bi eventualno sutra ukoliko ove populacione mere daju još bolji rezultat, imali dovoljno zaposlenih da izdržavaju stanovništvo koje u međuvremenu odu u penziju i da imamo tu generacijsku solidarnost koju smo mi iskazali prema penzionerima koji su u penziju otišli pre nas. Hvala.

PREDSEDAVAJUĆA: Na član 1. amandman su zajedno podneli narodni poslanici Lazović, Đorđević, Kozma, Jerinić i Pavićević.

Da li neko želi reč? (Da)

Reč ima Biljana Đorđević.

BILjANA ĐORĐEVIĆ: Zahvaljujem.

Mi smo podneli amandman koji se tiče obrazloženja ovog člana. Smatramo da treba da se briše obrazloženje koje kaže da je ova mera u cilju ublažavanja krize izazvanih poremećajima na svetskom tržištu, jer, nekako, vi se pravite ludi da je to sve vezano samo za nekakve poremećaje na svetskom tržištu i nema nikakvog pojašnjenja zašto, recimo, je stopa inflacije je 16,2%, a za prehrambene proizvode i mnogo veća, na drugim mestima, na tom svetskom tržištu je mnogo usporenija nego što je u slučaju Srbije.

Tako da, smatramo da je ovo jedno mazanje naših očiju i da zapravo vi ovim u stvari hoćete da pokušate da uvredite i potplatite majke zbog nezadovoljstva i anksioznosti i straha spram onoga što ih čeka u septembru kada pored toga još što treba da plate različite vrste troškova vezano za polazak u školu ili zimnicu treba da se brinu o bezbednosti svoje dece. Tu ne mislim samo na masakre koji su se dogodili u „Ribnikaru“ i Mladenovcu, već i na razne dojave bombama koje smo viđali po školama. To niste uspeli da rešite.

Da je vama stvarno namera da pomognete materijalno one najugroženije vi biste usvojili neki od amandmana na rebalans budžeta ili budžet za 2023. godinu koji je Zeleno-levi klub podnosi, kada je reč, recimo, o uvećanju dečjeg dodatka ili uvećanju obuhvata dece koja primaju dečji dodatak. Vi to niste uradili, tako da umesto takvih ciljanih mera za one najugroženije vi prosto opet podjednako delite novac svima.

U narednim amandmanima obrazložiću zašto zapravo neće svi biti ni obuhvaćeni, nažalost, ovim i mnogi će ostati uskraćeni, upravo oni kojima je ta pomoć najpotrebnija.

Zbog toga, prosto je licemerno da imate jedno ovako obrazloženje i prosto poštenije bi bilo da to izbrišete iz ovog člana 1.

Zahvaljujem.

PREDSEDAVAJUĆA: Po amandmanu, Milica Obradović.

Izvolite.

MILICA OBRADOVIĆ: Zahvaljujem.

Poštovana predsedavajuća, uvaženi predstavnici Vlade, narodni poslanici, dragi građani Republike Srbije, složićete se da je pitanje populacione politike jedno od veoma značajnijih nacionalnih pitanja, a da problem negativnog prirodnog priraštaja nije prisutan u Srbiji ni od juče, ni od pre par godina. To je problem koji datira od davnih pedesetih godina prošlog veka, ali se problemom nataliteta, problemom smanjenja broja stanovnika, pitanja pomoći porodicama sa decom niko nije bavio do dolaska predsednika Aleksandra Vučića na vlast.

On je prvi državnik koji je rešio da se uhvati u koštac sa ovim globalnim problemom, pa je pitanje populacione, pitanje demografske politike postavio kao jedno od strateški važnih pitanja za Republiku Srbiju.

Mi danas ekonomski, kao država, napredujemo. Otvaramo nove fabrike, imamo jednu od najbrže rastućih ekonomija u Evropi, ali mi moramo da brinemo svakako o našoj budućnosti, a naša budućnost su naša deca.

Upravo, prepoznajući značaj pomoći porodici sa decom Vlada je nama uputila na razmatranje ovaj Predlog zakona o privremenom registru majki i drugih lica kojima se uplaćuje novčana pomoć koji predviđa pružanje dodatne finansijske pomoći majkama, u posebnim slučajevima očevima ili starateljima koji imaju decu do 16 godina starosti.

Dakle, oni imaju, ukoliko se prijave u određenom roku, već od 25. septembra će na svojim računima imati uplaćeno po 10.000 dinara za svako njihovo dete kao jedan vid pomoći u možda finansijski najizazovnijem periodu u toku godine za njih, u septembru mesecu, kada su neophodna značajna novčana izdvajanja za početak godina svakog mališana.

Moram da naglasim da smo izmenama i dopunama Zakona o finansijskoj podršci porodici sa decom u prethodnih par godina kroz adekvatnu materijalnu podršku stvorili uslove koji pre svega ohrabruju mlade ljude da se odluče za najvažniji korak u njihovom životu.

Podsetiću vas da smo krajem 2021. godine povećali podršku majkama za prvo rođeno dete, kada je ona podrška povećana sa 100.000 dinara na 300.000 dinara. Jednokratno je uvedena i novčana pomoć za svako drugo i treće dete u iznosu od po 100.000 dinara.

Takođe, tadašnjim izmenama i dopunama zakona majke su ostvarile pravo da po osnovu rođenja mogu da kupe nekretninu uz finansijsku pomoć države.

Ovo je veoma značajno zato što nerešeno stambeno pitanje danas često zna da obeshrabri mlade ljude da se odluče da stvaraju ili proširuju porodicu.

Da je postignut pozitivan rezultat davanjem više novca i pomoći porodicama sa decom govori podatak da je u 2022. godini bilo za 0,8% više rođene dece u odnosu na 2021. godinu. To svakako ne bi bilo moguće da su na snazi ostale podrške, pomoći države iz 2012. godine, kada je za prvo rođeno dete država izdvajala svega 305 evra. Danas ta pomoć iznosi gotovo 3.000 evra. Za drugo dete 2012. godine država je izvajala nešto više od 1.100 evra, a danas izdvaja 3.600 evra. Za treće dete pomoć 2012. godine je bila nešto više od 2.100 evra, a sada ona iznosi čak 16.705 evra i isplaćuje se u 120 rata. Za četvrto dete nekada 2.800 evra, a sada čak 23.558 evra, koje se takođe isplaćuju u 120 rata.

Tako da bez odgovornog vođenja države, bez odgovornog vođenja državnih finansija kako predsednika Aleksandra Vučića, tako i Vlade Republike Srbije sva ova povećanja ne bi ni bila moguća.

Ono što je značajno jeste da pozitivnost rasta naše ekonomije i privrede se ne ogleda samo u ovim povećanjima i pomoćima koje sam ja sada navela, već se ogleda i kroz smanjenje broja nezaposlenosti, kroz izgradnju novih bolnica, novih škola, novih puteva, novih saobraćajnica.

Moram da istaknem da će sadašnja vlast za 12 godina, koliko je na čelu države, imati više kilometara pruga i puteva izgrađeno nego što su to imale sve vlasti od 1945. godine do 2012. godine. To je, složićete se, veliki uspeh i samo još jedan od pokazatelja da se Srbija menja na bolje, da postaje uređenija i sigurnija za život svakog građanina. Sve ono što je u prethodnoj deceniji urađeno u našoj državni garant je da politika SNS i predsednika Aleksandra Vučića radi isključivo u najboljem interesu svakog građanina, da tim interesom nikada nije, niti će ikada trgovati, već će se isključivo zalagati da od naše zemlje samo pravi bolje i lepše mesto za odrastanje svakog mališana, ali i za odrastanje svih generacija koje dolaze posle nas. Zahvaljujem.

PREDSEDAVAJUĆA: Na član 2. amandman su zajedno podneli narodni poslanici Lutovac, Rakić, Novaković i Mitrović.

Da li neko želi reč?

Dragana Rakić, izvolite.

DRAGANA RAKIĆ: Poštovane građanke i građani Srbije, DS je podnela 20 amandmana na Zakon o privremenom registru majki i drugih lica kojima se uplaćuje jednokratna novčana pomoć.

Ovaj amandman u članu 2. menja se sa obrazloženjem, znači, mi želimo da podnetim amandmanom omogućimo da se usvojiteljima, odnosno jednom od usvojitelja da ostvare pravno na jednokratnu novčanu pomoć na isti način kao i majke.

Cilj amandmana je da se izjednači položaj usvojitelja i roditelja prilikom ostvarivanja prava na novčanu pomoć, odnosno da se onemogući tumačenje po kojem usvojitelji nemaju pravo na novčanu pomoć, kao i da se jasno propiše da u situacijama kada dete ima i majku koja vrši roditeljsko pravo i ispunjava uslove za uplatu novčane pomoći u smislu ovog zakona i usvojitelja, što je pravno moguće, novčana pomoć bude isplaćena samo majci.

Sa druge strane, ukoliko dete ima usvojitelja i majku koja ne ispunjava uslove za dobijanje novčane pomoći novčana pomoć će biti isplaćena samo usvojitelju.

Efekat amandmana ogleda se u proširivanju kruga lica koja imaju pravo na novčanu pomoć i izbegavanju mogućnosti različitog tumačenja zakona. Zahvaljujem se.

PREDSEDAVAJUĆA: Po amandmanu reč ima Milija Miletić.

MILIJA MILETIĆ: Zahvaljujem se.

Kao i kolege koje su govorile pre mene vezano za Predlog ovog zakona i za prethodne amandmane o kojima sam već govorio bilo bi dobro ovo što sada, velika je stvar da se pomogne svakoj majci koja rodi dete, dete se razvija, raste do 16-e godine. Stvarno, to je velika stvari i ja to podržavam zato što je to veoma neophodno u ovoj teškoj situaciji.

Sa druge strane, malopre je kolega Marijan Rističević govorio i o tim našim ruralnim područjima gde je stvarno mali broj rođene dece gde stvarno ljudi iz tih opština idu, iz tih sela idu. Ja mislim da bi tamo morali u nekom periodu koji dolazi što pre da tamo obezbedimo da te pomoći koje dolaze, koje se daju majkama i deci da u tim područjima bude veće izdvajanje, makar 50% bude veće izdvajanje, jer to jedan od načina da se stavi pažnja na takva područja, da tamo deca koja žive, da tamo majke koje rađaju decu da tu ostanu.

Jedini način jeste finansijska podrška, jer je to primer nekadašnjih republika Jugoslavije, recimo Slovenija, tako radi, pomaže ljudima koji žive u tim ruralnim područjima. Mislim da je ovo veoma neophodno, da se kroz ovakve pomoći ovih 10 hiljada dinara, pa u narednom periodu, da se nađe način, da bude makar 50% više izdvajnja za ta ruralna područja, za seoska područja gde ljudi imaju mogućnost da žive, ali da dobiju veća sredstva, jer je to jedini način da tamo ostanu da žive.

Dolazim iz jedne male sredine, iz Svrljiga, mi smo kroz budžet koji je u veoma teškoj situaciji i ranije izdvajali sredstva za svako novoređno dete, nezaposlenu porodilju, a bilo je 50% većih izdvajanja za onu decu koja se rode i koja žive u seoskim područjima. Mi smo dobar primer dobre prakse i bilo bi dobro da tako radimo na nivou Republike Srbije, da Ministarstvo za brigu o porodici, da uzme u obzir ovo i da se nađe način da se po seoskim područjima deci koja ostaju tamo da žive, tim majkama, obezbede veća sredstva i na taj način da pokušamo da zaustavimo da oni odu iz tih područja, jer tako dolazimo do onog što je malopre rekao gospodin Rističević. Hvala još jednom.

PREDSEDAVAJUĆA: Na član 2. amandman su zajedno podneli narodni poslanici Milivojević, Miladinović, Marković i Manojlović.

Da li neko želi reč?

Milivojević, izvolite.

SRĐAN MILIVOJEVIĆ: Poštovani građani, kao što sam kazao i kada sam obrazlagao amandman na član 1. smatram da je ova Vlada nedostojna da se bavi problemima i dece i majki i demografske politike. Pogledajte, u ostalom, nijednog ministra ovde iz redova Vlade zaduženog za socijalnu politiku, za brigu o porodici. Razumeo bih da su oni možda otišli da vide ova područja uništena gradom, ali ne, ovde imamo predstavnike Vlade, koji ćute, kao da posmatramo mrtvu prirodu, nema ni reči da se čuje o amandmanima koje smo predložili.

S druge strane, imamo neke frapantne diskusije, kojima prisustvujemo čitavog dana. Malopre smo čuli recimo, jednu šokantnu rečenicu u prepodnevnom delu rasprave, da su za NATO bombardovanje krivi građani i opozicija, a ne NATO pakt i vlast, ne režim, nego opozicija i građani su krivi što su bombardovani.

S druge strane imamo i jednu amneziju i zaborav tog vremena. Podsetiću vas, ove koji bi da brinu o deci. Godine 2000. ovi ovde preko puta mene ljudi, su ukrali, pazite, ukrali, 24 dečija dodatka, pazite 24, dečija dodatka je morao da isplati vlada Zorana Đinđića, zato što su ovi to pokrali. Pokrali su 26 materijalnih obezbeđenja porodica, 26. Trideset šest poljoprivrednih penzija. Prosečna plata koju su ostavili Srbiji bila je 35 evra, da bi samo za par meseci porasla na 164. evra. Sada će oni da se pokažu kao spasioci, alhemičari, doktori ekonomskih nauka, kandidati za Nobelovu nagradu. Nemojte ljudi, pamtimo, kupone za so, šećer i zejtin. Pamtimo novčanice od nekoliko hiljada milijardi koje ste nam ostavili, i nemojte vi da vodite računa ni o čemu, osim gde ćete završiti političku karijeru, u Zabeli.

PREDSEDAVAJUĆA: Po amandmanu, Veroljub Arsić.

VEROLjUB ARSIĆ: Dame i gospodo zanimljive sam teorije čuo od predlagača ovog amandmana. Samo bih hteo da podsetim da su pre 2000. godine bila i ratna dejstva, da su bile sankcije, ali moram i da postavim jedno drugo pitanje, ako je SPS, koja je vodila Srbiju u periodu od 1990. godine do 2000. godine toliko loša, što su pravili sa njima koaliciju 2008. godine i čuvenu istorijsko pomirenje?

(Srđan Milivojević: Ja kažem da ste vi loši, a ne oni.)

Što su pravili jednu takvu koaliciju?

Sam podnosilac amandmana uporno izbegava da jednu činjenicu drugu kaže, da je svakog dana za vreme njihove vlasti kada nije bilo sankcija, kada nije bilo ratova, kada nije bilo bombardovanja, 555 građana Srbije je gubilo posao. Jedna Loznica mesečno, 48 meseci pa izračunajte.

Takvu su nam Srbiju oni ostavili. Sa 17,5 milijardi evra duga, sa neisplaćenim penzijama poljoprivrednim, sa neisplaćenim penzijama za vojna lica, sa neisplaćenim troškovima za isporuku gasa, sa ukradenim autoputevima, sa nestalim autoputevima. Srbiju bez fabrika, Srbiju bez puteva, Srbiju bez naroda. Srbe u Srbiji bez nade. Takvu Srbiju smo zatekli 2012. godine i koji bi da nas vraćaju u devedesete. Nemaju prava o tome da pričaju.

PREDSEDAVAJUĆA: Na član 2. amandman je podneo narodni poslanik Marijan Rističević.

Da li neko želi reč?

Izvolite, gospodine Rističeviću.

MARIJAN RISTIČEVIĆ: Zahvaljujem.

Dame i gospodo narodni poslanici, malopre smo čuli jednu autohtonu vrstu i pojavu, koja je pričala o tome koliko je teško bilo devedesetih godina. Od lokatora do blokatora.

Dakle, on je radio za te koji su snizili standard stanovništva i doveli maltene do socijalne katastrofe. On je radio za one koji su uvodili sankcije. Nisam ja radio za njih. On je aktivno radio za to. On je aktivno dobijao novac i prenosio ga, to je bio jedini devizni priliv koji je on uradio. Kada su mu pronašli novac, rekao je da je to dobio od ujaka iz Hrvatske. Čudan neki ujak iz Hrvatske, mora da voli Srbiju kada je toliko Srđanu isporučio novca.

Da ga podsetim na ono, kako se zvala ona televizijska emisija „Vreme je za bebe“. Da li znate koliko je prihodovao na toj emisiji „Vreme je za bebe“ čovek na čijoj listi je on postao poslanik? Da li znate da je Verica Barać rekla da je kroz reklamni prostor u tim emisijama oštetio RTS za 688 miliona dinara? Da li znate koliko je Dragan Đilas u mirnodopska vremena ostao dužan da dečije dodatke u Gradu Beogradu? Koliko toga nije isplaćeno. Da li oni znaju koliko su otpuštanjem, prodajom društvene imovine, divljom, pljačkaškom, grabežljivom, latino-američkom privatizacijom, koliko su oni oštetili građane, koliko je malo beba rođeno zato što nije bilo nikakve socijalne sigurnosti da se ljudi upuste u planiranje porodice? Da li on to zna?

Naravno da ne zna. On uglavnom priča o nekim nepravilnostima koje je navodno uradila ova vladajuća većina. Da ga pitam o pljačkama za vreme njihove vlasti, kako to da je ova ista država sa više stanovnika zarađivala 30 milijardi manje BDP nego danas? Gde je taj novac nestao?

Danas oni pričaju o zaduženju, o rastu duga, ne znam od 17, 18 milijardi u odnosu na dug koji smo zatekli, a da li znaju da svake godine zarađujemo 30 i nešto milijardi više, da samo jedne godine možemo da otplatimo i naš i njihov dug. Da li on zna koliko smo napravili puteva? Da li on pozdravlja populacione mere koje sprovodi Vlada Republike Srbije, ne kroz RTS i Dragana Đilasa da bi on bio na njegovoj listi? Da li on podržava ove mere ili podržava da se o bebama razgovara tako što će Đilas da napravi emisije sa „Dajrekt“ i „Multikom“ i da opljačka RTS, da napuni svoje džepove?

Uglavnom su oni pomagali sami sebe, zato je i rast BDP bio nemoguć za vreme njihove vladavine. Zato je bila nezaposlenost 26%. Zato porodice nisu imale nikakvu sigurnost da planiraju širenje svoje porodice i da rađaju decu. Oni su ti krivci i danas on ima morala i obraza, taj pendžetirani obraz da on ustane i da nešto priča o bebama, pa i o Martinoviću. Hvala.

PREDSEDAVAJUĆA: Na član 3. amandman su zajedno podneli narodni poslanici Lutovac, Rakić, Novaković i Mitrović.

Da li neko želi reč?

Rakić, izvolite.

DRAGANA RAKIĆ: Demokratska stranka je podnela amandman na član 3. sa sledećim obrazloženjem. Podnetim amandmanom omogućuje se usvojiteljima, odnosno jednom od usvojitelja, da ostvare pravo na jednokratnu novčanu pomoć na isti način kao i majke. Na taj način što se u definicijama Predloga zakona usvojitelji izričito predviđaju kao kategorija lica koje ostvaruje pravo na novčanu pomoć. Izvršene su i odgovarajuće redakcijske izmene koje su posledica izmena koje se predlažu ovim amandmanom.

Cilj amandmana je da se izjednači položaj usvojitelja i roditelja prilikom ostvarivanja prava na novčanu pomoć, odnosno da se onemogući tumačenje po kojem usvojitelji nemaju pravo na novčanu pomoć. Efekat ovog amandmana ogleda se u proširivanju kruga lica koja imaju pravo na novčanu pomoć i izbegavanju mogućnosti različitog tumačenja zakona. Zahvaljujem se.

PREDSEDAVAJUĆA: Po amandmanu, Vesna Nedović.

VESNA NEDOVIĆ: Zahvaljujem predsedavajuća.

Uvaženi predstavnici Vlade, dame i gospodo narodni poslanici, obraćam vam se kako bismo podržali ovu važnu meru inicijativu naše Vlade Srbije koja se sprovodi u cilju unapređenja života naših građana i jačanju naše zemlje.

Ovim uključujemo mere za podršku majkama, očevima, starateljima dece školskog i predškolskog uzrasta, a posebno smo svesni da su meseci oko početka školske godine, vreme kada su izdaci najveći, stoga je predviđena jednokratna pomoć u vrednosti od 10 hiljada dinara za decu rođenu od 21. novembra 2006. godine do danas, stupa zakona na snagu. Prijava za ovu pomoć će biti moguća od 20. avgusta do 20. septembra, a isplata će krenuti od 25. septembra ove godine.

Takođe, hraniteljima i primaocima socijalne pomoći biće isplaćeno bez podnošenja prijave. Prijava je vrlo jednostavna, majka i otac ili staratelj preko portala Uprave za trezor, unose svoj broj lične karte, jedinstveni matični broj, jedinstveni matični broj za svako dete, kao i naziv banke u koju žele da novac bude uplaćen.

Veoma je važno napomenuti da država pruža podršku roditeljima kroz finansijsku pomoć za rođenje prvog, drugog, trećeg i četvrtog deteta, a predsednik Aleksandar Vučić je najavio posebne mere podrške za svako novorođeno peto i šesto dete.

Pored toga uveli smo mere za rešavanje stambenog pitanja gde majke rođene dece od prvog januara 2022. godine imaju prava na kupovinu prvog stana i taj maksimalni iznos pomoći od 20 hiljada evra.

Zahvaljujući ovim inicijativama ostvarili smo značajni napredak u povećanju nataliteta u poređenju sa 2021. godinom Srbija je na prvom mestu u regionu. Napori naše Vlade o brizi o našim građanima, rezultati su manjim odlaskom mladih iz zemlje i većim povratkom u našu domovinu, zato što Srbija postaje sve bolje mesto za život.

Ako govorimo o kritikama nekih da ne brinemo dovoljno o bolesnoj deci, upravo iz tog razloga mnogo je veći broj dece koje boluju od različite bolesti, dobilo priliku da se leči u inostranstvu, zahvaljujući upravo finansijskoj podršci iz budžeta. Od 2008. do 2012. godine 440 dece je poslato na lečenje, a dok je 2012. do danas je znatno veći broj, negde oko 4887 dece. Srbija je danas među pet zemalja u Evropi po nivou pomoći lečenja retkih dečijih bolesti.

Takođe, uvodimo testove za ranu dijagnostiku mišićne distrofije odmah po rođenju što će nam pružiti mogućnost pravovremene terapije u usporavanje napredovanja bolesti do izlečenja.

Na lokalnom nivou posebno želim da istaknem brigu opštine Zemun o svojim građanima kroz projekat Čestitka majci. Prvog januara darujemo po sto hiljada dinara prvorođenoj devojčici, prvorođenom dečaku u Zemunskom porodilištu. Takođe, tokom novogodišnjih praznika organizujemo podelu više od deset hiljada paketića uz prisustvo Deda Mraza i omiljenih likova iz crtanih filmova. Na velikom trgu 1. januara organizujemo Trg otvorenog srca za mališane i njihove roditelje i svakom novorođenom detetu darujemo paket koji sadrži sve što je potrebno za negu bebe u prvih nekoliko meseci.

Obezbeđujemo preko 400 auto sedišta godišnje i školski prevoz za 1300 učenika osnovnih škola i novčane nagrade za učenike koji ostvaruju izvanredne rezultate u takmičenjima. Svaki prvak tradicionalno dobija ranac sa neophodnim školskim priborom, a trud nosioca Vukove diplome je takođe adekvatno nagrađen.

U danu za glasanje podržaću sve predloge zakona i glasati za njih. Hvala vam na pažnji.

PREDSEDAVAJUĆA: Zahvaljujem.

Na član 3. amandman su zajedno podneli narodni poslanici Milivojević, Miladinović, Marković i Manojlović.

Da li neko želi reč?

Reč ima Srđan Milivojević.

SRĐAN MILIVOJEVIĆ: Poštovani građani Srbije, ja sam do sada obrazlagao zbog čega ne treba glasati, zbog razloga dostojnosti, odnosno nedostojnosti ove Vlade, a sada ću vam izvesti jedan eksperiment da bi vam to malo bolje pokazao i objasnio.

Pažljivo pratite građani Srbije. Jedan, dva, tri, četiri, pet, dok izbrojite do pet, ova Vlada vas je zadužila za 290 eura, 58 evra u sekundi vas zadužuje Vlada, za manje od sedam, osam sekundi ode vam prosečna plata. To je efekat rada te najbolje vlade od dolaska južnih Slovena na Balkan.

To je ista ona vlada koja tvori i koju čine ljudi koji su vodili Srbiju do 2000. godine kada je bez posle, pošto se oni šokiraju da je navodno bez posla kod demokrata ostalo nekih 500 hiljada ljudi. Kod njih je bez posla ostalo tri i po miliona ljudi. Pazite, tri i po miliona ljudi su ovako isterali, a onda su dva i po miliona ljudi ostavili bez zavičaja, proterali iz onih krajeva gde nije uspeo Pavelić sa Jasenovcem i Crnom legijom uspeli su oni svojom politikom. Naravno, uz pomoć svojih ratnih huškača iz Hrvatske i Bosne i Hercegovine.

Na kraju 200 hiljada ljudi su ostavili bez glave. To je bila cena te velike politike. Na sve to, oni su dodali staru deviznu štednju. Znate, kada je nešto staro, to vam ne treba, a to nije trebalo građanima, ali je njima jako trebalo. Pa, su onda na staru deviznu štednju dodali Jugoskandik i Dafiment banku.

Na sve to, vidite ove pločice, znate koliko se mladih ljudi nije vratilo iz rata, vratila se samo ova pločica umesto njih. Vidite to je pločica koja se zove Slobodan Milivojević, moj brat koji je skupljao kasetne bombe tokom NARO agresije, e tako se zove. Evo, piše unutra. Ko ne veruje, a zna da čita, može da dođe i da pročita. Zaboravili ste ga na Prištinskom aerodromu, nije bio jedini vojnik koga je ovaj režim ostavio na Kosovu i Metohiji kada je proterao srpsku vojsku i policiju i zamenio ih sa NATO trupama i svojim saborcima iz OVK. Hvala vam.

PREDSEDAVAJUĆA: Čuli smo da je i trik ako znate da brojite do pet, a to još nismo čuli.

Na član 3. amandman su zajedno podneli narodni poslanici Komlenski i Torbica.

Da li neko želi reč?

Reč ima Đorđe Komlenski.

ĐORĐE KOMLENSKI: Zahvaljujem, predsedavajuća.

Drugarice i drugovi, dame i gospodo, nisam reagovao kod amandmana na član 2. ovog zakona, učinilo mi se da sam pogrešno čuo, ali pošto se to ponovilo kod amandmana 3. sada zaista moram da samom sebi glasno postavim pitanje – gde li ja to grešim?

Naime, kada dođe do usvajanja deteta, nastaje adoptivno srodstvo, automatski se u izvodu iz matične knjige rođenih kao roditelji deteta upisuju usvojioci i tu je kraj priče. Ne znam na osnovu kojih evidencija ili na osnovu kojih kriterijuma…

PREDSEDAVAJUĆA: Gospodine Komlenski, molim vas samo, mikrofonija je jaka, da pomerite samo slušalice ukoliko su tu negde.

ĐORĐE KOMLENSKI: Ne, ja ne koristim slušalice.

Da li je sada bolje. Da li mogu da nastavim. Hvala vam.

Znači, majka deteta prirodna ili usvojiteljka se u zvaničnim evidencijama nakon sprovođenja postupka usvojenja vodi kao majka i to je jedini podatak koji je dostupan javnosti, čak i službama svim, osim u određenim situacijama koje su zakonom definisane.

Prema tome, predlagati ovde amandmane kojim se uvodi posebna kategorija usvojitelja i usvojiteljke je nešto što je apsolutno, prvo, vam svake pameti i, drugo, potpuno nesprovodivo. Znači, to je nešto o čemu se ne da ni komentarisati, ni diskutovati, niti koristiti kao podatak.

Oni koji su osvojili decu, bilo da li je u pitanju samo majka, bilo da je u pitanju samo otac ili jedno i drugo, jer su oni postali majka i otac nakon usvojenja i takvi upisani u matične knjige, po tom osnovu crpe pravo koje pripadaju majci, odnosno, kako već ovaj Predlog Zakona predlaže tu izmenu, ukoliko joj se ne zna prebivalište, boravište i ostalo, onda otac može da podnese zahtev.

Prema tome, ja jesam bio stvarno… Učinilo mi se da nisam dobro čuo i u pravu ste kada ste rekli za slušalice možda i treba da počnem da ih koristim. Sačekao sam da se to ponovi na ovom trećem amandmanu koji je prelagala Demokratska stranka i ja stvarno ne razumem odakle uopšte i ideja da se tako nešto predlaže? Ako postoji bilo kakva vrsta diskriminacije, bilo kome bilo gde, mada za to ne vidim načina, možda je to nešto o čemu treba da razgovaramo, ali ovo nešto je apsolutno pravni nonses.

Hvala lepo.

PREDSEDAVAJUĆA: Na član 3. amandman su zajedno podneli narodni poslanici Zoran Sandić, Miloratka Bojović, Gorica Gajić i Zoran Stojanović.

Da li neko želi reč?

Reč ima narodna poslanica Miloratka Bojović.

Izvolite.

MILORATKA BOJOVIĆ: Poštovani predsedavajući, ministri, koleginice i kolege, poštovani građani Srbije, na član 3. Predloga zakona o privremenom registru majki i drugih lica kojima se uplaćuje novčana pomoć, a u delu značenja izraza koji glasi – dete za koje se isplaćuje novčana pomoć je fizičko lice koje je rođeno 21. novembra 2006. godine ili nakon tog datuma i koje je na dan stupanja na snagu ovog zakona državljanin Republike Srbije, mo smo predložili amandman tako da se menja i glasi: „Dete za koje se isplaćuje novčana pomoć je fizičko lice koje je rođeno 21. novembra 2005. godine ili nakon tog datuma i koje je na dan stupanja na snagu ovog zakona državljanin Republike Srbije.

Naime, članom 1. Konvencija o pravima deteta UN, koju je ratifikovala i naša država, detetom se smatra svako ljudsko biće koje je navršilo 18 godina života, osim ako se po Zakonu koji se primenjuje na dete punoletstvo ne stiče ranije.

Članom 11. stav 1. Porodičnog zakona Srbije je propisano da se punoletstvo stiče sa navršenih 18 godina života. Imajući u vidu gore navedeno, diskriminatorno je, neobrazložena i nejasno određena starosna granica kojom se novčana pomoć garantuje samo deci do navršene 16. godine života. Ona čak nije u vezi ni sa činjenicom da li dete pohađa osnovnu ili srednju školu, jer dete u školu može da krene sa navršenih šest ili sedam godina, te sa navršenih 15 godina pohađa osnovnu ili srednju školu, a sve u zavisnosti od uzrasta polaska u osnovnu školu.

S druge strane, u skladu sa članom 24. stav 1. Zakona o radu, radni odnos se može zasnovati sa licem koje ima najmanje 15 godina života, te očigledno ni ovaj kriterijum nije uzet kao preovlađujući za opredeljenje starosne granice za novčanu pomoć. Iz navedenih razloga starosnu granicu za novčanu pomoć treba podići do navršene 18. godina života.

Mi iz Srpske koalicije NADA, iz poslaničkog kluba NADA - Novi DSS i POKS ovim putem koristimo priliku da još jednom ukažemo i istaknemo da je svaka vrsta novčane pomoći deci dobra i značajna, ali da ne rešava trajno pitanje porodice sa decom, samohranih majki, očeva, staratelja, jer je život u Srbiji postao preskup i da je loše vođenje politike od strane aktuelne vlasti doprinelo da se pogorša položaj ovih grupa u društvu.

Potrebno je, naime, ovim amandmanom precizirati rok do kada će Ministarstvo finansija ispatiti ovu vrstu pomoći.

Inače, kupovina udžbenika za školarce je večiti problem i izdatak za kućni budžet i roditelje, a ovim ograničenjem roka isplate doprineli bismo da roditelji u blagovremenom roku dokupe ono što nisu uspeli da kupe pred polazak njihove dece u školu.

Takođe da podsetim da odlukom grada Beograda udžbenici su besplatni za decu sa teritorije grada Beograda, pa s pravom pitamo šta je sa decom van Beograda, Smedereva, Hana, Leskovca itd?

Ukupna cena za potrebne udžbenike iznosi 18.000 dinara. Od jedne prosečne plate, nakon troškova za najosnovnije životne namirnice, porodici ne ostane čak ni za račune, a kamoli za nešto više od toga.

Pored lošeg pristupanja države položaj u porodici sa decom, samohranih majki, očeva i staratelja, ukazala bih na još jedan slučaj i zakazivanja svih ključnih institucija ove države prema jednom ocu dvoje dece.

Radi se o slučaju Predraga Popovića iz Beograda, koji je pre nestanka dvoje maloletne dece vodio spor sa nekadašnjom suprugom oko starateljstava nad decom. Kada je supruzi predočeno da mora da ide na psihijatrijsko veštačenje, ona je decu, bez saglasnosti oca Predraga Popovića, odvela van granice zemlje 29. marta 2019. godine, za kojom je raspisana Interpolova poternica i za decom objava za nestala lica.

Oni su locirani u državi Vanuatu u Okeaniji. Kanalima, početkom 2023. godine, otac je uspeo da locira decu. Ipak, i posle tih saznanja, nije dobio pomoć od države, već prebacivanje sa jedne na drugu instituciju čija je to nadležnost.

U međuvremenu Predrag Popović je poveo sudski spor na teritoriji države Vanuatu da bi dokazao da njegova bivša žena i deca borave nelegalno i da su im poništeni i istekli pasoši, kao i da je po presudi srpskog suda od 2020. godine Predrag Popović zastupnik dece i on vrši roditeljsko pravo, a ne njegova nekadašnja supruga.

Da su naše institucije radile svoj posao kako treba, danas bi Predrag Popović dobio ovu vrstu pomoći, a Dunja i Mila Popović bi bile u Srbiji.

Hvala.

PREDSEDAVAJUĆA: Na član 3. amandman, sa ispravkom, zajedno podneli narodni poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

Reč ima gospođa Vasić.

Izvolite.

RADMILA VASIĆ: Hvala.

Poštovani građani, u Predlogu zakona o privremenom registru majki i drugih lica kojima se uplaćuje novčana pomoć tražili smo da se u članu 3. promeni stav 1. i da se umesto predložene pomoći u iznosu od 10.000 dinara, ova pomoć poveća i isplati iznos od 20.000 dinara. Smatramo da prioritet u našem društvu treba i moraju da budu porodice, rešavanje njihovih problema.

Smatramo da u budžetu mora da bude za besplatno školovanje, obezbeđivanje uslova za život, da nemamo gladne i siromašne porodice. Zbog toga smo mi u ime poslaničke grupe Srpski pokret Dveri – Patriotski blok podneli inicijativu Narodnoj skupštini, a nakon toga smo podneli zahtev Vladi Republike Srbije da donese odluku kojom se obezbeđuju besplatni udžbenici na čitavoj teritoriji Republike Srbije i obezbeđuje se i isplaćuje finansijski dodatak u iznosu od 20.000 dinara 1. septembra i to smo učinili u junu i julu ove godine.

Smatramo da je ovaj iznos od 10.000 dinara nedovoljan, obzirom da su troškovi koje porodica, odnosno roditelji imaju početkom septembra veliki. Naime, samo udžbenici od prvog do četvrtog razreda koštaju 10.000 do 15.000 dinara, a udžbenici od petog do osmog koštaju čak i do 25.000 i da ovaj iznos od 10.000 dinara ništa ne rešava.

Posebno ne rešava ni ta diskriminacija koja se javlja na teritoriji Republike Srbije, da imamo besplatne udžbenike samo na teritoriji grada Beograda, da na teritoriji grada Beograda imamo besplatne udžbenike i za osnovno i za srednje obrazovanje, da čak imamo i besplatne vrtiće i da je Skupština grada Beograda donela odluku da bude i rekreacija za treće i četvrto dete besplatna.

Zato smatram da je ovaj iznos od 10.000 dinara veoma mali. Zato pozivam Vlado da ovu odluku promeni, a vas pozivam da glasate za ovaj amandman, ali svakako, pozivamo Vladu Republike Srbije da donese odluku da čitavoj teritoriji Republike Srbije budu besplatni udžbenici i ovaj dodatak u iznosu od 20.000 dinara. Hvala.

PREDSEDAVAJUĆA: Na član 4. amandman su zajedno podneli narodni poslanici Lutovac, Rakić, Novaković, Mitrović.

Da li neko želi reč? (Da)

Izvolite, gospodine Mitroviću.

NENAD MITROVIĆ: Drage moji poslanice i poslanici, prisustvujemo debati o zakonu koji nije zabeležen od kada postoji ljudska vrsta.

Poznato je da svi zakoni, pošto smo kandidati za EU, moraju da budu usklađeni sa EU, odnosno zakonima EU. Evo šta kaže u ovom zakonu – ne postoje odgovarajući propisi EU sa kojima je potrebno obezbediti usklađenost. Da li je propis preveden na neki službeni jezik EU – ne. U izradi ovog zakona nije ostvarena saradnja sa EU, što znači ovakav primer nema nigde u Evropi.

Pa sam išao dalje, video sam da li ima u Rusiji? Nema. Da li ima u Kini ovakav zakon? Nema. Nema ni na Karibima, ni u Trinidad, ni u Tobago. Šta mi ovo radimo? Stvarno ne znam.

Ja sam se u veterini sretao sa ovim zakonima o privremenim registrima, recimo, teladi, jagnjadi, ali da doživim ovde da radimo Zakon o privremenom registru majki, prosto, nisam verovao.

Ovde ste napisali da nedonošenje ovog zakona po hitnom postupku moglo bi da prouzrokuje štetne posledice po rad organa i organizacija, uzimajući u obzir okolnost da su sredstva za sprovođenje zakona obezbeđena u budžetu za 2023. godinu. To nije tačno.

Mi kada smo usvajali budžet, nismo o tome pričali. I još ste imali hrabrosti da napišete n- akon širokog i sveobuhvatnog analiziranja u punoj koordinaciji sa svim relevantnim činiocima i subjektima u Republici Srbiji, konstatovana je potreba da Republika Srbija preuzme obavezu itd, itd.

Budimo realni, ovo je nastalo tako što je na 263. gostovanju Aleksandra Vučića na nekoj televiziji, njemu pala na pamet ideja da da po 10.000 i čitava služba u ministarstvu se posle toga angažovala kako da ispegla situaciju i nađe 10.000 dinara. Kakve sveobuhvatne analize? Hvala.

PREDSEDAVAJUĆA: Gospodine Mitroviću, samo ću vas zamoliti sledeći put da malo prilagodite rečnik i vaše misli onome što jeste tema, jer upravo ste majke uporedili sa registrom za stoku. Molim vas, samo budite obazrivi.

Ja sam kao majka i verujem sve žene ovde prisutne, zaista, iako pored velike ljubavi prema životinjama, ne bih volela da možemo da budemo zaista na taj način upoređene. Mislim da je to zaista skrnavljenje osnovne uloge i ćelije porodice.

Poštovani narodni poslanici, u skladu sa članom 87. Poslovnika Narodne skupštine, određujem pauzu u trajanju od jednog časa.

Sa radom nastavljamo u 15.30 časova.

(Posle pauze.)

PREDSEDAVAJUĆA (Snežana Paunović): Nastavljamo sa radom.

Na član 4. amandman, sa ispravkom, zajedno su podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Da li neko želi reč?

Reč ima koleginica Đorđević.

Izvolite.

BILjANA ĐORĐEVIĆ: Zahvaljujem.

Naš amandman se tiče toga da tražimo da se prosto izbriše zahtev da se pored, recimo, jedinstvenog matičnog broja građana mora dostaviti i broj lične karte da bi se uopšte neko prijavio za isplatu novca, deset hiljada dinara. Ranije smo imali prilike da čujemo jednu koleginicu koja je rekla - zamolila bih sve građane da se prijave za ovu pomoć. Dakle, upravo ovakvom odredbom onemogućeni su građani koji nemaju ličnu kartu ili nemaju mogućnost prijave prebivališta.

Mi i dalje u Republici Srbiji imamo problem pravno nevidljivih lica. Iako se taj problem donekle rešava i smanjuje, i dalje taj problem postoji. O tome je govorio i Zaštitnik građana.

Takođe, u vezi baš sa ovom odredbom, jer smo i ranije imali ove različite privremene registre kada je, recimo, bilo reči o davanju novca da se prevaziđu problemi izazvani pandemijom, Poverenica za ravnopravnost je pisala baš ministru finansija upravo sa tom naznakom da je ovo jedan vid posredne diskriminacije, da kada na izgled neutralne odredbe mogu biti vid posebne diskriminacije, posebno prema romskoj populaciji.

Sada ću vam reći neku statistiku. Recimo, prema podacima UNHCR-a iz 2020. godine postoji 2.027 lica bez prijavljenog prebivališta i boravišta. Ovo je neko istraživanje po uzorku, možda nije sasvim tačno. Godine 2015. bilo je 3,9% Roma bez dokumenata, odnosno 5,2% u romskim naseljima bez lične karte.

Dakle, prosto nije neophodno ni prema Zakonu o podacima o ličnostima, potrebno je minimizirati podatke. Sasvim je dovoljno ako neko ima JMBG, te stoga smatramo da insistiranje na ličnoj karti isključuje one kojima je možda ova pomoć najpotrebnija. Zahvaljujem.

PREDSEDAVAJUĆA: Hvala vam.

Na član 4. amandman je podneo narodni poslanik Nebojša Cakić.

Da li neko želi reč?

Izvolite, kolega Cakiću.

NEBOJŠA CAKIĆ: Dame i gospodo poslanici, poslanice, građani Srbije, u prepodnevnom zasedanju smo čuli da je ovaj zakon deo populacione politike, a ja bih rekao da je to deo populističke politike i ukazaću vam koja je razlika.

Uspešna populaciona politika ne bi dovela do vaših poraznih demografskih rezultata u istoriji Srbije i to je ono što vi ovo često upotrebljavate. U istoriji Srbije ne postoji dekada u kojoj je veće smanjenje stanovništva, nego što je vaša dekada vlasti, a populistička zato što vi na taj način kupujete izbore. Dakle, nema tu ni trunke nečega što se zove briga za stanovništvo.

Inače, moj predlog amandmana ukazuje na nešto što su i moji prethodnici govorili, a to je da makar ovaj registar treba da beleži koliko para dobijaju na ime dece majke od strane lokalnih samouprava.

Naime, svedoci smo da u Beogradu, kao najrazvijenijem gradu u ovoj našoj zemlji, deca predškolskog, školskog uzrasta dobijaju novce, a da u unutrašnjost Srbije najsiromašniji gradovi ne dobijaju ništa. Iako smo to kao stranka Zajedno u većini lokalnih samouprava predlagali i ja lično u gradu Leskovcu, bili smo odbijeni. Dakle, sramota je, a za sve vas koji sedite ovde, sramota je i nepravedno krajnje da najsiromašniji građani ove zemlje i njihova deca ne dobijaju novac, a da deca u najbogatijem gradu, u Beogradu, dobijaju sve pogodnosti. Koleginice su to nabrajale ranije, a pri čemu vaše obrazloženje, kaže - u Beogradu ima najviše para, u lokalnoj samoupravi, pa mogu daju, je totalno netačno.

Kao što sam više puta rekao, budžet pune najsiromašniji, a troše ga najbogatiji. Grad Beograd je dugi niz godina na ime, a iz tekućih rezervi republičkog budžeta, nelikvidnosti dobijao novac i uvek, svake godine grad Beograd je iz republičkog budžeta dobijao najveći iznos para. Dakle, nisu to pare koje ste vi prikupili od Beograđana, nego su to pare koje su najsiromašniji stanovnici ove zemlje stavili u budžet i vi ih uzimate i opet najbogatijim ljudima i njihovoj deci dotirate. Hvala.

PREDSEDAVAJUĆA: Hvala.

Na član 4. amandman su zajedno podneli narodni poslanici Srđan Milivojević, Sanja Miladinović, Ksenija Marković, Tatjana Manojlović.

Da li neko želi reč?

SANjA MILADINOVIĆ: Poštovani građani i građanke Republike Srbije, mi smo predložili brisanje ovog člana 4, s obzirom na to da se ministar za državnu upravu i lokalnu samoupravu 4. jula 2023. godine vrlo pogrdno i poražavajuće obratio sledećim rečima: „Hoćete da sad nabrajam ko od vas niti je u braku, niti ima decu, nego umesto dece hrani kuče, hrani mače, zlatnu ribicu itd.“. Smatramo da je neprimereno staviti ovakav predlog zakona dok je Aleksandar Martinović član Vlade.

S tim u vezi, želim da kažem, odnosno da ukažem na povremena davanja novčane pomoći koje trenutno ne rešavaju duboke probleme u našem društvu. Isto tako, moram da kažem, da li vi ne vidite ili ne čujete možda svakodnevne muke naših sugrađana?

Ono o čemu ću prvo govoriti, a počeću od narodne izreke – kako sit gladnom ne veruje. Moje prvo pitanje – da li mislite da se od socijalne pomoći živi, a koja trenutno iznosi 10.385 dinara po pojedincu i za svaku narednu odraslu osobu 5.193 dinara? Da li mislite da se živi od dečijeg dodatka koji je 3.829 dinara? Moje pitanje – da li uopšte znate koliko je gladne dece u Srbiji?

Takođe, podaci Fiskalnog saveta kažu da trenutni iznosi novčane socijalne pomoći ne garantuju potpunu prevenciju apsolutno siromaštva. S tim u vezi moram da kažem da jedino dobro što znate a to je da od jednokratne novčane pomoći, preko vaših centara za socijalni rad, vrlo dobro znate da obezbedite sigurne glasove i to je jedna od vaših mašina na kojima pravite glasove i to je vama jedini cilj. Hvala.

PREDSEDAVAJUĆA: Na član 5. amandman su zajedno podneli narodni poslanici Lutovac, Rakić, Novaković, Mitrović.

Da li neko želi reč?

Izvolite.

DRAGANA RAKIĆ: Poštovane građanke i građani Srbije, DS je podnela 20 amandmana na ovaj zakon. Sa ovim amandmanom želimo da omogućimo građanima koji nemaju internet ili koji nisu vični korišćenju interneta da ostvare pravo na novčanu pomoć tako što će podneti zahtev pisanim putem. Neophodno je uvažiti činjenicu da oko 20% građana Republike Srbije nema pristup internetu.

No, nije pristup internetu ono što je najveći problem građanki i građana Srbije. Mnogo veći problem je što četvrtina našeg stanovništva živi u siromaštvu, što prema statistici UNICEF-a, dakle međunarodne organizacije, čak 122.000 dece u Srbiji gladuje i živi u apsolutnom siromaštvu.

Sa ovim zakonom neće se iskoreniti siromaštvo u Srbiji, jer 10.000 dinara jednokratno dodeljeno deci koja gladuju, koja nemaju tri obroka dnevno, koja nemaju sredstva za ličnu higijenu, njihov položaj se neće popraviti. Ako 10.000 dinara podelite sa 365 dana, to znači da će svako gladno dete dobiti po 27 dinara dnevno. Sa 27 dinara, šta možete kupiti u prodavnici? Eventualno lizalicu ili čokoladu, ali sigurno ne možete da utolite glad.

Još jedan problem vezan za ovaj zakon jeste što se Fiskalni savet, na čelu sa predsednikom Pavlom Petrovićem, odavno protivi ovakvom neselektivnom deljenju para. Znači, neka deca, nekoj deci je malo i 10.000 mesečno dodatne pomoći, a nekoj deci, poput dece ministara npr. ovih 10.000 dinara apsolutno ništa ne znači.

Ovaj novac mora biti pravičnije podeljen. Ovaj zakon nije dobar zato što neće ni malo uticati da se stopa siromaštva u Srbiji smanji, naprotiv, samo će ga produbiti jer će povećati inflaciju. To je ono što Fiskalni savet kao nezavisno telo, koje je odgovorno Skupštini Srbije je najavilo, Fiskalni savet upravo smatra da je neselektivno davanje novca jedan od induktora domaće inflacije. Srbija je država u kojoj je inflacija veća nego u Ukrajini gde već više od godinu dana besni rat.

Da zaključim, ovoj vlasti uopšte nije u interesu da iskorenjuje siromaštvo, nažalost, jer ona upravo ovaj mehanizam, populistički mehanizam koristi da socijalno ugroženom stanovništvu preti, da ga ucenjuje da će izgubiti socijalnu pomoć i ova socijalna davanja ukoliko ne bude glasalo za Aleksandra Vučića. To je duboko nepošteno, to je apsolutno protivzakonito i protiv toga se moramo svim snagama boriti. Zahvaljujem.

PREDSEDAVAJUĆA: Na član 5. amandman su zajedno podneli narodni poslanici Komlenski i Torbica.

Da li neko želi reč? (Ne.)

Na član 5. amandman su zajedno podneli narodni poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

Koleginice Vasić, izvolite.

RADMILA VASIĆ: Hvala, predsedavajuća.

Mi smo u Predlogu zakona o privremenom registru majki i drugih lica u članu 5. tražili da podnosilac prijave prijavljuje se za uplatu novčane pomoći u periodu od 1. avgusta do 20. avgusta 2023. godine u skladu sa ovim zakonom i to elektronski preko portala Uprave za trezor ili pisanim putem na pisarnicama Uprave za trezor.

Mi smo u ovom amandmanu tražili i pozivam sve narodne poslanike da uzmu u obzir, kao što smo već i čuli da nisu svi u mogućnosti, ne samo da se prijave putem e-portala, nego nisu uopšte u mogućnosti da se na takav način prijave. Zato vas pozivamo, da je ovo jedna sasvim uredu dopuna ovog člana i ovaj amandman, pa vas pozivam da ovaj član i amandman prihvatite.

U suprotnom bi postupanje, ukoliko ostane da može neko da se prijavi samo elektronskim putem, predstavljalo diskriminaciju koja je zabranjena članom 21. Ustava Republike.

Iz tog razloga, sasvim bi bilo uredu, bez obzira što tih 10.000 dinara ne rešavaju posebne probleme porodicama, posebno 1. septembra kada smo čuli da su troškovi veoma veliki, ali bar da ne bude da imamo i situaciju u kojima neće moći određene osobe u nekim delovima Srbije ni da se prijave.

Iz tog razloga vas pozivam da prihvatite ovaj amandman i da ne napravimo jednu dodatnu diskriminaciju prema majkama. Hvala.

PREDSEDAVAJUĆA: Zahvaljujem.

Na član 5. amandman su zajedno podneli narodni poslanici Srđan Milivojević, Sanja Miladinović, Ksenija Marković, Tatjana Manojlović.

Da li neko želi reč? (Da)

Reč ima Sanja Miladinović. Izvolite.

SANjA MILADINOVIĆ: Poštovani građani i građanke Republike Srbije, takođe smo u ovom zakonu amandmanom predložili brisanje ovog člana iz istog razloga kao što sam malo pre rekla, a to je da ne želimo da se ovaj Predlog zakona stavi u proceduru, odnosno da bude na snazi sve do onog trenutka dok je Aleksandar Martinović član ove Vlade nakon izjave koju je izgovorio 4. jula 2023. godine.

Smatramo da je urgentno da se što pre naprave vrtići gde bi svako dete moglo da pohađa vrtić jer je to dobro za njegov normalan rast i razvoj, za psiho-fizički razvoj, da vaspitne grupe ne budu prekomerne, tj. da budu prekobrojne, da budu pre svega po standardima, dobro bi bilo po evropskim, da se na prvom mestu stavi potreba porodice. Zatim, prilikom upisa da ne bude odlučujuća članska karta, već zaista potreba dece i porodice. Danas je to slučaj u celoj Srbiji.

Mi predlažemo da se u vrtićima zapošljavaju vaspitači, a ne botovi, da se vaspitači bave vaspitno-obrazovnim radom, a ne botovanjem, da ni jedno dete u Srbiji ne doživi sudbinu deteta iz Vladičinog Hana koje je progutalo žir, o čemu se pisalo, o čemu se zna. Da ni jedno dete ne doživi sudbinu, odnosno situaciju iz Odžaka gde je pedagoški asistent, tj. čovek koji nije vaspitač, inače je pedofil i član SNS, da ne radi sa decom i da ne bude u grupi sam dok vaspitač verovatno botuje na hodniku ili gde već.

To su naši predlozi i upravo takvo ponašanje države i pojedinca nije podrška ni majci, a ni porodici, već je to strah i neizvesnost šta će biti sutra. Ovako ćete za početak najbolje pomoći majkama. Hvala.

PREDSEDAVAJUĆA: Na član 6. amandman su zajedno podneli narodni poslanici dr Zoran Lutovac, dr Dragana Rakić, Nebojša Novaković i dr Nenad Mitrović.

Da li neko želi reč? (Da)

Reč ima Nenad Mitrović. Izvolite.

NENAD MITROVIĆ: Poštovane građanke i građani Srbije, hoću da znate da po popisu iz 2021. godine mi imamo devojčica 576.237 do 17 godina i dečaka 612.101. To je ukupno milion i 188 hiljada 388 dece, koje u stvari podležu ovom Zakonu o dodeli 10.000 dinara. To vam je ugrubo negde oko 100 miliona evra koje ćemo podeliti u septembru.

Deca će otprilike da dobiju po 85 evra. To su vam neke osrednje patikice koje se nabavljaju u Kini po 15 evra „Najke“, a ove zastupne kuće će to prodavati po 85, a koristi za decu biti neće.

Zamislite samo da tih 100 miliona ili 90 miliona evra upotrebimo nekako drugačije ? Recimo, primer, da uredimo planinu Kukavicu, da uredimo Vlasinu, da uredimo Staru planinu, da uredimo Homoljske planine, da napravimo sadržaje, kampove, da napravimo staze gde će ta deca da posećuju to i da otvorimo nova radna mesta gde će se stvoriti nove vrednosti i gde će se stvoriti novi kapital i iz tog kapitala naša deca se vaspitavati.

Ja se stvarno ne slažem da na ovakav način rasipamo novac, jer mi nismo zemlja koja ima takav akumulirani kapital da možemo da ga bacamo u bunar. Hvala.

PREDSEDAVAJUĆA: Na član 6. amandman su zajedno podneli narodni poslanici Milivojević, Miladinović, Marković i Manojlović.

Da li neko želi reč? (Da)

Reč ima Tatjana Manojlović. Izvolite.

TATJANA MANOJLOVIĆ: Ponavljam, poštovani građani Srbije, nema tog dobrog zakonskog rešenja koje SNS i koalicija oko nje neće zloupotrebiti. SNS je pokazala i ovde, pod ovim krovom da je najsposobnija da širi govor mržnje i da je jedini i pravi generator nasilja u Srbiji upravo SNS.

Evo o čemu se radi. Pročitaću vam, znači ne ličnu prepisku, nego ono što je 11. maja ove godine poslala jedna majka predsednici Vlade, Ani Brnabić, a odgovor na to nije dobila.

Znači, 11. maj, zapamtite, neposredno nakon što se desila jedna od najvećih tragedija koja je pogodila Srbiju - Poštovana i uvažena predsednice Vlade, obraćam vam se, ako je moguće, da se obezbedi što hitnija pomoć mom detetu jer je u velikom problemu. Pokušaću kratko da opišem. Dana 7. aprila 2022. godine moje dete je doživelo nasilje od strane profesora Momira Stanojevića, kada je isti izveo iz učionice, sabio uz radijator, vikao na nju, udario po glavu, te se isto nastavilo, jer je isti profesor presretao po školi.

Dana 19. aprila 2022. godine kao roditelj od istog doživljavam neprijatnosti na roditeljskom sastanku, gde je isti vikao – beži, marš, udarao me torbom i gurao me vratio.

Sve se dešava u Valjevskoj gimnaziji, u instituciji od velikog ugleda koja ima tradiciju dužu od veka i po.

Srpka napredna stranka je uspela da uruši ugled i ovoj instituciji, štiteći svoje kadrove. Ko od moćnika štiti kadrove koji se tako ponašaju prema roditeljima i deci?

Pomenuto dete iz Valjevske gimnazije, znači, od aprila 2022. godine trpi nasilje. To je konstatovala i Republička prosvetna inspekcija. Konstatovali su da je detetu bez osnova umanjena ocena iz vladanja, detetu koje je inače odličan učenik, koje zbog pomenutog ponašanja profesora koji je i razredni starešina prinuđena da polaže razredni ispit iz hemije, koja je u međuvremenu i ozbiljne zdravstvene probleme imala.

Vi pričate o registru majki u Srbiji. Evo je. I gospođa Ljiljana je jedna od majki koja živi u Srbiji koja trpi brutalno nasilje. I ona i njeno dete. To svakako nije za ponos i diku onima koji se diče da su postigli svemirske rezultate za ovih 11 godina.

Razmilite o ovome. Srpska napredna stranka jeste generator nasilja u Srbiji.

PREDSEDAVAJUĆA: Pravo na repliku, Milenko Jovanov.

Izvolite.

MILENKO JOVANOV: Gospođo potpredsednice Skupštine, izostaće replika. Izostaće replika iz prostog razloga što i kada vas ritne konj vi ne jurite konja da vi njega ritnete.

Ne znam ni šta bih rekao na sve ovo. Trebalo je da pričamo o amandmanima.

Znači, ja ne znam ni šta je sadržina amandmana. Ono što sam pročitao, očekivao sam da mi neko pojasni šta hoće time. Međutim, mi ovde imamo situaciju da se amandmani podnose sa sadržinom „briše se“ ili se predloži neka budalaština da bi se dobila dva minuta da bi se pričale gluposti.

Ako nije u pitanju sunce sa Azurne obale, koje je malo duže, pošto je gospođa verovatno malo duže bila izložena visokim temperaturama na Azurnoj obali, pa je posledica toga, što bih mogao da razumem i saosećam, ako to nije u slučaju, onda je u pitanju čista budalaština na koju ja zaista nemam nameru da trošim ni vreme ni reči. Hvala.

PREDSEDAVAJUĆA: Na član 6. amandman su zajedno podneli narodni poslanici Milenković, Kerković, Obradović, Puškić, Jakovljević, Kostić i Vasić.

Da li neko želi reč?

Reč ima Radmila Vasić.

Izvolite.

RADMILA VASIĆ: Hvala, predsedavajuća.

Pre svega, htela sam da vas zamolim da pogledate, imamo problem sa vremenom poslaničke… Predsedavajuća, ne čuje me…Predsedavajuća, izvinjavam se.

Na početku želim da skrenem pažnju da imamo malo i problem sa vremenom poslaničke grupe. Ja sam se na početku bila javila i tražila da se to skida sa vremena ovlašćenog, bar kada je bio Zakon o ozakonjenju, pa bih volela da to ispravite i da naravno u narednim terminima ukoliko pređem dva minuta isto skidate sa vremena ovlašćenog a ne sa vremena poslaničke grupe. Hvala.

PREDSEDAVAJUĆA: Iz Sekretarijata mi kažu da će ispraviti. Izvinite.

RADMILA VASIĆ: Hvala.

U Predlogu zakona o privremenom registru majki mi smo tražili u članu 6. da se promeni stav 10. i da glasi – banka je dužna da u skladu sa ugovorenim načinom komunikacije sa klijentom, na premer dopisom, mejlom, SMS-om ili u aplikaciji elektronskog bankarstva, obavesti podnosioce prijave, svog klijenta da je na njegov tekući račun u banci izvršena uplata novčane pomoći.

Svakako smatramo da ovo treba da se ispoštuje i da sve, da kažem, okolnosti koje su povoljnije za buduće majke da podignu novac, da dobiju informaciju, treba uzeti u obzir i to primeniti.

U svakom slučaju, ako se vratimo na ovaj kompletan zakon bez obzira što hoćete da date 10 hiljada dinara i dalje pozivam i predstavnike vladajuće većine i pre svega sve vas da zajedno idemo ka tome da se ovaj iznos od 10 hiljada dinara podigne na 20 hiljada dinara.

Prvog septembra porodice imaju problem i sa zimnicom i sa grejanjem i sa kupovinom ogreva i naravno poseban i najveći problem finansijski izdatak je svakako za porodice je kupovina knjiga, rančeva, školskog pribora, opreme za decu itd.

Porodica u svakom slučaju mora da bude na prvom mestu. To je program Srpskog pokreta Dveri. Mi to promovišemo punih 10 godina. Pozivam vas da pre svega se novac u budžetu koji se izdvaja prvenstveno bude za rešavanje osnovnih životnih problema svake porodice, posebno socijalno ugrožene, a posebno i 1. septembra.

U okviru Skupštine grada Beograda sam čak i pored svih vaših ovih uslova koje imate dešava se da imamo socijalno ugrožene porodice, a posebno porodice koje su ostale bez jednog ili oba roditelja, da nemaju zakonsku mogućnost da dobiju pomoć i pored sve dobre volje i predloga da se u okviru Beograda oformi jedan fond za brigu o deci koja imaju samo jednog roditelja ili su ostala bez oba roditelja nije u tome vladajuća većina videla dobru ideju i to nije prihvatila.

U svakom slučaju imajte u vidu da sve te zakonske propuste koje imate kada su porodice u pitanju rešavate na dobrobit svake porodice, a posebno ovih socijalno ugroženih. Hvala.

PREDSEDAVAJUĆA: Na član 7. amandman su zajedno podneli narodni poslanici Lutovac, Rakić, Novaković, Mitrović.

Da li neko želi reč?

Dragana Rakić, izvolite.

DRAGANA RAKIĆ: Poštovane građanke i građani Srbije, DS je podnela amandman gde se podnetim amandmanom propisuje dužnost, odnosno obaveze banke da ugasi poseban namenski račun nakon što banka u celini isplati iznos novčane pomoći, odnosno nakon što lice kome se novčana pomoć uplaćuje bez podnošenja prijave na drugi način raspolaže sredstvima novčane pomoći u celini itd.

Međutim, da se vratimo mi na suštinu. Ovaj zakon predviđa 10 hiljada dinara za svako dete. To znači da će po 10 hiljada dinara dobiti i dete ministra i deca nas narodnih poslanika i deca zaposlenih ovde u Narodnoj skupštini koji imaju platu jednaku minimalcu ili čak niže od minimalca, odnosno rade za 38 hiljada dinara, znači radnici, zaposleni u Narodnoj skupštini sa srednjom stručnom školom.

Deset hiljada dinara dobiće i jedno od 122 hiljade dece koja gladuju u Srbiji, koja nemaju tri obroka dnevno. To znači da će ta gladna deca dobiti po 27 dinara dnevno da utole svoju glad.

Deset hiljada dinara će za svako dete dobiti i majka Jelena Mažić. Znate li ko je Jelena Mažić? To je samo jedna od majki iz Pećinaca čiju ste decu, Jakšu i Sofiju, izbacili nezakonito iz vrtića samo zato što porodica Mažić u opštini Pećinci ne glasa niti za Aleksandra Vučića, niti za SNS. O tome da su dece nezakonito izbačena jasno su se izjasnili i Prosvetna inspekcija i Zaštitnik građana i Poverenica za ravnopravnost.

Dakle, Jakša i Sofija već godinu dana su prinuđeni da idu u privatni vrtić u Ugrinovcima. Znate li koliko tamo košta samo za jedan mesec boravak jednog deteta, košta upravo kao plata zaposlenih ovde u Narodnoj skupštini, ovih što rade sa srednjom stručnom školom 38. hiljada dinara. Znači, 38. hiljada dinara košta boravak samo jednog deteta porodice Mažić, 38 hiljada dinara puta dva pa puta 12 meseci, 912 hiljada dinara je trošak koji ste vi iz SNS napravili porodici Mažić iz Pećinaca.

Koliko je potrebno ovakvih zakona da biste vi nadomestili trošak koji ste porodici Mažić napravili. Potrebno je 46 godina, ako biste svake godine davali jednokratnu pomoć. Znači, potrebno je 46 godina da uplaćujete porodici Mažić 20 hiljada dinara godišnje da biste im refundirali troškove koje ste im nezakonitim, duboko nehumanim, ne civilizacijskim ponašanjem tako što ste diskriminisali njihovu decu, samo na osnovu političke pripadnosti njihovih roditelja. Zato treba da vas bude sram samo zbog toga, a takve diskriminisane dece hiljade i hiljade u Srbiji. Zahvaljujem.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Dakle, vidimo sada političku razliku, bar mogu da naslutim političku razliku koju imamo, pa, ću u vezi sa tim i govoriti. Dakle, mi ne delimo decu, na decu koja su deca naprednjaka, koja su takođe ostali neupisani u te vrtiće, čak najviše ljudi koji glasaju i podržavaju SNS. Ne delimo decu na one koji su deca ministara, dete poslanika, dete je dete. To je naše viđenje. Videli ste viđenje i ovih koji žele i decu da dele i nije to prvi put, imali smo to milion puta i to se prosto ponavlja. Zato ostaje samo da citiram velikog Ljubivoja Ršumovića – dete je dete, da ga volite i razumete, a dete nije dete igračka za strine i tete“, a neko se stalno ovde igra decom i deli decu u želji da prikupi nekakav politički poen. Koliko će im poći zarukom, verujem da neće, ali moje je samo da kažem da su za nas sva deca dragocena i bukvalno, zato hoćemo svako dete da ima jednaka prava, jer, to su deca, i ako ništa drugo bar njih, ne treba da delimo, ako smo se mi stariji podelili po političkim, ovim, onim rovovima, i linijama, hajde bar, onda decu ne delimo. Prosto, to nije naša politika i ponosan sam na tu činjenicu. Hvala.

PREDSEDAVAJUĆA: Na šta repliku. Kad vas je pomenuo. Nije vas pomenuo, koleginice Rakić, hajde da idemo dalje.

Kolega Rističeviću, jel po amandmanu? (Da.)

Izvolite.

MARIJAN RISTIČEVIĆ: Po amandmanu. Dakle, dame i gospodo narodni poslanici, ha živim u Sremu. Pomagao sam Pećincima da i oni podignu industrijsku zonu zato što sam jedan od tvoraca industrijske zone u Inđiji.

Dame i gospodo narodni poslanici mogu da pitaju njihove članove, to je tako tačno, da smo im pomagali, Pećinci su se industrijski razvili. Roditelji se zaposlili, za razliku od njihovog nekog vremena, roditelji su se zaposlili i naravno da je trebalo više mesta u vrtiću. Činjenica je da broj roditelja koji je zaposleni i broj dece koja zbog toga trebala da budu u vrtiću nije odgovaralo kapacitetima tih vrtića, 80 dece nije primljeno u vrtić, 80 dece, i postavili su se neki kriterijumi da se u vrtić prime prvo osobe čija su oba roditelja zaposlena itd. Ali, gle čuda, oni se zalažu samo za dvoje dece, samo za decu čiji su roditelji njihove stranke. Ja se zalažem, za razliku od njih, da sva deca budu primljena u vrtić, da sva deca imaju jednaka prava, da ničija deca ne budu posebna, a očigledno da se oni zalažu da ta deca budu posebna deca.

Dame i gospodo narodni poslanici, mislim da se njima može pomoći, ali moraju početi da sarađuju. Hvala.

PREDSEDAVAJUĆA: Po kom osnovu kolega Lutovac.

Kolega Lutovac, da biste mogli da replicirate mora neko da vas spomene ili da pomene partiju kojoj pripadate. Kolega Jovanoviću, ne čujem sebe od vas, hajte molim vas. Postoji prostor ispred skupštine u hodnicima gde možete na taj način da razgovarate, ovde pustite da se bavimo radom.

Možete naravno. Zoran Lutovac. Izvolite.

ZORAN LUTOVAC: Dakle, ovde sam kao poslaničko pitanje postavio Ministarstvu prosvete, pitanje o deci iz Pećinaca, i dobio sam očekivani odgovor, da su deca protivzakonito izbačena iz vrtića i da se protivzakonito drže van vrtića, više od godinu dana. Dakle, postoji potvrda. Oni su jednom upisani, i po zakonu ne treba ponovo da čekaju bilo kakve liste, ili bilo šta drugo. Prema tome, ovde se govori o principu, i potvrđeno je sa više mesta da sam potpuno u pravu kada sam postavio to pitanje i da je Ministarstvo prosvete to potvrdilo. Prema tome, nemojte da izvrćete činjenice, ovo su činjenice koje su potvrđene zvanično.

PREDSEDAVAJUĆA: Kolega Rističeviću, po amandmanu?

MARIJAN RISTIČEVIĆ: Naravno, po amandmanu. Dakle, gospodine Lutovac, ovog puta nije čitao, pa je zato, kako on sam kaže, kad ne čita, onda lupeta.

Dame i gospodo narodni poslanici, sam je potvrdio da diskriminiše decu. Sam je potvrdio da je izvadio potvrdu za to dvoje dece. Za razliku od njega mi se zalažemo da sva deca, svih 80 bude primljeno u vrtić kad se sagradi novi vrtić, a on se zalaže samo za to dvoje i za to vadi potvrde. Gotovo neverovatno, i zato kažem, i njemu se može pomoći, ali mora da počne da sarađuje. Hvala.

PREDSEDAVAJUĆA: Izvolite kolega Lutovac, pravo na repliku.

ZORAN LUTOVAC: Dakle, ja sam upravo ukazao na diskriminaciju zbog toga što su roditelji politički nepodobni, a gospodinu Rističeviću molim vas obezbedite prevodioca. On ne razume šta ja pričam.

Dakle, ministarstvo je potvrdilo da su deca protivzakonito izbačena iz vrtića i da se drže godinu dana protivzakonito van vrtića. Čovek koji je to uradio je još tužio roditelje zbog toga. To nema nigde.

Molim vas da gospodinu Rističeviću stvarno obezbedite prevodioca. Hvala.

PREDSEDAVAJUĆA: Sada pravo na repliku.

Gospodine Rističeviću, ja ću zatvoriti ovaj krug replika zato što vaša diskusija već odavno nema veze sa amandmanom.

Izvolite.

MARIJAN RISTIČEVIĆ: Dakle, definitivno, njemu se ne može pomoći. Definitivno.

Čovek koga je pomenuo, recimo 2012. godine mi smo pobedili u svim opštinama u Sremu, sem u opštini Pećinci. Čovek koga oni pominju je tada bio član njihove partije. To je jedina opština gde su oni pobedili. Danas kada im više nije podoban, danas taj isti čovek ne valja. Dakle, postavljam pitanje – zašto se oni zalažu za pravo samo dece čiji su roditelji članovi njihove stranke?

Činjenica je da 80 dece je ostalo ne upisano u Pećincima i oni se zalažu samo za ovo dvoje. Ja se zalažem za svih 80, da se izgradi novi vrtić i da svih 80 dece bude primljeno u vrtić i to je razlika između nas i njih. To je razlika između mene i njega i stvarno se njemu više ne može pomoći. Hvala.

PREDSEDAVAJUĆA: Na član 7. amandman su zajedno podneli narodni poslanici Komlenski i Torbica.

Da li neko želi reč? (Ne.)

Na član 7. amandman su zajedno podneli narodni poslanici Milenković Kerković, Obradović, Puškić, Jakovljević, Kostić i Vasić.

Da li neko želi reč?

Koleginica Radmila Vasić, izvolite.

RADMILA VASIĆ: Hvala.

U ovom Zakonu o privrednom registru majke i drugih lica, tražimo da se član 7. stav 2. menja i da glasi - Ministarstvu finansija započinje isplatu novčane pomoći od 25. avgusta 2023. godine.

Ukoliko bi isplata pomoći bila nakon početka školske godine to je suprotno razlozima za donošenje zakona jer se u razlozima navodi da će isplata biti kada je to potrebno roditeljima zbog početka školske godine. Školski pribor, knjige, sveske se kupuju pre početka školske godine, dakle u avgustu. Pozivam vas da ovaj amandman prihvatite, ali pored toga želim da skrene pažnju da smo već sada u diskusiju koju smo čuli u međuvremenu čuli da deca nisu diskriminisana i da su za sve nas jednaka. I, jesu po pitanju dodeljivanja ove pomoći i ja vas opet pozivam da ta pomoć opet bude bar 20 hiljada dinara, ali jesu diskriminisana po pitanju dodeljivanja besplatnih udžbenika.

Naime, ukoliko u Beogradu postoji mogućnost i ta finansijska i svaka druga, da se svim srednjoškolcima i osnovcima podele besplatne knjige prvog septembra, zašto takva mogućnost ne postoji na čitavoj teritoriji Republike Srbije? Ako u Beogradu postoji mogućnost da prvog septembra budu besplatni vrtići, zašto ta mogućnost ne postoji za sve ostale gradove na čitavoj teritoriji Republike Srbije?

Po ovom pitanju deca iz unutrašnjosti jesu diskriminisana i ja vas pozivam da tu nepravdu ispravite, a i pozivam vas naravno da podržite i prihvatite onaj naš zahtev koji smo predali i Narodnoj skupštini i Vladi Republike Srbije, a to je besplatni udžbenici za svu decu i 20 hiljada dinara prvog septembra, finansijski dodatak za roditelje. Hvala.

PREDSEDAVAJUĆA: Na član 7. amandman su zajedno podneli narodni poslanici Sandić, Bojović, Gajić, Stojanović.

Da li neko želi reč? (Ne.)

Na član 7. amandman su zajedno podneli narodni poslanici Milivojević, Miladinović, Marković, Manojlović.

Srđan Milivojević, izvolite.

SRĐAN MILIVOJEVIĆ: Poštovani građani Srbije u prepodnevnom delu ove sednice ja sam više puta obrazložio zašto ovaj zakon ne treba da predlože Vlada koja nije dostojna da predlaže ovaj zakon, a razlog nedostojnosti je skandalozno i sramotno ponašanje Aleksandra Martinovića, ministra u ovoj Vladi koji je kazao da ljudi koji nemaju decu ne treba ni da vode računa o deci i time uvredio i svoje kolege ministre, ali oni nisu našli za shodno da ga zbog toga izbace iz Vlade. I, time pokazuju zvaničan stav Vlade i zvanična politika Vlade Republike Srbije prema svim ljudima u Srbiji koji nemaju decu, ali i oni kojima jedno ili dva deteta. Podsetiću Aleksandar Martinović je obrazlažući taj svoj sramni predlog kazao da je minimum kojim on smatra minimum troje dece.

S druge strane, mi živimo u državi u kojoj se broj stanovnika za deset odnosno za jedanaest godina samovlašće i svevlašće Aleksandra Vučića smanjio za milion. To se nije dešavalo ni u ratnim razaranjima tokom ratnih godina u Srbiji, da imamo ovakav gubitak stanovništva, kakav imamo kod Aleksandra Vučića. Na sve to treba kazati da se godišnje u Srbiji ubije, odnosno izvrši samoubistvo 1378 ljudi. Četvoro ljudi, maltene dnevno oduzme sebi život dok se Srbija nalazi u zlatnom dobu do guše.

Izgleda da je došlo i preko guše i zato svake subote u Beogradu imamo desetine i desetine hiljada ljudi koji protestuju protiv ovakve mafijaške vlasti. Naravno, odmah žamor, odmah nervoza i odmah strah. I treba da se plašite jer dolazi vreme kada će se odgovarati za ove katastrofalne brojeve. Hvala.

PREDSEDAVAJUĆA: Pravo na repliku, Milenko Jovanov. Izvolite.

MILENKO JOVANOV: Vrlo kratko, prosto zbog građana koji ovo gledaju, dakle, ovo je sada bilo za one koji nisu stigli da pogledaju prepodnevni prenos. I to otprilike sam kaže i to je suština onoga što oni danas rade.

Dakle, njih nije briga da raspravljaju o zakonu. Oni ne pričaju o tome da li je zakonsko rešenje dobro ili loše nego pričaju o tome da li je Vlada ovlašćena da predlaže zakon. A ko da ga predloži ako neće Vlada?

(Srđan Milivojević: Dostojna.)

PREDSEDAVAJUĆA: Kolega Milivojeviću.

MILENKO JOVANOV: Dobro, da li je Vlada dostoja. I ona nije dostojna zbog toga što je jedan ministar ovde u sali nešto rekao pa se zbog toga izvinio. I to nam govori onaj ko je groktao i dahtao kada je Nevena Đurić dobila reč, ali nikome se nije izvinuo, nije mu palo na pamet, nego se kliberio, kikotao i cerekao i evo ga nastavlja, kao što čujete nastavlja, nema nameru da se izvini. To je razlika između nas i njih, kada pogrešimo kažemo izvini, oni nemaju nameru to da rade. Oni će da nastave da vređaju, oni će da nastave da grokću, oni će nastaviti da… kako ono kaže, ne da uživa nego oduševio se, ne, obradovao se kada je Nevena Đurić ustala da govori. Sada, on nama drži lekcije o tome šta je pristojno, šta nije i tako dalje.

Što se ovih činjenica i brojeva tiče, to ionako ne vredi odgovarati. To se onako šamara kako vam padne na pamet, milion ljudi otišlo, ne znam koliko je bilo, desetine hiljada je na ulicama. Jutros priča o deviznoj štednji, a devizna štednja bila s početka 90-ih, krajem 80-ih, znači, nema veze, piči Mile ko zna šta je kada bilo, svi ste vi krivi za ovo. Znači, jedna papazjanija, pa šta ko izvuče.

Samo ono što je sada bitno. Vidite, ja sam na jednoj od prethodnih sednica rekao da u ovoj zemlji izgleda od njih političkih nekrofila, koji jedva čekaju nekakvo stradanje ne bili za sebe izvukli neki politički poen niko ne može na miru ni da umre, jer čovek umre, a oni tu smrt zloupotrebe. Sada izgleda više ne može ni da se ubije i svaki samoubica sada dobro treba da razmisli pre nego što izvrši samoubistvo prvo da li to treba da radi, a ne treba da radi, jer to nije rešenje ni za šta, samo ostavlja veće probleme onima koji ostaju bez njega, ali i druga stvar, da će i to samoubistvo da bude iskorišćeno u svrhe napada i politikanstva ovih ljudi koji kada nemate politiku, onda dajte i samoubicama da se bavimo i to valjda može da im donese nekakav politički poen.

Jadno, bedno, dno dna, ali i dalje kopaju. Hvala vam.

PREDSEDAVAJUĆA: Po amandmanu, Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, ono tamo što grokće je iznelo podatak da se u Srbiji za godinu dana ubilo 1300 osoba, možda je to i tačno, ali je zaboravio da kaže da se 2011. godine ubilo 1500, da se na milion stanovnika tada ubilo 20 ljudi, samoubilo. Da je u Sloveniji na milion stanovnika se ubilo 300 ljudi, da je u Mađarskoj to bilo 321, ali eto on je izvukao podatak da kaže da se ljudi verovatno ubijaju zbog ove vlade, zbog vladajuće većine i tako dalje.

Non-stop iz konteksta čupa deo izjave Aleksandra Martinovića koji je možda nešto neoprezno rekao, ali ono što ovaj radi godinama, danima, frizira podatke i tako dalje, više nije za trpeti.

Dame i gospodo, moram da se suprotstavim i da kažem, da mozak ovog pojedinca nije dostigao mozak za onaj vrtić u Pećincima. Hvala vam.

PREDSEDAVAJUĆA: Zahvaljujem.

Po Poslovniku, Biljana Đorđević.

BILjANA ĐORĐEVIĆ: Zahvaljujem.

Poštovana predsedavajuća povredili ste član 107. – na sednici Narodne skupštine nije dozvoljeno neposredno obraćanje, korišćenje uvredljivih izraza i tako dalje, iznošenje činjenica, to smo i danas već slušali više puta, iz privatnog života. Dakle, nismo ovde čuli ono tamo što grokće, i mislim da ste morali da upozorite poslanika da se tako ne obraća narodnim poslanicima u ovoj sali. Dakle, to je direktna uvreda svih nas, jer jedno ljudsko biće nazvao je – ono tamo što grokće. To ljudsko piće je takođe narodni poslanik ili narodna poslanica, vi i vaša dužnost je da brinete o svima nama i o dostojanstvu ove sednice. Hvala vam.

PREDSEDAVAJUĆA: Potpuno ste u pravu, moja obaveza jeste da brinem o dostojanstvu ove Skupštine kada predsedavam, ali je to u okolnostima u kojima radim, uvažena koleginice nemoguće i za to nikada nije kriva samo jedna strana. Nisam nažalost čula taj uvod, oprostite mi na tome.

Da li želite da se izjasnimo? (Da.)

Glasaćemo, svakako.

Zoran Sandić, po amandmanu. Izvolite.

ZORAN SANDIĆ: Poštovana predsedavajuća, kolege poslanici, poštovani građani Srbije, hajde da se vratimo diskusiji, da pričamo ono o čemu i šta građane Srbije u ovom momentu interesuje. Mislim da smo se malo dotakli uopšte rasprave ovih dana teme poljoprivrede, IPARD 3 program gde će Srbija da dobije sredstava, mislim da bi trebalo povesti računa da ne prođe kao i program IPARD 2 gde nismo uspeli da upotrebimo ni da kanališemo sva sredstava u razvoj poljoprivrede, pogotovo ako vidimo i svesni smo činjenice, a videli smo to prethodnih dana, da je naša poljoprivreda i ovako na kolenima, gde smo došli u, poštovani narodni poslanici, poštovani građani Srbije u situaciju da nam jedan kugla sladoleda vredi kao pet kilograma pšenice.

Jedna kugla sladoleda - pet kilograma pšenice, to je zabrinjavajuće.

Tu je i uvažena ministarka. Ja bih hteo da uputim jedan apel. Pored ovih, da kažem, nepogoda koje su zadesile veći deo nažalost Srbije proteklih dana, imali smo i nepogodu 13. jula, koja je zadesila ceo srednji Banat i deo Bačke. U svim tim nepogodama i ratarski usevi i voćarstvo i ratarstvo su pretrpeli velike štete.

Da li će osiguravajuće kuće to moći da nadoknade nisam baš siguran, ali zato hoću da apelujem i mislim da je jedno udruženje poljoprivrednika iz Novog Sada uputilo i pismo u tom smislu nadležnom ministarstvu da se robne rezerve… znamo da je Vlada donela zaključak ili odluku da robne rezerve otkupe 200.000 tona merkantilne pšenice po 25 dinara, čini mi se, plus PDV. Mislim da bi, shodno i tom pismu, što se to Udruženje obratilo nadležnom ministarstvu, da ako može da sa tih područja gde je šteta jako velika u ratarskim usevima i da ti ratari, poljoprivrednici, gde je ta šteta načinjena, imaju prioritet prilikom prodaje pšenice robnim rezervama i tako bar delimično nadoknade štetu koja im je da kažem naneta i 13. jula kada je bilo veliko nevreme u Banatu i Bačkoj, a i ovih dana nevreme koje je zadesilo Srbiju i ovako našu poljoprivredu koja je na slabim nogama dodatno urušila.

Hvala vam.

PREDSEDAVAJUĆA: Hvala.

Po amandmanu, Nada Macura.

Izvolite.

NADA MACURA: Pre svega, da pozdravim predsedavajuću i ministra i njegove saradnike, kao i kolege poslanike.

Ono što mogu da primetim, u amandmanima na tačku 3. i 4. nije rečeno ništa što bi nekako išlo u prilog nekom humanom odnosu, s obzirom da se radi o privremenom registru majki sa decom.

Ja ću se osvrnuti na ovaj zakon o izmenama i dopunama Zakona o finansijskoj podršci porodici sa decom. Mislim da u amandmanima koji su bili prethodno nisam čula nijednu pohvalu, ni konstruktivnu kritiku na 30 zakona koji apsolutno zavređuju pažnju svih nas ovde kolektivno. Svakako, podržaću svih 30.

Što se tiče izmene zakona o finansijskoj podršci porodici sa decom i podršci porodici sa decom, mislim da u amandmanima nema mesta pominjanja SNS stranke. Nije primereno ni pominjanje predsednika u amandmanima, ali u svakom slučaju ono što ja mogu da kažem za ovaj zakon kojim sam se bavila ovih dana, svakako privređuje pažnju i naših gledalaca, u svakom slučaju i stanovnika, građana koji to slušaju.

Mogu da kažem da na predlog Vlade postoji osnov za donošenje zakona, ustavni okvir. Mogu da kažem o razlozima zašto je ovaj, da tako upotrebim i ministra Vesića, reč kojom je on obrazložio jedan zakon, da je ovo veoma humani zakon, jer se radi o porodici sa decom.

Razlozi za donošenje Zakona su svakako zasnovani na pravima i dužnostima roditelja, pravima deteta, obavezi države da podrži dobrobit porodice, deteta i budućih generacija.

Odredbe ovog zakona predstavljaju deo ukupne društvene brige o deci, podsticaj za rađanje dece i opredeljenje države u oblasti populacione politike, uključujući i demografske potrebe.

Ovim dopunama i izmenama, kroz analizu i efekte u praksi, kao i predlozi i sugestije građana i udruženja, znači imamo i građane koji su dali svoj prilog u analizi i u efektima ovog zakona, podrška materijalno ugroženim porodicama, kao i porodicama sa decom sa smetnjama u razvoju i decom sa invaliditetom, kao i deci bez roditeljskog staranja u okviru predloženih rešenja i njihovih ekonomskih efekata.

Izmenama i dopunama omogućiće se raspoložim budžetskim sredstvima koji je obezbeđen u iznosu oko 17 miliona u okviru opredeljenosti sredstava i u ekonomskoj klasifikaciji u iznosu od 87.388.788.000.

Ono što jeste bitno u ovom zakonu, moram da naglasim da je to novo u ovom zakonu, bio je zakon koji je 2018, pa 2022. godine, ovo je sada novo, pravo na odsustvo sa rada, što mislim da je veoma bitno. Dotiče dogovor između roditelja, majke i oca o nezi deteta, odnosno bolesnog deteta posle navršena tri meseca života deteta.

Ukoliko majka samostalno obavlja delatnost ili je nosilac porodičnog poljoprivrednog gazdinstva, u tom slučaju data je mogućnost ocu deteta posle navršena tri meseca života, radi se o detetu, da radi nege deteta ima pravo na odsustvo rada i naknadu zarade, odnosno naknadu zarade, odnosno naknadu plate oca deteta.

Mislim da je ovo veoma bitno, s obzirom da se radi o porodičnim odnosima i o nekoj dobrobiti između majke i oca.

Postoji izmena u članu 17. koji je veoma bitan. Ima, naravno, izmenu i dopunu 11 koja se upravo odnosila na platu koju će dobijati otac ukoliko zameni majku posle tri meseca života deteta, ali ovo se radi o ostalim naknadama. Data je mogućnost ocu deteta takođe da nadoknadu, odlukom Ustavnog suda, podnese u toku dve godine na rođenje i negu deteta, kao i za treće i svako naredno dete ostale naknade jednu godinu.

Korekcija člana 18. zakona je u odnosu na ovaj član 17, kao i član 19, kao i član 38, koji određuje bliže uslove i rešenje ministra koji je ovog puta ministar za rad i zapošljavanje, ministar za zdravlje i porodicu i u svakom slučaju, ovo su podsticajne mere koje treba pozdraviti od strane Vlade i smatram da je veoma korektno napisan ovaj zakon, bez ikakvih izmena i dopuna što se tiče dodatka ili eventualno da je zakon trebalo da izađe 1.6.2023. godine, ali on će izaći nešto pre vremena nego što bi trebalo u "Službenom glasniku", osam dana pre toga, jer se radi o populacionoj politici koja treba da podstakne i rađanje dece i sve ono što podrazumeva ovaj, smatram, veoma human zakon, kao i zakon prethodni o privremenom registru majki. Bilo koji novac je uvek dobrodošao bilo kome, bilo porodici, bilo deci, bilo starijima, mlađima. U svakom slučaju, ono što jeste bitno, treba da zahvalimo na takvoj pomoći koja stalno na izvestan način kaplje u porodičan budžet.

Toliko od mene za ovaj dan.

PREDSEDAVAJUĆA: Na član 7. amandman su zajedno podneli narodni poslanici Lazović, Đorđević, Kozma, Jerinić i Pavićević.

Da li neko želi reč? (Da)

Koleginica Biljana Đorđević ima reč. Izvolite.

BILjANA ĐORĐEVIĆ: Zahvaljujem.

Ja sam već ranije govorila o tome da su svi ovi vaši zakoni o privremenim registrima zapravo sa odredbama koje se tiču u suštini posredne diskriminacije, pogotovo romske populacije. Dakle, maločas kada sam govorila o zahtevu da se dostavljaju brojevi ličnih karata i objasnila zašto je to isključujuće za određeni značajan broj ljudi, to je primetio čak i Komitet za ekonomsko-socijalna i kulturna prava. Međutim, problem je takođe što ne postoji procesno sredstvo za žalbu.

Dakle, vi ste predvideli neku reklamaciju, ukoliko povodom isplate novčane pomoći, da se ona podnese elektronski Upravi za trezor i sad ovo što ću reći nije teorijsko pitanje zato što se to dogodilo i Ministarstvo finansija i te kako dobro zna da je bilo slučajeva, žalbi, da nekome nije isplaćen novac. Ispostavilo se da je ova reklamacija otprilike nešto kao što govori onaj lik iz crtaća – čemu ovo služi, a uz to i ne radi, dakle, da nije dalo rezultata i da se nakon toga moralo ići pred Upravni sud.

Zbog toga je naš predlog zapravo da se odustane od ove reklamacije koja i nije pravno sredstvo koje poznaje naš pravni sistem, niti na adekvatan način štiti prava građana kako su garantovana Ustavom ili Evropskom konvencijom o ljudskim pravima, već da se ova odredba promeni i glasi tako da podnosilac prijave i lice kojem se novčana pomoć uplaćuje bez podnošenja prijave podnosi u skladu sa ovim zakonom i da ti podnosioci imaju pravo na prigovor na upravnu radnju u skladu zakonom koji uređuje upravni postupak. Dakle, umesto sadašnjeg rešenja i komplikovanja priče sa reklamacijom koja apsolutno ne radi, da još jednom citiram Deda Staju na kraju Mikijeve radionice. Zahvaljujem.

PREDSEDAVAJUĆA: Na član 8. amandman su zajedno podneli narodni poslanici Lutovac, Rakić, Novaković, Mitrović.

Da li neko želi reč? (Da)

Reč ima Dragana Rakić.

DRAGANA RAKIĆ: Demokratska stranka je podnela amandman na član 8. Ovim amandmanom propisuje se dužnost ministra nadležnog za poslove finansija da podzakonskim aktima propiše rok za isplatu novčane pomoći koji ne može biti od četiri meseca.

Pre svega bih želela nešto drugo da napomenem, a to je da ovakav način neselektivnog trošenja para je nešto čemu se duboko protivi Fiskalni savet. Podsetiću vas, Fiskalni savet Srbije je nezavisno telo koje odgovara Skupštini Srbije i to telo smatra najavljene isplate nesistematskim i skupim trošenjem.

Takođe, Pavle Petrović, predsednik Fiskalnog saveta, sedeći ovde u više navrata nama narodnim poslanicima kada se obraćao, govorio je vrlo kritički upravo o ovakvom neselektivnom deljenju novca, odnosno novca iz helikoptera, kako se on tada izrazio, i to je ocenio da je ovakvo deljenje para za decu i mlade višestruki promašaj.

Znači, citiram predsednika Fiskalnog saveta, Pavla Petrovića. Kaže Pavle – mi nemamo taj novac, treba da ga pozajmimo. Dalje, on naglašava – neselektivno deljenje novca građanima ekonomski je veoma štetno i socijalno neodgovorna politika.

Ja bih ovde samo još dodala da efekat ovog zakona će biti potpuno suprotan od onoga što se možda na prvi pogled misli. Ovakvim neselektivnim trošenjem novca, gde će novac dobiti i deca koja nemaju šta da jedu i deca iz vrlo imućnih porodica, koja neće ni osetiti tih 10.000 dinara, jer njihov džeparac je mesečno često mnogo veći od tih 10.000 dinara. Znači, neselektivnim deljenjem novca, kako Pavle Perović, predsednik Fiskalnog saveta kaže, onako iz helikoptera, porašće inflacija, skočiće cene, sve će poskupeti, siromašniji će postati još siromašniji, bogate porodice ovu pomoć neće ni osetiti. Socijalne nejednakosti će se samo povećati. Jaz između siromašnih i bogatih će samo još više rasti.

Ono što je najvažnije, ovaj zakon neće sistemski rešiti problem siromaštva u Srbiji. Ali, ono što je još više zastrašujuće i što je zaista poražavajuće jeste da SNS ni ne želi da iskoristi siromaštvo, jer vi ste usavršili mehanizam da upravo socijalno ugrožene ljude lako ucenjujete i primoravate ih da glasaju za Aleksandra Vučića i za vašu stranku tako što ih plašite da će ostati bez socijalnih davanja, tako da će se ovaj registar u stvari pretvoriti u registar socijalno ugroženih ljudi koje ćete vi kasnije ucenjivati i maltretirati kada dođe vreme izbora u Srbiji. Zahvaljujem.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Sad, pazite, ako ljudi imaju na svojim televizorima onu opciju premotavanja, ja ih molim da premotaju jedno sat, dva unazad, jer će čuti apsolutno različitu retoriku i različite argumente u odnosu na one koje smo sad čuli.

Čuli smo da je to svega 27 dinara na ne znam po kojoj jedinici vremena, da to ne vredi ništa, da su to male pare, da su to nikakve pare i da mi zapravo samo mažemo oči i ne radimo ništa suštinski bitno. Sad smo čuli da će tih 10.000 dinara izazvati dodatni jaz između bogatih i siromašnih, da će izazvati inflaciju, da će dovesti do pada kupovne moći građana, da će da porastu cene, maltene ekonomija nam ode u đavola. Pa, ne može i jedno i drugo.

Znači, ne može i 27 dinara na sat ili 27 dinara na minut ili ne znam ni ja koliko i beznačajna su sredstva i sredstva su tolika da će da napravi haos u društvu, državi i ekonomiji ove zemlje da će nas dovesti maltene do potpunog kolapsa. Znači, ili jedno ili drugo, zajedno ne može, prosto, nemoguće.

Što se ovih drugih stvari tiče, to zaista ne vredi ni govoriti. Ja samo molim da se prestane sa potcenjivanjem građana. Ja verujem da kada bih rekao bilo kome od kolega koji predlažu amandmane da neko može da kupi njihov glas za 10.000 dinara, 2.000 dinara ili 5.000 dinara, on bi se smrtno uvredio. A zašto onda misle da postoje neki ljudi koji na takav način funkcionišu? Zašto misle da postoje neki ljudi koji su manje vredni od njih i imaju manje dostojanstva od njih? Apsolutno nije tačno i nije u redu. Niti se to radi, niti to tako funkcioniše. Ali, ova peć od drveta koja je očigledno napravljena ili ovaj led od vatre, ne znam kako će da funkcioniše, ovih 27 dinara i potpuni kolaps ekonomije od istih 10.000 dinara. Vrlo zanimljivo. Mislim da će se to proučavati na ekonomskom fakultetu, jer je zanimljiv jako pogled koji do sad nismo imali prilike da čujemo. Hvala.

(Dragana Rakić: Replika.)

PREDSEDAVAJUĆA: Koleginice Rakić, ja vas molim…

(Dragana Rakić: Ja sam se prepoznala.)

Ali, to što ste se vi prepoznali nije razlog da ću ja dati repliku.

Vaše kolege čekaju da govore po amandmanu koji su napisali.

Ja vas molim, vi ste prozvali direktno predsednika.

(Dragana Rakić: Ja tražim da poštujete proceduru.)

Koleginice Rakić, nemate osnov za repliku. Ja mogu da vam reč i oduzmem vreme od vremena grupe, ako želite da na taj način postupam, to bi bilo bezobrazno. Kažem da nemate pravo na repliku. Ako želite po amandmanu, izvolite reč.

DRAGANA RAKIĆ: Možda je prethodnom govorniku sve ovo zanimljivo, smešno itd. to što će da raste inflacija, što će cene od septembra otići u nebo, što će siromašni postati još siromašniji, ali on je prevideo jednu važnu stvar, to je da sam ja citirala izjave članova Fiskalnog saveta, koji su u više mahova to rekli i ovde gostujući u Skupštini Srbije, a i njihove izjave koje su izneli u medijima.

Sve ove ocene koje sam ja ovde pročitala su ocene Fiskalnog saveta. Fiskalni savet je vrlo važno, to je nezavisno telo i trebalo bi to telo da poštuje i prethodni govornik.

Prema tome, ono što je jako važno reći jeste sledeće. Ovaj registar će biti iskorišćen samo za manipulacije i za namicanje glasova SNS kada dođu izbori i to od onih koji su najsiromašniji i sa kojima je lako manipulisati. Uostalom, o tome svedoči i svedočenje žene iz Surdulice koja je bila dojučerašnji bot SNS. Žena je pod punim imenom i prezimenom svedočila o svemu ovome o čemu sam ja malopre govorila. Hvala.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Dakle, to što oni pronalaze ljude za Šolakove medije nije ništa novo. Ako vama to predstavlja zadovoljstvo da gledate i da citirate, vi gledajte i citirajte.

Nisam rekao da mi je zanimljivo, smešna inflacija, nego sam rekao da su mi zanimljivi i smešni argumenti koje smo čuli. Kada citirate nekoga, pa valjda ga citirate zato što taj citat potvrđuje vašu tezu. Ne citirate zato što vam je palo na pamet baš eto tako, sada ću da kažem to i nema nikakve veze sa onim što hoću da govorim. Dakle, u prilog svoje teze da je naša akcija pomoći deci od 10.000 loša, koleginica je citirala Pavla Petrovića i rekla je što dovede do inflacije ovoga i onoga, a zaboravila je da je sat vremena pre toga rekla da to nisu nikakve pare, da je to 27 dinara i da to ne vredi ničemu.

Dakle, to mi je zanimljivo i smešno. Ne, inflacija. Inflacija je vrlo opasna stvar. Vrlo ozbiljna stvar. Imali smo, suočavali smo se sa tim u prošlosti. Nije to nešto čemu se čovek da smejati.

Sa druge strane, izuzetno je smešno kada isti poslanik u istom zasedanju, u dva različita sata kaže da je nešto nebitno, malo, nikakvo, ne može da pomogne onome kome se daje i veliko, ogromno, pravi inflaciju, dovodi do kolapsa ekonomije. To je zanimljivo i smešno. Šta da radim kada mi je zanimljivo i smešno, a mislim da je i građanima bilo zanimljivo i smešno da čuju sada ovo opravdavanje koje je došlo, jer uvek, kako kažu, i to sam već govorio, ali to nikako da nauče, ne tuče majka sina što se kocka, nego što se vadi. Nekada je bolje reći - okej, nije baš najbolje izabran citat, nego pokušavati da opravdate ono što je neodbranjivo. Hvala.

PREDSEDAVAJUĆA: Na član 8. amandman su zajedno podneli narodni poslanici Milivojević, Miladinović, Marković i Manojlović.

Samo da se dogovorimo ko od vas dvoje, Srđan Milivojević ili Tatjana.

Reč ima Srđan Milivojević.

SRĐAN MILIVOJEVIĆ: Poštovani građani Srbije, dobio sam pismo od Mirjane Jovanović iz Kruševca koja pita režim Aleksandra Vučića i SNS zbog čega su diskriminisana deca rođena 2006. godine? Zašto ta deca koja danas pune 17 godina ove godine nemaju pravo ni na kakvu pomoć? Nisu imali pravo na pomoć ni kada je bilo pomoći do 18 godina, ni od 18 godina, uvek su nekako propuštena ta deca.

Sa druge strane, kada govorite da će neki od vas sa zadovoljstvom glasati za svih 30 zakona, ja sam siguran da ćete najzadovoljniji glasati za ovo kreditno zaduženje za rekonstrukciju zatvora u Kruševcu i Sremskoj Mitrovici, jer tu će se završiti ova faza pljačke Srbije.

Kada govorimo o zaduženju na sat, na minut, malopre sam vam izveo eksperiment kada sam brojao do pet i pokazao sam koliko se, dok ja izbrojim do pet, zaduži režim Aleksandra Vučića. Pedeset i osam sekundi. Kada bih vam to preveo na vreme koje su govorili ovde ljudi, videli biste da 10 minuta ove Vlade košta građane papreno, košta mnogo.

Ono što je, takođe, važno, kada kažete mi iz Demokratske stranke se pozivamo na neke botove koji gostuju na Šolakovim medijima. Je li Zorana Mihajlović bot? Nije. Bila ministar u Vladi. Glasali ste za nju, neki sa dve ruke, kleli ste se u nju. Ona je izgovorila istorijsku rečenicu - Srpska napredna stranka je postala džuboks za bogaćenje i bahaćenje pojedinaca iz redova SNS. Ako ne verujete meni, pitajte vašu ministarku kakvo je vino od 16.000 evra koje je popila?

PREDSEDAVAJUĆA: Po amandmanu Marijan Rističević.

Izvolite.

MARIJAN RISTIČEVIĆ: Zahvaljujem.

Dame i gospodo narodni poslanici, vrlo ću kratko.

Dakle, prvo da li smem da pomenem kada neko legne pod klupu da je legao pod klupu, kada grokće da je groktao? Valjda imamo pravo da govorimo o istini. Vrlo ću kratko da kažem da je ovde naveo primer kako je Zorana nazvala stranku koja joj je dala priliku da nekoliko puta bude ministar. Ja ću odgovoriti pomenutom gospodinu izjavom Bojana Pajtića, koji je njegovu stranku, čiji je bio predsednik nazvao brodom ludaka. Mislim da kada je to radio da je pogledao u pravcu u kome sada ja gledam i u osobu u koju ja sada gledam. Hvala.

(Srđan Milivojević: Replika. Pomenuta je DS.)

PREDSEDAVAJUĆA: Pomenut je Bojan Pajtić.

(Srđan Milivojević: Pomenuta je DS.)

Kolega Milivojeviću, nisam vam uključila mikrofon. Saslušajte moje obrazloženje. Ne čujete mene zato što slušate sve okolo.

Niste pomenuti, nije pomenuta stranka. Imate vreme ovlašćenog predstavnika.

(Srđan Milivojević: Kako nije? Eksplicitno.)

Jel jeste? Izvinjavam se, onda ja to nisam čula.

Izvolite.

SRĐAN MILIVOJEVIĆ: Dakle, ovde je eksplicitno pomenuta DS. Bojan Pajtić nije bio predsednik ni SRS, neke druge stranke, on je samo i isključivo bio predsednik DS. Znači, nema nikakve nedoumice da li je on pomenut ili nije pomenut i da li je pomenuta Demokratska stranka.

Kada govorimo o brodovima, mene ovde neki podsećaju kao da su doživeli brodolom, pa su skočili sa jednog broda na glavu, na santu leda, i onda radosno skaču – evo ga, ide Titanik, spaseni smo, spaseni smo. Popeli su se na Titanik i sada optužuju DS zbog svoje sudbine koja nije nimalo prijatna ni radosna. Znam da neki hoće da od parlamenta naprave „Farmu“, „Zadrugu“ ili neki drugi rijaliti. Znam da imaju iskustva u tome, ali sa ove ovde strane neće imati partnera za valjanje u blatu. Mi se ne valjamo ni ispod klupe, ni iznad klupe. Mi samo pokazujemo kakvim se sredstvima, manipulacijama, trikovima i marifetlucima vodite kada želite da sprečite opoziciju da govori u parlamentu. Koliko god se vi trudili, glas naroda se ovde čuje jako glasno, jako dobro, jako uverljivo, sa jakim argumentima. Nikada vaše laži o nama ne mogu da proizvedu efekat kao naša istina o nama, i to uvek imajte na umu.

Za kraj, pošto sam danas postavio pitanje – da li je tačno da su povređena tri vojnika na Pasuljanskim livadama, nažalost, građani Srbije, tačno je, ali je ta informacija sakrivena od javnosti i građana. Nema ovde ni ministra odbrane. Mislim da obilazite ova poplavljena područja – trk tamo, pa neka katastrofa bude kompletna. Hvala.

PREDSEDAVAJUĆA: Reč ima Marijan Rističević, pravo na repliku.

MARIJAN RISTIČEVIĆ: Dame i gospodo narodni poslanici, 28. maj 2016. godine, kaže Pajtić, DS izgleda kao brod ludaka. Lider demokrata besneo na saradnike i ne znam ko se međusobno svađao. Sednica glavnog odbora DS itd, gde stoji jasno da je predsednik te stranke svoju sopstvenu stranku nazvao brodom ludaka, a ja sam samo rekao da je mogao i morao u tom trenutku kada mu je to palo na pamet da pogleda u pravcu u kome sad ja gledam, u osobu u koju ja sada gledam.

Za blato ne znam. Što se farme tiče, ja i sada živim na selu, imam farmu i bavim se stočarstvom, ali braćo moja, sestre moje, ovakvu autohtonu vrstu ja na mojoj farmi nisam video. Hvala.

PREDSEDAVAJUĆA: Na član 9. amandman su zajedno podneli narodni poslanici Lutovac, Rakić, Novaković, Mitrović.

Da li neko želi reč?

Reč ima Dragana Rakić.

DRAGANA RAKIĆ: Poštovane građanke i građani Srbije, iskoristila bih ovaj amandman i njega bih iskomentarisala na taj način što sam dobila poruku upravo sada, dok traje ova sednica, od prosvetne radnice, jedne od hiljada i hiljada prosvetnih radnica u Srbiji. Ta gospođa mi šalje sledeću poruku, kaže ovako, „gospođo Dragana, kažite ovoj sekti da udžbenici za 8. razred koštaju 19.500 dinara, za tričavih 10.000 dinara mogu da kupim sveske deci. Moj brat je samohrani otac tri srednjoškolca i dosad nije primio ni jedan dečiji dodatak, jer mu je plata „velika“, a inače je prosvetni radnik“.

Znači, šta mi imamo ovde u ovoj poruci. Imamo informaciju da je SNS prosvetne radnike učinili siromašnim građanima, građanima koji nemaju osnovna sredstva za život, za školovanje svoje dece.

Siromaštvo u Srbiji je u uzlaznoj liniji. Znači, vi ste od Srbije napravili četvrtu najsiromašniju zemlju u Evropi. Inflacija u Srbiji je veća nego u Ukrajini u kojoj besni rat. Sto dvadeset dve hiljade dece gladuje, a prema statistici Republičkog zavoda za statistiku u proteklih deset godina našu državu je napustilo 495.975 ljudi. Znači, skoro pola miliona građana Republike Srbije je pobeglo iz Srbije glavom bez obzira, bežeći od ovog zlatnog doba u koje nas je uvukla SNS. Hvala.

PREDSEDAVAJUĆA(Elvira Kovač): Reč ima Milenko Jovanov. Izvolite.

MILENKO JOVANOV: Kaže, šta se da zaključiti iz te poruke? Da se zaključiti da ste se vratili na prvobitnu argumentaciju, da te pare i nisu nešto. To se da zaključiti i da ste odustali od argumentacije da će te pare da izazovu ekonomsku kataklizmu u ovoj zemlji.

Druga stvar što se da zaključiti je da je gospođa koja se javila očigledno vaš pristalica, jer čim jednu političku stranku i to najjaču političku stranku u Srbiji naziva „sektom“, ja prepoznajem vaš vokabular.

S treće strane, želim da kažem da će ta „sekta“, koja se zove SNS, da prosvetnim radnicima poveća plate od 1. septembra za 5,5%, a kasnije od 1. januara sledeće godine za dodatnih 10%, što će kumulativno biti negde više od 16% povećanja plata prosvetnim radnicima o kojima smo malopre govorili.

Ja bih voleo da znam koliko su povećavali plate prosvetnim radnicima i koliko su o njima brinuli dok su bili na vlasti? Uništili su prosvetne radnike tako što su plate ostale iste. Plata prosvetnog radnika tamo negde 2007. godine u septembru kada sam se ja zaposlio u Ekonomskoj školi u Kikindi sa punim fondom časova bila je negde oko četrdesetak hiljada dinara, a onda su prosvetni radnici uzimali kredite, pa su mogli da opterete polovinu plate, pa je to bilo 20.000 dinara, ali u evrima.

Onda su oni, tako što su brinuli za te prosvetne radnike poskupeli evro, pa je evro umesto 78 došao na 120 dinara, pa vam je za 50% skočila rata, pa umesto 20.000 dinara imali ste ratu od 30.000 dinara, a plata ostala 40.000 dinara. Šta ste onda radili sa prosvetnim radnicima koji živeli od tih 10.000 dinara? Baš vas je bilo briga. Niti ste brinuli, niti ste znali šta treba da radite. Sada ste našli da se brinete. Nemojte, jedva su prethodnu brigu preživeli. Hvala.

PREDSEDAVAJUĆA: Na član 9. amandman su zajedno podneli narodni poslanici Srđan Milivojević, Sanja Miladinović, Ksenija Marković i Tatjana Manojlović.

Reč ima narodna poslanica Sanja Miladinović.

SANjA MILADINOVIĆ: Poštovani građani i građanke Republike Srbije, u Predlogu zakona o privremenom registru majki i drugih lica kojima se isplaćuje novčana pomoć u članu 9. amandmanom smo predložili brisanje.

S tim u vezi, želim da podsetim sve naprednjake, a i ljude iz vladajuće većine, da npr. ako uzmemo u obzir sela jedne Kuršumlijske opštine, odnosno mesta u Kuršumlijskoj opštini, da tamo živi po 40 ljudi, po 20 ljudi u jednom mestu, da je opština Crna Trava imala 10.000 stanovnika, a danas broji 1.000 stanovnika.

S tim u vezi, agrarom i selima u Srbiji se bavi verovali ili ne građani Srbije 25 institucija, a u selu nikada teže. Ako uzmemo podatak da svako četvrto selo nestaje, evo gde smo.

Takođe želim da pitam, koliko mladih ima u tim mestima? Da li se neko bavi time? Koliko dece, takođe ima u tim mestima? Želim da napomenem da narod vam se seli u takvim mestima. To je zaista veliki problem. Tamo nema majki, tamo nema dece. To je velika muka svih nas građana.

Srbija je jedna od najcentralizovanijih zemalja u Evropi. Posle 11 godina vaše vlasti, vidimo da nesumučno zadužujete građane Srbije, čak šta više za vreme vaše vlasti preko 20 milijardi evra, a nakon ove sednice preko milijardu i 200 miliona evra.

Mi nismo protiv izgradnje infrastrukture, mi nismo protiv izgradnje saobraćajnica u Srbiji, ali ono što vi radite nema ekonomsku opravdanost, već je to najskuplja kampanja predsednika države u istoriji Srbije. Pravite puteve i autoputeve po najskupljim cenama u Evropi, čak šta više pet puta skuplje nego svuda. Baš zato godišnje iz Srbije, odnosno Srbiju napusti, ode u inostranstvo više o 50.000 ljudi. To je samo put za njihov brži odlazak iz zemlje. Hvala.

PREDSEDAVAJUĆA: Zahvaljujem.

Zamoliću samo narodne poslanika da ne vičemo, ne dobacujemo, slušamo jedni druge.

Na član 10. amandman su zajedno podneli narodni poslanici dr Zoran Lutovac, dr Dragana Rakić, Nebojša Novaković i dr Nenad Mitrović.

Reč ima narodna poslanica Dragana Rakić.

DRAGANA RAKIĆ: Pošto je ovde bilo reči o prosvetnim radnicima, evo ja bih iskoristila ovaj amandman da nešto kažem o tome. Da li prosvetni radnici danas bolje žive nego što su živeli pre deset godina? To ćete morati njih da pitate. Da li oni danas sa svojom platom mogu da kupe sve ono što su mogli da kupe sa platama od pre deset godina? To oni najbolje znaju.

Ono što znamo svi mi ostali koji nismo prosvetni radnici, jeste sledeće. Nikada do pojave SNS nismo imali botove. Nismo imali ljude koji su ucenjeni poslom u javnom sektoru, u vrtićima, školama. Znači, zaposleni u ovim institucijama moraju da botuju. Botovanje znači vređanje političkih neistomišljenika na društvenim mrežama i to zaista najogavnije, naj onako niže, na najnižem mogućem nivou.

U ostalom, o tome imamo informacije iz vaših redova. O tome govore vaši članovi poput Jovane Brajović iz Surdulice, koja je javno, pod punim imenom i prezimenom svedočila o torturi kojoj su izložene hiljade i hiljade prosvetnih radnika i ljudi koji su zaposleni u ostalim državnim administracijama, u opštinama, bolnicama, vrtićima itd.

To nikada nije bio ranije slučaj, takvo ponižavanje građana Srbije je izum koji je izumela SNS, nažalost jedan naopak i duboko osuđujući izum koji ljude tretira kao instrument, kao oruđe u najnižoj mogućoj borbi protiv političkih neistomišljenika. Zahvaljujem.

PREDSEDAVAJUĆI: Pravo na repliku, Milenko Jovanov.

MILENKO JOVANOV: Kratko vrlo.

Dakle, bitno mi je zbog građana da vide kako je ovo izgledalo, ova briga o prosvetnim radnicima. Prva rečenica – prosvetni radnici, ne znam sada kako oni sada žive, možda žive bolje, možda žive gore, to oni najbolje znaju, ali sada ću ja da vam pričam o botovima. Kakve to veze ima sa tačkom dnevnog reda? Nema nikakve. Pri tome, i to što ispriča nema veze sa onim.

„Bot“, skraćenica od „robot“. Znači, to je ono veliki broj komentara koji se kompjuterski generišu preko mašina, pišu komentare da bi ne znam ni ja šta radili. Niti to radimo, niti to imamo, ali hajde, ne možete vi njima izbiti iz glave njihove teze koje su stalne. Dakle, sad će uskoro da krene, samo što nije krenulo, evo sad će Jovanjica, pa će da krene naplatna rampa, pa će da krene ono, to već ide tim redosledom. Sad su botovi došli na red, ali uskoro će i ovo ostalo.

Nema šta ko da mi govori. Dakle, radio, doživeo, video. Imao platu 40.000 dinara, plata ostala, krediti porasli jer su tako vodili računa o državi. Krediti porasli za 50%. Dakle, 20.000 dinara, to vam je bilo možda nekih 150 evra, a onda je 150 evra tridesetak hiljada dinara. To vam je problem, tako su brinuli.

Sada će, zato što će da vam pričaju o botovima, to je otprilike poruka prosvetnim radnicima, mi ne znamo da vam sačuvamo plate, mi ne znamo da vam povećamo plate, mi ne znamo da vam omogućimo da živite bolje, a super vam pričamo o botovima. Glasajte za nas, imaćete 24 časa priče o botovima i kada vam ispričamo o botovima, odmah vam život bude lepši.

Evo, kome je sada lepše posle ove priče, neka glasa za DS, oni bolje od toga ne znaju. Hvala.

PREDSEDAVAJUĆA: Pretpostavljam po amandmanu, narodni poslanik Marijan Rističević.

MARIJAN RISTIČEVIĆ: Dame i gospodo narodni poslanici, ja mogu da se složim sa ovom opozicijom da se u njihovo vreme kod običnih ljudi jeo kavijar. Dakle, toliko pričaju da je bilo njihovo vreme bolje da gotovo da poverujem da su svi zaposleni oni koji nisu bili naravno otpušteni jeli kavijar, da su te plate bile jako velike, da se svašta moglo kupiti.

Po pitanju botova, ja sam već govorio da je njihov sopstveni predsednik sopstvenu stranku nazvao „brodom ludaka“. Onda je drugi visoki funkcioner Ješić po pitanju tih botova rekao ovako – Pajtić je zaposlio 2.000 tetaka, strina i šurnjaja. Verovatno su to bili botovi, znači optužio ga je da je povećao administraciju za 2.700 tetaka, šurnjaja, strina itd, pa verujem da su to bili botovi iz njihovog vremena. Hvala.

PREDSEDAVAJUĆA: Na član 10. amandman su zajedno podneli narodni poslanici Srđan Milivojević, Sanja Miladinović, Ksenija Marković i Tatjana Manojlović.

Reč ima narodna poslanici Tatjana Manojlović.

TATJANA MANOJLOVIĆ: Poštovani građani Srbije, sve je evidentnije da su građanski protesti „Srbija protiv nasilja“ ozbiljno uzdrmali SNS i da njihov rejting neumitno pada tokom poslednjih meseci i da je to razlog ovog bućkuriša od dnevnog reda sednice u toku.

Evo, čujemo i kako olako o „Jovanjici“, o botovima, o svim drugim aferama SNS govore neodgovorni predstavnici te partijske vrhuške. Za njih je to kao da govore o čokoladama i bombonicama. Sa toliko svesti, sa toliko odgovornosti pominju sve to.

Ono što je vrlo opasno za one koji slušaju ovaj prenos jeste odsustvo odgovornosti i svesti da se o nekim temama ne može tek tako govoriti, paušalno, neodgovorno, neoprezno. Pominjati suicid na takav način to je samo dokaz nesvesti o tome koliko je to delikatna tema.

Dva puta sam postavila poslaničko pitanje upućeno i Ministarstvu zdravlja i Ministarstvu prosvete – šta se dešava sa specijalizacijom iz dečije i adolescentske psihijatrije? Ako imamo lekare pedijatre, ako imamo dečije hirurge, dečije kardiologe, uobičajeno je, u savremenom svetu, svuda, da imamo i specijaliste iz dečije i adolescentske psihijatrije.

Dobila sam odgovor da po planu i programu…

PREDSEDAVAJUĆA: Vreme.

TATJANA MANOJLOVIĆ: Uzmite vreme grupe.

PREDSEDAVAJUĆA: Nemate više vremena, potrošili ste vreme grupe.

TATJANA MANOJLOVIĆ: Samo da dovršim rečenicu.

Znači, taksativno vas molim da navedete tokom poslednjih 10 godina koliko je stručnjaka iz ove oblasti edukovano i koliko njih je spremno da se bave ovo vrlo delikatnom temom. Hvala.

PREDSEDAVAJUĆA: Zahvaljujem.

Vreme predviđeno za poslaničku grupu je potrošeno.

Na član 11. amandman su zajedno podneli narodni poslanici dr Zoran Lutovac, dr Draga Rakić, Nebojša Novaković i dr Nenad Mitrović.

Da li neko od predlagača amandmana želi reč?

Ukoliko ne, pošto smo završili pretres o svim amandmanima, zaključujem pretres predloga zakona u pojedinostima.

Pošto smo obavili pretres predloga zakona u načelu i u pojedinostima, Narodna skupština će u danu za glasanje odlučivati o predlogu zakona u načelu, pojedinostima i u celini.

Prelazimo na 4. tačku dnevnog reda – PREDLOG ZAKONA O IZMENAMA I DOPUNAMA ZAKONA O FINANSIJSKOJ PODRŠCI PORODICI SA DECOM.

Primili ste amandmane koje su na predlog zakona podneli narodni poslanici Marijan Rističević, Nikola Nešić, Marko Ristić, Milica Đurđević Stamenkovski, Nikola Dragićević, Strahinja Erac, Dragana Miljanić, Dragan Nikolić, Zoran Zečević, Bojana Bukumirović, Sandra Božić, Radmila Vasić, prof. dr Tamara Milenković Kerković, Boško Obradović, Borko Puškić, Milovan Jakovljević, mr Ivan Kostić, dr Zoran Lutovac, dr Dragana Rakić, Srđan Milivojević, Nebojša Novaković, dr Nenad Mitrović, Ksenija Marković, Sanja Miladinović, Tatjana Manojlović, Đorđe Komlenski i Bojan Torbica.

Primili ste Izveštaj Odbora za ustavna pitanja i zakonodavstvo i Odbora za rad, socijalna pitanja, društvenu uključenost i smanjenje siromaštva, kao i Mišljenje Vlade o podnetim amandmanima.

Pošto je Narodna skupština obavila načelnu pretres, saglasno članu 157. stav 3. Poslovnika Narodne skupštine, otvaram pretres predloga zakona u pojedinostima.

Na član 1. amandman je podneo narodni poslanik Marijan Rističević.

Da li neko želi reč? (Ne.)

Na član 1. amandman je podneo narodni poslanik Nikola Nešić.

Da li neko želi reč?

Reč ima narodni poslanik Nikola Nešić.

Izvolite.

NIKOLA NEŠIĆ: Zahvaljujem, predsedavajuća.

Poštovani građani, poštovane kolege, želim da kažem da je naša Poslanička grupa Moramo-Zajedno još prošle godine u decembru podnela tri izmene Zakona o finansijskoj podršci porodicama sa decom. Međutim, na te izmene zakona mi nismo dobili čak ni mišljenje ministarstva.

Dana 10. decembra predsednik Aleksandar Vučić je rekao da će biti ispunjeni upravo svih zahtevi koje smo mi kroz ova tri zakona, izmene zakona i definisali.

Ponovo ću ih pročitati. To su: da se poboljša položaj preduzetnica, i to smo uradili sve zajedno sa civilnim sektorom, odnosno sa Udruženjem „Mame su zakon“.

Ovih pet mera koje smo predložili su: naknada za trudničko odsustvo od 100%, garantovana naknada u visini republičkog minimalca u prva tri meseca, plaćeni porezi i doprinosi, da otac može preuzeti brigu o detetu posle trećeg meseca i dve godine porodiljskog za treće i svako naredno dete.

Međutim, vi ste ispunili samo dve od pet mera koje su neophodne da bi se poboljšao položaj preduzetnica u Republici Srbiji.

Danas je 24. jul i biće rešena svega dva od pet predloga rešenja koje je stranka Zajedno, odnosno Poslanička grupa Moramo-Zajedno predložila, na koje vi se niste čak udostojili ni da date mišljenje. Zašto tako radite? Da li ćemo dobiti mišljenje i da li ćete usvojiti predloge koje smo mi kroz ova tri amandmana, odnosno kroz amandmane predložili da ove tri preostale mere, da se poboljša položaj preduzetnica u Republici Srbiji.

To su vam, građani Srbije, mere za opstanak ove nacije i to vam je patriotizam.

Hvala.

PREDSEDAVAJUĆA: Zahvaljujem.

Na član 2. amandman je podneo narodni poslanik Marijan Rističević.

Ne želi reč.

Na član amandman su zajedno podneli narodni poslanici Marko Ristić, Milica Đurđević Stamenkovski, Nikola Dragićević, Strahinja Erac, Dragana Miljanić, Dragan Nikolić, Zoran Zečević i Bojana Bukumirović.

Reč ima narodni poslanik Marko Ristić.

MARKO RISTIĆ: Zahvaljujem, predsedavajuća.

Poštovani, amandmanom koji smo podneli u ime Srpske stranke Zavetnici tražimo da se skrati vremenski period na osnovu kog se utvrđuje osnovica zarade, odnosno naknada plate, i to sa predloženih 18 meseci na šest meseci.

Smatramo da bi takav predlog u većoj meri zaštitio prava mladih porodica, pre svega položaj mladih roditelja koji se prvi put zapošljavaju.

Na taj način bi se izbegao scenario da se onim roditeljima koji rade manje od 18 meseci u prosek računaju i meseci kada efektivno nisu obavljali posao. Time bi sprečili da se toj kategoriji roditelja smanjuju primanja, odnosno sprečili bi da se time isplaćuje manji iznos naknade zarade u slučaju odsustva.

Imajući u vidu navedeno, predlažem da usvojite ovaj amandman. Zahvaljujem.

PREDSEDAVAJUĆA: Zahvaljujem.

Na član 2. amandman su zajedno podneli narodni poslanici dr Zoran Lutovac, dr Dragana Rakić, Srđan Milivojević, Nebojša Novaković, dr Nenad Mitrović, Ksenija Marković, Sanja Miladinović i Tatjana Manojlović.

Reč ima narodna poslanica Sanja Miladinović.

SANjA MILADINOVIĆ: Poštovane građanke i građani Republike Srbije, ovim Zakonom o finansijskoj podršci porodici u članu 2. želim da naglasim da majke koje rode prvo, drugo, treće ili svako naredno dete su diskriminisane u nekom kraćem vremenskom periodu, su diskriminisane u odnosu na majke koje rode prvo, drugo, treće ili svako naredno dete u nekom većem vremenskom periodu.

Želim da kažem da u jednom delu je njihov prosek, uzima se prosek u poslednjih 18 meseci i taj prosek može godinama da bude nepromenjen pa je neophodno ili smanjiti prosek za poslednjih 18 meseci na osam meseci ili da njihova zarada prati stopu povećanja rasta plate na radnom mestu na kome su zaposlene, jer inflacija u zadnje dve godine otežava život tih majki.

Njihove zarade bukvalno su zarobljene u vremenu. Takođe, za treće i za četvrto dete dobijaju finansijsku pomoć koja se ovom inflacijom bukvalno obesmišljava.

Stvarna briga o deci i porodici, podizanju nataliteta nije u donošenju finansijske pomoći kojom ćete da se hvalite dok realno inflacija obesmišljava istu.

Gospodo, našoj zemlji je preko potrebna sigurnost, gde porodica može da se planira i sve potrebe koje ima ona deceniju ili dve unapred, počev od dovoljnog broja vrtića, besplatnih vrtića za svu decu, besplatnih udžbenika za sve uzraste, ako ne besplatne, bar subvencionisane, različite sadržaje za školsku decu, poput ekskurzije, poput raznih sportova itd, jer je to zaista ulaganje u budućnost ove zemlje, a ne subvencionisanje Jovanjice, prema podacima negde preko 20 miliona evra. Hvala.

PREDSEDAVAJUĆA: Na član 2. amandman su zajedno podneli narodni poslanici Đorđe Komlenski i Bojan Torbica. Ne žele reč.

Na član 2. amandman je podneo narodni poslanik Nikola Nešić.

Reč ima narodni poslanik Nikola Nešić.

NIKOLA NEŠIĆ: Zahvaljujem, predsedavajuća.

Poštovani građani, poštovane kolege, pored toga što vladajuća većina ne poštuje zakon, pored toga što ne sluša opoziciju, želim da im kažem zašto je došlo danas do ove promene zakona. Došlo je zato što ste 2018. godine doneli zakon na koji su narodni poslanici proverili ustavnost ovog zakona i on je ove godine pao na Ustavnom sudu, 26. maja dobili ste obaveštenje da morate da vratite zakon u ustavne okvire i zbog toga ste ove dve promene, koje ste sada ubacili u ovaj predlog zakona, vratili. Građane, odnosno poslanike, pozivam da je ovo primer dobre prakse kako svi zajedno treba da radimo.

Sada treba da zajedno Zakon o planiranju i izradnji, proverimo ustavnost, jer je ovo primer dobre prakse, na ovom zakonu kada vlast onako kako treba i ne radi u skladu sa Ustavom, kako može da se vrati na početno stanje.

Takođe, želim da napomenem, da ovo nisu samo prve dve stavke spornog zakona iz 2018. godine, za koje je Ustavni sud rekao da su neustavne, ovo su četiri stavke, odnosno, imali smo pre toga još dve stavke, koje su takođe bile neustavne. Želeo bih samo da ih pročitam – da su porodilje koje su imale ugovor o radu, sada primaju minimum minimalca u prav tri meseca porodiljskog imali su pravo čak i na obeštećenje, jer su bile oštećene. Takođe, roditelji dece sa invaliditetom imaju pravo na naknadu svoje zarade, ali na tuđu negu i pomoć. Ovo je sve što ste ispustili, i zakon koji ste vi doneli u istoj ovoj Skupštini 2018. godine. Hvala.

PREDSEDAVAJUĆA: Na član 2. amandman je podneo narodni poslanik Sandra Božić. Vlada i Odbor za rad, socijalna pitanja i društvenu uključenost i smanjenje siromaštva, prihvatili su ovaj amandman.

Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije.

Konstatujem da je ovaj amandman postavo sastavni deo predloga zakona.

Na član 2. amandman su zajedno podneli narodni poslanici; Radmila Vasić, prof. dr Tamara Milenković Kerković, Boško Obradović, Borko Puškić, Milovan Jakovljević i mr. Ivan Kostić.

Da li neko želi reč?

Reč ima narodna poslanica Radmila Vasić.

RADMILA VASIĆ: Hvala predsedavajuća.

Mi smo u ovom Predlogu zakona o izmenama i dopunama Zakona o finansijskog podršci porodici sa decom u članu 2. tražili da pravo iz stava 1. ovog člana može ostvariti majka preduzetnica koja je rodila prvo i drugo dete u periodu do godinu dana pre stupanja na snagu ovog zakona, ili dve godine unazad od dana stupanja na snagu ovog zakona za treće i svako naredno dete.

Posle ovog tražili smo i da se doda stav šest koji glasi – pravo iz stava 1. ovog člana, može ostvariti i otac koji je preuzeo da se stara o detetu nakon tri meseca od rođenja deteta, i pravo ostvaruje godinu dana unazad od dana usvajanja zakona za prvo i drugo dete ili do dve godine unazad za svako treće i naredno dete.

Zahtev za ostvarivanje prava za naknadu zarade, odnosno naknadu plate iz ovog člana mogu podneti roditelji dece koja su rođena pre stupanja na snagu ovog zakona, i to da ponovim, do godinu dana od stupanja za prvo i drugo dete, i do dve godine od stupanja na snagu ovog zakona za treće i svako naredno dete.

Ono što želim da kažem da ste vi ovaj naš amandman odbili, u obrazloženju stoji da se predloženo zakonsko rešenje dovodi u neravnopravan položaj podnosioce zahteva zbog retroaktivne primene propisa. A koliko ovo nije dobro i obzirom da se radi o ispravci diskriminacije preduzetnica, a upravo smo čuli kolegu koji je govorio o tome, otprilike, ili u zakonu stoji da se radi oko 2000 preduzetnica koje su bile oštećene. Vi ste predložili da ovaj zakon počinje da se primenjuje od 1. juna ove godine, međutim, sada smo čuli da je prihvaćen amandman koleginice da će on krenuti da se primenjuje od 1. avgusta.

Obzirom da niste prihvatili ovaj naš amandman da može da se primeni i retroaktivno, evo samo u ova dva meseca ste oštetili preduzetnice i one neće biti u mogućnosti da podnesu i da dobiju ovu vrstu mogućnosti koju ovaj zakon dozvoljava. Znači, smatramo da ste prihvatili, dopunjujemo, ili omogućujemo majci preduzetnici, ili ocu koji su dobili dete do godinu dana pre stupanja na snagu ovog zakona za rođeno prvo i drugo dete, kao i do dve godine unazad za rođeno treće i svako naredno dete. Time bismo pomogli roditeljima, a posebno u ovoj situaciji ispravili grešku prema preduzetnicama. Hvala.

PREDSEDAVAJUĆA: Hvala.

Na član 3. amandman su zajedno podneli narodni poslanici Đorđe Komlenski i Bojan Torbica.

Reč ima narodni poslanik Đorđe Komlenski. Izvolite.

ĐORĐE KOMLENSKI: Zahvaljujem predsedavajuća.

Drugarice i drugovi, dame i gospodo, iako smatramo da je Zakon o izmenama i dopunama Zakona o finansijskoj podršci porodice sa decom dosta kvalitetno urađen, ovim amandmanom koji smo predložili nalazimo da postoji mogućnost određenih korekcija i ispravki zakona i usklađivanje rokova.

Naravno da svako usklađivanje rokova zavisi od finansijske mogućnosti. Ono što iskreno rečeno kroz amandman možemo da izrazimo kao želju, ali lično nisam finansijski ekspert da mogu da izračunam da li nešto može da se upotpuni ili ne. Prema tome, u svakom slučaju očekujemo da se predstavnici Vlade izjasne da li ovakav amandman ima ili nema prostornih mogućnosti, odnosno finansijskog prostora da se realizuje.

Ono što je dobro jeste da se ovakvi zakoni kao posebna kategorija u kontinuitetu menjaju, upotpunjuju i poboljšavaju, jer samo protekom vremena je moguće kroz praksu ustanoviti gde eventualno u zakonu može da postoji propust. Koliko god se trudili, ne postoji apsolutno idealan zakon i slažem se sa tim da su u neku ruku preduzetnice bile uskraćene u nekim pravima u prethodnom periodu, ali nemojmo da zaboravimo da pre nego što se od 2012. godine na ovamo krenulo u jednu ozbiljnu reformu socijalne politike i socijalnih davanja i usklađivanja prava koja proističu iz ovog perioda, do 2012. godine nije vodila nikakva briga ni o deci, ni o majkama, niti se vodilo računa o budžetu. Vodilo se samo računa šta će ko zgrabiti i za sebe odneti kući. Hvala.

PREDSEDAVAJUĆA: Zahvaljujem.

Reč ima narodna poslanica Andrijana Vasić.

Izvolite.

ANDRIJANA VASIĆ: Zahvaljujem.

Uvažena predsedavajuća, poštovana ministarko, predstavnici Vlade, koleginice i kolege narodni poslanici, dragi građani, između ostalog danas raspravljamo o amandmanima na Predlog zakona o izmenama i dopunama Zakona o finansijskoj podršci porodici sa decom.

Pre nego pređem na amandman i predložene izmene zakona, želim još jednom da podsetim na podatak koji nas je sve obradovao, a to je da je u Srbiji u 2022. godini rođeno čak 520 beba više, nego u 2021. godini i da je Srbija danas jedina država u regionu koja beleži rast u broju rođenih beba. Pominjem ovo, jer se na podršci porodicama sa decom radi godinama, a sada vidimo da su dale rezultat sve one mere koje smo pre nekoliko godina uveli donošenjem upravo zakona koji sada unapređujemo

Ovaj zakon je suštinski dobar, zakon kojim država podržava roditeljstvo. Predloženim izmenama omogućava se da i preduzetnice dakle, i one žene koje samostalno obavljaju delatnost ili su nosioci porodičnog poljoprivrednog gazdinstva mogu da pravo na porodiljsko odsustvo prenesu na oca deteta. Takođe, porodiljsko odsustvo nakon rođenja trećeg i svakog narednog deteta i za preduzetnice će sada biti u trajanju od dve godine.

U praksi ove izmene će izjednačiti položaj žena preduzetnica sa ženama koje rade kod poslodavca i poboljšati materijalni položaj preduzetnica što će dalje svakako pozitivno uticati na razvoj preduzetništva i opstanak malih privrednih subjekata.

Kada govorimo o populacionoj politici, važno je istaći da se Srbija sa ovim fenomenom ne suočava od juče. Mi se sa ovim fenomenom suočavamo već više od 50 godina. I, sa ovim problemom ne suočava se samo Srbija, nego sva razvijena društva. Sve razvijene države danas ulažu značajne napore ne bi li dale adekvatan odgovor na ovaj problem. Odgovor koji mora da bude i strateški i sveobuhvatan i dugoročan i istovremeno direktan. Iako se sve razvijene zemlje sveta, danas trude, retke su one zemlje koje uspevaju da ostvare svoj cilj i da preokrenu ove trendove da negativne trendove preokrenu u pozitivne kada je broj rođene dece u pitanju.

Srbija je u tome uspela, ali ne slučajno. Uspela je jer smo uveli roditeljske dodatke za prvo, drugo, treće i četvrto dete. Uspela je jer subvencionišemo kupovinu stana mladim bračnim parovima, jer smo omogućili veštačku oplodnju o trošku države sa doniranim ćelijama. Uspela je jer smo pomerili granicu za vantelesnu oplodnju na 45 godina našta su, moram to da istaknem, moje sugrađanke Leskovčanke imale pravo još od 2018. godine, tada o trošku grada Leskovca. Srbija je uspela i sigurna sam da ćemo nastaviti u istom smeru jer ne prestajemo sa osmišljavanjem novih mera, jer će u septembru svako dete do 16 godina dobiti 10 hiljada dinara.

Sve ovo što smo uradili pokazujemo da smo svesni da su deca naša budućnost i važno je što smo uspeli da odgovornom politikom podstaknemo rađanje i da postignemo prvu pobedu u borbi sa belom kugom. Ta borba je bila i biće prioritet u radu i predsednika Vučića i Vlade Republike Srbije.

Zbog svega što sam navela i zato što želim da u Srbiji bude što više beba, u danu za glasanje ću podržati ovaj Predlog zakona i pozivam sve koleginice i kolege narodne poslanike, da učine isto. Zahvaljujem.

PREDSEDAVAJUĆA: Na član 3. amandman je podnela narodni poslanik Sandra Božić.

Vlada i Odbor za rad i socijalna pitanja od društvene uključenost, smanjenje siromaštva prihvatili su ovaj amandman.

Odbor za ustavna pitanja i zakonodavstvo smatra da ovaj amandman u skladu sa Ustavom i pravnim sistemom Republike Srbije.

Konstatujem da je ovaj amandman postao sastavni deo predloga zakona.

Da li neko želi reč? (Ne.)

Na član 3. amandman su zajedno podneli narodni poslanici dr Zoran Lutovac, dr Dragana Rakić, Srđan Milivojević, Nebojša Novaković, dr Nenad Mitrović, Ksenija Marković, Sanja Miladinović i Tatjana Manojlović.

Reč ima narodni poslanik, Srđan Milivojević.

SRĐAN MILIVOJEVIĆ: Poštovana gospođo predsedavajuća, dame i gospodo poslanici opozicije, građani Srbije, mi smo danas probali da pokažemo vladajućoj većini da donose protivustavne zakone. Godine 2018. kritikovali smo način na koji je donet ovaj zakon, njegovu sadržinu, uputili smo žalbu Ustavnom sudu, pet godina smo čekali da ovoj u ovoj pravednoj i poštenoj državi dobijemo odgovor i evo sada intervencije zbog reakcije Ustavnog suda da se nek odredbe ne menjaju.

Kroz ovaj amandman mi proširujemo prava na koje se ovaj zakon odnosi pored onih koji su nosioci autorskih prava, mi tražimo da bude reč i o interpretatorima kako bi ljudi mogli da koriste prava iz ovog zakona. Ovde se ne postavlja pitanje amandmana, ovde se postavlja pitanje suštine zakona.

Čujemo hvalospeve vladajuće većine na račun rada ove pale i posrnule Vlade i onda kada bi neko to slušao trebao bi da se zapita, kako je moguće da živimo u državi koja je po rečima poslanika SNS ovako dobro urađena i ovako bogata, a deca trpe gladna i lečimo ih SMS porukama.

Postavljamo pitanje, za ljude koji će decu poslati 1. septembra u škole, ko vodi računa o bezbednosti u Srbiji? Da li vi znate, građani Srbije, Aleksandru Vulinu od strane Ministarstva finansija SAD da su uvede sankcije sa veoma teškom optužbom zbog trgovine narkoticima, oružjem i zloupotrebe javne funkcije? Da li je moguće da vi sada verujete ovoj državi i ovom režimu kada čujete ovakve optužbe ili verujete sebi i svojim očima i svom novčaniku? Hvala.

PREDSEDAVAJUĆA: Zahvaljujem.

Pravo na repliku, Milenko Jovanov i Đorđe Komlenksi.

MILENKO JOVANOV: Pa, dobro, ovo smo već sve slušali, ne bih da ulazim uopšte u te više priče, zato što oni ljudi imaju svoju agendu koju moraju da ispucaju za jedan dan i to ne vredi, to šta god odgovarao, koliko god tražio argumente isto se hvata.

Međutim, ono što jeste interesantno, to pominjanje Aleksandra Vulina. Vidite, prvo, građani Srbije treba da vide kako u Srbiji postoje ljudi koji seire i raduju se kada se neki građanin Srbije nađe na udaru SAD ili bilo koje druge države. Recimo, ja se uopšte ne bih radovao da je bilo ko od njih, na bilo kakvom spisku, bilo čijem spisku i to je valjda razlika.

Sa druge strane, mi ovih dana dobijamo polako ali sigurno, stižu odgovori na pitanje, otkud te sankcije. Ovo o čemu on govori, to više niko i ne spominje, to uopšte nije tema. Za one koji su te sankcije uveli, znači govorim o njima, o ljudima koji dolaze iz administracije SAD, za njih to nije tema. A šta tema jeste? Kosovo - Rusija, Rusija – Kosovo, Kosovo – Rusija, Kosovo – Kosovo, Rusija, Rusija, Rusija. Eto, to su teme.

Prema tome, ta priča i te teze koje pokušava da brani, na ovaj način apsolutno ne stoje, a građani Srbije sami imaju prilike da vide šta je pravi razlog i da čuju i pročitaju šta je pravi razlog zašto je Aleksandar Vulin pod sankcijama. Dakle, ne zbog ovih priča koje oni pričaju, jer za to na kraju krajeva nijedan dokaz nije dat, niti se iko time više i bavi, nego pre svega i suštinski njegovog odnosa prema Ruskoj Federaciji. Ništa više i ništa manje od toga.

I ako je to razlog da se neko raduje, ja verujem, poznavajući Aleksandra Vulina dovoljno, da je on verovatno zadovoljan što je eto, svetskim učinio neke ljude, pa ako ih to čini srećnim, eto neka budu srećni i radosni, verujem da je to jedno dobro delo za današnji dan. Hvala vam.

PREDSEDAVAJUĆA: Zahvaljujem.

Pravo na repliku, Đorđe Komlenski.

ĐORĐE KOMLENSKI: Zahvaljujem, predsedavajuća.

Drugarice i drugovi, dame i gospodo, količina lupetanja na koja su spremna određena gospoda kada dobiju instrukcije od portira Američke ambasade da ovde iznesu u Skupštini Republike Srbije, zaista se može meriti samo sa bezgraničnom glupošću koja ih krasi.

Ako znamo, a znamo, da američko Ministarstvo finansija kao dokaz između ostalog kao jedan od važnih pokazatelja kakve će odluke doneti uzima i to šta se o nekom piše na društvenim mrežama, onda stvarno može da bude jasno, odakle onolika salva gluposti, neistina, koje su botovi američke ambasade koji sede desno s moje strane lupetali u prethodnom periodu ne bi li po direktivi koju su dobili stvorili prostor da najveći lažovi na zemaljskoj kugli donesu odluku i učine izuzetnu čast Aleksandru Vulinu i da ga stave na svoju crnu listu i sankcije.

Podlije od ovoga što su Amerikanci uradili na račun Aleksandra Vulina moglo je da bude samo, ne daj Bože, da su ga pohvalili, jer od takve bruke i sramote neko ko je deklarisani srbofil, ko se bori za srpska prava, koga niko ne može da slomi, ko je u međuvremenu uspeo da službu kojom rukovodi dovede do savršenstva, da spreči novi Račak, nove Markale, da spreči nove podmetačine sa onim automobilom punim oružja koji je trebalo da posluži tim istih kforovcima, natovcima i njihovim slugama da izazovu sukobe na Kosovu i Metohiji i to je nešto što bezgranično žulja.

Čovek koji ima kičmu, koji iznad svega poštuje Republiku Srbiju i koji je idejni tvorac srpskog sveta i neko ko je izuzetno počastvovan time što se nalazi na crnoj listi SAD-a.

Hvala.

PREDSEDAVAJUĆA: Na član 3. amandman je podneo narodni poslanik Nikola Nešić.

Reč ima Nikola Nešić.

Izvolite.

NIKOLA NEŠIĆ: Hvala, predsedavajuća.

Poštovani građani, poštovane kolege, ovim amandmanom želeli smo da poboljšamo položaj žena koje su u trenutku dobijanja deteta nezaposlene.

Naime, želim da skrenem pažnju da ukoliko žene koje su radile, a trenutno ne rade, a primale naknadu po osnovu nezaposlenosti, nakon porođaja one nemaju pravo na naknadu zarade i smatram da je jako važno da usvojite naš amandman.

Daću hipotetički primer. Žena može raditi 14 meseci, zatim ostati bez posla, tri meseca da dobije naknadu po osnovu nezaposlenosti, što znači da je radila pre toga ili godinu ili pet godina i nakon toga zatrudni i kada dobije dete, ona u tom trenutku ne radi, nezaposlena je, ona nema pravo na naknadu zarade i zato smatram da je važno da usvojite ovaj amandman.

Hvala vam.

PREDSEDAVAJUĆA: Zahvaljujem.

Na član 4. amandman je podneo narodni poslanik Nikola Nešić.

Izvolite.

NIKOLA NEŠIĆ: Zahvaljujem.

Ovim amandmanom podrazumevamo unapređenje položaja preduzetnica. Ne vidim razlog zašto se žene preduzetnice stavljaju u neravnopravni položaj sa svim drugim zaposlenim ženama koje imaju standardne ugovore o radu, pa se njima koeficijent dodatno deli sa 1,5 u odnosu na sve druge žene koje su zaposlene sa klasičnim ugovorima o radu.

Takođe, ono što je palo već sada na Ustavnom sudu, a to je vaša odluka da žene koje rade na standardnim ugovorima o radu prva tri meseca moraju imati minimum minimalac kada krene porodiljsko. Želimo da se taj status izjednači i ženama preduzetnicama. Znači, moraju da se izjednače statusi svim ženama i mora da se ukine ovaj koeficijent koji je sulud, jer te žene uplaćuju budžet ne samo za sebe, već i za svoje zaposlene, a zašto su onda ovom odlukom kažnjene.

Zahvaljujem.

PREDSEDAVAJUĆA: Zahvaljujem.

Po amandmanu, narodna poslanica Biljana Đorđević.

Izvolite.

BILjANA ĐORĐEVIĆ: Koristiću vreme šefa poslaničke grupe.

Dakle, ja bih podržala ove amandmane kolege Nešića, ali bih rekla isto tako nešto malo i o samom zakonu. Vi ste pokušali da predstavite da je ovaj zakon nekakvo sjajno rešenje generalno, pa i ovi amandmani i da sakrijete da vi ispravljate nepravdu koju ste sami naneli, pre svega, mamama preduzetnicama onda kada ste ovaj zakon usvojili 2018. godine.

Ovo nije prva situacija kada je neka odredba ovog zakona oborena na Ustavnom sudu. To se desilo nekoliko puta i još uvek ima neustavnih i diskriminatornih odredbi u ovom zakonu. Jedna od njih je svakako da se roditeljski dodatak dodeljuje samo porodicama sa do četvoro dece. Dakle, to je ponavljam već treći zakon o kome ja danas pričam da ima posrednu diskriminaciju Roma među svojim odredbama, o kojima je govorio Komitet za ekonomska, socijalna i kulturna prava.

Dakle, vi ovde ispravljate jednu nepravdu koju ste sami naneli i mislim da je fer da prosto kažete – doneli smo jedan katastrofalno loš zakon 2018. godine i moramo da ga menjamo manje-više svake godine i moraćemo ponovo, a to da ćete morati ponovo jeste i sama ministarka za brigu o porodici potvrdila na Odboru za rad.

Nadam se da ćete zapravo doneti jedan sistemski mnogo bolji zakon.

Jedna od stvari koju bi mogli, recimo, da promenite je da vratite kako je bilo ranije. To bi rešilo neke od problema o kojima je govorio kolega Nešić, da ta formula za obračun naknada se smanji sa 18 na 12 meseci.

Ja ću podsetiti da kada ste usvajali ovaj zakon vaša argumentacija je bila da se borite protiv trudničke i porodiljske mafije. To je ono što ste vi govorili. Dakle, vi stalno donosite neke zakone i tražite nekoga ko pokušava da izigrava sistema, a u stvari vi sve vreme to radite.

Vaša briga o mamama se vidi u tome što i dalje imate niz diskriminisanih žena koje neće uživati zaštitu kao trudnice ili porodilje ili, prosto, kao majke koje brinu o deci.

Neke od tih žena su, recimo, žene koje su angažovane na nesigurnim poslovima, poput privremenih i povremenih poslova, koji vrlo često nisu ni privremeni, ni povremeni. Vi to vrlo dobro znate. Tako zapošljavate niz ljudi u ovoj zemlji i ucenjujete ih onda na razne načine ako je to vama potrebno.

Druga stvar, krajem 2022. godine, kada su se ovde usvajali poreski zakoni, dakle, i rešavalo se tzv. pitanje frilensera i frilenserki, ja sam tada rekla da nije u redu da se, prosto, reše pitanja obaveza koje frilenseri i frilenserke imaju prema državi, a da oni za to ne dobiju adekvatna prava, poput, recimo, prava na trudničko, porodiljsko ili odsustva za rada radi nege deteta.

Premijerka je tada rekla da govorim neistinu. Ja zaista mislim da bi bilo dobro da je uputite da pročita zakone koje je njena Vlada pripremala zato što se to ne rešava poreskim zakonima, niti može, ali svakako se nadam da imate na umu ovu veliku i rastuću kategoriju žena u ovoj zemlji koje na ovaj način obavljaju posao i da zapravo Srbija kao potpisnica konvencije o zaštiti materinstva ima obavezu da ne pravi razliku između mama po osnovu statusu zaposlenja, kakav je tip posla.

Na kraju krajeva, pročitajte malo i o tome koje se rasprave vode u samoj EU u kontekstu regulisanja platformskog rada.

Dakle, apsolutno je neprihvatljivo da vi tako lako namećete obaveze građankama i građanima, a da oni za to nemaju prava, da se još hvalite kako strašno mnogo brinete o trudnicama i porodiljama, a da pravite razlike i upravo diskriminišete različite kategorije žena.

Zahvaljujem.

PREDSEDAVAJUĆA: Zahvaljujem.

Na član 5. amandman je podneo narodni poslanik Nikola Nešić.

Reč ima Nikola Nešić.

Izvolite.

NIKOLA NEŠIĆ: Zahvaljujem, predsedavajuća.

Poštovani građani Republike Srbije, drage kolege, takođe smatram da se ženama preduzetnicama mora popraviti dodatno položaj koji sada imaju.

Želim samo da kažem da je trenutni status žena preduzetnica u ovom trenutku, da se na porodiljskom odsustvu uplaćuje naknada za zaradu, ali im se ne uplaćuju porezi i doprinosi i to je važno da se promeni. Ne sme da postoji diskriminacija između bilo koje kategorije žena, bez obzira po kakvim ugovorima rade.

Zahvaljujem.

PREDSEDAVAJUĆA: Zahvaljujem.

Na član 7. amandman su zajedno podneli narodni poslanici dr Zoran Lutovac, dr Dragana Rakić, Srđan Milivojević, Nebojša Novaković, dr Nenad Mitrović, Ksenija Marković, Sanja Miladinović i Tatjana Manojlović.

Da li neko želi reč?

Reč ima Srđan Milivojević.

SRĐAN MILIVOJEVIĆ: Gospođo predsedavajuća, poštovani građani Srbije, želeći da popravimo kvalitet ovog zakona mi smo tražili ovim amandmanom da usvojitelj podnosi zahtev za ostvarivanje prava na roditeljski dodatak nadležnom državnom organu i da ostvaruje prava kao i roditelj.

Mislim da tu nema nikakvog problema da se ovaj amandman prihvati. Nažalost, već su odbori nadležni kazali da nisu zadovoljni našim amandmanom i oni su ga odbacili, ali ponovo se vraćam na pitanje bezbednosti dece.

Ako živimo u nebezbednoj državi, kakva to materijalna pomoć može da pomogne da se roditelji osećaju bezbednije? Pazite, ne pričam ja to napamet. Evo ga indeks globalnog organizovanog kriminala i korupcije u Evropi. Srbija je po stopi organizovanog kriminala i korupcije, po zvaničnim pokazateljima evropskih asocijacija koji se bave proučavanjem organizovanog kriminala i korupcije, prva u Evropi.

Pazite, Sicilijanci nam gledaju u leđa i mnogi drugi koji su izmislili organizovani kriminal. Kada govorimo sada da je Aleksandar Vulin fantastično rešenje na mestu direktora BIA, iako mu je američko Ministarstvo finansija uvelo sankcija i jako se vi radujete zbog toga među sobom, kako smo malo pre čuli.

Kaže – raduju se među sobom. Ovde se niko ne raduje. Mi se ne radujemo što je Srbija jedina zemlja čiji šef bezbednosne službe ima sankcije. Nema ni Kolumbija, ni Ekvador, ni Peru, ni Meksiko, samo Srbija. I oni kažu – mi se radujemo zbog toga. Pa, radujte se slobodno, ali on je izjavio da ga jedna strana obaveštajna služba vrbuje da počne da radi za nju, a njegov šef, imenjak Aleksandar Vučić, kazao je za Novu godinu je Srbija bila kao Kazablanka, ovde su vršljali špijuni kako su hteli. I sad nas vi uveravate da taj čovek dobro radi svoj posao posle Mladenovca.

Nemojte, molim vas, nije pristojno.

PREDSEDAVAJUĆA: Nisam čula ništa vezano za amandman.

Naravno, pravo na repliku, Đorđe Komlenski. Izvolite.

ĐORĐE KOMLENSKI: Ja danas govorih gluvima očigledno.

Osoba koja usvoji dete i porodica jednostavno se automatski po pravosnažnosti rešenja centra za socijalni rad upisuje kao roditelj deteta. Ne postoji nikakva posebna evidencija, niti mogućnost da se usvojitelji vode kao nekakva posebna kategorija, osim u tačno određenim zakonskim situacijama.

Znači, količina lupetanja gluposti sa traženjem ovakvog amandmana je apsolutno ravna sa lupetanjem gluposti kojima se optužuje Aleksandar Vulin za bilo šta.

Meni je jasno da nalogodavcima, vlastodavcima i portirima američke ambasade, koji dotičnom gospodinu daju uputstva o čemu treba ovde da navodno govori, mada to sve više liči na neke druge zvuke, nego na govor, je nešto čega on mora da se pridržava. Ali, ako ćemo i o čemu govoriti, dobili smo potvrdu od predsednika države da su uvedene sankcije Rusiji, Aleksandar Vulin ne bi bio na crnoj listi Ministarstva finansija SAD.

Sjedinjene američke države ne bi kidisale na Aleksandra Vulina da postoji bilo kakva mogućnost da sa njim manipulišu na bilo koji način i pokušaju da ugroze bilo koji interes Republike Srbije. Sve ostale službe besprekorno funkcionišu sa Republikom Srbijom, jedino Amerikancima smeta. Naravno, da im smeta, jer je ponovo demistifikovana njihova uloga po pitanju saradnje sa UČK, a ako neko veruje onima koji su zajedno sa šiptarskim teroristima sedeli na podu, dogovarali kako će uništavati Republiku Srbiju, otimati njene delove, onda stvarno nije ni čudo što ovakve zvuke, ali ja se izvinjavam, čuvene kolege koje pominjete da su ovo zvuci sa Gazele, nisu, to je samo eho koji stiže iz Zasavice, mi ovde u Skupštini i dalje moramo da slušamo. Hvala.

PREDSEDAVAJUĆA: Na član 8. amandman sa ispravkom podnela je narodni poslanik Sandra Božić.

Vlada i Odbor za rad, socijalna pitanja, društvenu uključenost i smanjenje siromaštva prihvatili su amandman sa ispravkom.

Odbor za ustavna pitanja i zakonodavstvo smatra da je amandman sa ispravkom u skladu sa Ustavom i pravnim sistemom Republike Srbije.

Konstatujem da je amandman sa ispravkom postao sastavni deo Predloga zakona.

Reč ima narodna poslanica Zagorka Aleksić. Izvolite.

ZAGORKA ALEKSIĆ: Hvala vam, gospođo predsedavajuća.

Mi ćemo glasati za ovaj amandman, kao i za ostale amandmane koje je podnela uvažena narodna poslanica gospođa Sandra Božić.

Mi iz JS smatramo da su ove današnje izmene i dopune Zakona o finansijskoj podršci porodici sa decom veoma bitne. Građanima je poznato kako mi sprovodimo svoj socijalni program i da je svaka pomoć porodici, a posebno finansijska, zaista prioritet.

Sama premijerka je naglasila u svom uvodnom izlaganju da je samo u ovoj godini za ta davanja opredeljeno oko 87 milijardi dinara i mi prepoznajemo da država brine o porodicama sa decom jednom kontinuiranom i sistemskom podrškom.

Mi podržavamo što se ova Vlada opredelila da vodi jednu trajnu socijalno odgovornu politiku i gotovo da nema osetljive grupe koja nije prepoznata i, naravno, smatramo da prostora za dalji rad, kao i za razgovor uvek ima, pogotovo kada je u pitanju socijalno ugroženo stanovništvo.

Ono što je vrlo važno i što će dodatno urediti ovaj zakon je korišćenje očevog odsustva radi nege deteta ukoliko je majka privatni preduzetnik ili vlasnica poljoprivrednog gazdinstva. Time se podstiče i žensko preduzetništvo, ali smatramo da se podstiče i ravnopravnost.

Podaci ukazuju da veoma mali broj očeva koristi svoje pravo na odsustvo radi nege deteta. Ja ću osvrnuti na jedno istraživanje koje je dostupno, više medija ga je prenelo.

Dakle, istraživanje sprovedeno od Sekons grupe pokazuje da je ovo pravo koristilo 373 lica u 2022. godini, što je malo više od 2021. godine, kada je valjda koristilo 318 lica, kako mi se čini. Dakle, postoji jedan trend blagog povećanja. I treba ohrabriti očeve da koriste ovo pravo, pogotovo ako je to nužnost u porodici, ako to ženi znači, jer doba u kojem danas živimo podrazumeva da je otac uključen i kada je u pitanju odgoj, vaspitanje i čuvanje, tako da, savremeni muškarac ne treba da robuje nekim, nadamo se, prevaziđenim podelama posla. Uostalom, to je i stvar emancipacije.

Što se tiče mere pomoći kojom se opredeljuje 10.000 dinara za svako dete u Srbiji do 16 godina, a i za onu decu koja imaju 16 godina, prošle godine nisu ispunila uslov za pomoć mladima, mi ćemo podržati i ovu meru, jer stiže septembar. On je bio i ostao jedan mesec sa najviše troškova za sve roditelje, kako i za one čija deca idu u školu, tako i za one koja su u predškolskim ustanovama. I ova finansijska pomoć će svakako dobro doći. Hvala.

PREDSEDAVAJUĆA: Zahvaljujem.

Pošto vidim Bojana Torbicu u sistemu, pretpostavljam da ste vi za sledeći amandman vaš ili ovaj?

Izvolite, po amandmanu.

BOJAN TORBICA: Zahvaljujem.

Poštovana predsedavajuća, smatram da je ovaj Predlog zakona o izmenama i dopunama Zakona o finansijskoj podršci porodici sa decom, kao i predloženi amandman, apsolutno potrebno podržati.

Od 2000. do 2012. godine smo bili svedoci kada je dosovska vlast razarala, pustošila i pljačkala Srbiju, kada je sprovodila pljačkašku privatizaciju, kada su građani Srbije bili dovedeni na ivicu siromaštva i želeo bih samo da podsetim kako su tada porodice, kako su tada ljudi, kako su tada radnici u Srbiji živeli dok je DS i njeni koalicioni partneri upravljala Srbijom.

Da se podsetimo. Radnik zrenjaninskog preduzeća „Šinvoz“ Radiša Stojanov, koji je sa kolegama zbog štrajka te firme došao u Beograd, preminuo je 16. januara 2008. godine posle pregovora sa predstavnicima Vlade u sali beogradskog Doma sindikata. Zoran Bulatović, predsednik Udruženja tekstilnih radnika u Novom Pazaru, 23. marta 2009. godine je sebi nožem odsekao mali prst na ruci par dana posle stupanja radnika u štrajk glađu. Tek pošto je Bulatović odsekao sebi prst, Tekstilni kombinat „Raška“ nije otišao u stečaj, radnicima su isplaćeni zaostali doprinosi i zarade. Dosovski kriminalci su Zorana Bulatovića pretukli godinu dana kasnije, 7. juna 2010. godine u njegovom preduzeću Tekstilni kombinat „Raška“, odakle je potom prebačen u hitnu službu zdravstvenog centra Raška.

Mladen Vasiljević iz sela Vrbice, radnik firme „Knjaz Miloš“, odsekao je 29. septembra 2009. godine prst sa svoje leve ruke u sudnici opštinskog suda u Aranđelovcu. On je u momentu kada je sudija zatražila da potpiše zapisnik sa rasprave iz kese izvadio vinogradarske makaze i sebi odsekao prst. Devetog jula 2010. godine radnik preduzeća „Iskra metal“ Halko Društinac zakucao je sebi ekser u ruku kako bi skrenuo pažnju na invalide rada iz tog preduzeća koji su tada štrajkovali punih 115 dana. Prvog februara 2011. godine Halko Društinac je morao i drugi put da zakuca sebi ekser u ruku tokom svoje dosledne sindikalne borbe.

Prvog avgusta 2011. godine nekoliko stotina malinara iz ariljskog kraja krenuli su dugom kolonom traktora iz Arilja ka Beogradu. Neposredno na izlasku iz Arilja malinari su uspeli da probiju jedan kordon policije, ali ih je 10-ak dalje čekao drugi. Prvu blokadu malinari su probili tako što je jedan policijski kombi odguran u reku Rzav. Bilo je teško povređenih sa obe strane.

Prvog na 2. jun 2011. godine u Južnobanatskoj opštini Opovo tokom noći došlo je do sukoba između nezadovoljnih poljoprivrednika i policije, a prema saznanjima bilo je i teže povređenih. Nezadovoljni poljoprivrednici pokušali su traktorima da probiju policijski obruč.

Kada sve ovo saslušamo, kada sve ovo čujemo, onda slušamo danas ceo dan kako kolege iz DS brinu za građane, brinu za porodice, brinu za decu. Gospodo, trebali ste brinuti kada ste bili vlast. Sada je suviše kasno. Izgubili ste poverenje i građana i Srbije i svojih kolega i svojih članova koji su vas odavno napustili. Hvala.

PREDSEDAVAJUĆA: Pravo na repliku Srđan Milivojević.

Izvolite.

SRĐAN MILIVOJEVIĆ: Pošto je direktno pomenuta DS, ja vam se zahvaljujem, gospođo predsedavajuća, na pravu za repliku.

Dakle, ja sam ovlašćeni predstavnik, pa eto po tom osnovu, gospodine Jovanov, samo vi slušajte glasove sa Gazele i sve će da vam se kaže.

O pravima radnika naravno da je brinula DS, jer DS je po dolasku na vlast ukinula bonove za so, šećer, benzin i zejtin koje su uveli ovi prethodni ovde kada su Srbiju besomučno pljačkali. Demokratska stranka je zaustavila hiperinflaciju kada su se štampale ovakve pare, građani Srbije, sa nekoliko desetina hiljada milijardi, 500.000 milijardi je bila jedna novčanica koja je vredela jednu nemačku marku prepodne, uveče ništa.

Stopa hiperinflacije je bila evo ovoliko. Ne znam da li znate da pročitate ovaj broj – 5.578 triliona je bila hiperinflacija u vreme kada su ove patriote i levičari sa tompusom vodili računa o pravima radnika.

Radnici nisu stigli da umru od gladi. Bilo je mnogo efikasnijih metoda u njihovoj režiji. Na to nas podseća slučaj Ivana Stambolića, Slavka Ćuruvije i hiljade, i hiljade stradalih u ratovima koji su proizvedeni njihovom politikom. Na to nas podseća i progon ne samo političkih neistomišljenika, već i progon po nacionalnoj osnovi. Toga je bilo 10 godina u ovoj zemlji. Danas ti koji bi da nam spočitavaju neku socijalnu pravdu ne bi trebalo da pred ovim vremenom gurnu glavu u pesak, nego da kažu – da, to je učinak naše vlasti, ponosno stojimo iza toga, to je ono što smo ostavili iza sebe. Hvala.

PREDSEDAVAJUĆA: U sistemu vidim Bojana Torbicu, ali ne razumem osnov, jer on je pričao isključivo o DS, nikoga nije uvredio. Vi ste ovo izazvali, složićete se, tako da ne ulazim. Ne, ne, ne.

Znači, o amandmanu će pričati Ivana Parlić.

Izvolite.

IVANA PARLIĆ: Kolege, drago mi je da sam danas imala priliku da čujem kolege koji zaista pokazuju veliku brigu da se izjednači položaj svih majki, bez obzira da li su u stalnom radnom odnosu, da li su privatne preduzetnice itd. Podržala bih amandmane kolege Nešića. Pažljivo sam slušala, zaista su sjajni.

Koleginica iz Jedinstvene Srbije me je podstakla da vas pozovem da zajedno rešimo jedan veliki problem. Naime, ona je govorila o emancipaciji žena, emancipaciji majki, to je jako bitno. Međutim, mene je podsetila na izlaganje predsednika njene stranke Dragana Markovića Palme koji je u jednoj emisiji rekao da on svim zaposlenima u Jagodini, ženama, da svoj broj telefona, pa ako se lepo druže on ih zaposli, ako se lepo ne druže na njegovim bunga bunga i ostalim žurkama on ih ne zaposli. Volela bih da postavim pitanje – u kakvom su položaju te žene u smislu emancipacije, u smislu njihovog dostojanstva, njihovih prava, osnovnih ljudskih prava, prava na rad? Gde se nalazi emancipacija?

Ne znam gde je koleginica, da li je izašla, da nam ona objasni gde je tu emancipacija. Šta se dešava sa tim ženama itd? Mi te ljude u poslednje vreme nepopularno zovemo botovi SNS i koalicije u vezi sa njima. Meni je jako žao.

Znam da tražite način kako da me prekinete, ali molim vas ovo je veoma važno.

Veliki broj tih ljudi je zaista ucenjen. Mnogi funkcioneri su botovi, oni se time ponose, a to je velika sramota. Tu postoji dosta i majki i žena kojima je to bukvalno jedini način da i one i njihove porodice opstanu, a da ne pričam o ovom sramnom ponašanju gospodina Palme i kako on vidi emancipaciju žena u smislu bunga bunga žurki i ostalih razvratnosti koje on organizuje. Hvala vam unapred na odgovoru.

PREDSEDAVAJUĆA: Pravo na repliku Života Starčević.

ŽIVOTA STARČEVIĆ: Poštovana predsedavajuća, dame i gospodo narodni poslanici, imali smo prilike da čujemo jednu notornu laž. Nikada gospodin Marković to nije izgovorio ni u jednoj emisiji. To je izgovorila, naprotiv, koaliciona koleginica gospođe Parlić i naravno da je slagala i o tome imamo i sudske presude i o tome ćemo pričati kada dođe vreme.

Ono što je interesantno jeste da se koleginica pridružila svojoj opozicionoj koleginici u iznošenju takvih gnusnih optužbi i laži i, s obzirom na tu činjenicu, da koristi reči onog kog sam ja nazvao – skupštinskim Pinokiom. Očigledno da je i njoj počeo nos da raste. Hvala.

PREDSEDAVAJUĆA: Jeste u odgovoru spomenuo ime, ali nije vas vređao.

IVANA PARLIĆ: Kako mislite da me nije vređao?

Kolega, ja sam citirala predsednika vaše stranke koji je to izjavio u emisiji. Mi to možemo da nađemo taj snima. To nije sporno. Znači, to je potpuno dostupno. Nisam ništa slagala. Javnost Srbije zna, upoznata je sa tim snimkom, nije ništa sporno. U redu je da se čovek pokaje i da kaže stidim se, to je bilo ružno, ali da li se to i dalje dešava i da li se to dešavalo. Ukoliko se dešavalo, on mora biti sankcionisan. Ne vredi da ga branite, jer smo mi sve to čuli, cela Srbija je to čula. Znači, mogu da vam nađem snimak i da ga pustim, ukoliko mi predsedavajuća to dozvoli. Ja vam obećavam da ću u toku dana potražiti snimak i onda ću vam omogućiti da vi to čujete. Znači, ja se zaista brinem za sve te ljude koji rade u Jagodini, žene koje rade u Jagodini, koje su izložene pritisku. On je sam rekao – pozivam ih na druženje i ako se lepo druže, one rade, ako se lepo ne druže, one ne rade.

Možete li vi, pošto ga tako branite, da mi objasnite šta to druženje podrazumeva, ukoliko sam ja nešto slagala ili nešto nisam razumela? Vi nam pojasnite. U kom smislu se te žene osnažuju, emancipuju, postaju samostalne, ukoliko one strepe od predsednika opštine koji ih poziva na žurke? Šta to treba da znači? Vi nam objasnite. Ja vam dajem namerno pravo na repliku, ukoliko predsedavajuća dozvoliti, da nam, eto, vi pojasnite šta znači dobro se družiti ako ste zaposlena kod Palme. Objasnite nam vi.

PREDSEDAVAJUĆA: Pravo na repliku Života Starčević.

ŽIVOTA STARČEVIĆ: Poštovana predsedavajuća, dame i gospodo, opet, ponavljam, to su reči vašeg lidera opozicije, gospođe koja je stalno na čelu ispred vas i gde stojite iza njenih leđa. To nisu reči Dragana Markovića Palme. Dragan Marković Palma je ponavljao reči vašeg lidera, odnosno gospođe koja vas vodi i kojoj vi tako dobro čuvate leđa.

Šta je sa ženama iz Jagodine? Prvo, treba da vam kažem da je Jagodina grad koji od 2004. godine odvaja davanja trudnicama i porodiljama za prvo, drugo i svako naredno dete, daje davanja nezaposlenim trudnicama i porodiljama po 12.000 dinara mesečno i Jagodina je lider u podsticanju nataliteta i pružanju podrške porodicama za rađanje. Jagodina subvencioniše, pomaže i daje pomoć ženama za veštačku oplodnju i to radi takođe od 2004. godine. Zahvaljujući svim tim akcijama, Jagodina od 2004. godine ima najnižu cenu vrtića. U Jagodini se najboljim učenicima i đacima svake godine daju novčane nagrade. To je njihov prvi, svojim radom, stečen novac.

Jagodina je izgradila 52 terena za male sportove za mlade. U Jagodini se finansira preko četrdeset kulturno-umetničkih društava gde mladi u selima mogu da se bave kulturom, da očuvaju svoju tradiciju.

Kada govorimo o svemu tome, Jagodina je kao posledicu svih tih davanja u zadnjih 10 godina, svake godine upisala po jedno odeljenje đaka prvaka više.

Što se tiče vas neka vam je na čas laž, jer ja kažem Dragan Marković Palma nikada to nije rekao za sebe, nego je ponavljao reči vašeg lidera, vašeg vođe. Hvala.

(Ivana Parlić: Po amandmanu.)

PREDSEDAVAJUĆA: Daću vam reč po amandmanu. Budete li ulazili u repliku tog momenta isključujem mikrofon, jer ćete zloupotrebljavati mogućnost.

Dakle, nemate sada pravo na repliku, nije vas spomenuo. Morate pričati isključivo o amandmanu. Nemojte zloupotrebljavati moju objektivnost i dobru volju.

Imate reč, izvolite.

(Ivana Parlić reprodukuje zvuk sa snimka na telefonu u mikrofon.)

PREDSEDAVAJUĆA: Izričem vam opomenu zato što sam vam dala reč po amandmanu. Vi ste pustili snimak. Sram da vas bude. Snimak ste pustili. Kakve to veze ima sa amandmanom? Izričem vam opomenu. Sedite, molim vas.

(Ivana Parlić: Sram vas bilo.)

Mene da bude sram? Vi zloupotrebljavate mogućnost. Tražili ste reč po amandmanu. Ne laže. Molim vas, pričajte po amandmanu. Ne možete pustiti snimak. Dobila je pravo na repliku kada je on govorio tako nešto. Sada je pričao isključivo o programima u Jagodini, pažljivo sam slušala. Molim vas smirite se i tražite reč po onome o čemu želite da govorite. Nastavljamo.

Na član 8. amandmane, u istovetnom tekstu, podneli su narodni poslanici zajedno Marko Ristić, Milica Đurđević Stamenkovski, Nikola Dragićević, Strahinja Erac, Dragana Miljanić, Dragan Nikolić, Zoran Zečević i Bojana Bukumirović i zajedno Đorđe Komlenski i Bojan Torbica.

Da li neko želi reč? (Da)

Reč ima narodni poslanik Marko Ristić.

MARKO RISTIĆ: Zahvaljujem, predsedavajuća.

Predložena odredba člana 8. predviđa da se predložene zakonske izmene primenjuju retroaktivno, odnosno stupanjem na snagu 1. juna 2023. godine. Takvo rešenje u konkretnom slučaju nije u skladu sa Ustavom Republike Srbije prevashodno iz razloga jer predlagač u Predlogu zakona nije objasnio koji su to razlozi koji opravdavaju njegovu retroaktivnu primenu.

Ističemo da u skladu sa Ustavom Republike Srbije povratno dejstvo mogu imati samo pojedine odredbe zakona, ako to nalaže opšti interes utvrđen pri donošenju zakona. Predlagač zakona u tekstu predloga mora posebno da obrazloži koji to opšti interes dozvoljava retroaktivno dejstvo zakona.

U konkretnom slučaju ta ustavna obaveza nije ispoštovana jer Vlada Republike Srbije kao predlagač ovog zakona nije obrazložila konkretne razloge za njegovu retroaktivnu primenu. Naprotiv, Vlada u obrazloženju Predloga zakona navodi razloge zbog kojih se predlaže da zakon stupi na snagu pre osmog dana od dana objavljivanja u „Službenom glasniku Republike Srbije“.

Imajući to u vidu, predlažemo da se član 8. Predloga zakona izmeni tako da glasi: „da ovaj zakon stupa na snagu 1. avgusta 2023. godine“. Zahvaljujem.

PREDSEDAVAJUĆA: Da li još neko želi reč po ovom amandmanu? (Da)

Narodni poslanik Bojan Torbica. Izvolite.

BOJAN TORBICA: Zahvaljujem, predsedavajuća.

Mi smo takođe predložili amandman kojim bi se ovo uskladilo i izbeglo da zakon stupi retroaktivno, jer smatramo da je stvarno izuzetno bitan zakon, izuzetno važan i da je finansijska pomoć porodicama sa decom neophodna u ovom trenutku. Pre svega neophodna, jer mora podsetiti da je posle 2000. godine 400.000 ljudi u Srbiji isterano na ulicu, da su hiljade fabrika prodate u bescenje, da su šećerane prodavane za jednu marku, da je cela srpska poljoprivreda ukinuta, da ne kažem ugašena preko noći.

Onda možemo da slušamo ovde reči ljudi koji pričaju o nekom sistemu koji je bio, o nekim partijama koje su bile pre njih na vlasti, ljudima iz DS koji pričaju o sistemu i partijama koje su tom 90-tih vladale, a neće da kažu kada su im 2008. godine zapadni ambasadori i domaći tajkuni zavrnuli uši, odveli ih u Klub privrednika i rekli sa njima ćete da napravite Vladu, da su potpisali, ušli u Vladu sa tim istim koji su te rezultate napravili.

Gospodo, tog dana kada sate vi potpisivali Vladu, ja sam tu partiju napustio i rekao – sa žutim ološem ne idem u koaliciju, idem na ulicu ako treba, ali sa ovim lopovima nikada u koaliciju. Hvala vam i doviđenja.

PREDSEDAVAJUĆA: Pošto ste rekli „žuti ološ“, moraću da dam pravo na repliku Srđanu Milivojeviću. Izvolite.

SRĐAN MILIVOJEVIĆ: Zahvaljujem, gospođo Kovač.

PREDSEDAVAJUĆA: Šta da radim? Izazvao je čovek repliku. Molim vas da se smirite.

Srđan Milivojević dva minuta. Izvolite

SRĐAN MILIVOJEVIĆ: Gospođo Kovač, da produžimo Vladimiru Orliću boravak u Teheranu, ovo ipak liči na Skupštinu. Znači, kada predsedavaju dame, vi, Suzana, Sandra Božić, ipak smo imali neku raspravu, polemike. Daj da mu produžimo, da otkažemo avion. Evo ja ću da mu dam celu platu da ostane tamo. Lep je Teheran. Jedno 15, 20 dana da završimo ove sednice.

Dakle, da se vratim na ovo što je prouzrokovalo repliku. Prvo, ja razumem taj vokabular „žuti ološ“. On dolazi od ljudi koji imaju patološku mržnju prema ljudima koji vole Srbiju. Ja razumem te ljude i razumem taj vokabular, ali ne razumem kako može sada da sedi u koaliciji sa SPS. Ispada da su njima Amerikanci zavrtali uši da sednu u Vladu sa nama. Nisam ja to kazao, to je kazao on.

Sa druge strane, moram nešto da vam kažem, kad god je DS formirala Vladu, evo javiće se gospođa Paunović za repliku, ali ja moram samo da vam kažem, kad god smo pravili Vladu, a pravili smo je i sa strankom SVM i sa SPS, pravili smo i sa drugim političkim strankama, uvek je bilo u interesu građana Srbije.

Kad se okrenem iza sebe i pogledam to vreme i ono što smo zatekli, da li zaista možemo da poredimo dobro i zlo, svetlost i tamu? Da li možemo da poredimo ono što je zatečeno, onaj sunovrat države, morala, ekonomije, svega čemu smo mogli da svedočimo i vreme koje je nastalo posle toga? Ja znam da ste i vi i kolege iz SPS ponosni na učinke te Vlade. Hvala.

(Aleksandar Jovanović: Poslovnik.)

(Aleksandar Jerković: Poslovnik.)

PREDSEDAVAJUĆA: Izazvali ste nekoliko replika, vidim i Poslovnike. Redom će se prijavljivati poslanici. Prvi je podigao Poslovnik Aleksandar Jovanov.

Citiraćete član, obrazložiti ga i onda Aleksandar Jerković. Izvolite.

ALEKSANDAR JOVANOVIĆ: Gospođo Kovač, da li znate šta piše u članu 107. Poslovnika?

PREDSEDAVAJUĆA: Znam, da govornik treba da priča o dnevnom redu.

ALEKSANDAR JOVANOVIĆ: Dakle, ako znate, zašto ne postupate po Poslovniku? Vi ste čuli šta je malo pre šta je gospodin Torbica izgovorio ovde, a vaš komentar na to je bio da vas je pomenuo, reko da ste ološ…

Žuti ološ, jel? Dakle, da ste poštovali…

PREDSEDAVAJUĆA: Odgovoriću vam kada završite. Izvolite.

ALEKSANDAR JOVANOVIĆ: Šta sam ja? Kažite šta sam ja?

PREDSEDAVAJUĆA: Ne dobacujte, molim vas. Imate minut i po još da obrazložite pa ću vam odgovoriti.

ALEKSANDAR JOVANOVIĆ: Ovo ovde, evo slušajte sad. Znači, ja sam „zeleni ološ“, šta sam još? Da čujem?

PREDSEDAVAJUĆA: Ne ulazite u repliku sa poslanicima, molim i ostale.

ALEKSANDAR JOVANOVIĆ: Ne ulazim ja u repliku gospođo Kovač, vi ste u obavezi da vodite ovu sednicu u skladu sa Poslovnikom. Da li je vama normalno ovde da se malo pre gospodin Torbica obraća sa „ološem“? Da li je to normalno? To je za repliku? Ne, to je za opomenu. Neću da vas učim, vi dobro znate, počinjete lepo. Vidim da vam je zadovoljstvo da vodite ovu sednicu, taj osmeh koji ne možete da sakrijete sa lica.

Bravo gospođo Kovač, ja vas samo upozoravam da u članu 107. Poslovnika stoji da ste dužni da opomenete govornika koji se uvredljivo izražava u odnosu na druge kolege. Vama je to smešno, sve je u redu, ja sam za to ovde dobijao neke kazne, a ovom ovde, nije on ološ, ovaj Bakarec, nisi ti Bakarec ološ, tebe nešto otelo ovde i dovelo.

PREDSEDAVAJUĆA: Ulazite u repliku, molim vas.

ALEKSANDAR JOVANOVIĆ: Molim?

PREDSEDAVAJUĆA: Ulazite u repliku, treba da obrazlažete povredu Poslovnika.

ALEKSANDAR JOVANOVIĆ: Imam ja još vremena, pet sekundi.

Dakle, gospođo Kovač, drago mi je da se užasno zabavljate ovde, samo vas molim da poštujete Poslovnik. Hvala.

PREDSEDAVAJUĆA: Zahvaljujem.

Da li želite da se u danu za glasanje izjasnimo o povredi Poslovnika?

ALEKSANDAR JOVANOVIĆ: Želim.

PREDSEDAVAJUĆA: Želite? U redu.

Molim ostale poslanike da ne viču.

Nastavljamo.

Dakle, povreda Poslovnika, citiraćete član, obrazložiti ga.

Reč ima Aleksandar Jerković. Izvolite.

ALEKSANDAR JERKOVIĆ: Hvala, gospođo predsedavajuća.

Član 107.

PREDSEDAVAJUĆA: Sad je bio član 107. Nismo uspeli dva puta.

ALEKSANDAR JERKOVIĆ: Hoću da vas pitam – kako ste kaznili koleginicu Parlić, a da žena nije izgovorila nijednu reč?

PREDSEDAVAJUĆA: Žena je pustila snimak, nije pričala o amandmanu.

Molim vas da me ne podučavate.

Izvolite.

ALEKSANDAR JERKOVIĆ: Kakve to veze ima. Evo.

(Aleksandar Jerković reprodukuje zvuk sa snimka na telefonu u mikrofon.)

Kakve to veze ima, ja vas pitam?

Kakve to veze ima? (Isključen mikrofon.)

PREDSEDAVAJUĆA: Bravo. Nadam se da ste ponosni na sebe.

Nastavljamo.

Da li nek još želi da reklamira povredu Poslovnika?

Povreda Poslovnika ili replika? Replika.

Prioritet ima povreda Poslovnika, zato vas pitam.

Ukoliko ne, onda idemo redom replike.

Dakle, Snežana Paunović čeka već duže i onda ćemo sledeće.

Izvolite.

SNEŽANA PAUNOVIĆ: Hvala, potpredsednice.

Toliko sam puta…

PREDSEDAVAJUĆA: Molim sve poslanike da se smire i da dozvole da pratimo sednicu. I njima isto tako zvonim.

(Nebojša Cakić dobacuje.)

Sve. I vas.

SNEŽANA PAUNOVIĆ: Meni ne smetaju ova dobacivanja…

PREDSEDAVAJUĆA: Svi znaju Poslovnik, da.

(Nebojša Cakić: Ne znaju.)

Molim poslanike da se utišaju.

Ukoliko želite reč, pritisnite ovo veliko dugme, videću vas u sistemu.

Reč ima Snežana Paunović.

Izvinite. Vraćamo vreme. Pravo na repliku.

Molim vas, prijavite se.

SNEŽANA PAUNOVIĆ: Hvala.

Samo je kod nas moguće da se jedni drugima obraćamo bez da znamo kako se ko zove. Samo je kod nas moguće da razgovaramo o zakonima koji tretiraju pre svega socijalne mere, na način na koji razgovaramo. Samo je kod nas moguće da analitički posmatramo događaje iza nas u skladu sa tim šta nam kad odgovara i onda koliko god da se trudite da ne želite da budete deo toga ipak na kraju morate.

Da li ću ja biti Suzana jednog dana, možda i hoću.

(Srđan Milivojević: Izvinjavam se, zaista…)

Ali sam bila i u tom vremenu o kom ste govorili i u to vreme inflacije, koje ste pokazivali, socijalista, kao i danas, i vrlo sam ponosna na to, u pravu ste.

Međutim, poštovani kolega, ako već pravite retrospektivu, kada smo napravili tu Vladu i potpisali to istorijsko pomirenje zbog kog je, kako reče kolega Torbica, i moj dugogodišnji prijatelj, napustio SPS, to nije bila Vlada koja je zamenila nesretne devedesete nego nesretnog Koštunicu. To su sada…

(Srđan Milivojević: Replika Jovanov.)

Molim vas. Ja stvarno nikada neću biti neko ko će dobacivati kada budete govorili i stvarno vas molim da to ne radite, zato što je ružno, zato što izaziva kod ljudi ono što možda sami po sebi nisu.

Nemam ni jedan jedini cilj ili nameru da branim politiku SPS koju vi napadate u parlamentu, to sam vam rekla i pre pet dana i pre 10 dana i pre mesec dana i nikada je neću braniti, jer što nas vi više napadate to je naša snaga veća. Pod jedan.

Pod dva – ja ne mogu da ostanem imuna, i oduzmite mi vreme, uvažena koleginice, pošto ću izvesno prekoračiti, ni na ono što se ovde čulo na temu predsednika JS, našeg koalicionog partnera, ni na ovaj jeftin pokušaj da se puštaju snimci TV emisija ili šta god da je u pitanju, naročito kada znam da je pozadina svega toga jedna loša improvizacija, a ovo je zasigurno tema na koju ne bi smelo da se ni po tačkom razno na taj način razgovara.

Ako smo podneli amandmane sa ambicijom da nešto unapredimo, onda ne znam kako smo došli do toga da tumačimo izjave Dragana Markovića Palme, ali čak i ako se usudimo da ga tumačimo, što nije zabranjeno, zabranjeno je, neljudski, nekorektno optuživati nekoga na taj način, ne mogu da sedim u ovoj sali sa pozicije nekoga ko poznaje njegovu suprugu i da vas pustim da to radite, ko poznaje njegovu porodicu i da vas pustim da to radite, jer svako od nas ima porodicu i zaboga zamislite se ponekad da kada jedni druge čašćavate tako široko, ovo nije samo odnos nas koji sedimo u sali, ovo nam gledaju porodice, i uže i šire.

Imate li svest šta znači lupanje u klupe, urlanje na sav glas, mahanje snimcima, slikama, isečcima kojekakvim? To nije politička borba, to više nije ni politikanstvo, to je političko dno na koje niti smo smeli da se spustimo, niti smo smeli da dovedemo Srbiju.

Uporno i u ovom trenutku pokušavate da nametnete novu temu koja je još veće dno od ovoga o čemu ja pričam.

Zaista, očekujem da ako se već predstavljate kao intelektualci kažete – trebalo je da obezbedimo dodatna sredstva pa da damo, možda, 20 hiljada dinara po detetu. To je bio predlog koji je za mene bio racionalan, naterao me da razmišljam, a ne da na kontu amandmana o kojima govorimo vadite izmišljeni prljavi veš bilo koga ko sedi u ovoj sali. Tako se, uvažena gospodo, ne dolazi na vlast, kao što se na vlast ne dolazi ni na način što ćete podsećati bilo koga na period koji je iza nas. Socijalističku partiju Srbije nikada niko nije vukao za uši. Kao što vidite, moje su vrlo male i vrlo uredne. Nisu se oklempavile od toga da me je neko vukao za uši. Autoprojekcija je dozvoljena, ali nije uvek istina ono što se na bazi toga kaže. Hvala vam.

PREDSEDAVAJUĆA: Na član 8. amandman je podneo narodni poslanik Nikola Nešić.

Reč ima narodni poslanik Nikola Nešić.

Izvolite.

NIKOLA NEŠIĆ: Zahvaljujem predsedavajuća.

Poštovani građani Srbije, drage kolege, želim da sumiram ovu izmenu zakona i da kažem, da ponovim da je došlo do ove izmene zato što je Ustavni sud rekao da zakon koji ste doneli 2018. godine je neustavan. Sam ovaj amandman govori, odnosno pisali smo da treba da se uradi retroaktivna izmena zakona od 26. maja, ove godine, 2023. godine kada je Ustavni sud i doneo ovo rešenje.

Podsećam da je Stranka Zajedno još prošle godine predložila tri izmene zakona kako bi se poboljšalo pet statusa žena preduzetnica. Ovom izmenom, odnosno ovim padom na Ustavnom sudu došlo je do promene samo dve stavke koje dovode do poboljšanja položaja preduzetnica. Ostale su tri. Možete iskoristi izmenu zakona koju smo mi kao poslanička grupa predali, za koje mišljenje još uvek čekamo, a to je da naknadu za trudničko odsustvo od 100% imaju žene preduzetnice, garantovanu naknadu u visini republičkog minimalca u prva tri meseca i da se time izjednače sa ostalim ženama na standardnim ugovorima o radu, plaćene poreze i doprinose za vreme porodiljskog. Podsećam da žene preduzetnice nemaju plaćene poreze i doprinose, već samo naknadu za zaradu. I želimo da se ukine dodatna kvota prilikom obračuna naknade za zaradu koje imaju od 1,5 u odnosu na sve ostale žene sa standardnim ugovorima o radu.

Još jednu želimo promenu za sve žene a to je ukoliko su one trenutno u statusu kada dobiju dete nezaposlene, a koristile su naknadu po osnovu nezaposlenosti, makar tri meseca da dobiju mogućnost da i one imaju obračunatu naknadu zarade iako su možda prethodno radile 14 ili pet meseci. Time se poboljšava ravnopravnost i položaj i to vam je, gospodo, patriotizam. Hvala vam.

PREDSEDAVAJUĆA(Snežana Paunović): Reč ima ministarka Jelena Tanasković.

Izvolite.

JELENA TANASKOVIĆ: Zahvaljujem uvažena predsedavajuća.

Poštovani poslanici, pa evo ja bih sumirala ovaj Predlog zakona i počela odatle da mislim da rezultati možda govore više od svih izgovorenih reči. Ne kažem da nema mesta popravci. Uvek ima. Sigurno će biti i posle ovoga, ali upravo tome i služe popravke.

Ali, ako nam je stopa fertiliteta prvi put posle niza godina povećana 2022. godine, i ako znamo da je rođeno 62700 beba, od čega je čak 660 više u odnosu na 2021. godinu, prvorođenih i 520 više u odnosu na 2021. godinu, složićete se da taj rezultat govori da su ipak mere koje su donete i zakon koji je i prethodni bio, doneo rezultat. Mislim da je to evidentno.

Pošto pričamo samo o stvarima koje vi smatrate iz vašeg ugla da nisu urađene i da je manjkavost ovog zakona, objasniću i u kom delu grešite, ako tako mogu da kažem. Hajde da kažemo šta smo sve uradili i koliko smo stvar popravili. Složićete se. Znači, da bi se desio ovaj rezultat o povećanoj stopi fertiliteta, pre svega smo krenuli od toga da u ovoj godini su opredeljena sredstva čak 87 milijardi dinara u budžetu opredeljeno, napravljena strategija, napravljeni planovi i programi, a nema sredstava. Znači, konkretno 87 milijardi izračunato u budžetu za ove namene. Znači, akok pričamo o pomoći, prvo dete 366.122,00 dinara jednokratno, drugo dete 122.040,00 dinara jednokratno, plus 324.772.00 na 24 meseca, odnosno do druge godine. Treće i četvrto dete 122.000,00 jednokratno, 1.948.632,00, i dva miliona za četvrto dete 922.000.

Ako poređenja radi uzmete u obzir 2012. godinu, kada je 31.000 bila za prvo dete i 124.000 za drugo dete, složićete se da je ovo ozbiljan napredak i ozbiljno izdvajanje.

Pored ovoga, država za svako novorođeno dete isplaćuje i paušal za nabavku opreme u iznosu od 6.000, i skoro osamsto dinara. Iznosi roditeljskog dodatka usklađuju se u svakih šest meseci. Roditeljima, odnosno, mama na raspolaganju je još jedan vid podrške, a to je za kupovinu nekretnine, i to je upravo u prethodnom periodu 2022. godine iskoristilo 331 mama, ako tako mogu da kažem.

Ako pričamo o poboljšanju zakona, sve ono što ste rekli jeste upravo, jesu izmene i dopune zakona, pa, složićete se kad su preduzetnice u pitanju da smo ozbiljno zakon unapredili i poboljšali samom činjenicom da očevi sada mogu da koriste nakon trećeg meseca do prve godine za prvo i drugo dete, i do druge godine za treće i ostalu decu.

Što se tiče bolovanja i 100% nadoknade, potpuno targetira drugi zakon, Zakon o zdravstvenom osiguranju, nije ova tema, tako da o tome možemo da pričamo kada taj zakon bude na dnevnom redu, ali mislim da sve ovo što je urađeno i sve ovo što se radi daje jasan rezultat koji može da govori u ovom trenutku mnogo više od, rekla bih, političkog prepucavanja. Tako da, treba se složiti da su u znatno boljem položaju, neuporedivom položaju i preduzetnice i mame danas, nego što su to bile u prethodnom periodu. Hvala vam puno.

PREDSEDAVAJUĆA: Pošto smo završili pretres o svim amandmanima, zaključujem pretres Predloga zakona u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Prelazimo na rad po Tački 6. dnevnog reda - Predlog zakona o izmenama i dopunama Zakona o vazdušnom saobraćaju.

Primili ste amandmane koje su na Predlog zakona podneli narodni poslanici Miloš Parandilović, dr Zoran Lutovac, dr Dragana Rakić, Srđan Milivojević, Nebojša Novaković, dr Nenad Mitrović, Ksenija Marković, Sanja Miladinović, Tatjana Manojlović i Miodrag Gavrilović. Ž

Primili ste izveštaj Odbora za ustavna pitanja i zakonodavstvo i Odbora za prostorno planiranje, saobraćaj i infrastrukturu i telekomunikacije, kao mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandman je podneo narodni poslanik Miloš Parandilović.

Kolega Parandiloviću, izvolite.

MILOŠ PARANDILOVIĆ: Ja se samo pitam kako gospodi naprednjacima ne dosadi više da zaluđujete ovaj narod već punih 11 godina. Meni bi stvarno dosadilo da konstantno svaku skupštinsku raspravu obesmislim i građani ove zemlje moraju da znaju i da shvate samo jednu stvar, a to je da svaki zakon koji naprednjaci predlažu i donose u ovoj Narodnoj skupštini ima samo jedan cilj, a to je da se funkcioneri, kumovi, rođaci, prijatelji predsednika države, ministara, premijerke obogate i apsolutno ništa više. Apsolutno vas više ništa od toga ne interesuje.

Građane ove zemlje ste sveli na socijalne slučajeve, sada im delite nekih 10.000 mladima do 18 godina da se saniraju. Koliko je to smisleno, govori podatak da će unuci Miroslava Miškovića dobiti 10.000 dinara.

Dakle, umesto da shvatite šta je država, država je jedan ram, okvir u kome treba da napravite situaciju zdravu, takmičarsku da ljudi mogu da se razvijaju, da razvijaju privatne i porodične biznise, vi ste sve to srušili i sada vi nešto dotirate. Ne znam nijednu Vladu na svetu, ni jednu jedinu Vladu na svetu koja može nekome nešto da da i da poklanja, a da prethodno nekome nije otela ili oduzela. Za takav primer ne znam. Ne znam nijednu Vladu na svetu koja proizvodi novac. Možda vi znate, recite mi.

Dakle, vi delite novac građana Srbije kao da vam je od dede ostalo, još se sa time hvalite i računate da ćete građane Srbije da kupite pred izbore.

Kako se koji izbori primaknu vi upumpavate, te mladima do 18 godina, a sve to služi da se sanira. Da to popravlja štetu koju nanosite pa bi čovek rekao u redu. Šta će čovek sa 10.000 dinara da uradi u svom životu? Apsolutno ništa. Ponižavate sopstvene građane i ponižavate sopstvene članove stranke.

PREDSEDAVAJUĆA: Na član 1. amandman su zajedno podneli narodni poslanici Zoran Lutovac, Dragana Rakić, Srđan Miliovojević, Nebojša Novaković, Nenad Mitrović, Ksenija Marković, Sanja Miladinović i Tatjana Manojlović.

Reč ima Srđan Milivojević.

Izvolite.

SRĐAN MILIVOJEVIĆ: Poštovana gospođo Snežana Paunović, izvinite malopre sam pogrešio, zaista nije bilo namerno, u imenu, dakle, mi smo predali amandman na ovaj zakon koji predviđa malo duži rok kako bi se obavestio neko o promeni rasporeda radnog vremena, gde je traženo da to bude 24 sata.

To je veoma važno i ovaj zakon je veoma važan, jer Zakon o vazdušnom saobraćaju je zakon od koga bitno zavisi bezbednost jedne države. Bezbednost jedne države zavisi i od direktora BIA. Ako je on pod sankcijama SAD, odnosno Ministarstva finansija SAD, zato što je optužen da je umešan u šverc droge, narkotika i zloupotrebe javne funkcije, ne zato što brani ne Kosovo, nego Kosovo se kaže i Metohija, ne zato što on hoće ili neće neke sankcije Rusiji, on je ovde označen samo zbog ovoga.

Pazite sada, kažete – tražili smo dokument od Ministarstva finansija SAD da nam dostave informacije o ovim inkriminisanim radnjama. Hajde za početak da vas pitam da pokažete građanima Srbije taj dokument. Da vidimo kada ste to tražili, ko je tražio, koja institucija. Pokažete to crno na belo, kažete evo ovaj je stisnuo petlju i to je tražio.

Znam da ste tražili nešto drugo. Išli ste i plakali, nemojte mene na sankcije molim vas. Sećate se kada je bila Ana Brnabić, šta je ovde rekla, napadaj Gašića, nemoj mene. Dakle to je vaš manir ponašanja. Ovde pred građanima tvrdite kako eto vi ste nešto tražili od SAD. Što od Amerikanaca, tražite od Specijalnog suda da sasluša Veljka Belivuka koji vam je sve rekao kakav je čovek Aleksandar Vulin. Hvala.

PREDSEDAVAJUĆA: Poslovnik, kolega Komlenski.

Izvolite.

ĐORĐE KOMLENSKI: Poštovana predsedavajuća, reklamiram čaln 107. Već sam pre neki dan objasnio da postoji određene količina neznalica koje veruju da postoji jedanaesta Božija zapovest pa time mogu i građane da dovedu u zabludu, a ta zapovest po njima glasi – sve što Amerikanci odvale je neprikosnovena istina.

Ono što je verovatno istina je to da od početka decembra meseca kada je gospodin Hil izjavio da neće sarađivati sa BIA Republike Srbije zato što je na njenom čelu Aleksandar Vulin, trebalo je osam meseci da shvate da BIA i bez njihove saradnje može da besprekorno da funkcioniše, pa su onda smislili lagariju i ovu neistinu po principu svih svojih velikih istina, kao što su Račak, Markale koji ponavljaju neki ovde, da ne nastavljam rimu, da uvedu sankcije, međutim, BIA je pokazala da ona i dalje besprekorno funkcioniše.

Ponovo se sprečila malverzacije i sprečila nove Račke, nove Markale, nove neistine o Srbima na Kosovu i Metohiji koje su trebale da posluže kao modus za olakšavanje teroristima UČK da nastave posao koji su započeli zajedno sa svojim čuvenim prijateljima koji ih podržavaju.

Prema tome to je nedopustivo, morali ste da reagujete, presečete i ja vas molim da to ubuduće činite, jer se odavde mogu širiti vrlo ružne i neistinite informacije koje se odnose po pitanju funkcionisanja ove države i njene bezbednosti. Ne mora da se glasa. Hvala.

PREDSEDAVAJUĆA: Hvala vam.

Kao i ja i vi znate ste malo izašli iz povrede Poslovnika, ali razumem. Samo sam intervenisala malopre.

Na član 1. amandman je podneo narodni poslanik Miodrag Gavrilović. Izvolite.

MIODRAG GAVRILOVIĆ: Član 1. kaže da Zakon o vazdušnom saobraćaju treba dodati posle reči „stava“ srazmerno vremenu provedeno na radu, da bi građani znali o čemu se tu radi, to je u pitanju sa ovim da se interveniše na članu 199. i gde se regulišu vreme odmora posade aviona.

Ono što smatram da je sada neprimereno i zbog čega tražim da se briše stav 3. ovog člana 1. jeste zbog toga što se predlogom Vlade traži da se između ostalog smanji vreme obaveštavanja posade o promeni plana letova.

Pa, se kaže – u slučaju potrebe posla, a usled nastupanja nepredviđenih okolnosti, operater vazduhoplove je dužan da obavesti članove posade o promeni rasporeda radnog vremena, najmanje 12 časova pre početka dužnosti, vodeći računa o poštovanju propisanog odmora pre početka letačke dužnosti.

Ne znam da li ste imali prilike da razgovarate sa posadama, pilotima i ljudima koji čine tu posadu, mene je zanimalo zbog čega se ovo radi, a o ono što moram da kažem, da na ovaj način se neće uopšte promeniti i uspeti da ispoštuje neki plan koji je faktički u haosu. Mora bolje da se organizuje plan, bolje da se organizuje letačko vreme i onda ne bi dolazilo do ovog kašnjenja.

Način na koji želi da se utegne posada i da imaju manje vremena i da se 100% iskoristi njihovo vreme, neće doprineti tome da imamo manje gužve na aerodromu u Beogradu. Moramo da shvatimo da su to stvari koje se dešavaju baš zbog toga što nemamo dobro planiranje u vezi sa letovima.

Nedavno je otkazano 12 letova „Er Srbije“, 12 letova. Objasnite mi kako će te primenom ovog člana da uspete da tih 12 letova se ne otkaže, na koji način? Da bi mogli ovo da primenimo i da kažemo u redu, ima smisla da glasamo za ovo. Ja tražim da se izbriše član

PREDSEDAVAJUĆA: Na član 2. amandman u istovetnom tekstu, podneli su narodni poslanici Miloš Parandilović i Miodrag Gavrilović.

Da li neko želi reč?

Reč ima, Miloš Parandilović.

MILOŠ PARANDILOVIĆ: Međutim poseban greh koji ste počinili i to neoprostiv greh, gospodo naprednjaci, počinili ste prema srpskoj omladini koja, eno je na aerodromu, a ni aerodromi ne mogu da prime svu mladež koja želi da pobegne od ovog ekonomskog tigra zvanog Srbija.

Vi ste napravili takvu klimu, gospodine Jovanov, 50.000 najboljih iz ove zemlje odlazi svaki dan, 30.000 godišnje više umre nego što se rodi, mi blizu 80.000 ljudi gubimo svake godine, po projekcijama do 2200 godine za nepunih 200 godina ovde Srba više biti neće. U velikoj meri vi doprinosite tome, vašom politikom i vašom kratkovidošću. Vi mislite da je jedina vaša misija na planeti Zemlji da se obogatite i da je to najveći vrhunac vaših života, da zgrnete što više novca za sebe.

Dakle, poseban greh počinili ste prema srpskoj omladini i ne morate vi meni da objašnjavate da je Srbija ekonomski tigar, meni je odavno ovde sve jasno, objasnite ovim mladima koji odavde odlaze, ne odlaze, evakuišu se iz Srbije od tog blagostanje koje ste vi napravili. Svi vrlo dobro znamo i vi vrlo dobro znate da ova država ima privilegovane koji su bliski vama i vašem režimu, koji imaju prava da se bogate, sve ostalo je sirotinja, raja. Možete da pričate do sutra, ljudi, vas život demantuje, najbolji vam odoše odavde. Ništa neće ostati, ostaćete sami kao grobovi. Kome ćete više te floskule da pričate za deset, dvadeset, trideset godina kada se prepolovim. Ništa vam sem toga nije bitno da vi ispadnete u pravu i da dobacujete dok neko drugi priča, to je smisao vašeg političkog delovanja, alal vam vera. Alal vam vera, ako je to vaš domet.

PREDSEDAVAJUĆA: Daću vam pravo da govorite po amandmanu, samo ako se slažete da kolega Jovanov iskoristi pravo na repliku.

MILENKO JOVANOV: Vidite, nije baš tako da ne vodimo računa da mladi ostanu u zemlji. Evo, vidite mi smo jako vodili računa da ovaj mladi čovek ostane u našoj zemlji, pa smo mu pre četiri godine dali posao, pa Nenada Đorđević kadrdovik Vlade Srbije intervenisao pre četiri godine i zaposlio ga u Nacionalnoj službi za zapošljavanje. Vidite, da ne bi otišao iz ove zemlje, dobio čovek posao, jer smo vodili o mladim, sposobnim kadrovima, a na insistiranje njegovih kolega koji su ga predstavljali kao budućnost ove zemlje, dobio je posao. Svega nekoliko godina kasnije, pojavljuje se isti ovaj mladi perspektivni čovek i pokazuje da smo bili u pravu i da je on izuzetno sposoban, jer kupuje stan u Beogradu za sto hiljada evra i daje kaparu od devet hiljada evra, sve u kešu.

Vidite, kako mlad, sposoban čovek i kako mi umemo da prepoznamo ta mlade sposobne ljude da ih zadržimo u Srbiji. On nije otišao. Kaže odlaze mladi, sposobni, a ostao nam on. Pa, to je stvarno tragedija za ovu zemlju ako je to stvarno tako, a nije. I, sad šta on radi? Gleda gužve, gospodine Vesiću na aerodromima ovih dana i kaže – ne mogu da stignu da se ukrcaju u avion. On ne shvata uopšte šta se tamo dešava. On je video negde, menjao kanale, video gužvu i kaže – eno, nagrnuli svi da odu. Pazite vi taj stepen ludila. Pa, nije smešno, možda deluje smešno, ali stvarno nije.

Prema tome, ovi mladi kadrovi ovog tipa ostaju u ovoj zemlji, ali mi radimo na tome ne samo da mladi ostanu, nego da se mladi i vraćaju. Po prvi put imamo ozbiljan broj mladih ljudi, pre svega u IT sektoru, ali i u nekim drugim sektorima, koji se vraćaju u ovu zemlju. Zašto? Pa, zato što su prepoznali da ova zemlja ima perspektivu, da u njoj mogu da žive, da mogu da rade posao za koji su se školovali i da ovde zasnivaju svoje porodice, da imaju neke prednosti u odnosu na zemlje u kojima su bili. Njima nije trebao kadrovik Vlade da ih zaposli u Nacionalnoj službi za zapošljavanje nego su negde drugde izgradili svoje karijere i sad se vraćaju. To je ta perspektiva Srbije. A vi šta ste? Pa, to se najbolje zna i to ćete najbolje sebi odgonetnuti kada se pogledate u ogledalu, ako imate hrabrosti za to. Hvala vam.

PREDSEDAVAJUĆA: Po amandmanu, Miodrag Gavrilović.

MIODRAG GAVRILOVIĆ: Amandman koji sam dao na član 2.da se član 2. briše zato što je on u vezi sa članom 1. i onim predlogom koji ide iz člana 1.

Molim predstavnike Vlade da saslušaju nešto što želim da im kažem. U razgovoru sa ljudima i posadama i pilotima, kažu sledeće, da bez obzira što ovo menjate i želite da iskoristite sto posto posade, mnogo je bolje da razmislite o tome da zaposlite više ljudi u samoj „ER Srbiji“ da bi oni bili na svojim dežurstvima i da ta dežurstva možemo da iskoristimo situacijama koje dolaze do toga, da dolazi do pomeranja letova.

Ne stoji vaše opravdanje koje stoji u obrazloženju zašto donosite ovaj zakon, a što kažete u obrazloženju da su nepredviđene okolnosti tipa meteorologa i tehničkih kvarova, to zaista ne stoji.

Ono što je važno jeste da letačko osoblje radi vrlo često po četiri leta dnevno, što je radno vreme od preko 12 sati. Svako kašnjenje dovodi do ekstenzija koje su i duže od 14 časova.

Ono što je važno da se zna pored svega toga je da je spašavanje funkcionisanja "Er Srbije" sasvim legitimno, ali ne uštrb putnika i posada. Pri tome su menadžment "Er Srbije" i Vlada vrlo dobro znali da su predizmeonisali saobraćaj. Većim brojem zaposlenih bi imali ljude, već sam pomenuo dežurstva, da bi mogli da reaguju na poremećaje u avio saobraćaju, ali zbog loših uslova rada zaposlenih svih mogućih operativnih poslova napuštaju "Er Srbiju".

To je odgovor na pitanje da li ljudi počinju da se zapošljavaju. Problem je mnogo ozbiljniji. Ovim se neće rešiti.

PREDSEDAVAJUĆA: Na član 3. amandmane, u istovetnom tekstu, podneli su narodni poslanici Miloš Parandilović i Miodrag Gavrilović.

Reč ima narodni poslanik Miloš Parandilović.

Izvolite.

MILOŠ PARANDILOVIĆ: Gospodine Jovanov, ja vas ovom prilikom pozivam javno da mi date otkaz i da dokažete da je svaka državna institucija u ovoj zemlji privatna prćija Aleksandra Vučića. Ne da vas pozivam, nego vas izazivam.

A te koji vam daju te polu-falš informacije, ja sam vam ih poklonio, pa radite sa njima šta god hoćete. Oni mogu i samo tako da se uvuku na nekoj listi, pa da posle izdaju politiku za koju su se zalagali.

Što se tiče mog stana koji sam pazario, to je polutačno, jer sam u procesu toga. Digao sam kredit na 30 godina, gospodine Jovanov. Odete u banku, pa proverite. Možemo i zajedno, ako vam je to interesantno.

Međutim, sve što sam ja u životu uradio ili nisam uradio nije povezano sa kriminalom, pljačkom i korupcijom ovoga naroda i nikada neće biti. Ja tu savest sa sobom prljavu ne mogu da nosim u grob, za razliku mnogih od vas ovde.

Svaki put, opet vas javno pozivam, ako mene uhvatite u nekakvoj proneveri, krijumčarenju bilo čega, prevari na grbači ovoga naroda, javno me hapsite i javno mi sudite. Ja vas izazivam.

Za razliku od vas, gde se premijerkin brat povezuje sa raznoraznim najmoćnijim poslovima u državi, gde su obratni profiti milionski, gde kumovi Aleksandra Vučića voze mašine od po 350.000 evra, a niko ne zna ko su ti ljudi, koji se sprdaju sa policijom na društvenim mrežama i ponižavaju policiju ovoga naroda… Vi ste obesmislili policiju u ovoj državi. Vi ste srušili vojsku u ovoj državi.

Ja ima dva druga koji su ceo život sanjali da budu oficiri, vojnici.- Povukli su se i vratili su školarine, jer se osam godina u vojsci plaća ako želite da se skinete sa vojske. Ljudi koji su sanjali to da postanu, napustili su.

Sve ste razorili, bre, u ovoj zemlji i vi pričate o mom stanu, o mom zaposlenju i ne znam ni ja čemu? Sve što ja imam, a smatrate da je vaše, uzmite, otmite, ali jedno nikad neću biti - lopov koji uništava budućnost svoje zemlje i sopstvenog naroda i sopstvene omladine i budućih pokolenja. To nikad, za razliku od vas, ja neću biti. Ja svom narodu želim samo dobro. Da li ću uspeti ili neću, nije ni bitno.

PREDSEDAVAJUĆA: Hvala, kolega Parandiloviću.

Pravo na repliku, Milenko Jovanov.

MILENKO JOVANOV: Ja verujem da je ovo sve baš tako i da je ovo jedan revolucionarni borac za prava naroda i čak 411 građana Priboja, odakle dolazi, je to prepoznalo i glasalo za njega.

Dakle, 411 ljudi, koje poštujemo, koje cenimo, ali teško da vam to baš daje legitimitet za ovo sve što govorite. Teško. Kažem nije mali broj, ali nije baš takav da može da vam da argumente i da vam da legitimitet da delite lekcije svima. To pod jedan.

Pod dva, da vas otpuštamo? Bože sačuvaj. Pa, vi ste nama dragoceni. Vas da nema, trebalo bi vas izmisliti. trebalo bi pronaći nekog takvog, tako ne da ćemo da vas otpuštamo, to što vi želite da vas mi sada proganjamo itd. Mi smo vama otvorili sve moguće.

Pa, vi ste niste skidali sa „Hepi“ televizije. Vi ste dobili inventarski broj krajem godine. Vodili vas, bre, u popisu stvari televizije „Hepi“. Ujutru u jutarnjem programu, popodne "Posle ručka" i uveče u „Ćirilici“. Čovek nije mogao da okrene televiziju, a da on ne iskoči od nekud.

Obučavali ga za javne nastupe i sve to i 411 glasova. Velikih 411 glasova, ali nije to samo njegov.

Sada kaže – vi me progonite, vi uzmite mi ovo… Ne, niti to radimo, niti ćemo time da se služimo, niti je to naš manir. Vi nama trebate baš takvi da pokažete kakva je alternativa ovoj vlasti, vi i svi ovi drugi.

Svaki put kada govorite, svaki put kada se pojavite, svaki put kada ni svoj amandman rođeni niste ustanju da odbranite, vi radite za nas. Baš zato smo vas verovatno i zaposlili, da ovako radite, da se ovako ponašate.

A ovo što ste prihvatili da radite, što ovi drugi vaši bivši nisu hteli, pa sa Šolakom dogovorili šta ćete da radite, koga ćete da napadate, to vam je obaška ovako, da imate i za džeparac i da otplatite taj stan. Nama je važno da ste vi na državnim jaslama, što u nacionalnoj službi, što ovde. To je bitno, a sve ostalo to se vi snalazite obaška. U to uopšte nećemo da diramo. Odlično radite svoj posao. Odlično pokazujete građanima Srbije na šta liči alternativa ovoj vlasti. Vi ste sjajan primer za to. Samo nastavite.

Hvala.

PREDSEDAVAJUĆA: Po amandmanu, gospodin Gavrilović.

MIODRAG GAVRILOVIĆ: Evo, da probam i treći put da ukažem na nešto što je važno.

Ono što mislim da je važno jeste da razmislite o sledećem. Postoji Evropska konvencija na kojoj se veliki broj putnika u poslednje vreme poziva. To je Evropska konvencija, Uredba 261/04 gde se traži da se isplati od "Er Srbije" 600 evra za svako kašnjenje leta koje je duže od tri sata i to jako dobro znate.

Treba pomnožiti koliko hiljada naših putnika je podnelo taj zahtev i koliko će to koštati "Er Srbiju". Hajde ozbiljno da razmislimo. To je 600 evra puta 1000 putnika. Koliki je to novac?

Na način na koji vi želite ovom promenom zakona da utičete na posade da imaju sto posto iskorišćeno vreme, doći će do iscrpljenosti posade. Ljudi za novac koji sada primaju neće više hteti da rade i stvorićemo još veći problem nego što sada imamo. To su ozbiljni ekonomski pokazatelji sa jedne strane. S druge strane, potpuna preopterećenost posada i pilota. Ono što možemo da uradimo jeste da zaposlimo više ljudi u "Er Srbiji" i da napravimo ambijent takav. Ako gledamo da ćemo da zaposlimo više ljudi, to je manje para koje ćemo dati nego što će "Er Srbija", čiji smo mi vlasnici kao građani, dati za nadoknadu putnicima 600 evra puta koliko hiljada.

Ja vas još jednom molim i apelujem, nemojte usvajati ovaj zakon. Demokratska stranka ne može da podrži ove izmene.

PREDSEDAVAJUĆA: Pravo na repliku, narodni poslanik Miloš Parandilović.

Izvolite.

MILOŠ PARANDILOVIĆ: Ja sam čuo da majke prete svojoj deci sa Milenkom Jovanovim. Kažu - budeš li mi ko Milenko, nećeš se glave nanositi.

Vi ste, gospodine Jovanov, ovde čitali koliko sam ja glasova doneo ili nisam. Ja ću vas podsetiti da sam ja bio jedan od nosilaca liste i na poslednjim republičkim izborima, jeste, bilo je 411 glasova u počecima mog političkog delovanja. Međutim, drago mi je što pratite moje političke nastupe. Ja vaše nešto nisam zapazio, ne mogu da se samoranjavam.

Za vašu informaciju, na "Ćirilici" nikad nisam bio. To možete, takođe, vrlo lako da proverite, ali ja vam ponavljam, ako vi doživljavate da je država Srbija vaša prćija i da vi možete sa njom da radite šta hoćete, pa gde god je neko bio, njega ste vi postavili. Niste vi ovde gospodari života i smrti, gospodine Jovanov. Vi ste se mnogo poistovetili sa ovom državom. Vi ne treba da brojte moje glasove, koliko sam ih ja doneo ili odneo listi na kojoj sam učestvovao. Ja sam je kandidovao i bila je sa mojim imenom i prezimenom. Vi ste ništa drugo do sluga Aleksandra Vučića. Kao takav ćete živeti, rasti i okončati, kao sluga ovog režima ili bilo kog režima koji vas želi da angažuje i to je nešto što je opšte poznato.

Pošto ste toliko moćni, ja bih vas pozvao da izađete na izbore sa svojim imenom i prezimenom i sa svojom listom. Vučić može i 250 krompira da stavi na listu, to nije bitno. dobiće glasova koliko dobije, ali vi, ljudi koji predstavljaju SNS u parlamentu, u ministarstvima, nemate apsolutno nikakvu političku težinu.

Ja znam da je vama teško da se vi sa time nosite, ali to je jednostavno tako.

Dakle, da je hteo 250 fikusa Vučić, on bi imao određeni broj ovde u parlamentu. Dakle, vi apsolutno nikakvu političku težinu nemate i vi ste poslednji čovek na svetu koji treba da komentariše koliko je neko dobio glasova.

Da vas podsetim da ste vi za Vučića pre pet godina rekli - najveći izdajnik u istoriji Srbije. Ja se slažem sa tim, ali ja to nikad ne bih izgovorio na takav način. To je svojstveno vašem radikalskom maniru.

PREDSEDAVAJUĆA: Narodni poslanik Milenko Jovanov.

Izvolite.

MILENKO JOVANO: Ovo sada već postaje stvarno malo degutantno zato što oni već godinama izmišljaju. Dakle, udostojiću vas odgovora kada budete citirali ono što sam rekao.

(Miloš Parandilović: To mi je muka da vas citiram.)

Nije vama muka. Za to nije potreban stomak, nego mozak.

Znate, nemate vi problem sa stomak. Ne citirate valjda iz stomaka? Valjda glava treba za nešto u životu. Nije samo tiba. Ja znam da je vama tiba glavni i najvažniji organ, ali nije to jedini koji funkcioniše.

S druge strane, to da majke prete deci mnome nisam čuo, nije nemoguće, ja nisam tako savršen kao vi, verovatno neke stvari radim i pogrešno, ali verovatno majke po Srbiji, kad žele deci nešto dobro da kažu, kažu deci - hajde budi kao Parandilović. Valjda tako majke vaspitavaju decu, tako kad im žele dobro, jer je valjda nešto jako važno i lepo biti Miloš Parandilović. To je jako pametno, veliko i važno biće u našoj politici, pa se ljudi na njega ugledali. U redu, ne znam, nisam čuo za to, ali nije nemoguće.

Najzad, što se tiče toga da ćemo mi vama nešto da oduzimamo, ja vam lepo kažem nećemo ništa da vam oduzimamo. Nismo mi uzimala davala. Vi ono za šta ste taj posao dobili revnosno odrađujete i mi smo zadovoljni, nemamo razloga da vam bilo šta uzimamo. Naprotiv, možda dobijete još nešto, pored onog lokala u Bulevaru Despota Stefana, možda dobijete još nešto od nas. Svašta može još tu od nas da se dobije. Samo vi radite svoj posao ovako kako ga radite do sada, odlično vam ide. Kažem, velikih 411 glasova, nije to mala stvar.

To da li se mi i iza koga krijemo itd. koga će Vučić da kandiduje, itd, i onda nas genije politike pozove da mi svi valjda kolektivno istupimo iz SNS i pravimo svoje liste. Jako je to lepo zamislio. Samo, nismo mi svi kao vi, da izađemo na listi sa Žikom Gojkovićem, a onda završimo na listi sa nekim drugim. Kako to? Nije bitno sa kim se u rat ode, nego s kim se iz rata vrati. Jel tako? Otišao kao četnik, vratio se kao partizan.

Odlično je to, ali tu praksu koju ste zasnovali radite vi. Verujem da će te majke koje žele deci da budu kao vi, reći - evo, budi kao Parandilović u tom delu, ne samo da kupiš za tri godine u Beogradu stan od 100.000 evra, nego i neke druge stvari u životu da uradiš. Hvala.

PREDSEDAVAJUĆA: Na član 4. amandman su zajedno podneli narodni poslanici Lutovac, Rakić, Milivojević, Novaković, Mitrović, Marković, Miladinović i Manojlović.

Reč ima Srđan Milivojević.

SRĐAN MILIVOJEVIĆ: Poštovana gospođo predsedavajuća, dakle, ovim smo amandmanom tražili samo da se skrati rok za objavljivanje ovog zakona i da počne da se primenjuje odmah od dana objavljivanja, čisto jedna kozmetička promena.

Važno je da brzo dobijemo jedno efikasno zakonodavstvo, a ovi zakoni koje vi donosite niti su efikasni, niti su dobri, niti su u korist građana. To su neki čudni splet nesrećnih okolnosti i uslovljavanja vaših tajkuna koji gazduju vašom strankom i sa druge strane, želja da još malo pre isteka mandata ovi preko puta mene dublje gurnu ruku u narodni džep, ne bi li imali za lambordžinije i meklarene.

Ovde je malopre jedna grupa poslanika meni nešto spočitavala, pokušavajući da replicira rečenicom bivši režim, bivši režim, bivšim režim. Molim te drugove kad kažu bivši režim, da mi kažu da li misle na Karađorđeviće ili Obrenoviće, jer oni samo tada nisu bili na vlasti u ovoj zemlji u proteklih osamdeset godina? Znači, ili na Karađorđeviće ili na Obrenoviće mislite kad kažete bivši režim, s tim što kod Karađorđevića se nije kralo, vlast nije imala prilike da krade, niti ti ljudi nisu imali prilike da kradu, jer kod Karađorđevića su ti bili u zatvoru, i naprednjaci i socijalisti i komunisti. Hvala.

PREDSEDAVAJUĆA: Na član 4. amandman je podneo narodni poslanik Miloš Parandilović.

Da li neko želi reč? (Da)

Reč ima Miloš Parandilović. Izvolite.

MILOŠ PARANDILOVIĆ: Ne može neko da želi reč, mogu samo ja da želim, jer sam ja podneo amandman.

Dakle, ne bih se nadovezivao na prethodnog govornika koji mi je više puta tu replicirao. Mislim da je izgubilo bilo kakav smisao i mislim da je jedan veliki duhovni i moralni pad da šef najveće poslaničke grupe, umesto da drži neki nivo, replicira poslanicima i to na tako jedan prilično, složićemo se svi, bizaran način.

Ja mislim da to zaista više ne zaslužuje bilo kakav komentar.

Međutim, da se vratimo onome što sam ja ovde započeo, što je meni posebno bitno, to je razvaljivanje Srbije koje vi temeljno sprovodite. U prilog tome da ste ovu državu razbucali kao beba zvečku govori vaš odnos, pored mladih koje sam rekao, govori vaš odnos prema poljoprivrednicima, koje ste doveli do prosjačkog štapa.

Ne znam da li znate, ja sam iz zapadne Srbije, pa znam koliko ljudi koji su prošle godine obrađivali maline, ove godine su digli ruke od toga? Vi se sprdate sa ovim narodom. Dakle, jedne godine je cena 600 dinara, pa 400, pa 200, pa 100. Pa, niko normalan ne može da se bavi poljoprivredom kad ne postoji minimalna cena otkupa, to ste valjda samo vi ovde smislili, da poljoprivrednik koji se bavi određenom kulturom apsolutno nikada ne zna koliko može da zaradi i naravno da ne postoje dugoročni planovi i naravno da ljudi silaze sa sela u gradove, reke trpate u cevi, itd.

Dakle, ne postoji ništa što ste se vi uhvatili ovde da to niste temeljno razorili. Ali, to srpsko selo je poseban greh, jer je ovu zemlju i sve vredno pomena u ovoj zemlji podigao, napravio srpski seljak, izneo golgote u balkanskim ratovima i Velikom ratu. Vi ste sve to bacili pod noge i sad to prilično uspešno i prilično temeljno rasturate.

Doći će vreme da se polažu računi. Doći će vreme da pred srpskom istorijom i savešću kažete šta imate o tome. Plašim se da ćete ćutati.

PREDSEDAVAJUĆA: Po amandmanu, kolega Jovanov.

MILENKO JOVANOV: Znate li koji je amandman u pitanju? A koji je zakon u pitanju? Jel ovo zakon o srpskom selu, malinama, o avio saobraćaju, o čemu je? Jedni pričaju o avio saobraćaju. Teško mi je da se snađem već.

Ja sam hteo da podržim amandman, ali ne znam šta je tema amandmana. Leteće maline? Jel se amandman odnosi na to kako se maline prenose avionima? Jel to? Kako spasiti srpsko selo avio saobraćajem, jel to tema amandmana? Ne znam šta je. Briše se, jel to tema amandmana? Šta je tema amandmana? Dajte više objasnite nešto a da ima smisla. Novo lice Srbije da nam kaže šta je tema amandmana.

On meni drži lekcije šta ja treba da radim, a bilo bi dobro da nam on pokaže, bar jedan amandman da odbrani onako kako poslanik treba da ga brani. Iako nisam vredan pomena, pola vremena potrošio na mene. Izgleda da baš nije da nisam vredan pomena, čim toliko vremena potroši, od dragocena dva minuta, minut od na mene. Kako to? Jel ima neke konzistentnosti kod vas? Jel ima nešto smisla, jedan početak? Sve vam je to – odem u četnike, a vratim se sa partizanima. Sve vam je tako. Kako krene da govori, krene sa jednom pričom, nije Milenko bitan, onda odjednom op, Milenko minut vremena od dva minuta vremena. Pa, kako to?

Hajde nešto samo napravite. Hajde, novo lice Srbije. Vidite, repliku možete da dobijete kada vas poslanik, evo, da naučite nešto, pošto niste često u sali, sad ću da vas naučim. Znam da su radili ovi stručnjaci ozbiljni sa vama strani, domaći da vas uče za emisije, ovo vam ja dajem fraj ovako. Poslovnik kaže – repliku može da traži poslanik koji je uvredljivo pomenut po imenu i prezimenu, a ako je spomenuta poslanička grupa ili predsednik stranke, onda šef poslaničke grupe, uvredljivo spomenut.

Niste spomenuti, niti uvredljivo. Evo, da naučite nešto. Upišite to negde sebi, pa da znate.

Vidite, ja ću vama reći bravo kada budem video da umete to da primenite, ali to mora iz glave, to ne može iz stomaka. To mora iz glave, tu stomak ne pomaže.

Nemojte da mi aplaudirate, a ne morate ni da dobacujete.

(Aleksandar Jovanović: Ja ne mogu da izdržim, moram.)

Hvala, Ćuto, od tebe mi je najdraže. Ti si mučenik. Ti si opozicioni prvomučenik. Ti si prvomučenik opozicije.

Kako ti je bilo danas kad sam te se setio? Niko te nije pozvao da kaže – hajde Ćuto ti s nama na Azurnu obalu, nego ti Ćuto na vruć beton da ideš da mitinguješ, a mi ćemo na Azurnu obalu da se brčkamo. A jedini sam te se ja setio. Jedini sam ja pitao gde ide Ćuta, kad Ćuta nigde. I ti tako sad vičeš i dovikuješ. Nemoj, nije u redu.

(Aleksandar Jovanović: Jel to učiš na akademiji mlade?)

Ne, ja sam tamo predavao mladima, a mogao bih i tebi.

(Aleksandar Jovanović: Šta si ti predavao?)

Šta sam predavao? Evo, sad ću da ti kažem – nikada ne pijte pre javnog nastupa. To je bila osnovna lekcija. Tremu ne smete ubijati alkoholom. To je osnovna lekcija bila. Da si bio, i ti bi za to znao, pa ne bi radio to što radiš.

(Aleksandar Jovanović: Ti si prodavao svoje dupe.)

Šta sam prodavao, zadnjicu svoju? Ćuto, nemoj mojom zadnjicom da se baviš, molim te. Rekao sam ti već jednom, neprijatno mi je zbog toga. Za koga god da je rezervisano, to je moja stvar. Nisam iz te priče, rekao sam ti, ali ti si se na to najviše navrzao. Nemoj to da radiš. Kako god okreneš, ti završiš na mojoj zadnjici. Čoveče, mani se više toga.

(Aleksandar Jovanović: Pod kiriju si dao dupe.)

Pod kiriju? A ti sad patiš što ti nikako da dođeš da budeš kirijaš. Jel to poenta? Dobro, čoveče, mani se, okani se. Rekao sam ti, nisam zainteresovan. Mani me, bre, više s tim. Jel u redu?

Što se amandmana tiče, a želeo sam zaista da govorim o amandmanu, on je visoko umno napisan, još bolje branjen. Želim da pohvalim i to kako je pisan i kako je branjen. Jedino što nema veze sa tačkom dnevnog reda i to predstavlja ogroman problem za moje dalje opredeljivanje na ovu temu. Ja sada ne znam kako da podržim nešto što nema veze sa tačkom dnevnog reda. Zašto nema veze sa tačkom dnevnog reda, pa zato što ako hoćete da govorite o zakonu morate da ga pročitate, morate da pogledate malo sistemski šta sve obrađuje taj zakon i sistem zakona koji se bavi tom temom, pa da kažete šta valja, šta ne valja. Ovako dođete, napišete briše se i udri šta ti padne na pamet o malinama, o selu, o ovome, o onome, ko da je bitno.

Prema tome, novo lice Srbije mora da shvati da, ako zaista želi da bude novo, mora da unese neke stvari koje se tiču parlamentarnog života. Evo ja sam pomogao sa moje strane koliko sam mogao. Dakle, dao sam neke smernice i uputstva kako to treba da ide kada je u pitanju replika. Za neke druge stvari ipak mora da pokaže sam svoj talenat, a ovaj amandman kažem uz svu želju da podržim, uz svu nameru da se zaista divim ovom…

(Narodni poslanik Nebojša Cakić dobacuje iz klupe.)

Izvolite, Cakiću. Jesi li i ti razumeo? Ako je i Cakić razumeo mogu da završim govor. Hvala.

PREDSEDAVAJUĆA: Sada je sistem pun prijava.

Kolega Komlenski, vi po amandmanu?

Izvolite.

ĐORĐE KOMLENSKI: Zahvaljujem, predsedavajuća.

Drugarice i drugovi, dame i gospodo, da je predloženi amandman glasio da garderoba letećeg osoblja u „Er Srbiji“ treba da bude u skladu sa crvenim sakoom kakav je Žika Gojković kupio predlagaču amandmana da bi ga imao u kampanji, ja bih to podržao uz uslov da se on jasno i glasno izjasni da li je to bila monarhistička crvena ili komunističko crvena boja koju je nosio. Ja bih, naravno, ovu komunističku verziju podržao, ali pošto nije obrazlagao svoj amandmana ni na koji način, onda to verovatno može da učini neki drugi put. Hvala.

PREDSEDAVAJUĆA: Po amandmanu kolega Rističević.

MARIJAN RISTIČEVIĆ: Zahvaljujem.

(Narodni poslanik Aleksandar Jovanović dobacuje iz klupe.)

PREDSEDAVAJUĆA: Kolega Jovanoviću.

MARIJAN RISTIČEVIĆ: Evo i pijanice dobacuju.

Dame i gospodo narodni poslanici, kao predsednik Odbora za poljoprivredu, dirnut sam pažnjom pojedinih poslanika i pričom o navodnom upropaštavanju sela. S tim u vezi želim da kažem da kada sam došao na to mesto da su podsticaji bili 186 miliona evra na godišnjem nivou. Sada su 800 miliona evra. Nisam čuo da je neko osudio one koji su četiri puta manje izdvajali za selo, već se osuđuju oni…

(Narodni poslanik Nebojša Cakić dobacuje iz klupe.)

Evo i ovome je pozlilo, Cakiću.

…već se osuđuju oni koji četiri puta više izdvajaju.

Kada su u pitanju zasadi, ova vlast je prva vlast koja je počela da finansira voćne zasade, ne samo sadni materijal, već i protivgradne mreže, žice, stubove, zalivne sisteme itd. Ova vlast je finansirala i opremu za hladnjače. Ova vlast je finansirala na desetine hiljada priključne mehanizacije. Ova vlast je finansirala na hiljade traktora, tako da je, po meni, glupo reći da ova vlasat upropaštavala selo kada imamo u vidu da su oni pre nas izdvajali četiri puta manje.

S tim u vezi želim da kažem da je očigledno bolje patiti u stanu od 100.000 evra za selom, nego patiti na selu. Hvala.

PREDSEDAVAJUĆA: Kolega Milija, i vi po amandmanu?

Izvolite.

MILIJA MILETIĆ: Zahvaljujem se.

Kolege koje su govorili pre mene, ja sam puno stvari naučio i čuo i za novo lice Srbije. Ja sam staro lice Srbije, jer sam 55 godina, imam dovoljno iskustva, bio sam predsednik opštine, opštine koja je nerazvijena. Pokušao sam neke stvari da radim. Puno stvari smo radili, ali jednostavno tako da neke stvari smo uspeli, neke nismo.

Što se tiče upropašćavanja naših sela, naša sela, posebno u opštinama kao što je moja opština, nisu u sjajnoj situaciji, baš zbog toga što svi se sekiraju na daljinski. Niko ne oseća problem našeg seljaka, ne oseća kako je danas recimo u mom selu, šta se radi. Veliki problem je nedostatak svih onih stvari i vode, i puteva, ali u krajnjem slučaju mislim da je bitno da svi zajedno u narednom periodu i novo lice Srbije, a i svi mi koji predstavljamo već neku prepoznatljivost, možda ili po dobrom ili po lošem, imamo jedan cilj, a to je da bude bolje i onom čoveku koji živi u Svrljigu, i u Priboju, i u Prijepolju.

Ovde u Skupštini imamo i nekih teških reči, reči koje sutra sigurno ne može da se povuku. Ja još jednom pozivam na pomirenje, jer nama je jedini cilj ovde u Skupštini da ove zakone koji su predloženi da ti zakoni budu izglasani, da o tim zakonima sutra ima interes svaki čovek, bez obzira da li je on iz Svrljiga, iz mog sela Plužine ili iz Priboja ili iz Novog Sada.

Još jednom, ja neću glasati za ovaj predlog amandmana, ali glasaću za predloge zakona zato što mislim da su ovi zakoni dobri i doneće bolje stvari za svakog čoveka, ali uvek potenciram za nerazvijena područja, jer lako je da se govori. Neka neko dođe kod nas tamo i da zajedno sa nama bude pet dana, deset dana u mom Svrljigu, u nekim svrljiškim selima, to važi i za sela iz Gadžinog Hana, to važi za Belu Palanku, da oseti probleme tih ljudi, pa da posle toga razgovaramo ovde u Skupštini.

PREDSEDAVAJUĆA: Kolega Erac, po amandmanu.

STRAHINjA ERAC: Poštovani građani Srbije, poštovani članovi Vlade, poštovana predsedavajuća, dame i gospodo narodni poslanici, malo ću promeniti temu, jer verujem da je i samim građanima Republike Srbije muka više od ovakve rasprave, od ovakvih govora, već žele da mi kao poslanici rešavamo njihove probleme.

Opšte je poznato svima da će se Srbija, nakon ove sednice, zadužiti više od milijardu evra, ali to nije čudno s obzirom na to da znamo kako se prema budžetu Republike Srbije i prema novcu svih građana odnosi, ne samo republička vlast, već i vaši lokalni funkcioneri. Poslednji primer je grad Užice gde je lokalna vlast za zamenu javnih svetiljki platila više od 120.000 dinara, iako je poznato da je sa druge strane imala ponudu od druge firme koja je četiri puta manja.

Iskoristiću priliku da pitam tužilaštvo – šta više čeka kada je u pitanju gradonačelnica Užica koja iz meseca u mesec pravi afere, koja troši novac građana Užica kako god poželi i ko nju više štiti?

Takođe, vi iz SNS, a i, generalno, Vlada Srbije se hvaliti kako pažljivo trošite novac građana Srbije, kako čuvate naše spomenike, pa bih želeo da vas pitam ko će zaštiti spomenik kulture koji je pod zaštitom i samog Zavoda za zaštitu kulture, od ministra Gorana Vesića koji je danas ovde, a govorim o nekadašnjem hotelu, a današnjem restoranu „Pariz“.

Podsetiću sve vas, a verujem da znate, da je završena gradnja upravo tog restorana još 1881. godine, da su u tom restoranu, a tada hotelu odsedala tri kralja – kralj Milan, Aleksandar, kralj Petar. Objekat u kojem je čak izložbe održavao Sveti vladika žički Nikolaj Velimirović i sve to želi da uradi ministar Vesić na račun pozorišta.

Umesto da napravite objekat u Kraljevu, da napravite pozorište savremeno koje će biti na ponos svih nas ili da napravite novu zgradu muzičke škole, vi ste odlučili da uništite još jedan spomenik kulture. To ste uradili i sa Šah klubom, to ste uradili sa zadužbinom, sklonili ste tenk, sve u Kraljevu, tačnije po čemu je Kraljevo bilo poznato, vi ste uništili.

Ja vas pitam, a posebno vas ministre, voleo bih da mi odgovorite, dokle ćete više se ovako odnositi prema građanima grada Kraljeva? Podsećam vas da smo mi Kraljevčani, tačnije moji sugrađani, a na neki način i vaši sugrađani i kada su bili ratovi 90-tih godina, 100% se odazvali. Svaki građanin Kraljeva je stao na branik otadžbine da brani i vas i mene, dok su pojedini bežali i krili se po crnogorskim plažama.

Još jedno pitanje koje ću postaviti svima vama iz SNS. Dokle ćete se odnositi prema Kraljevčanima kao prema građanima drugog reda? Moja podrška mojim sugrađanima. Ja sam vaš glas ovde u Narodnoj skupštini. Nikada neću prestati za vas da se borim. Neka živi Kraljevo, neka živi Srbija. Hvala.

PREDSEDAVAJUĆA: Po kom osnovu koleginice Parlić?

(Ivana Parlić: Po amandmanu.)

Po amandmanu. Izvolite.

IVANA PARLIĆ: Hvala vam.

Sa interesovanjem sam slušala kolegu koji je govorio pre mene. Podržavam njegovo nastojanje da građanima Srbije pojasni šta se dešava i u Užicu iz koga dolazim, ali i u svim ostalim gradovima i opštinama kada je u pitanju novi oblik pljačke lokalnih samouprava kroz javno privatno partnerstvo. To što je kolega govorio o javnoj rasveti, svaki grad u opštini trenutno dobija neku svoju firmu, kao što je bio nekadašnji slučaj „Kip lajta“. Dakle, javno privatna partnerstva su novi oblici pljačke lokalnih samouprava, gde se lokalne samouprave zadužuju, verovali ili ne, da bi promenile sijalice, da bi umesto običnih stavili led sijalice.

U Užicu, gradu iz koga ja dolazim, Užice je imalo 1900. godine hidrocentralu. Taj tip centrale prvi po Teslinom principu, posle Nijagare, a danas naprednjačka vlast pravi javno privatno partnerstvo gde će grad dugovati privatnom partneru 15 godina, 80% od projektovane uštede.

Međutim, šta još piše u ugovoru? U tom ugovoru, modelu ugovora u svim gradovima i opštinama piše da ukoliko do uštede ne dođe, to neće biti razlog da se ovaj ugovor raskine. Znači, jedini razlog da ovakvi ugovori javno privatnog partnerstva širom Srbije u vezi javne rasvete nastaju, to je da bi se firme bliske vlasti obogatile i kada ne budu na vlasti da pljačkaju građane Srbije kroz lokalne samouprave.

Nadam se da sam razjasnila svima. Hvala vam.

PREDSEDAVAJUĆA: Reč ima ministar Goran Vesić.

GORAN VESIĆ: Biti operater vazduhoplova, to je specifična delatnost koja se zato definiše posebnim Zakonom o vazdušnom saobraćaju.

Želeo bih na kraju ove rasprave da pojasnim, odnosno da probam da razjasnim neke dileme koje su se pojavile u vezi sa ovim zakonom. To je, da Zakon o vazdušnom saobraćaju mora da bude potpuno, ali potpuno usklađen sa direktivama EU, jer mi smo deo evropskog otvorenog neba. Propisi Evropske agencije za bezbednost saobraćaja daju mogućnost izmene rasporeda radnog vremena i ne definišući vremenski rok.

Kada su u pitanju izmene i dopune ovog Zakona, traže se izmene isključivo u nepredviđenim okolnostima. Inače, odmor člana letačke posade pre poletanja na dužnost, kada je u pitanju matični aerodrom mora da traje onoliko koliko je iznosila njegova prethodna letačka dužnost ili 12 sati, zavisno od toga šta je povoljnije za njega.

Pravilnik o organizaciji radnog vremena članova posade civilnog vazduhoplovstva je potpuno usklađen sa svim evropskim regulativama, a pre svega sa regulativom Evropske agencije za bezbednost saobraćaja.

Ono što takođe želim da kažem, kako bi bilo jasno, pošto je imalo različitih tumačenja, nadam se samo zato što su, kako da kažem, određeni poslanici ne poznaju ovu materiju. Radno vreme pilota striktno se prati kako kroz odit, tako kroz inspekcijski nadzor, kako na nacionalnom, državnom nivou, tako i u nadzoru Evropske agencije za bezbednost vazdušnog saobraćaja. Tako da je to razlog izmena ovog zakona.

Kada pričamo o vazdušnom saobraćaju, ja bih samo podsetio da je 2013. godine kada je ugašen „Jat ervejs“ i kada je napravljena „Er Srbija“, pitao bih samo da li se sećaju poslanici kakav je odijum to izazvalo i kakve napade je tada doživeo, tada prvi potpredsednik Vlade, posle i predsednik, Vlade i predsednik Republike, Aleksandar Vučić?

Da li se sećamo koliko su ga napadali zbog gašenja „Jat ervejsa“ i stvaranja „Er Srbije“? Danas je „Er Srbija“ u većinskom vlasništvu, vlasništvo je skoro 86% Vlade Republike Srbije, odnosno Republike Srbije, a negde oko 14% je vlasništvo „Etihada“. Prošle godine „Er Srbija“ je imala 15 novih destinacija, ove godine 22 destinacije. I to je najbrže rastuća regionalna avio-kompanija u Evropi.

Mi smo ponosni na „Er Srbiju“ zato što je „Er Srbija“ pokazala da može da bude regionalni lider i jači smo i snažniji smo od mnogih drugih, ne od mnogih, nego od svih drugih avio kompanija iz zemalja bivše Jugoslavije.

„Er Srbija“ će ove godine imati tri i po miliona putnika, više od tri i po miliona putnika. Podsećam vas da JAT, veliki JAT iz one bivše Jugoslavije je u vreme svoje najveće ekspanzije 1989. godine imao pet miliona putnika. Ta zemlja je imala 21, 22 miliona stanovnika. Danas „Er Srbija“ ove godine sa tri i po miliona putnika u zemlji sa oko sedam miliona stanovnika ima bolje rezultate nego što je imao JAT.

Aerodrom „Nikola Tesla“ ove godine će imati preko sedam miliona putnika i biće ubedljivo najfrekventniji aerodrom u ovom delu Evrope. Dovoljno je samo da vas podsetim da „Er Srbija“ koja čini 50% svih letova na aerodromu „Nikola Tesla“ ove godine svoje operacije je povećalo na aerodromu za 40%, ali ne samo „Er Srbija“. „Turkiš Erlajns“ je operacije povećao za preko 80%, „Flaj Dubai“ za 193%, „Viz Er“ za preko 300%, „Osrtijan erlajns“ za preko 42%.

Prema tome, vazdušni saobraćaj u Srbiji se razvija i mi smo veoma srećni uspehom „Er Srbije“. Žao mi je što to ne priznaju oni koji su napadali odluku Vlade u jednom od prethodnih mandata da se osnuje „Er Srbija“. Tada je to bila hrabra odluka predsednika Vučića i odluka koja pokazuje da u politici i u poslu morate da imate hrabrost, donosite hrabre odluke koje donose rezultat.

Danas je naša zemlja vazduhoplovno čvorište ovog dela Evrope i naš aerodrom će nastaviti da raste, kako po kapacitetima, tako i po broju putnika. Zato, ove izmene nisu ništa drugo nego usklađivanje sa evropskim direktivama jer kada se u vazdušnom saobraćaju iznad nacionalnog zakonodavstva nalaze se direktive i regulativa koja potpisuje evropska Agencija za bezbednost saobraćaja i potpuno su u skladu sa svim direktivama koje poštuju svi drugi operateri vazduhoplova u Evropi.

PREDSEDAVAJUĆA: Hvala.

Po amandmanu, Strahinja Erac. Izvolite.

STRAHINjA ERAC: Samo zarad javnosti, želim da kažem da je lokalna vlast na čijem je čelu SNS jednu sijalicu platila preko 120 hiljada dinara, tačnije preko 1.000 evra, pa bih voleo da mi bilo ko od vas iz SNS odgovori gde u svetu, bilo gde u svetu jedna sijalica košta više od 1.000 evra? Zahvaljujem.

PREDSEDAVAJUĆA: Pošto smo završili pretres o svim amandmanima, zaključujem pretres Predloga zakona , u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Prelazimo na rad po 7. tački dnevnog reda.

Poštovane kolege, primeniću Poslovnik i počeću da udaljavam sa sednice jer ne mogu da vičem i nadvikujem se sa vama. Meni ne pomaže ni mikrofon u odnosu na vas. Ne znam da li imate svest kako to zvuči.

Dakle, prelazimo na rad po 7. tački dnevnog reda – PREDLOG ZAKONA O IZMENAMA I DOPUNAMA ZAKONA O ENERGETICI.

Primili ste amandmane koje su na predlog zakona podneli narodni poslanici Boško Obradović, prof. dr Tamara Milenković Kerković, Borko Puškić, Milovan Jakovljević, mr Ivan Kostić, Radmila Vasić, Marko Ristić, Milica Đurđević Stamenkovski, Nikola Dragićević, Strahinja Erac, Dragana Miljanić, Dragan Nikolić, Zoran Zečević, Bojana Bukumirović, Miodrag Gavrilović, Marinika Tepić, Borko Stefanović, dr Danijela Grujić, Janko Veselinović, prof. dr Vladimir Obradović, dr Anna Oreg, Željko Veselinović, Jelena Milošević, Marija Lukić, Pavle Grbović, Slaviša Ristić, Dalibor Jekić, Natan Albahari, Tatjana Pašić, Đorđo Đorđić, dr Zoran Lutovac, dr Dragana Rakić, Srđan Milivojević, Ksenija Marković, dr Nenad Mitrović, Sanja Miladinović, Nebojša Novaković, Tatjana Manojlović i dr Aleksandra Tomić.

Primili ste Izveštaj Odbora za ustavna pitanja i zakonodavstvo i Odbora za privredu, regionalni razvoj, trgovinu, turizam i energetiku, kao i Mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres predloga zakona u pojedinostima.

Na član 1. amandmane u istovetnom tekstu podneli su narodni poslanici: zajedno Boško Obradović, prof. dr Tamara Milenković Kerković, Borko Puškić, Milovan Jakovljević, Ivan Kostić i Radmila Vasić i zajedno Marko Ristić, Milica Đurđević Stamenkovski, Nikola Dragićević, Strahinja Erac, Dragana Miljanić, Dragan Nikolić, Zoran Zečević i Bojana Bukumirović.

Radmila Vasić želi reč.

Izvolite.

RADMILA VASIĆ: Hvala, predsedavajuća.

Poštovani građani, mi smo u ovom zakonu o izmenama i dopunama Zakona o energetici tražili da se briše član 1.

U ovom članu se planira osnivanje republičke komisije za energetske mreže koja bi bila samostalan i nezavistan organ za kontrolu operatera prenosnog sistema električne energije i operatera transportnog sistema prirodnog gasa. Osnivač je Republika Srbija koja je za te potrebe i kontrolu prenosa energetskog sektora već osnovala Agenciju za energetiku.

Ovim novim predloženim zakonom osniva se još jedno preduzeće sa svim službama isključivo po nalogu EU, a ne zbog potreba građana i rešavanja njihovih problema.

Ovo novo preduzeće je novi trošak za budžet Republike Srbije, a samim tim i dodatno opterećenje za siromašne građane ove zemlje.

Ulazak u EU nije skoro moguć, pa ne vidimo potrebu da se osniva neko novo preduzeće zbog toga i zato tražimo da se ovaj član briše. Hvala.

PREDSEDAVAJUĆA: Po amandmanu, u svojstvu predlagača, Nikola Dragićević.

Izvolite.

NIKOLA DRAGIĆEVIĆ: Zahvaljujem, predsedavajuća.

Srpska stranka Zavetnici podnela je na Predlog zakona o izmenama i dopunama Zakona o energetici amandman koji se tiče uspostavljanja republičke komisije za energetske mreže. Predloženi amandman ima za cilj brisanje odredbe člana 1. ovog predloga zakona.

Poslanici Srpske stranke Zavetnici još u raspravi u načelu istakli su da ne postoji opravdani i nužni razlozi za uspostavljanje ovog organa.

U Srbiji danas pored Ministarstva za energetiku postoji još i Agencija za energetsku efikasnost Republike Srbije, kao i Agencija za energetiku Republike Srbije.

Poštovana ministarka nam je pre neki dan pokušala da obrazloži formiranje ove nove komisije rečima da bi se time izvršilo potpuno upravljačko razdvajanje EPS, EMS, kao i „Srbijagasa“ i „Transportgasa“.

Postavlja se pitanje – zar ovaj cilj nije mogao da se ostvari i da se postigne preraspodelom nadležnosti i funkcija u okviru već postojećih organa i agencija, a ne da se sada uspostavlja jedna nova institucija koja će dodatno finansijski opteretiti budžet Republike Srbije, ako se ne varam reč je o sumi od 55 miliona?

Takođe, ministarka je obrazložila da ove izmene, pokušala je da opravda ove izmena na način da se time naši energetski propisi usklađuju sa zakonodavstvom EU, pa se postavlja pitanje – da li predlagač i onaj ko je pisao predlog zakona se služio onom starom, dobrom, opravdanom politikom usklađivanja našeg zakonodavstva sa EU i usklađivanja naših interesa sa interesom EU ili se vodio nečim drugim, što bi, po meni, trebalo da bude slučaj, a to je državnim i nacionalnim interesima Republike Srbije?

Zato, još jedanput, predlažemo brisanje ovog člana, odnosno izostavljanje formiranja republičke komisije za energetske mreže. Zahvaljujem.

PREDSEDAVAJUĆA: Hvala.

Po amandmanu kolega Jovanović.

Izvolite.

ALEKSANDAR JOVANOVIĆ: Vreme zamenika šefa poslaničke grupe.

Iskoristiću prisustvo gospodina Vesića. Ovde je bilo reči između ostalog u proteklih nedelju dana o priključenju ljudi koji nisu legalno priključeni tj. stambenih objekata koji nisu priključeni na infrastrukturnu mrežu.

Gospodine Vesiću, prenosim vam zahtev stanovnika tj. stanara iz naselja „Radio Far“ Surčin. Ne znam da li ste upoznati sa njihovom sudbinom. Dakle, radi se o ljudima, to su bivši radnici „Ratka Mitrovića“ koji već 11 meseci nemaju struju, a samim tim ni vodu pošto im snabdevanje vodom zavisi od električne energije jer pumpe kojima se snabdevaju rade na struju. To su ljudi koji 11 meseci žive bez vode i bez struje. Zašto? Zato što opština Surčin, EDB i vlasnici aerodroma ne mogu da raspetljaju nekakve odnose.

Ja ovom prilikom od vas zahtevam da dođete kod tih ljudi, da vidite u kakvim uslovima oni žive. To je sedam porodica. To je negde 20 ljudi. Zamislite da vi živite bez vode i bez struje 11 meseci. Mogu da vam pokažem fotografije kasnije.

Dakle, vi ste dužni, znam da ste sposobni, znam da vas ima svuda, pošto ste tako sposobni odite i rešite problem. To su građani grada koji ste vi nekada vodili iako ste bili zamenik.

Još nešto samo hoću da kažem gospodinu Jovanovu tj. hoću da se obratim građanima Srbije koji možda to ne znaju, mada cela Srbija zna o čemu se radi. Dakle, biti Milenko Jovanov nije politička funkcija, u ovom slučaju šef poslaničkog kluba SNS. To je karakterna osobina. To znači da viriš iz dupeta svakom ko je na vlasti zvao se on Koštunica ili Aleksandar Vučić.

PREDSEDAVAJUĆA: Pravo na repliku kolega Jovanov.

MILENKO JOVANOV: Kao što ste videli, čovek je opterećen zadnjicama i ja na to da odgovorim ne mogu, niti sam stručan, niti umem, ali on stvarno potrebu neku. Evo, jel dok sam govorio je pričao o zadnjici mojoj? Jeste. Sad kad ne govorim, on opet priča o zadnjicama. Ja stvarno molim ovog čoveka, koji je malopre ponovo spominjao, nemam nikakvih ideja u tom smislu. Shvatite, obiđite me sa tim pričama o zadnjicama. Vašu fascinaciju zadnjicama na neki drugi način artikulišite, a mene ostavite na miru ko Boga vas molim. Ja stvarno sa tim ne želim da imam nikakve veze.

Probajte to negde drugo. Znam da to posle određene količine alkohola valjda čoveku padne klapna pa više ga ništa drugo i ne zanima pa se ohrabri valjda da ono što duboko krije u sebi javno ispolji. Izgleda da je došao u tu fazu i ja stvarno sa tim nemam veze. Ali, nemojte više mene dovodi u kontekst sa bilo kakvim zadnjicama. Rešavajte to negde sami.

Ako vam je teško, ako to želite da pobedite, poverite se nekom, idite kod psihoterapeuta, lezite tamo na kauč, pričajte o najranijem detinjstvu, radite nešto, a mene ostavite na miru, ko Boga vas molim.

PREDSEDAVAJUĆA: Na član 1. amandman je podnela narodni poslanik Tatjana Manojlovića.

TATJANA MANOJLOVIĆ: Poštovani građani Srbije, ovim amandmanom sam predložila na član 1. Predloga zakona o izmenama i dopunama Zakona o energetici da se u članu 64b u stavu 1. u tački 8. tekst – „daje saglasnost na akte“ menja i glasi – „donosi odluku na predložene akte“.

Zašto je to važno? Vlada je predvidela da Republička komisija samo daje saglasnost na akt o promeni pravne forme i statusnoj promeni koju prethodno donesu npr. Elektromreže Srbije, i Transport gas. Dakle, to je postfestum. Ko donosi odluku kada će se promeniti pravna forma ili kada treba da dođe do statusne promene? EMS, i Transport gas, samovoljno. Ko će suštinski upravljati ovim privrednim subjektima? Ovo treba da bude nadležnost Republičke komisije da Komisija o tome donosi odluku, a ne samo daje saglasnost. Hvala.

PREDSEDAVAJUĆA: Po amandmanu Milija Miletić. Izvolite.

MILIJA MILETIĆ: Zahvaljujem se.

Amandman jeste ovako kada govori ima nekog rezona, ali mislim da je zakon napravljen onako kako treba. Bilo bi dobro vezano za energetiku, ja uvek pominjem to da dolazim iz sredine gde je stvarno drugačije živeti, jeste priroda lepa, jeste sve lepo, ali tamo kod nas očekujem normalno, ne samo kod nas, nego i u drugim opštinama na jugoistoku Srbije da se iznađe mogućnost, pošto smo imali unazad evo, nekoliko dana, bila katastrofalna situacija vezano za i za energetiku, gde je nestalo struje, a sve zbog toga, zbog niskonaponske mreže, zbog visokonaponske mreže. Mislim da bi bilo dobro da u narednom periodu se svi zajedno založimo da u svim sredinama, bez obzira da li je to na jugoistoku Srbije, centralna Srbija, Beograd, Novi Sad, da svuda bude isto, da ista snaga bude, da niskonaponska mreža u svakom trenutku može da izdrži sve one potrebne stvari, kada su veliki vetrovi, kada su veliki snegovi. To važi i za visokonaponsku mrežu. Još jednom, mislim da amandman treba odbaciti.

Ali, s druge strane stvarno apelujem, i pozivam nadležne da se iznađe finansijska mogućnost da se reše problemi u našim sredinama, konkretno u ruralnim područjima, jer tamo je dotrajala niskonaponska mreža, tamo su bandere još drvene. Govorio sam ranije kada ne daj Bože, stane golub na banderu, bandera može da padne, a sada da stane i vrabac isto se to može desiti. Prema tome, u tom polju trebamo nastaviti da radimo da se rešava niskonaponska mreža, da obezbedimo istu snagu, istu jačinu struje i u područjima kao što je i moja opština i druge opštine. Još jednom, pozivam nadležne na tom polju da zajedno da radimo. Ovaj predlog zakona ću podržati.

PREDSEDAVAJUĆA: Po amandmanu kolega Milovan Jakovljević. Izvolite.

MILOVAN JAKOVLjEVIĆ: Hvala.

Pokušaću da se držim teme i nešto ću govoriti u prilog ovoj našoj današnjoj temi, a tema su solarne elektrane i to one mini solarne elektrane, tako da, prema novim izmenama zakona predviđeno je ograničenje snage solarnih elektrana po modelu kupac – proizvođač, tj. prozumeri su u pitanju, i to za elektrane za domaćinstva na 6,9 kilovata, i elektrane za pravna lica do 150 kilovata. Smatramo da je ovo neprihvatljivo iz sledećih razloga. Upravo ove elektrane za domaćinstva i firme vrše rasterećivanje sistema i smanjuju troškove prenosa električne energije.

Prethodno ograničenje do nivoa odobrene snage od strane Elektrodistribucije bilo je pravo rešenje. Ako treba da ograničavamo snagu solarnih elektrana zbog zaštite energetskog sistema onda treba da ograničimo izgradnju velikih elektrana na zemljišta. Svedoci ste da u okolini Smedereva se gradi jedna od 9,5 megavata ovih dana, već je puštena jedna od 10 megavata, i to je već problem za sistem, nije u koliko ostane na njih dve, ali šta ćemo sa 202. Onda će sistem da padne, ne mislim ovaj politički, nego elektro sistem.

Pre par dana je puštena u rad solarna elektrana od 10 megavata, što je sjajna vest, što bi se reklo, međutim, ova elektrana proizvodi električnu energiju kao hiljadu solarnih elektrana po 10 kilovata na domaćinstvima. Od 1000 solarnih elektrana koristi ima 1000 porodica, odnosno oko 5000 građana. Da li je pre svega, moralno, da ograničavamo snagu građanima koji plaćaju stavku obnovljivi izvori energije kroz svaki račun za struju.

Dizbalans u radu energetskog sistema neće izazvati solarne elektrane koje su u režimu rada kupac-proizvođač, tj. prozumer, pošto se ovde veći deo proizvedene energije troši za sopstvene potrebe. Dizbalans u radu sistema mogu da izazovu veće elektrane koje su u režimu rada proizvođača. Ove elektrane nemaju sopstvenu potrošnju, tako da se celokupna električna energija distribuira u elektromrežu i samim tim za operatora pravi najveće probleme.

Dakle, ako treba da vršimo ograničenje snage solarnih elektrana u cilju zaštite sistema, onda to treba da uradimo sa elektranama koje su u statusu proizvođača. Ograničenje za elektrane za domaćinstva i privredne subjekte treba da ostane kao do sada do nivoa odobrene snage od strane Elektrodistribucije.

Takođe, treba dozvoliti da domaćinstva i kompanije mogu da instaliraju solarne elektrane za sopstvene potrebe uz ograničenje isporuke energije u distributivnu mrežu. Na ovaj način neće ugrožavati energetski sistem. Kompletno proizvedena energija se troši za sopstvene potrebe.

Treba napomenuti da su u toku značajne investicije solarne energije, odnosno solarnih sistema na javnim objektima, tj. na državnim objektima. U tenderskim zahtevima se navodi da ponuđači moraju imati licencu P190E4 koja se odnosi na energetska postrojenja preko 10 megavata iako se radi npr. solarna elektrana od 100 kilovata na školi, na bolnici itd. ovu licencu poseduje samo pet firmi u Srbiji. Nerealno je tražiti uslov da kompanija ima licencu za rad sistema preko 10 megavata, ako se radi o elektranama od 100 kilovata.

Ovo je još jedan u nizu primera očigledne monopolizacije i nelojalne konkurencije. Nadam se da ćete na ovu temu razmisliti i ovo uvrstiti u nešto što je svrsishodno i svi o ovome odlučiti na najbolji način. Hvala.

PRESEDAVAJUĆA: Na član 1. amandman su zajedno podneli narodni poslanici Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđić.

Vladimir Obradović ima reč.

Izvolite.

VLADIMIR OBRADOVIĆ: Hvala.

Mi smo podneli amandman kojim se predviđa skraćivanje mandata članova i predsednika Republičke komisije za energetske mreže. Imajući u vidu kakvo je stanje trenutno u Srbiji, ako pročitate bilo koji izveštaj o upravljanju u javnom sektoru u Republici Srbiji, videćete da je naša država nažalost obojena v.d. stanjem. Dakle, imenuju se vršioci dužnosti direktora, pomoćnika ministara i drugih javnih funkcija po nekoliko puta za redom i to ukazuje da predloženi petogodišnji mandat predstavlja predugačko rešenje za ono kakvo je stanje.

Ako pogledamo analizu prethodne dvogodišnje Vlade, tamo imamo da je bilo preko 1200 imenovanja u v.d. stanje da je nekim ljudima čak po 20 puta produžavan mandat. Čuveni Mića Grčić je bio u v.d. stanju punih šest godina. Dakle, imajući u vidu da izbor na ovako bitne funkcije predstavlja problem vama i ako pogledate izveštaj posle svakog četvrtka, posle svake Vlade koliko je tu v.d. stanja, hajde da ne zavaravamo jedni druge i predlažemo da se ovaj mandat sa pet godina skrati na četiri, kako bi bio realniji, da ne biste imali problema sa postavljanjem i smenama, jer kako jedan vaš visoki funkcioner kaže, visoki funkcioner vladajuće koalicije – pa, ti izbori, konkursi i ostalo samo nam smetaju i onda te ljude štiti zakon, bolje je da celog života budu u v.d. stanju i da se ja pitam, ja bih tako i postavio. Hvala.

PREDSEDAVAJUĆA: Na član 1. amandman je podneo narodni poslanik Miodrag Gavrilović.

Izvolite.

MIODRAG GAVRILOVIĆ: Dozvolite, pre nego što nešto kažem o ovom amandmanu, gospodine Vesiću, ako možete da čujete. Malopre ste rekli za Zakon o vazdušnom saobraćaju da je to urađeno da bi se primenile evropske direktive. Zašto to ne piše u obrazloženju koji je dala Vlada?

U obrazloženju se to uopšte ne pominje. Ne postoji, nego kaže da treba da se određeni problemi koji su došli do organizacije letova reše na ovaj način. Nigde se ne pominje, nema to veze sa Evropom. Ovo ima veze sa tim što hoćete da za male pare uradite. Čisto da se zna, da ne ostane da nije nedorečeno.

Vezano sa ovim amandmanom u vezi sa zakonom o dopunama Zakona o energetici želim da kažem sledeće, važno je da ljude koje biramo, biramo na javnom konkursu. Kako ćemo drugačije da ih biramo?

Važno je, predložio sam da stav 5. na član 64v - Predlog za izbor predsednika i članova komisije utvrđuje se od kandidata koji ispune uslove na javnom konkursu. Odbor u kome se ja nalazim, a i predsednik Socijalističke Partije Srbije Dejan Radenković će donositi o tome neki svoj sud.

Na osnovu čega će oni donositi odluku? Ko će predlagati te ljude? Logično je da kažemo da će to biti javni konkurs. Na javnom konkursu raspišemo uslove, pa ko se javi i ispuni te uslove od tih ljudi da možemo da predložimo u Narodnoj skupštini da glasamo za njih. To bi bio put koji je transparentan koji je ozbiljan koji je odgovoran.

Molim vas da razmislite o tome, da se prihvati ovaj amandman bar zato što ćemo na taj način staviti sve građane Srbije u istu ravan i svima dati podjednaku šansu da se jave na ovakve konkurse.

PREDSEDAVAJUĆA: Na član 2. amandman su zajedno podneli narodni poslanici Obradović, Milenković, Kerković, Puškić, Jakovljević, Kostić i Vasić.

Reč ima kolega Puškić. Izvolite.

BORKO PUŠKIĆ: Zahvaljujem predsedavajuća.

Poslanička grupa Srpski pokret Dveri – Patriotski blok je podnela amandman o ovom Zakonu o energetici za član 2. da se briše.

Obrazloženje. Osnivanje i finansiranje novog preduzeća u okviru velikog broja, već postojećih agencija kojima nije ovde određeno tačno i efikasno funkcionisanje nije potrebno, zbog toga smo i tražili brisanje ovog člana jer o osnivanju novog republičkog tela za kontrolu prenosnog sistema elektro energetskog sistema Srbije, pa samim tim imenovanjem novih drugih lica, smatramo da je nepotrebno i tražimo da se briše.

Dakle, Srbiji i energetskom sistemu su potrebni ljudi od struke, kao što je bio gospodin Tomašević koji je radio korektno i izvršio stabilizaciju energetskog sistema. Nama je potrebna srpska pamet, srpski inženjeri. Potrebno nam je ono što su radili i sticali i gradili staru Jugoslaviju, ceo Bliski Istok, Aziju i dobar deo Afrike. Dakle, mi imamo svoju pamet, ali je negde ne cenimo, ne prepoznajemo, ne unapređujemo, a kitimo se nekim perjem tuđim i sve nam je tuđe nešto bolje. Pa, tako smo doveli neke Norvežane da se bave termo-elektranama. Da, dobro ste čuli građani Republike Srbije, termo-elektranama, ljudi koji uopšte nemaju termo-elektrane u svom sistemu. Da smo ih angažovali po pitanju solarnih panela, solarnih elektrana, da smo ih angažovali po pitanju vetroparkova ja bih razumeo, ja bih mogao to da podržim. Međutim, kakve imaju oni veze sa time, a Srbija, srpska država, naši inženjeri, naš energetski sistem sa tim itekako ima iskustva.

Međutim, on se negde ne prepoznaje i umesto te stabilizacije i konsolidacije tog sistema, mi nastavljamo sa nekim rasipništvom, a ja ću vas podsetiti, da kada ste dolazili na vlast 2012. godine, vi ste obećali da ćete ovaj broj koji negde iznosi tada 160 sada verovatno preko 200 agencija jer u međuvremenu vi niste ni smanjili ili ukinuli ono što ste dali za reč, već ste praktično unapredili. Tako mi kao jedan loš odnos, nedomaćinski, nestručan od strane vas imamo to da smo doveli u akcionarsko društvo i energetski sistem i sada da tražimo i da ovde imamo Norvežane. Smatram da je to jako štetno i je to pogrešno i da nam takav pristup ne treba. Zahvaljujem.

PREDSEDAVAJUĆA: Na član 2.amandman je podneo narodni poslanik Miodrag Gavrilović.

Izvolite kolega.

MIODRAG GAVRILOVIĆ: Pre nego što krenem na član 2. da kažem nešto u vezi sa članom 1. koji je prilično veliki, ima dosta članova koji su predloženi.

Postoji jedna formulacija koja bi mogla da se malo ozbiljnije formuliše i da se kaže, između ostalog član 64v, imate stav 5. - da prilikom izbora predsednika i članove republičke komisije potpisuje izjavu da nisu u sukobu interesa.

Zašto ta izjava ne dobija malo na težini i da to bude izjava pod krivičnom i materijalnom odgovornošću, to su ozbiljne stvari. Ljude biramo na ozbiljna mesta i na ozbiljne funkcije. To je predlog koji je mogao da se usvoji.

Ono što je važno u vezi sa mojim amandmanom 2. koji se tiče člana 2. kojim se menja član 99. Zakona o energetici, tražim, recimo da se u stavu 3. u tački 5) da se promeni formulacija i da glasi – da ima iskustvo u uspešnim rezultatima u korporativnom upravljanju najmanje tri godine. Ono što propisuje član 2. propisuje uslove koje treba da ispune kandidati, ali između ostalog kaže da ima poznavanje oblasti korporativnog upravljanja. To je jedan kaučuk norma, pravnici će znati šta to znači.

Šta znači da ima poznavanje? On može da ima teorijsko poznavanje. On može da poznaje nešto zato što je čuo od toga, zato što mu je neko rekao. Nama su potrebni ljudi koji imaju iskustva, koji znaju šta znači korporativno upravljanje. Pričamo o energetici, pričamo o nečemu što je najosetljivija tačka, voda i energetika u budućnosti svih zemalja. I zašto ne izaberemo ljude koji baš imaju iskustva u tome korporativnom upravljanju. Na taj način ćemo da stavimo akcenat na znanje, na iskustvo, na dobre rezultate iz prakse koji ti ljudi treba da predstave javnosti, odboru i Narodnoj skupštini da bi ih izabrali. Baš zbog toga kada bi imali takvu vrstu odabira ljudi, onda bi se isključivo javljali oni koji imaju poverenja, da kažemo, sigurnosti onoga što oni predstavljaju. Na način na koji će oni uspeti da kažu nešto o svom znanju i svom iskustvu, da ih zato i biramo.

PREDSEDAVAJUĆA: Na član 4. amandman je podneo narodni poslanik Miodrag Gavrilović.

MIODRAG GAVRILOVIĆ: Predlog zakona o izmene Zakona o energetici, ovako, vi ste dali kao Vlada obrazloženje da problemi koji zakon treba da reši donošenjem Predloga zakona omogući će se dokazivanje da kontrolu nad operatorom prenosnog sistema električne energije, odnosno operatora transportnog sistema prirodnog gasa i društava koje obavljaju delatnost proizvodnje, distribucije i snabdevanja električnom energijom, odnosno prirodnim gasom čiji je osnivač Republika Srbija, ne vrši isto lice. Na ovaj način omogućava se potpuno implementacija gore navedenih propisa EU, a za šta je urađen osnov u važećem Zakonu o energetici. To je vaše obrazloženje.

Mislim da to nije najbolje formulisan predlog ovog zakona i znam da treba da se prilagodi EU, ali ne na ovaj način. Zato tražim da se briše stav 1. i da stav 2. se menja i glasi – posle stava 5. da se dodaju stavovi 6, 7. i 8.

Šta to znači? To znači da ostavimo na snazi ono kako već sada piše u zakonu, da ne mogu da dođu u konflikt one ustanove koje imaju pojedince na istim pozicijama koje mogu da kontrolišu i jednu i drugu transportnu energiju i gas i proizvodnje i snabdevanje i tako dalje. To smo već zakonom regulisali da mora da bude odvojeno. Ovom izmenom danas i ono što vi tražite da bude, može opet doći do konflikta u tome da izaberemo ljude koji će da imaju ingerencije i nad jednom i nad drugom temom. To nije dobro i nije u skladu sa EU. Razmilite o ovome.

PREDSEDAVAJUĆA: Zahvaljujem.

Na član 6. amandman su zajedno podneli narodni poslanici Obradović, Milenković Kerković, Puškić, Jakovljević, Kostić i Vasić.

Reč ima kolega Borko Puškić.

BORKO PUŠKIĆ: Hvala, gospođo predsedavajuća.

Naime, mi u ovom članu 6. Zakona o energetici tražimo brisanje iz prostog razloga zato što vi ste u Nacrtu zakona o energetici predvideli da se isti zakon ako se bude usvojio, a mi smo u danu za glasanje, kako neko ko poslanička grupa državotvorno orjentisani i odgovorni i mi ćemo u danu za glasanje glasati naravno protiv ovako predloženog zakona koji nije u interesu radnika, pre svega EPS.

On nije u interesu građana Republike Srbije i vidimo jednu novu intenciju, vi ste predložili kroz vaš amandman naknadno, dakle, došlo je do neke naknadne pameti, pa bih voleo da nam neko ovde kaže od predstavnika Vlade, a vidim da danas nadležna resorna ministarka Dubravka Đedović nije prisutna, što je jedna odraz nepoštovanja pre svega prema ovom predloženom zakonu. Da li ona na neki način beži od odgovornosti? Da li je ona uopšte to napisali, a to pisali neki agenti sa zapada ili ti možda stručnjaci, eksperti iz Norveške, a ne srpski inženjeri, a ne srpska pamet.

Dakle, zašto ste napisali da se zakon primenjuje od 1. januara, a onda naknadno došli do pameti da će da se primenjuje 1. novembra?

Ja osnovano, kao inženjer, izražavam sumnju i poslanička grupa Srpskog pokreta Dveri Patriotskog bloka da se radi o zavrtanju ruke od strane poverilaca sa zapada odnosno Međunarodno monetarnog fonda, koji verovatno u mesecu novembru traži povećanje cene struje, traži povećanje cene gasa.

S druge stane, zbog čega još tražimo da se briše ovaj član 6. Zakona o energetici? Zato što on samo tretira gasnu interkonekciju. Nema nigde nafte i naftovoda.

Imali smo pre par dana situaciju da je otišla kroz medije informacija preko Transnafte da Srbija obrazuje zajedničko preduzeće sa Mađarima, što apsolutno podržavamo i to je nastavak one naftne konekcije „Družba“, koja bi išla preko Rusije, a može da ima interkonekciju i preko Iraka, Irana, preko Kaspijskog basena, preko Azerbejdžana, preko Kazahstana. Uostalom, i uzimamo upravo tu naftu iz Kazahstana i iz Iraka, jer ste na neki način Ruskoj Federaciji, iako ste to prećutno uradili i uveli određeni stepen sankcija, tako da mi tražimo ovde da se uvede, da ne bismo retroaktivno ponovo radili…

Evo, ja vas podsećam. Znači, nije dovoljno da se bavimo samo gasnom interkonekcijom, nego i naftovodom. Treba nam ta „Družba“. To je neophodno. Daje nam stabilnost i bolje je da imamo mešanog mesa, da imamo solarne panele i gasnu interkonekciju i naftu, tako da pored naših termoelektrana imaćemo bezbrižnu budućnost i bićemo nezavisni od svega onoga što se od nas traži kroz tu neku zapadnu histeriju i diversifikaciju.

Zahvaljujem.

PREDSEDAVAJUĆA: Na član 6. amandman je podneo narodni poslanik Miodrag Gavrilović.

Reč ima Miodrag Gavrilović.

Izvolite.

MIODRAG GAVRILOVIĆ: Na član 6. Predloga zakona o izmenama i dopunama Zakona o energetici podnosim amandman tako što se u stavu 8. iza reči: "ovog zakona" dodaju reči: "i to samo one odredbe čiju oblast sada uređuju odredbe ovog zakona".

O čemu se zapravo radi? Radi se o tome što je predviđeno da se sve odredbe ovog postojećeg zakona faktični ne primenjuju, nego da se primenjuje samo ono što je predviđeno ovim izmenama.

Šta to znači konkretno za nas? Pa, znači da će se potpuno derogirati Zakon o javnim preduzećima i sada da vam kažem kakve su posledice. Zašto se Zakon o energetici ukida, primena propisa Zakona o javnim preduzećima? Pitanja koje uređuje Zakon o javnim preduzećima i drugih oblika organizovanja koje obavljaju delatnost od opšteg interesa, to treba da bude jedan način nadležnosti i oblast onoga što treba da radite, a mi to derogiramo potpuno i to će se i odnositi i na ova preduzeća energetike, a to je vezano za osnivanje, poslovanje, upravljanje, na imovinu, na druga pitanja koja su od značajna za njihov položaj, za postupak izbora, imenovanja direktora, prestanak mandata itd.

Da li Zakonom o energetici treba da bude uređeno pitanje izbora direktora EMS-a i transport gasa ili to treba da bude predmet nekog drugog zakona? Na osnovu kog zakona će se obavljati javni konkurs za izbor nekog budućeg direktora ovih privrednih subjekata? Na osnovu odluke kog državnog organa će se sprovesti javni konkurs za izbor generalnog direktora itd, itd, itd?

Mi smo, ako prihvatimo ovo, derogirali potpuno Zakon o javnim preduzećima i to je potpuno loše i molim vas, pored ove loše intencije, samo da napomenem i prethodni amandman - brišemo stav 4. člana 225. Zakona o energetici koji zabranjuje da može jedno isto lice, jedan isti državni organ da ima konflikt interesa u vezi sa transportom energije ili gasa i snabdevanjem i proizvodnjom. Na ovaj način mi otvaramo mogućnost da do toga dođe. Molim vas da to ne prihvatite.

PREDSEDAVAJUĆA: Vreme, kolega Gavriloviću.

Na član 7. amandman su zajedno podneli narodni poslanici Boško Obradović, Tamara Milenković Milenković Kerković, Borko Puškić, Milovan Jakovljević, Ivan Kostić i Radmila Vasić.

Da li neko želi reč?

Reč ima Radmila Vasić.

Izvolite.

RADMILA VASIĆ: Mi smo danas na Odboru za ustavna pitanja dobili saznanje da je ovaj amandman odbijen, odnosno odbačen kao neustavan i zato nismo uopšte… tako da bi bilo dobro da nam objasnite o čemu se tačno radi, da li je odbačen ili nije odbačen?

Danas je zvanično na Odboru za ustavna pitanja…

PREDSEDAVAJUĆA: Ono što ja mogu da vam objasnim jeste da se nalazi ispred mene i zato sam ga pročitala, a šta se desilo na Odboru, možemo samo da proverimo, tako da ne znam.

Zaista nemam odgovor sada na vaše pitanje.

Nastavljamo dalje, pa ćemo…

RADMILA VASIĆ: U svakom slučaju, mi smo tražili da se obriše i taj član 7. kojim određujemo početak primene zakona.

Izvinjavam se malo pošto sam se prebacila već na sledeći zakon.

Znači, mi smo bili protiv, a kolega Borko Puškić je već upravo rekao da ste sami predložili u zakonu da počne primena ovog zakona 1. januara 2024. godine, a onda ste sami ponovo i iznova se dosetili i rekli da morate da počnete da ga primenjujete od 1. novembra ove godine.

Ukazali smo da to može da bude zbog eventualno nekih novih izbora. Vama se žuri izgleda uništavanje ovog preduzeća. Već se desilo i da ste energetski sektor na Kosovu i Metohiji prepustili šiptarima, a Srbija i dalje otplaćuje kredite za sve ono što smo dole gradili i radili, a za sada ništa po tom pitanju niste uradili, bez obzira što klimate glavom, koleginice Paunović.

U svakom slučaju, tražimo da se briše ovaj član. Tražimo, u stvari, povlačenje ovog zakona. Smatramo da je nepotpun.

Nama pored više desetina i stotina ovih agencija ne treba još jedna republička komisija i iz tog razloga sve smatramo da ovo što sada se radi je neustavno, nezakonito, na štetu javnog interesa i na štetu građana i same zemlje.

Hvala.

PREDSEDAVAJUĆA: Klimam glavom zato što tačno znam kako su oteli tu imovinu, pa je greota reći da je to neko prepustio šiptarima.

Niste učestvovali u tim razgovorima, pa vam je lagano da to… ali da ne ulazim u kršenje Poslovnika.

Na član 7. amandman su zajedno podneli narodni poslanici dr Zoran Lutovac, dr Dragana Rakić, Srđan Milivojević, Ksenija Marković, dr Nenad Mitrović, Sanja Miladinović Nebojša Novaković i Tatjana Manojlović.

Da li neko želi reč?

Reč ima Sanja Miladinović.

Izvolite.

SANjA MILADINOVIĆ: Poštovani građani i građanke Republike Srbije, mi iz Demokratske stranke smo na Predlog zakona o izmenama i dopunama Zakona o energetici podneli amandman na član 7. koji predlaže da ovaj zakon stupi na snagu narednog dana od dana objavljivanja u "Službenom glasniku Republike Srbije", budući da za to postoje naročito opravdani razlozi.

Gospodo naprednjaci, šta da vam kažem o energetici danas kada za vas taj omraženi zapad pre nedelju dana u kosmosu je proizveo iz solarne električne energije i bežično je transportovao do zemlje, a mi umesto da uvodimo nove tehnologije, mi stalno strepimo da vaš vrhovni vođa ponovo na mesto direktora EPS-a ne postavi nekog novog Grčića.

Nama je ostalo samo da se molimo da ponovo na čelo EPS-a dođe neki v.d. novi Grčić i spali ono malo što je ostalo u EPS-u.

Ako nam se desi ponovo neki novi Mića, od EPS-a će ostati bunkeri puni pepela. Jedino u čemu ste vi neprikosnoveni to je da ste JP EPS preko noći preveli u akcionarsko društvo i na taj način pokazali vašu koruptivnu vlast.

Toliko ste bili uspešni u energetici da ste uspeli i ugalj da pokvarite, a jednu od najboljih i najskupljih mašina koju je imala "Kolubara" vi ste zapalili.

Hvala vam.

Koleginice Vasić, pre nego što pređemo na sledeću tačku, samo da razrešimo. Mislim da ste pogrešno razumeli na Odboru. O ovom se amandmanu razgovara, ali on nije bio u skladu sa Ustavom i pravnim sistemom. Nije odbačen.

Na član 7. amandman je podnela narodni poslanik dr Aleksandra Tomić.

Vlada i Odbor za privredu, regionalni razvoj, trgovinu, turizam i energetiku prihvatili su amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije, pa konstatujem da je ovaj amandman postao sastavni deo Predloga zakona.

Pitam predlagača da li želi reč? (Ne.)

Pošto smo završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, u pojedinostima i u celini.

Prelazimo na 8. tačku dnevnog reda – PREDLOG ZAKONA O IZMENAMA I DOPUNAMA ZAKONA O PLANIRANjU I IZGRADNjI

Primili ste amandmane koje su na Predlog zakona podneli narodni poslanici: Tatjana Manojlović, Nebojša Novaković, Miroslav Aleksić, Stefan Jovanović, Siniša Kovačević, Vladimir Gajić, Sanda Rašković Ivić, Vladeta Janković, Marina Lipovac Tanasković, Borisav Novaković, Đorđe Stanković, Slavica Radovanović, Ivana Parlić, Branislav Tomašević, Tomislav Janković, Nebojša Cakić, Danijela Nestorović, Aleksandar Jovanović, Radomir Lazović, profesor doktor Đorđe Pavićević, Miodrag Gavrilović, docent doktor Biljana Đorđević, Robert Kozma, profesor doktor Jelena Jerinić, Marinika Tepić, Borko Stefanović, doktor Danijela Grujić, Janko Veselinović, profesor doktor Vladimir Obradović, doktor Anna Oreg, Željko Veselinović, Jelena Milošević, Marija Lukić, Pavle Grbović, Slaviša Ristić, Dalibor Jekić, Natan Albahari, Tatjana Pašić, Đorđo Đorđević, doktor Zoran Lutovac, doktor Dragana Rakić, Srđan Milivojević, doktor Nenad Mitrović, Sanja Miladinović, Aleksandar Olenik, Nikola Nešić, doktor Đorđe Miketić, profesor doktor Tamara Milenković Kerković, Boško Obradović, Radmila Vasić, Borko Puškić, Milan Jakovljević, magistar Ivan Kostić, Gorica Gajić, Dejan Šulkić, Miloratka Bojović, Zoran Sandić, Selma Kučević, Enis Imamović, magistar Ninoslav Erić, Đorđe Komlenski, Aleksandra Jerković, Miloš Parandilović, doktor Balint Pastor, Elvira Kovač, magistar Akoš Ujhelji, Rozalija Ekrs i Žombor Ujvari.

Primili ste izveštaje Odbora za ustavna pitanja i zakonodavstvo i Odbora za prostorno planiranje, saobraćaj i infrastrukturu i telekomunikacije, kao i mišljenje Vlade o podnetim amandmanima.

Pisanim putem narodni poslanik Tomislav Janković povukao je amandman na član 73. Predloga zakona.

Odbor za ustavna pitanja i zakonodavstvo, saglasno članovima 161. stav 1. i 163. stav 2. Poslovnika Narodne skupštine, odbacio je kao nepotpune amandmane narodnih poslanika docenta doktora Biljane Đorđević, Roberta Kozme i profesora doktora Jelene Jerinić i član 5. Radomira Lazovića i profesora doktora Đorđa Pavićevića, na član 16. i Marinike Tepić, Borka Stefanovića, Danijele Grujuć, Janka Veselinovića, Vladimira Obradovića, Anne Oreg, Željka Veselinovića, Jelene Milošević, Marije Lukić, Pavla Grbovića, Slaviše Ristića, Dalibora Jekića, Natana Albaharija, Tatjane Pašić, Đorđa Đorđića, kojim se posle člana 48. dodaje član 48a.

Odbačeni amandmani ne mogu biti predmet rasprave i o njima se ne glasa.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandman su zajedno podneli narodni poslanici Miroslav Aleksić, Stefan Jovanović, Siniša Kovačević, Vladimir Gajić, Sanda Rašković Ivić, Vladeta Janković, Marina Lipovac Tanasković, Borisav Novaković, Đorđe Stanković, Slavica Radovanović, Ivana Parlić i Branislav Tomašević.

Reč ima Marina Lipovac Tanasković.

MARINA LIPOVAC TANASKOVIĆ: Zahvaljujem, predsedavajuća.

Narodna stranka podnela je amandmane za brisanje svih tačaka ovog zakona, Zakona o planiranju i izgradnji, zato što smatramo da su sve izmene, a posebno dopune ovog zakona, u suprotnosti sa Ustavom Republike Srbije, međunarodnim pravom i Zakonom o eksproprijaciji.

Zakon o planiranju i izgradnji je jako važan zakon, to je krovni zakon za mnoge inženjerske alate. Međutim, sa ovim dopunama i izmenama ovaj zakon postaje jako glomazan, zbunjujući, kontradiktoran sam sebi, kao i pravilnicima koji se na njega nadovezuju. Iz tog razloga Narodna stranka smatra da ovaj zakon treba povući iz skupštinske procedure i da treba krenuti sa izradom novog zakona da bi nosioci novog zakona bili stručnjaci, a ne kao u ovim dopunama investitori.

Narodna stranka smatra da je u novom zakonu potrebno ustanoviti transparentnost u radu stručne kontrole planskih akata, utvrđivanje odgovornosti i svih njenih članova i neophodnost proširenja ovlašćenja urbanističkih inspekcija, što u ovom zakonu nije urađeno.

Narodna stranka takođe smatra da ovaj zakon u praksi se počeo jako teško da koristi, jer ne odvaja projekte niskogradnje i visokogradnje. Iz tog razloga smatramo da novi zakon treba da se piše tako da se u samom zakonu ovi važni infrastrukturni objekti odvoje. Hvala.

PREDSEDAVAJUĆA (Elvira Kovač): Zahvaljujem.

Po amandmanu, narodna poslanica Jelena Milošević. Izvolite.

JELENA MILOŠEVIĆ: Zahvaljujem.

Što se ovih lokacija tiče ovo jeste jedna od boljih ideja. Međutim, ono što smo mi smatrali, to je da bezbednost ljudi mora biti na prvom mestu i garantovana svakim zakonom, pa i ovim, budući da su ta napuštena mesta, posebno nezavršena gradilišta, vrlo opasna po ljude. Mi smo u Nišu imali slučaj da je jedan momak pao sa napuštene zgrade i da su danima tražili, prosto, nisu mogli da ga pronađu.

Generalno, nije objašnjenje šta je ideja sa ovim lokacijama, osim da se vodi registar, a u uporednoj praksi na ovaj način definisana lokacija, te smatramo da ovaj stav treba menjati.

Kada smo kod bezbednosti ljudi, u okviru ovog zakona i samog građevinarstva, hoću, ministre, da vam skrenem pažnju na bezbednost ljudi na gradilištu. Recimo, sinoć se desilo da je na gradilištu u Nišu u nedelju u pola devet sa velike visine pao tridesetogodišnji radnik, koji je zadobio prelom lobanje i u teškom stanju prebačen je u Klinički centar Niš.

U prethodnih nekoliko meseci desilo se, recimo, u novembru 2022. godine radnik 63 godine, teško povređen na gradilištu, preminuo. Samo pričam o gradilištima u Nišu. Dva radnika povređena, pao zid preko njih, jul 2022. godine. Pao radnik 46 godina, povredio glavu i kičmu, jun 2022. godine. Udario radnika kran od 56 godina, maj 2022. godine. To se dešava, recimo, konkretno u Nišu, pa mene interesuje da li neko uopšte brine o bezbednosti radnika na gradilištima? Da li neko vodi računa da li naši radnici na gradilištima imaju odgovarajuću HTZ opremu? Da li se sprovode sve mere koje su neophodne da bi radnici na gradilištima bili bezbedni i zaštićeni? Složićete se da u samo nekoliko meseci jeste veliki broj nesreća na gradilištima u samo jednom gradu.

Takođe, ono što bih naglasila jeste i da se sindikat putara nedavno oglasio. Svedoci smo da ljudi rade na veoma visokim temperaturama i da su oni tražili obaveznu klauzulu da se rad prekida na temperaturama koje su preko 36 stepeni. Poslodavci ovu klauzulu nisu prihvatili. Kad izađe inspekcija, ona može da da preporuku. Problem je što preporuka nije obavezujuća, te samim tim poslodavac nije u obavezi da postupi u skladu sa tom preporukom.

Budući da je kako sami kažete svi iz vlasti građevina jedan od, odnosno najviše utiče na rast našeg BDP-a, o kome svi toliko pričaju, mene interesuje kako je moguće da apsolutno niko ili bar ne u dovoljnoj meri ne vodi računa o tim ljudima koji utiču na taj rast BDP-a. Ti ljudi rade najteže poslove. I sami znate koliko su plaćeni. Interesuje me da li je neko nekada odgovarao zbog nesreće na gradilištu? Interesuje me da li je građevinska inspekcija utvrdila kako je došlo do toga da u samo dva dana tri krana padnu i ugroze živote drugih? Na svu sreću, niko nije povređen. Interesuje me šta konkretno kao ministar možete da uradite da zaštite ljude koji su stub građevine? Da nema tih ljudi, ne bismo mogli apsolutno ništa. Zahvaljujem.

PREDSEDAVAJUĆA (Elvira Kovač): Zahvaljujem.

Na član 1. amandman su zajedno podneli narodni poslanici Marinika Tepić, Borko Stefanović, dr Danijela Grujić, Janko Veselinović, prof. dr Vladimir Obradović, dr Anna Oreg, Željko Veselinović, Jelena Milošević, Marija Lukić, Pavle Grbović, Slaviša Ristić, Dalibor Jekić, Natan Albahari, Tatjana Pašić i Đorđo Đorđić.

Da li neko želi reč?

Reč ima Dalibor Jekić. Izvolite.

DALIBOR JEKIĆ: Poštovana predsedavajuća, zapravo stalno nas brinete da se donosi neki zakon, svaki zakon nije dovoljno dobar i uvek postoji prostor gde bi on mogao da se popravlja.

Ono što je zabrinjavajuće iz prethodnog perioda, a što zabrinjava i ubuduće, imajući u vidu da se radi o istoj garnituri ljudi na vlasti, ja vas pitam ko donosi master planove? Ko odobrava gradnju u zaštićenim područjima? Da li je normalno da se ovakvi objekti grade na Zlatiboru? Ko dozvoljava devetospratnice, desetospratnice da se grade na Zlatiboru? Pogledajte na šta liči centar Zlatibora? Zlatibor je uništen. Zlatibor je postao najveća perionica para. Da li iko pita kojim novcem se gradi toliko na Zlatiboru? Da li smo odgovorni prema generacijama koje dolaze? Neko je čuvao taj Zlatibor za nas. Mi smo ga, tj. vi ste ga trajno uništili. Dozvolili ste hiper gradnju na Zlatiboru. Posecite još ono malo drveća što je ostalo slobodno.

Uništili ste sve planinske centre. Dozvolili ste na Kopaoniku da može neko da gradi na stazi samo zato što je vaš. Da li je moguće da dozvoljavate da neko uzme deo staze da bi gradio hotel? Da, to je moguće ako je blizak SNS.

Najveća korupcija je u građevinarstvu. Preko 30% kažete da su projekti preplaćeni, od jedne do 2,5 milijardi su procene da je pranje novca u građevinarstvu. Vi to vrlo dobro znate. Niko ne preduzima ništa da pita kojim novcem se to gradi. Dozvoljavate firmama bliskim vašoj stranci da grade na vodoizvorištima, da ugroze vodoizvorišta, da ugroze izvore termalne vode, kao što je situacija u Vrnjačkoj Banji. Posle vas očigledno neće ostati ništa što se tiče ovih turističkih centara.

PREDSEDAVAJUĆA: Na član 1. amandman su zajedno podneli narodni poslanici dr Zoran Lutovac, dr Dragana Rakić, Srđan Milivojević, dr Nenad Mitrović i Sanja Miladinović.

Reč ima narodni poslanik Srđan Milivojević.

SRĐAN MILIVOJEVIĆ: Poštovana gospođo predsedavajuća, poštovani građani Srbije, ja sam sa svojim kolegama probao da popravim jedan krajnje štetočinski poguban zakon, zakon koji predlaže investitorska mafija, koji nije u službi građana i za ove što dobacuju.

Postoji jedna divna knjiga i ja vam savetujem da odete do Pravnog fakulteta i da potražite knjigu „Parlamentarno procesno pravo“. Divna knjiga, imate da pročitate šta u stvari treba da radi dobar zakon, kako dobar zakon treba da bude u službi građana. Nije za vas koji ste kupili diplomu srednje škole. Za ove koji su završili srednju školu i stvarno završili fakultet. Za ove što su kupili diplomu ne mora da se mnogo bave tim zakonom, nije za njih. To je ipak malo teže štivo.

Dakle, ako analiziramo sve aspekte ovog zakona i sve onoga što dobar zakon treba da uradi, nemate ni jedan postulat iz „Parlamentarnog procesnog prava“ koji prati ovaj zakon. Ovaj zakon će čitavu Srbiju pretvoriti u Zlatibor. Nemam ništa protiv, odmah da se razumemo, investicija, razvoja i gradova, izgradnje, ali te investicije mora da budu planske. Te investicije moraju da budu po meri čoveka, a ne po meri urbanističkog haosa i po meri onoga što diktira urbanistički haos i onih u čijim je rukama sav novac ovoga trenutka, a to je ne urbanistička, nego prava mafija, jer ovde je Srbija postala najveća perionica novca u ovom delu Evrope.

Sav novac iz ovih ilegalnih narko-biznisa je usmeren u izgradnju. Tu se obrću strahovito velike količine novca. Ima poštenih, čestitih, investitora, ima dobrih firmi, ali nažalost narko-biznis je preuzeo primat u tržištu nekretnina u Srbiji.

PREDSEDAVAJUĆA: Na član 1. amandman su zajedno podneli narodni poslanici Radomir Lazović i prof. dr Đorđe Pavićević.

Da li neko želi reč?

Reč ima Đorđe Pavićević.

Izvolite.

ĐORĐE PAVIĆEVIĆ: Hvala.

Ovde bih predložio da se tačka 19. briše, a odnosi se na e-prostor. Ne, mi nismo protiv digitalizacije, ne radi se o tome. Razlog je sasvim drugačiji. Radi se o tome da je ovde u ovaj zakon unet ovaj pojam i on se pominje na još nekoliko mesta, a da nije završena ona javna rasprava o konceptu politike urbanističkog i prostornog planiranja.

U Republici Srbiji to je javna rasprava koja je vođena prošle godine od 28. februara do 21. marta i koja je iznenada prekinuta 17. marta, kako se ovde u obrazloženju kaže, iz tehničkih razloga.

Ono što je ovde neobično jeste u stvari da vi sada uvodite pojmove, a da u stvari niste osmislili koncept politike koje ti pojmovi treba da regulišu i u tom pogledu je ovaj pojam u ovom zakonu, u ovom trenutku suvišan dok se, kako se i u ovom obrazloženju kaže, ponovo ne pokrene javna rasprava o konceptu politike, pa dok se ne završi ta javna rasprava i dok Vlada ne usvoji ovakav koncept politike.

To je prosto naopak način, ali i opasan način da se u zakon uvode neki instituti i neke norme, jer na ovakav način se prejudicira ono što može biti ishod javne rasprave o konceptu politike, a da se odozdo polako, stihijski i postepeno započinje reforma prostornog i urbanističkog planiranja, a da to nije deo nekakve obuhvatnije politike koju bi trebalo usvojiti. Hvala.

PREDSEDAVAJUĆA: Zahvaljujem.

Na član 1. amandman su zajedno podneli narodni poslanici Danijela Nestorović i Aleksandar Jovanović.

Reč ima Danijela Nestorović.

Izvolite.

DANIJELA NESTOROVIĆ: Poštovani građani Srbije, naime, meni je žao što ovaj amandman nije uzet ozbiljno u razmatranje, kao i skoro svi amandmani koji dolaze sa ove strane, kako se kaže, sa one druge strane, jel?

Naime, ova odredba ukoliko ostane, a po svoj prilici da će ostati ovako kao što je u predloženim izmenama i dopunama zakona, štiti državu i nezakonito postupanje države na račun ogromnog broja građana i njihove imovine.

Naime, dovoljno je pogledati na portalu, recimo, „Geosrbije“ lokacije u Beogradu, pa izvesti zaključak da se radi o hiljadama i hiljadama parcela koje se vode kao vlasništvo fizičkih lica, a koje u prirodi predstavljaju javne površine, najčešće saobraćajnice, a takva imovina, iako u prirodi predstavlja javnu površinu, nikada neće u smislu ovog zakona to biti.

Naime, gde je problem? Kao prvo, ogroman broj parcela su faktički privedene planskoj namerni. Uglavnom su to saobraćajnice, zelene površine, skverovi, zaštitno zelenilo i slično. Sve ove parcele se vode na fizička lica, kao titulara prava svojine. Međutim, u prirodi predstavljaju javne površine samo iz razloga što jedinica lokalne samouprave nije postupala u skladu sa zakonom i sprovela upravni postupak eksproprijacije.

Kao drugo, određene javne površine i objekti javne namene se ne upisuju u katastar. Meni u mišljenju Vlade stoji da se upisuju kao kanali, recimo, ili deponije, što apsolutno nije tačno, pa po ovoj definiciji takvi objekti nikada neće biti privedeni urbanističkoj nameri. Na primer, proširila se deponija na susednu privatnu parcelu, nije eksproprisano, privatno lice tuži grad ili Republiku, a mi kažemo da nije to privedeno urbanističkoj nameni zato što nije upisano u katastar.

Ovakvom predloženom definicijom prednost daje formi, a ne suštini, a pretvaranje ili preterani formalizam uvek vodi u nepravično postupanje. U konkretnom slučaju nepravično postupanje bi se ogledalo u činjenici da je veliki broj privatnih parcela priveden planskoj nameni i koristi se kao javna površina, u opštoj je upotrebi. Na primer, saobraćajnice u Beogradu u naseljima: Kaluđerica, Grocka, Borča, Ovča, Novi Beograd, Surčin, Batajnica, Ugrinovci ili u Novom Sadu, naselje Klisa, Sremska Kamenica, Veternik Telep itd.

Takve parcele formalno nikada neće biti, u smislu zakona, privedene nameni, jer nedostaje aktivnost javne vlasti na rešavanju imovinsko-pravnih odnosa koji decenijama unazad nisu rešeni i upisa javne svojine u evidenciju katastra nepokretnosti. Građani neće imati mogućnost da u drugom odgovarajućeg sudskom postupku ostvare zaštitu svojih prava, ova imovina će i dalje biti u njihovom vlasništvu, razređivaće se porez na istu i praktično je ne mogu koristiti shodno svojim potrebama, odnosno faktički su lišeni te svojine. Zato mi je žao što ovaj amandman nije uzet ozbiljnije u razmatranje. Hvala.

PREDSEDAVAJUĆA: Na član 1. amandman je podneo narodni poslanik Nebojša Cakić.

Izvolite.

NEBOJŠA CAKIĆ: Dame i gospodo, moj predlog je da ono što je nezakonito, a što radite, bude i predmet zakona. O čemu se radi? Lokalne samouprave kupuju i postaju vlasnici proizvodnih pogona, a to ne bi smeli. Trenutno znam više gradova u Srbiji koji su kupovali proizvodne pogone i izdavali stranim kompanijama na ime stranih ulaganja. U Leskovcu jedna od takvih kompanija je „Džinsi“, a zarad koje je lokalna samouprava kupili fabriku koju smo mi napravili, kupila od Veroljuba Arsića i unela u njegov fond novac. Vi se predstavljate kao neko ko poznaje finansije. Dakle, od građana ponovo Leskovca kupili i predali fabrici „Džinsi“ koja je otišla.

Koliko su njihove reči vredne, to je dokaz što je govorio na prošloj sednici ministar Selaković. Govorio je da se kod „Džinsija“ radi o privremenom prekidu poslovanja. Taj privremeni prekid poslovanja očigledno nije. Već sutradan protest radnika „Džinsija“ u Leskovcu je bio. Gradonačelnik je rekao, fabrika završava, odlazi. Doduše on je otišao u Meksiko, nije vas poveo, vidim da ste tužni. Otišao u Meksiko, dok su oni podelili nekih 600 otkaza, pa su se radnici ponovo sakupili, ali ga nije bilo. Sada smo ustanovili da je ministar govorio neistinu, da je gradonačelnik govorio neistinu. Ti ljudi su ostali na ledini.

Zato vas ponovo pitam. Gde piše u kom zakonu da lokalna samouprava može da kupuje proizvodne pogone i da ih izdaje? To nema nigde u zakonu, ali vi radite sve što je protivzakonito a donosi vama profit. To donosi pojedincima. Kada kažem vama pojedincima, nema tu ovde onih koji skaču, oni su tu sitni. Zna se ko uzima profit od kog biznisa.

Kada smo već kod toga zato je nešto što je vrlo problematično, a to je da u gradu Leskovcu nije samo „Džinsi“ koji je otišao, pripremaju se i druge fabrike lagano otpuštaju radnike, a vi govorite o tome da će doći novi poslodavci. Ta ista opština sada hoće da taj isti proizvodni pogon da drugoj fabrici. Ja bih voleo da mi vi iz Vlade kažete gde gledate, šta gledate, da li slušate šta vam se priča? Vi postojite ovde zbog poslanika, gospodine Vesiću. Vas pitam. Kažite da li ćete ponovo za istu fabriku da dajete, za iste radnike ponovo subvencije? Dokle ćete više da nas uništavate?

Šta vi mislite da smo mi budale. Uzimate i dajete za iste fabrike, za iste radnike subvencije. Kome da se obraćam? Da li je on došao da odgovara na pitanja. Da čita vesti.

PREDSEDAVAJUĆA: Molim vas ne obraćajte se direktno ministru.

Ne čita vesti, prati. Molim vas ne obraćajte se direktno ni poslaniku, ni ministru. Obrazložite amandmane. Malopre ste rekli da upozorim govornika kada koristi neprijatne reči. Svesna sam da sate svi umorni. Molim vas da se koncentrišete i ne dobacujete.

Na član 1. amandman je podneo narodni poslanik Miodrag Gavrilović.

MIODRAG GAVRILOVIĆ: Mene zanima ima li neko sa vaše strane da skija? Ima li skijaša tu među vama? Nema. Niko ne skija, niko ne zna kako izgledaju skijaške staze ali ovaj član 1. daje zanimljivu interpretaciju raznih izraza. Kaže „skijaška staza“. Sada zamislite skijašku stazu da je naše tržište i da je pravni sistem. Pa kaže – skijaška staza, između ostalog je takva i takva oblast i ona je opremljena. Pazite sada, instalacijama javne rasvete i sistemima veštačkog osnežavanja. Znači, javna rasveta na stazi, ali nemamo na našem tržištu.

Što se tiče sistema veštačkog osnežavanja to je jako zanimljivo. Ja sam dodao, pošto sam skijaš već skoro 46 godina, da tu budu i zaštitne ograde, pa da budu znakovi obaveštavanja. Znate, ima raznih staza. Ima staza koje su zelene, plave, crvene, crne. Obaveštavanja gde ima nekih raskrsnica na samoj stazi, itd, da se skijaši ne zagube u planini.

To vam nije cilj da vi prihvatite ovakav jedan amandman, nego malo Kristijanija slalom i veleslalom kroz ceo naš pravni sistem, pa kad naiđe neka pravda, opa, da je zaobiđemo, pa da imamo onda neku varijantu da imamo bonus kad naiđemo na naravno enormno bogaćenje, zašto ne? Pa opet neka Kristijanija i opet neki šalom i zavoj kada dođemo do toga da treba da to bude u interesu građana. Ne, nego samo u interesu onih koji imaju objekte.

Zar ne liči malo ceo ovaj zakon na jedno spuštanje s lalama i s veleslalama niz padinu gde se ne zna kraj? Zašto radite i zašto donosite nešto što je u suprotnosti sa ozbiljnim načelima pravne države, sa ozbiljnim načelima pravičnosti, pravde? Za tim vapi naš narod, a ne za vašim Kristijanima i skijanje kroz pravni sistem da omogućavate bilo kome na bilo koji način da se obogati samo zato što je iz vaše ekipe.

PREDSEDAVAJUĆA: Zahvaljujem.

Na član 1. amandman je podneo narodni poslanik Tomislav Janković.

Vlada i Odbor za prostorno planiranje, saobraćaj i infrastrukturu i telekomunikacije prihvatili su amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije.

Konstatujem da je ovaj amandman postao sastavni deo Predloga zakona.

Reč ima narodni poslanik Tomislav Janković.

TOMISLAV JANKOVIĆ: Hvala, predsedavajuća.

Poštovana gospođo Kovač, poštovani ministre sa saradnicima, dame i gospodo narodni poslanici, poštovani građani Republike Srbije, pred nama je jedan vrlo važan zakon, sistemski zakon i on je ovih dana izazvao veliku pažnju.

Želim na početku pre svega da pohvalim ministra Vesića i njegov Kabinet i sve ljude koji su u timu predstavili zakon i način na koji je on donet, ali i način prezentacije javnosti.

Ministar je došao na javnu raspravu, danima je govorio o zakonu, u medijima je predstavljao, pozvao opoziciju da dođe i u Skupštinu i u njegov Kabinet da sve one stvari koje nisu jasne da se razjasne. Međutim, očigledno je ideja da se samo kritikuje i da kažu da zakon nije dobar.

Što se tiče mog amandmana on se odnosi na član 1. Predloga zakona u tački 75. dodaje se tekst: „Studentski kompleks jeste prostorno-funkcionalna celina koja se sastoji od jedne ili više katastarskih celina sa jednim ili više objekata u kojima se pružaju usluge stambenog smeštaja, ishrane, odmobra budžetskih i samofinansirajućih studenata za odmor, rekreaciju, kulturno-zabavne i rekreativne aktivnosti.

Ovaj predlog amandmana jeste jedan novi koncept uvođenja studentskog standarda i smeštaja. Država ulaže značajna sredstva u obrazovanje, posebno u naše mlade. To su pre svega za tu decu koja dolaze, koja ne žive u veliki centrima, kao što je Beograd, Novi Sad i ostala mesta po Srbiji. To je vrlo značajno, pre svega za njihove roditelje. Imaćemo veći broj studentskih domova, veći konfor. Studenti će imati niže troškove svog školovanja.

Svakako da je naša intencija da pomognemo mlade ljude i njihovo obrazovanje kako bi oni u što većoj meri ostali u Srbiji. Iz godine u godinu smanjuje se broj mladih ljudi koji napuštaju Srbiju. Povećava se broj onih mladih ljudi koji dolaze iz inostranstva, žele da pomognu svojoj zemlji, tako da u cilju poboljšanja studentskog standarda predlog amandmana.

PREDSEDAVAJUĆA: Zahvaljujem.

Na član 1. amandman su zajedno podneli narodni poslanici docent dr Biljana Đorđević, Robert Kozma i prof. dr Jelena Jerinić.

Reč ima narodni poslanik Robert Kozma.

ROBERT KOZMA: Hvala vam, predsedavajuća.

Odmah na početku treba da se kaže da bio ovaj predlog izmena i dopuna zakona morao da se povuče iz ove rasprave. Zakon o planiranju i izgradnji je veoma ozbiljan zakon, krovni zakon, reguliše jedan veliki sistem i trebalo bi mu pristupiti na takav način da imamo pravu javnu raspravu, da se piše novi zakon, a ne da se rade petnaeste izmene Zakona o planiranju i izgradnji od 2003. godine.

Mi smo podneli preko dvadeset i nešto amandmana, pokušali da iole popravimo ovaj Predlog izmena i dopuna zakona, iako je to gotovo nemoguće. Ovim amandmanom smo želeli da jasnije preciziramo hijerarhiju između prostornih i urbanističkih planova, tako što bi se ekspliciralo od Prostornog plana Republike Srbije pa sve do Plana detaljne regulacije, odnosno da se jasnije kaže da moraju biti usklađeni i viši i niži, ali takođe i da budu usklađeni i širi i uži prostorni urbanistički planovi. To je veoma bitno zato što je do sada dolazilo vrlo često do zloupotreba.

Kada govorimo o uređenju sistema, ne možemo da se ne osvrnemo na to da mi zapravo nemamo prostorni plan Republike Srbije, da mi nema krovni dokument. Godine 2021. se brzinski pokušalo urediti ovaj sistem, ali se na kraju od toga odustalo. Zapravo nije jasno sa čime se onda usklađuju svi ostali niži prostorni urbanistički planovi.

Takođe, ono što smo mi predložili jeste da se i prekine sa zloupotrebom prostornog plana područja posebne namene. Ono što krasi proteklih deset godina jeste da vi upotrebljavate prostor i plan područja posebne namene zajedno sa projektima koje vi proglasite od nacionalnog značaja i kada se ova dva spoje najčešće dolazi do zloupotreba finansija i resursa građana.

Podsetiću, primena prostornog plana područja posebne namene zajedno sa projektima od nacionalnog značaja počela je kada je krenulo urušavanja, između ostalog, Beograda kroz projekat „Beograd na vodi“. Tada ste deo savskog amfiteatra oteli iz Beograda, iz prostornog i urbanističkog planiranja i došlo se do toga da se kroz ovaj projekat, kako ste ga vi nazvali od nacionalnog značaja, vi ste poklonili suštinski dve milijarde evra privatnom investitoru i suštinski privatnoj firmi.

Takođe, da uzmemo i drugi jedan primer, proglasili ste nacionalni stadion koji se gradi u Surčinu isto za projekat od nacionalnog značaja. Primenili ste Prostorni plan područja posebne namene, a građani vam sve vreme poručuju da im ne treba nacionalni stadion, nego im treba kanalizacija.

Ono što smo mi predložili ovim amandmanom jeste da tamo gde postoji područje koje je već regulisano kao gradsko područje i koje je regulisano Planom generalne regulacije i Generalnim urbanističkim planom tu se ne sme isčupati teritorija kroz zloupotrebu i korišćenje Prostornog plana područja posebne namene.

Hvala vam. Koristio sam vreme ovlašćenog predstavnika.

PREDSEDAVAJUĆA: Zahvaljujem.

Na član 2. amandman su zajedno podneli narodni poslanici Miroslav Aleksić, Stefan Jovanović, Siniša Kovačević, Vladimir Gajić, Sanda Rašković Ivić, Vladeta Janković, Marina Lipovac Tanasković, Borislav Novaković, Đorđe Stanković, Slavica Radovanović, Ivana Parlić i Branislav Tomašević.

Reč ima narodna poslanica Marina Lipovac Tanasković.

MARINA LIPOVAC TANASKOVIĆ: Zahvaljujem predsedavajuća.

Kao što rekoh, Narodna stranka je podnela amandmane za brisanje svakog člana ovog zakona zato što smatramo da izmene i dopune Zakona o planiranju i izgradnji nisu u saglasnosti sa Ustavom Republike Srbije, sa međunarodnim pravom i sa Zakonom o eksproprijaciji.

Pored toga, želimo da građani Srbije znaju i sledeće – ovaj Predlog izmene i dopune zakona usvojen je na sednici Vlade Srbije i ušao u skupštinsku proceduru na nezakonit način, odnosno imajući u vidu da prethodno nije objavljen Izveštaj o sprovođenoj javnoj raspravi, što je Ministarstvo građevine bilo dužno da objavi do 7. marta. Umesto toga, objavljeno je 4. maja jedno kratko saopštenje Vlade Srbije gde su građani bili obavešteni o tome da je Vlada prihvatila ovaj zakon.

Osim toga da su građani bili uskraćeni, da im nije dat odgovor da li su njihove primedbe usvojene, zašto nisu usvojene, isto tako imamo da je sednica Vlade bila organizovana 4. maja, a podsetiću to je bio dan kada je ministar unutrašnjih poslova jurio za jednim ubicom u Mladenovcu. To je zaista nečuveno.

Osim toga, predlog za donošenje ovog zakona poslat je u Skupštinu 8. maja, istog dana kada je i Predlog zakona o prestanku važenja Zakona o posebnim postupcima radi realizacije Projekta izgradnje i rekonstrukcije linijskih infrastruktura objavljeno da se ovaj zakon poništava, odnosno ušao je u proceduru da se poništi.

Iz tog razloga mnoge odredbe ovog zakona koji se poništava ušle su u ovaj zakon o dopunama, o izmenama i dopunama Zakona o planiranju i izgradnji.

I sama činjenica da ovom velikom, važnom, izuzetno važnom zakonu i raspravljamo po pitanju amandmana u ove kasne sate govori o tome da su u pitanju neke mutne radnje vezane za ovaj Zakon o planiranju i izgradnji. Hvala.

PREDSEDAVAJUĆA: Po amandmanu, pretpostavljam, Dragan Nikolić.

Izvolite.

DRAGAN NIKOLIĆ: Gospođo predsedavajuća, koristiću ja vreme ovlašćenog predstavnika.

Prilikom rasprave u načelu ja sam izneo sve stavove Srpske stranke Zavetnici, da je ovaj Predlog izmena i dopuna Zakona o planiranju i izgradnji neustavan, da su se o tome izjasnile sudije Ustavnog suda, takođe i da je Savet za borbu protiv korupcije Vlade Republike Srbije bio protiv ovog predloga. Dakle, Savet koji se bori protiv korupcije je ukazao Vladi da ovakav predlog ne sme da da zato što postoji opasnost i mogućnost za korupciju.

To je više nego očigledno javnosti u Srbiji. Svima je jasno, osim resornom ministru koji forsira donošenje ovih izmena zakona.

Međutim, postoji jedan aspekt o kome nismo pričali, a to je ono čime se, da tako kažem, branio ministar, a to je da je samo 30 miliona evra naplaćeno za konverziju zemljišta u prethodnom periodu i da su to učinili subjekti ili vrlo mali broj subjekata u Srbiji.

Dakle, ukoliko budemo usvojili ove izmene i dopune zakona dovešćemo u neravnopravan položaj one koji su pošteno, poštujući pravni sistem ove države, poštujući važeće propise, uplatili 30 miliona evra da bi iz prava korišćenja dobili pravo svojine. Na taj način je napravljena jedna diskriminacija u Srbiji i postoji mogućnost, a ja verujem da će se to i desiti pošto ćete vi usvojiti ove izmene zakona, da će ovi ljudi steći pravo da podnesu tužbu zbog diskriminacije zato što su platili 30 miliona evra, zato što su me pojedinci zvali i rekli – ispali smo magarci, još samo treba uši da nam porastu, jer smo platili ono što sada neće platiti niko drugi.

Zato ćemo kao poslanička grupa u danu za glasanje glasati protiv ovog zakona, što bi rekli sa dve ruke, a u toku je i potpisivanje peticije, odnosno zahteva za ispitivanje ustavnosti ovog zakona. Znači, već se spremamo da to uradimo i budite sigurni da će Ustavni sud doneti odluku da se radi o zakonu koji je suprotan Ustavu i javnom interesu Srbije.

Hvala vam.

PREDSEDAVAJUĆA: Samo da proverimo, gospodine Nešiću, želite po ovom ili po sledećem amandmanu, koji je vaš?

Drugi. Dobro.

Na član 2. amandman su zajedno podneli narodni poslanici Nikola Nešić i dr Đorđe Miketić.

Izvolite.

NIKOLA NEŠIĆ: Hvala, predsedavajuća.

Zakon o planiranju i izgradnji je još jedan od zakona bez urađene analize, još jedan od zakona gde smo ostali bez puno odgovora, a bilo je puno, puno pokušaja, ali nažalost ni ovde ministar Vesić nije bio dovoljno spreman.

Na predlog Saveza za pristupačnost Srbije predali smo amandman koji se tiče unapređenja pristupačnosti za osobe sa invaliditetom objektima za javnu upotrebu. Građani i građanke sa invaliditetom nam se žale kako ne mogu da uđu gotovo ni u jednu javnu ustanovu, a da ne naiđu na neku barijeru. Čak ni u bolnicima nema pristupačnih toaleta za osobe sa invalidskim kolicima, te ne mogu da se istuširaju do sedam dana. Banje su nepristupačne. Novi klinički centar u okviru Urološke ambulante nema toalet za osobe u kolicima. Pa to je zaista nečuveno.

Kršite njihova osnova ljudska prava. Osobe sa invaliditetom ne mogu da koriste ni gradski prevoz adekvatno jer su rampe u njima mehaničke, pa vozači moraju da izlaze da ih raspakuju, a sa druge strane ni stajališta nisu iznivelisana, tako da ljudi u kolicima sa nekim pomagalima i roditelji sa decom u kolicima mogu da izađu svuda u svetu, ali ne i u Srbiji.

Pored toga, izvode se infrastrukturni radovi, rekonstruišu se ulice kao što je ulica kod Hotela „Tamiš“ na primer u Pančevu, gospodine Vesiću, a ivičnjaci nisu oboreni, iako je to predviđeno svim standardima pristupačnosti. Ko to kontroliše?

Ljudi sa invaliditetom žive na margini društva. Država nema plan kako da sve javne ustanove postanu pristupačne osobama sa invaliditetom.

Pitanje za vas, ministre Vesiću, molim vas da mi odgovorite – da li ste uvrstili Elaborat o pristupačnosti? Da li će Elaborat postati sastavni deo i zašto, gospodine Vesiću, neće? Da, ja znam šta ćete vi koristiti kao argument u odbranu, da ste prihvatili amandman za rampe, ali moram da vas podsetim da rampa može da premosti prepreku od svega nekoliko stepenika. Na primer, ako imate 10 stepenika to ne može rampa. Tu ide ili panoramski lift ili mora podizna platforma.

Molim vas da ovaj Elaborat uvrstite u svaki i budući plan Zakona o planiranju i izgradnji. Hvala.

PREDSEDAVAJUĆA: Na član 3. amandman su zajedno podneli narodni poslanici Miroslav Aleksić, Stefan Jovanović, Siniša Kovačević, Vladimir Gajić, Sanda Rašković Ivić, Vladeta Janković, Marina Lipovac Tanasković, Borislav Novaković, Đorđe Stanković, Slavica Radovanović, Ivana Parlić i Branislav Tomašević.

Reč ima Marina Lipovac Tanasković.

MARINA LIPOVAC TANASKOVIĆ: Zahvaljujem predsedavajuća.

Narodna stranka podnela je amandmane za brisanje svakog člana ovog zakona pa tako i ovog, zato što smatramo da ova izmena i dopuna Zakona o planiranju i izgradnji nije u skladu sa Ustavom Republike Srbije, sa međunarodnim pravom i sa Zakonom o eksproprijaciji.

Isto tako, nije u skladu sa nacionalnom strategijom za razvoj Srbije. A, da, Srbija nema nacionalnu strategiju za razvoj. Ona ne postoji.

Građani Srbije treba da znate da ova Vlada nije usvojila nacionalnu strategiju za razvoj Srbije. Mi danas ne znamo kakvu Srbiju ostavljamo svojem potomstvu. Mi ne znamo kako Srbija treba da izgleda za 20, 30, za 40 godina. Ovo je krovna strategija i ona treba da bude van svake politike. Mi treba da ostavljamo našoj deci onakvu viziju grada kakva treba da bude.

Međutim, mi danas, s obzirom da nemamo nacionalnu strategiju mi ne znamo šta ostavljamo, ne znamo da li treba da se gradi, gde treba da se gradi, kako treba da se gradi. Strategije ne smeju da imaju tu komponentu privatnog interesa, već upravo suprotno. Iz tog razloga trebaju da budu ojačane stručnjacima iz ovih oblasti. To je i razlog zašto Narodna stranka smatra da treba izraditi novi zakon, gde će nosioci novog zakona upravo da budu stručnjaci, a ne da bude i da država gradi na način da ona pripada investitorima i tajkunima, kao što je u ovom zakonu to rešeno. Hvala.

PREDSEDAVAJUĆA: Zahvaljujem.

Na član 4. amandman su takođe podneli svi poslanici poslaničke grupe Narodna stranka. Pretpostavljam da reč želi Marina Lipovac Tanasković. Izvolite.

MARINA LIPOVAC TANASKOVIĆ: Zahvaljujem, predsedavajuća.

Nastaviću ovo prethodno i reći ću da politika ne treba da izradi tu strategiju, nacionalnu strategiju za razvoj Srbije, kojom ćemo se opredeliti kako Srbija treba da izgleda u narednih 10, 20, 30 godina. Smatram da to trebaju da urade stručnjaci. Ali, ovde se postavlja i veliko pitanje šta je za Naprednu stranku stručnjaci, s obzirom da oni kupuju diplome, plagiraju doktorate, i u ostalom, za sve što struka kaže oni imaju jedinstven odgovor, pa šta.

Smatram da Vlada Srbije ne sme zaista ne sme, da bude džuboks, za investitore koji od Vlade Srbije samo naručuju zakone. Narodna stranka smatra da je ovaj zakon, odnosno, izmene i dopune ovog zakona da su upravo naručili investitori, s obzirom da postoje mnoge odredbe koje su 2015. godine, bile neustavne, a sada se odjednom pojavljuju u zakonu i smatraju se da su ustavne i da su baš onakve kakve trebaju da budu za investitore.

Napomenuću i građanima Srbije kada se prethodna strategija završila, a to je bilo 2019. godine, pokušala je vladajuća stranka da ubaci jedan dokument koji je nazvan Srbija 2025, međutim to tada nije uspelo. Sva sreća.

Ovim investicionim Zakonom o planiranju i izgradnji najviše će biti pogođen Grad Beograd, a napomenuću, da Grad Beograd nema Generalni urbanistički plan. To je strateški dokument grada koji treba da bude krovni plan Grada Beograda. Međutim, Beograd ga nema i u Beogradu ne znamo kako će da se gradi, gde će da se gradi, koje opštine trebaju da se prošire, a koje ne. Iz tog razloga smatramo ovaj krovni zakon nije određen urbani razvoj jednog grada. Beograd ima samo ekipu lopova, kako je to rekao jedan moj kolega, koji svojim tajkunima poklanja zemljište, za šta je još više betona, još više stanova i još više automobila, i još više saobraćajnog kolapsa. Hvala .

PREDSEDAVAJUĆA: Na član 4. amandman su zajedno podneli narodni poslanici Marinika Tepić, Borko Stefanović, dr Danijela Grujić, Janko Veselinović, pro. Dr Vladimir Obradović, dr Anna Oreg, Željko Veselinović, Jelena Milošević, Marija Lukić, Pavle Grbović, Slaviša Ristić, Dalibor Jekić, Natan Albahari, Tatjana Pašić i Đorđo Đorđić.

Reč ima narodni poslanik Vladimir Obradović.

VLADIMIR OBRADOVIĆ: Hvala.

Govoriću po amandmanu i posle ako prođem, vreme ovlašćenog.

Dakle, mi smo podneli amandman kojim predlažemo da se sertifikat o energetskim svojstvima zgrade produži na 12 godina, umesto na 10 koliko je predloženo, jer smatramo da taj period ne bi značajno uticao na sertifikat, a smanjio bi troškove prilikom njegove obnove, odnosno, ponovnog izdavanja.

Međutim, pored ovoga, gledajući u ovom zakonu koji nosi čitav niz odredbi, prvenstveno bih se zahvalio gospodinu Vesiću, što sedi ovde evo, koliko traje ova diskusija, za razliku od njegovih kolega ministara, gde mi imamo zaduživanje od 1,3 milijarde evra, ali ministar finansija ne smatra za neophodno i potrebno i dobru praksu da sedi ovde pred poslanicima i brani sva ta zaduživanja, niti predsednica Vlade, niti bilo ko od potpredsednika.

Ministarka energetike ne smatra da je bitno da sedi ovde kada su amandmani koji se odnose na energetiku, itd, itd, da sada ne ulazim, tako da u tom smislu, zaista za gospodina Vesića, pohvala na istrajnosti.

Međutim, ovaj zakon kao što rekoh, donosi neke novine. Možemo da diskutujemo o tome da li je trebalo da bude novi zakon, ili se može ovim korekcijama sveobuhvatnim promeniti. Ono što svakako većina govornika ovde podvlači jeste da je u prethodnom periodu, decenijama unazad sveprisutna korupcija u ovom segmentu, pa je moje pitanje za ministra, i molio bih za taj odgovor, kako će to ovaj zakon da promeni.

Daću nekoliko konkretnih primera. Dakle, mi imamo danas vesti da je bivša gradska sekretarka uhapšena na aerodromu sa 50 hiljada evra i skupocenom narukvicom. Dakle, kako neko sa službeničkom platom koji radi na poslovima planiranja i izgradnje, odnosno, konkretno je ovde slučaj urbanizma, ima platu stotinak hiljada dinara, kako se zadesi na aerodromu sa 50 hiljada evra neprijavljenih protivno zakonu?

Predsedavajuća, zamolio bih vas da obezbedite red u sali.

PREDSEDAVAJUĆA: Svakako. Moliću narodne poslanike da ne dobacuju, ja zvonim da bi čula govornika. Nastavite.

VLADIMIR OBRADOVIĆ: Hvala.

Takođe, pitao bih ministra Vesića, imamo prilike na portalu javnih nabavki da vidimo da je Grad Beograd raspisao i ugovara javnu nabavku u vrednosti od milijardu i 300 miliona dinara za izgradnju nekakvih montažnih privremenih objekata za smeštaj beogradskih ličnih asistenata. Dakle, pored toga što Zakonom o komunalnoj miliciji beogradski lični asistenti nisu prepoznati kao takvi pa se ne zna na šta se ovo tačno odnosi, ali pretpostavljamo da su to oni famozno brendirani Beli, dakle, kako će se to u ovom Zakonu o planiranju i izgradnji prepoznati ili rešiti?

Pošto Zakon o planiranju i izgradnji ima tačku 12. …

Zaista ne mogu da se nadvikujem.

PREDSEDAVAJUĆA: Molim narodne poslanike da obezbedimo govorniku da govori. Izvolite.

VLADIMIR OBRADOVIĆ: Dakle, Zakon o planiranju i izgradnji ima tačku 12. koja se odnosi na privremene građevinske dozvole i ona tačno definiše šta je tu obuhvaćeno. Pročitaću – asfaltne baze, privremene naplatne stanice, separacija agregata fabrike betona, samostojeće antimeterološke itd. neki stubovi i stubovi za druge namene. Dakle, nigde se ne predviđaju objekti za smeštaj beogradskih ličnih asistenata, pa me zanima da li je to kršenje zakona i ako jeste kako će ono biti sprečeno? Ovde govorimo o milijardu i 300 miliona dinara građana Beograda.

Takođe, vrlo je problematično zato što je data vrlo specifična tehnička dokumentacija, opis kako to izgleda i to su da se izjasnim jednostavnim jezikom, montažni kontejneri. Tako su i opisani. Kako onda dolazimo do toga da za 104 kontejnera je ovolika cifra, odnosno da jedan kontejner košta preko 100.000 evra, ako mu je tržišna cena negde između sedam i deset hiljada.

Sve ovo ukazuje na ogromnu potencijalnu korupciju u sektoru koji se tiče planiranja i izgradnje, pa u skladu sa tim molim ministra za odgovor na ova pitanja, jer mislim da ovo interesuje kako nas narodne poslanike, tako i sve građane Republike Srbije od čijeg se novca ovo finansira. Hvala.

PREDSEDAVAJUĆA: Zahvaljujem.

Na član 5. amandmane u istovetnom tekstu podneli su svi poslanici poslaničke grupe Narodna stranka i zajedno svi poslanici poslaničke grupe Srpski pokret Dveri-Patriotski blok, sa ispravkom.

Reč ima narodni poslanik Marina Lipovac Tanasković.

MARINA LIPOVAC TANASKOVIĆ: Zahvaljujem predsedavajuća.

Narodna stranka je podnela amandmane na sve članove ovog zakona da se brišu, te tako i za ovaj član. Ja sam prethodno govorila i rekla sam da ovaj Zakon o planiranju i izgradnji nije u skladu sa Ustavom Republike Srbije, sa međunarodnim pravom i sa Zakonom o eksproprijaciji. Isto tako nije u skladu zato što ne postoji nacionalna strategija za razvoj Srbije, ne postoji generalni urbanistički plan Grada Beograda.

Sada bi dodala i nešto što su moji kolege iz opozicije već pitale, a ja ću ovim putem samo da ponovim. Ponoviću, u stvari pitaću, šta je sa nacionalnom stambenom strategijom 2022-2032. godina? Ona je pokušana, odnosno pokušali ste da je donesete pre dve godine i to u periodu od 20. decembra do 10. januara. Ona je tada povučena iz procedure, pa je pitanje u stvari da li je imamo, kako ćemo se prema njoj postaviti?

Vrlo je interesantno ovde s obzirom da sam spomenula ove datume, vrlo je interesantan taj patent da važne zakone donosimo za vreme praznika, letnjeg raspusta, evo tako i ovaj zakon, već sam prethodno rekla da je usvojen na Vladi Srbije 4. maja, kada je cela Srbija bila usredsređena na pažnju javnosti, bila usredsređena na tragične događaje u zemlji.

Pa, sada kada već znamo da nemamo nacionalnu strategiju za razvoj Srbije, da nemamo urbanistički plan Beograda, da nemamo nacionalnu strategiju, stambenu strategiju 2022-2032, postavlja se pitanje – na osnovu čega i zašto donosimo ovaj zakon ovako brzo, ovako u kasnim večernjim časovima i da li je vama uopšte jasno ko je sve procedure se krše kada se usvaja ovakav zakon? Hvala.

PREDSEDAVAJUĆA: Zahvaljujem.

Narodna poslanica Tamara Milenković Kerković.

TAMARA MILENKOVIĆ KERKOVIĆ: Poštovani ministre Vesiću, da li ste vi svesni da ste postali poslednjih godina, pa i decenija sinonim za urbicid, za uništavanje gradova, za betoniranje gradskih trgova, za uništavanje zelenila u gradovima i za uništavanje života ljudi?

Ovaj zakon je otelotvorenje tog stereotipa, ali ne samo zbog toga što je neustavan, odnosno što su mnogi njegovi članovi protivni Ustavu i to pre svega članovima 16, 20, 21 i 58. Ustava, već i zbog toga što je ovaj zakon novi rezervoar korupcije koje je i do sada postalo nepodnošljivo.

Da li znate da u ovoj zemlji, ovo je jedina zemlja gde se ne ispituje poreklo kapitala investitorima, a gde se stanovi kupuju za keš? Da li znate šta je osnovni način i modus operandi ove kriminalne, kriminala sa umišljajem, otimanja javnih površina i pretvaranja u građevinsko zemljište? To je ono što tražimo ovim amandmanom, a to je da strateška procena o uticaju na životnu sredinu postane obavezni deo planskog dokumenta.

Očekivala sam da će to ovim zakonom biti uneto i da će donošenje odluke o ne vršenju strateške procene uticaja na životnu sredinu postati zabranjeno. Mi upravo to tražimo. Ja tražim da krivično delo bude donošenje ovakve odluke, zbog toga što je ona uticala da i na Zlatiboru koji se pominje i u nacionalnim parkovima i u gradu Nišu i u svim gradovima Srbije, na osnovu takve odluke se donose građevinske dozvole za investitore koji su potkupili lokalnu vlast da ovakve odluke donese.

U Nišu je pre dve godine, pred Generalni urbanistički plan koji je donet krajem 2021. godine, dve godine pre toga doneta je Odluka o nepristupanju izradi elaborata o strateškom uticaju na životnu sredinu. Oni nisu znali, odnosno Odeljenje za zaštitu životne sredine nije mogla da zna koliki će obuhvat biti, a obuhvat je ogroman i tim Generalnim urbanističkim planom je javna površina poklonjena „Tesla parku“ koji treba da betonira brdo iznad Niša, a koje već sada kada padne bilo koji pljusak izgleda ovako. Hvala.

PREDSEDAVAJUĆA: Na član 6. amandmane u istovetnom tekstu, podneli su svi poslanici poslaničke grupe Narodna stranka i grupa poslanika poslaničke grupe DS.

Reč ima narodna poslanica Marina Lipovac Tansković.

MARINA LIPOVAC TANASKOVIĆ: Zahvaljujem, predsedavajuća.

Narodna stranka, podnela je amandmane za brisanje svih članova ovog zakona, jer smatramo da je on u suprotnosti sa Ustavom, međunarodnim pravom, Zakonom o eksproprijaciji.

Kao što je moja koleginica Ivana Parlić govorila u plenumu, postoji mnogo načina kako možemo da uništimo svoju zemlju i to bez ičije agresije. Jedan od tih načina je upravo donošenjem sistemskog zakona a po meri krupnog kapitala, po meri multinacionalnih kompanija, po meri tajkuna. To je upravo ovaj zakon koji je protiv porodice, protiv svih građana Srbije, protiv dece, protiv svih generacija koje nam dolaze, nažalost. Hvala vam.

PREDSEDAVAJUĆA: Reč ima narodni poslanik, Nenad Mitrović.

NENAD MITROVIĆ: Zahvaljujem, predsedavajuća.

Zakon o planiranju i izgradnji je jedan od najvažnijih zakona koje donosi ova Skupština i taj zakon bitno određuje budućnost, odnosno sudbinu ove zemlje. Mi o ovom zakonu razgovaramo sada 24. jula u 21,00 čas po hitnom postupku. Imali smo celo proleće da pričamo ozbiljno o tom zakonu, ali smo ga toliko zbrzali i vi ste ga predstavili po sistemu andara-mandara.

Ovde kroz ovaj zakon dovešćemo do toga da svetske i belosvetske multinacionalne kompanije uđu u ovu zemlju bez para, a mi ćemo zbog ovog zakona vrlo brzo postati kao Aboridžini u Australiji. I Rio Tinto i Dandi, i Al Dahra će pokušati, odnosno preko ovog zakona ostvariti konverziju besplatno i stvoriće ogroman kapital na račun ove napaćene države Srbije.

Svestan sam da svojevremeno Las Vegas da su stvorili ne nastavnici muzičkog, pesnici, nastavnici istorije, nego tzv. kontraverzni biznismeni, ali Amerika je znala da naplati ekstra profit, da naplati porez i da od Las Vegasa napravi prelep grad. Vi ovde hoćete da tzv. kontraverzni tajkuni sa sumnjivim kapitalom legalizuju svoj profit i od ove države naprave ono što su nekada pokušali od Las Vegasa, a to je mafijaški grad. Hvala vam.

PREDSEDAVAJUĆA: Na član 6. amandman su podneli svi poslanici poslaničke grupe Srpski pokret Dveri – Patriotski blok.

Reč ima narodna poslanica, Tamara Milenković Kerković.

TAMARA MILENKOVIĆ KERKOVIĆ: Zahvaljujem.

Ovaj zakon ne samo da je neustavan, već je njegov „racio legis“, odnosno smisao njegovog donošenja da siromašni građani Srbije postanu još siromašniji, da im se otme i ono malo što imaju, a da novoobogaćena elita u poslednjih 20, a pa i 30 godina, koji su najpre putem privatizacije postajali vlasnici propalih fabrika u stečaju i svim ostalim, već sad ovim zakonom treba da im se zemljište koje nisu dobili tim ugovorima pokloni. Nisam pogrešila, zemljišta nisu ugovorima o prodaji društvenog kapitala prodavana, već se ona sada poklanjaju bez pravnog osnova.

Dakle, ovaj zakon je kriminalan, on se protivi osnovnim principima pravnim, da niko ne može da prenese više nego što sam ima. Ovaj zakon je nešto što će svakako biti stavljeno van snage čim ova vlast bude otišla u prošlost, ali za ovo će morati da se odgovara, jer ovoliko kršenje pravnih normi, ovoliko kršenje normi i ustavnog prava, dakle, temeljnog akta jedne države je zaista nedopustivo i ovo prevazilazi sve što smo čuli do sada.

Ne samo to, ovim zakonom se menja više od trećine normi prethodnog zakona, a koji je 16 verzija Zakona o planiranju i izgradnji 2009. godine. Dakle, svi mehanizmi korupcije koji i sada postoje, koji se i te kako koriste, a ministre Vesiću, obavestiću vas, malo pre sam možda preterala, jer vas je u uništavanju gradova nasledila gospođa gradonačelnica Dragana Sotirovski, gradonačelnica Niša koja je „Delta parku“ i Miškoviću poklonila javnu površinu sa sve 15 kedrova starih 30 godina koje su posekli, a sada poklanja kompaniji „Karić“ javnu površinu koja je takva već 30 godina, oteta sada od stare ciglane, na osnovu ugovora koji zemljište i ne pominje.

Dakle, tolike su zloupotrebe i vi to znate, vi ste potpisali odgovor na poslaničko pitanje koje sam postavila i hvala vam na tome. Očekujem da se ovo razreši. Hvala vam.

PREDSEDAVAJUĆA: Na član 7. amandman su zajedno podneli svi poslanici poslaničke grupe Narodna stranka.

Reč ima narodna poslanica Ivana Parlić.

Izvolite.

IVANA PARLIĆ: Poštovani građani Srbije, danas je na redu jedan nenarodni zakon koji se usvaja u Narodnoj skupštini i, za razliku od kolega koji se iz čiste ljubaznosti se zahvaljivao gospodinu Vesiću, ja to neću uraditi, niti mislim da ima razloga da mu se zahvaljujemo niti mi, niti građani Srbije. Za to će mu se zahvaliti multinacionalne kompanije i svi tajkuni Srbije. Zbog njih donosi ovaj zakon. Ja sam sigurana da oni imaju način da mu se zahvale, i njemu i svim lobistima iz Vlade Republike Srbije. Tako se zahvaljuju, sigurna sam, i gospođi Đedović. Tako će se zahvaliti i Vesiću i Ani Brnabić. To su načini zahvaljivanja koje bi trebalo da ispita tužilaštvo i ja sam sigurna da će rezultirati i u tužilaštvu.

Smeje se gospodin Vesić. Smejao se i prošli put. Ja sam sigurna da se on, kao čovek koji vešto manipuliše javnim mnjenjem, smeje kada narodni poslanik govori istinu.

Gospodin Vesić danas brani zakon koji je jedan pečat, jedan krajnji domet, krajnji deo jedne pljačkaše privatizacije, kako su je i vaši poslanici zvali. Gospodin Vesić, kao i gospodin Mali, bio je deo te privatizacije, doduše, kroz različite vlasti. On je uvek bio to što se u narodu zove sluga svih gospodara, a pre svega krupnog kapitala, a ja ću o tome detaljno govoriti u nastavku, jer ovaj zakon sadrži veoma opasne odredbe.

Gospodin Vesić je vrlo vešto izmanipulisao i ja sam rekla i prošli put da on to vrlo vešto radi. Javnost Srbije dosta govori o sramnoj konverziji. Dakle, gospodin Vesić je odlučio da javnu svojinu, kao da je njegova, kao da pripada njemu, pokloni tajkunima i to predstavlja kao jednu sjajnu ideju.

Ja molim i te predstavnike krupnog kapitala da ne reaguju na ovo, jer to će svakako biti predmet oduzimanja. Ovo je nenarodni zakon. Ovo je neustavni zakon. Pokrenuta je procedura za ocenu njegove ustavnosti. To što nastane korupcijom ne može proizvoditi pravna dejstva, bez obzira šta gospodin Vesić priča. Znači, nema nikakvog uticaja šta on priča. On je govorio o konverziji, međutim konverzija sama, iako je vrlo jasno kolika je šteta budžetu, nije najopasnija stavka u ovom zakonu.

Gospodin Vesić zna, a nije nam odgovorio o tome ni na javnom slušanju, da ovim zakonom on ukida javnost, ukida javni interes. U postupku izdavanja građevinske dozvole, zamislite, stranka je samo investitor.

Znači, dragi građani Srbije, ako vam neko potkopa temelj kuće ili ispred vaše kuće napravi rudnik ili fabriku ili hidroelektranu vi ne možete da se žalite. Vi više niste stanka u postupku. Ovo je jednostranački postupak.

Znači, kada budete otišli u ministarstvo, u opštinu, kod gospodina Vesića, recimo, on će vam reći - žao mi je, sve je po zakonu, vi niste stranka u postupku. Dakle, gospodin Vesić je ukinuo javnost u postupku. To je protiv Ustava i to je protiv međunarodnih konvencija.

Gospodine Vesiću, vi ćete za ovo biti sankcionisani, bez obzira koliko vas dobro tajkuni za to nagrađuju.

O ostalim elementima ću pričati u nastavku ovog zakona.

PREDSEDAVAJUĆA: Po amandmanu, od vremena ovlašćenog predstavnika, Nebojša Zelenović.

Izvolite.

NEBOJŠA ZELENOVIĆ: Hvala.

Očekivao sam da će se ministar Vesić javiti i dati odgovore ljudima na neka od ovih pitanja. Bilo je puno pitanja zaista, ali vidim da on ćuti i sada ne znam da li je to neka odbrana ćutanjem ili šta god, ali nismo čuli puno u toku današnje rasprave, a puno ima stvari o kojima treba da se razgovara i treba da se razgovara ozbiljno.

Prva stvar koju bih želeo da pitam je koliko treba da bude velika pljačka da bi se nazvala pljačkom veka? Koliko treba da otmete novca od građana Srbije da bi se to nazvalo onako baš, baš velikom pljačkom, par stotina hiljada evra ili par miliona evra? Šta ako vam kažem da ovde se radi o desetinama milijardi evra?

Dakle, apsurdna je stvar u koju su dovedeni građani Srbije danas, da neko ko se zalagao pre samo deset ili jedanaest godina, izgradio svoju političku poziciju na 24 sporne privatizacije, sada defakto završava te 24 sporne privatizacije. Šta mislite o tome?

Dakle, neko ko je izgradio svoju poziciju, kritikujući tajkune, bogaćenje preko svake mere, zloupotrebe u privatizacijama fabrika, otpuštanje građana, sada tim istim tajkunima završava onaj posao koji niko drugi se ranije nije drznuo da završi. Daje im građevinsko zemljište bez naknade.

Još jednom ću reći, svi ljudi koji su privatizovali fabrike su znali tada šta kupuju. Znali su da kupuju firme i fabrike bez građevinskog zemljišta i sada im ministar Vesić daje praktično to u ruke, besplatno.

Da ovo ne bude da je samo moja tvrdnja i da sam ja neko ko sada eto kritikuje bez osnova, ovo je jedna tabela koju je izgradilo isto ovo ministarstvo građevine samo kada u njemu nije bio ovaj ministar, nego je bila ministarka Zorana Mihajlović, ali je gospođa Damjanović radila isti posao, gospođa koja sedi ministra Vesića. Radila je isti posao tada, samo je bio drugi ministar, odnosno ministarka Mihajlović.

Sada tu ima jedna tabela koja kaže - površine u hektarima tog zemljišta. Inače ministar Vesić vešto krije koliko tih hektara ima, nego kaže - ima pet i po hiljada nekih parcela spornih, ali neće da kaže da ima 5.142 hektara zemljišta koji se daje i sada u tim zemljištima ova prva grupa, koja je meni najinteresantnija, to zemljište ima 1.224 hektara, ne ara, ne kvadratnih metara, prve kategorije. To je zemljište na ekskluzivnim lokacijama u velikim gradovima, prvenstveno u Beogradu, koje se nalazi uz Savu, uz Dunav.

Koliko košta hektar građevinskog zemljišta uz Savu i Dunav sada vas pitam? Znam da po Beogradu košta 15 do 20 hiljada evra ar. To znači da bi trebalo da košta jedno par stotina hiljada evra ili možda miliona hektar, zavisi gde.

Sada čujemo ovde od ministra da je to zapravo jedna zanemarljiva suma od koje se treba oprostiti, jer prosto vreme nije dalo odgovor na probleme. Hajde da pređemo dalje. Kaže - hajde da izađemo iz komunizma i socijalizma u kapitalizam. Da nije možda malo skup taj prelaz, gospodine Vesiću, pa ste se setili da nas spojite sa kapitalizmom tako što ćete da nas oštetite za jedno deset milijardi evra?

Dakle, procena ovog zemljišta, npr. ove prve grupe, od 1.224 hektara je tada bilo 779 miliona evra, 2015. godine, a podsetiću vas kako su otišle cene nekretnina, naročito građevinskog zemljišta.

Neka pođe svako od vas, uvažene kolege, iz svog grada. Koliko košta građevinskog zemljište danas, 2023. godine, a koliko je koštalo pre sedam, osam ili devet godina? Pa, svi znate da je otišlo dva, tri ili četiri puta gore. Pa, koliko onda ovih 800 miliona evra sada košta? Pa, bar tri milijarde. I šta ćemo sada, gospodo, da radimo s time? Šta da radimo s tim?

Sada vas pitam da li biste se vi odrekli tri milijarde? Govorim samo o prvoj kategoriji. Ne govorim o drugoj, trećoj i četvrtoj. Da li biste se odrekli? Vi ćete za to glasati za neki dan i sada, kada stisnete onaj taster i glasate, da znate da glasate za jedinog ministra koji se drznuo da ovako, na izvolite, da svima onima koji su izgradili svoju političku poziciju besplatno građevinsko zemljište najviše vrednosti u milijardama evra. Da li ćete glasati za to, gospodo? Hajde, kažite, da vas čujem? Što ćutite svi? Hoćete li glasati za to? Kažite - glasaćemo za to zato što je vama to zgodno, da neko završi posao koji niko pre nije mogao da završi.

Dakle, ukupna vrednost tog zemljišta pre devet godina, kada je urađena ova analiza, je bila 1.429.000.000 evra. Toliko košta ovaj minuli rad uvaženog ministra Vesića, koji će sada vas, gospodo građani Srbije, da reši jednog velikog problema, a to su desetine milijardi evra.

Što da se mučite i patite sa tim, najbolje da se to da u ruke ovim ljudima koji se razumeju u biznis, pa će onda oni da naprave veliki zamah u građevinskoj industriji, kao da do sad to nisu mogli da urade, odnosno mogli su da urade, gospodo, u svakom trenutku, samo da plate ono što nije njihovo, da kupe ono što nisu kupili, da plate građanima Srbije onoliko koliko nešto vredi fer, kako inače vredi na tržištu.

Nemojte da se pravite da se to ne dešava, kada vidite svi da se dešava. Dešava se pred vašim očima i dešava se, kao što reče jedna od mojih koleginica ovde, u sred letnje sezone, kad su ljudi na odmorima i kad ne znaju o čemu se radi. Takav je trenutak odabran za ovu manipulaciju i veliku pljačku.

Sada bih nešto govorio malo i o ovom kontekstu koji je dosta problematičan, govorio sam o njemu, ali vidim da sam prošli put kad sam to pomenuo izazvao salve uvreda na moj račun i na račun mojih kolega od strane ministra Vesića, pa da malo produbim tu temu.

Jako mi je interesantan taj kontekst znate u kome vi 5. maja na sednici Vlade dođete i počnete da pričate o Zakonu o planiranju i izgradnji. Dva dana pre toga su nastradala deca u školi u „Ribnikaru“. Dan pre sednice se desio onaj masakr u okolini Mladenovca.

Sad mene interesuje, ja sam to počeo da pričam, pa nije bilo prilike, ali evo, sad me interesuje, možda ćete mi odgovoriti. Kako izgleda ta sednica Vlade? Dođete vi sad ujutru, nastradalo je 18 ljudi, od toga dece, koliko, 10, i šta sad vi pričate tamo? Šta vi tačno kažete kad sednete na sednicu i pričate o Zakonu o planiranju i izgradnji? Sad mene interesuje, jel vas pozove Vučić i kaže – slušaj, Gorane, sad guraj ovo, sad je prilika da se izgura ovaj zakon o konverziji, ovo je najbolji trenutak da to završimo? Jel tako to izgleda? Evo, živ nisam da čujem da li je tako bilo. Ili kaže Ani Brnabić – Ana, sad pomozi Goranu da se istera ovo, sad je trenutak, sad ili nikad.

Ljudi, bre, ej bre, šta je sa vama? I onda to što ste se dogovorili, taj zločinački plan izvodite. Ja ne znam šta vi ostali ministri tamo koji sede, jel vi pijete kafu, jel slušate šta oni govore? Jel vas interesuje nešto o žrtvama? Jel vas interesuje nešto o tragediji ili dižete ruku i kao ajmo sad ide zakon jedan, drugi, treći, 25? Ne, ne, mene interesuje, bre, kako vi funkcionišete da bi mogao da razumem? Ja sve vreme pokušavam da razumem, ali mi ne uspeva. Ne uspeva mi.

Kako izgleda ta sednica Vlade i vi ste sad to završili? I, šta sad, Vesiću, vi zovete Vučića, kažete – ej, vidi, završio sam, progurao sam, prošao je Zakon o konverziji i sad će svi biti namireni i mi ćemo biti srećni i pobedićemo na sledećim izborima. Jel tako izgleda ta sednica?

Ja to ne mogu da shvatim kao čovek, verujem niko u ovoj sali koji ima imalo ljudskog dostojanstva može da se pomiri sa tim da ste vi na taj način izgurali jedan ovakav besraman zakon u trenutku koji je najgori za sve građane u Srbiji, u trenutku kad svi pate, plaču, jauču, kukaju, raspadaju se životi, ej, vi uz kaficu na Vladi gurate zakon, ovaj zakon.

Da li je možda bila priča o tome, sad je taj trenutak, jer sad u ovakvom trenutku jedino može ovo da se progura, ne može drugačije, jedino može da se izglasa na nekoj sednici u sred leta kad nema nigde nikoga? Jel tako funkcionišu vaši umovi? Mene to interesuje, jer to je fenomen jednog, pokušavam da nađem pristojne reči, zaista, pristojne reči da se objasni jedan ovakav čin.

Onda kad vas ja pitam gde će vam duša, vi svi kao - au, kako je moguće da nas tako nešto pitate? Evo, sad vas ponovo pitam gde će vam duša? Gde će vam duša? Kako ćete vi sutra da izađete na ulicu i da kažete tamo mi smo nešto radili dok su svi plakali, mi smo završavali poslove, dok su svi jaukali, mi smo oslobodili građane 10 milijardi evra. Kako ćete vi to da odbranite? Jeste li vi ljudi svesni? To je neodbranjivo.

Vi treba svi da odete svojim kućama, svojim suprugama, rođacima, očevima, majkama, da objasnite u čemu učestvujete, u kakvom poduhvatu učestvujete, u šta vas je ova vlast stavila, u šta vas je predsednik stavio, predsednik stranke, ministar, da branite takva zlodela, u najgorim trenucima koji pogađaju našu zemlju, naše društvo. Ej bre, kako ćete? Pitam vas kako ćete? I kao sve je u redu.

Idemo dalje. Da vam kažem nešto, bilo je svakojakih pokušaja i krađa i otimačina i zloupotreba. Svašta je ovaj narod preturio preko leđa. Ali, ovo što ste vi uradili i način na koji ste to uradili, ostaće nezapamćen i ubeležen u svim analima beščašća u bilo kojoj ajde da je nazovemo parlamentarnoj demokratiji, a naročito u Srbiji.

Ovo se nikad na ovaj način u Srbiji nije desilo. Sramota.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Evo, imali smo priliku da čujemo i građani su imali priliku konačno da čuju kako izgleda razmišljanje onih koji su tragediju koja je pogodila Srbiju pokušali da iskoriste da dođu na vlast.

Pošto svako polazi od svoje psihologije i to je jednostavno tako i to ne može da se promeni, šta god čovek radio, mi smo konačno čuli način razmišljanja onih koji će biti upisani u istoriju beščašća kao jedini koji su ikada u ovoj zemlji pokušali onakve tragedije da iskoriste da dođu na vlast.

Sada, pazite ovog zabrinutog čoveka koji kaže – koliko je bilo, desetoro dece, kako beše, desetoro, nije važno. Jel tako rekao? I vi nekome da pričate o sramoti, sramoto, bre, jedna. A onda vam objašnjava kako je tekao tok misli tih ljudi. Evo ga, to je ta tragedija, konačno se desilo, idemo na ulicu i tražimo vlast.

(Nebojša Cakić: I ukrademo 10 milijardi.)

Ne verujem da ćete vi da ukradete više bilo šta. Šta ste krali, krali ste.

Mi ne krademo, jer da krademo, narod bi nas kažnjavao kao što vas kažnjava. Narod dobro zna ko šta radi. I to što vi lažete i lažete i lažete i lažete, ne znači da narod to misli. To mislite vi.

(Narodni poslanik Nebojša Cakić dobacuje iz klupe.)

I to nemoj da mi dobacuješ ti, ti koji si sve sporove u životu izgubio. Ni kod rođene žene nisi mogao na sudu da pobediš. Žena sudija, a ti zastupaš firmu i izgubiš spor. Pa, jel ima negde gde možeš da pobediš? Najnesposobniji advokat, odnosno pravnik u istoriji Leskovca.

Ne dobacuj. Ne deri se.

PREDSEDAVAJUĆA: Vreme.

Molim vas da se smirite svi.

(Narodni poslanik Nebojša Cakić dobacuje iz klupe.)

Molim vas, narodni poslanici…

MILENKO JOVANOV: I da sam radio, ne bih radio kao ti.

PREDSEDAVAJUĆA: Milenko, vreme za repliku je iskorišćeno.

MILENKO JOVANOV: Iskoristiću vreme ovlašćenog predstavnika poslaničke grupe.

PREDSEDAVAJUĆA: Samo se malo smirite. Svesna sam toga da je kasno.

Izvolite.

MILENKO JOVANOV: Prvo, ovako. To licemerje, gospođo Kovač, koje pokazujete, možete negde drugo da probate. Okej?

Sad vi mene slušajte dobro. Dok se vi smeškate, Zečević se dere – majmunčino i majmune.

PREDSEDAVAJUĆA: Molim sve narodne poslanike da ćute. Milenko Jovanov trenutno govori. Bilo koja strana ako se ubaci dok neko govori, isključiću mikrofon.

Dakle, reč ima Milenko Jovanov. Svi koji žele reč, neka pritisnu taster. Nemojte da vičete, ne čujem. Zahvaljujem.

MILENKO JOVANOV: Predsedavajuća, samo da obratite pažnju na to šta se dešava u sali.

Pre pet minuta onaj što sisa srednji prst mi je vikao da sam majmun i majmunčina. Sada dok ja govorim, Cakić urla.

PREDSEDAVAJUĆA: Ovog momenta niko ne govori osim vas.

MILENKO JOVANOV: Molim vas da obratite pažnju na to.

PREDSEDAVAJUĆA: Ja obraćam.

Nastavite.

MILENKO JOVANOV: Ali, molim vas da reagujete.

Prema tome, rešili da iskoriste smrt dece da dođu na vlast i sada smo konačno čuli kako je izgledao taj tok misli. Ajmo na ulicu, ajmo da zaljuljamo, ovo ne mogu da izdrže, njih ćemo da optužimo jer su oni valjda lično krivi svi i onda dođe rasprava i onda vidimo da nema ni jednog argumenta za to što pričaju, ali nema veze. Hvala vam što ste nam to konačno predstavili.

Sada da vidimo, što kaže naziv onog filma „Vidi ko mi kaže“, ko nama drži predavanje o svemu ovome. Čovek koji je ojadio Šabac, opljačkao sve što je moglo da se opljačka i sada, naravno, opet polazeći od sopstvene psihologije vidi lopove svuda oko sebe, jer pošten čovek vidi poštene ljude, a lopuža vidi lopuže. On nama objašnjava šta bi on radio da je na mestu Gorana Vesića. On nama objašnjava kako bi on sada posle ovog donošenja zakona išao pa reketirao. Šta bi on u stvari radio, to je cela priča.

Dakle, posilni Dušana Petrovića, čuvenog dupe, čoveka koji je poznat bio i u onom žutom režimu, lopovskom režimu, kao najveći lopov među njima, a to je bila ozbiljna konkurencija lopovska, dakle, on koji je nosio burek i tašnu kada je trebalo, sada je ono, što kaže Toma Nikolić, poraslo dete, osamostalilo se, e sada bi on malo. Nema ova zemlja više ni vremena, ni resursa da vas istrpi. Ni vašu politiku, ni vaše ideje, ni vaš lopovluk. Tako da sve to što ste zamislili možete da isprobate u vašim strankama, kao što ste i stranke sopstvene pljačkali i sve ostalo.

To da urlate ovde 15 minuta, da se derete na nas, da smo ovo, da smo ono, da nam pretite. Maločas prete da ćemo da odgovaramo zbog usvajanja zakona. Ej, bre ljudi. Ja ne znam kako ćemo da odgovaramo, po listingu, po glasanju. Šta pričate, vi ljudi? I dokle pretite? Dokle pretite?

(Tatjana Manojlović: Po zakonima ove države.)

Jel to u Nici? To su neki zakoni sa Azurne obale, jel? Jel to tamo važi? U Nici važe takvi zakoni. E, super. Dobro. Gospođa sišla sa bicikla iz Nice pa sada bi da sudi po ondašnjem zakonu. Da li znate da pravo važi na određenoj teritoriji.

Ja sam jadan, pa možda sam ja jadan, nemam para da idem na Azurnu obalu, šta da radim. Vi niste jadni, vi ste mnogo moćni, čim možete tamo da se rasipate.

Prema tome, gospodine narodni poslaniče, mi jednostavno donosimo nešto što je objašnjeno zašto donosimo. Ko nam dalje drži predavanje? Onaj ko je crkvenu zemlju iz restitucije prodavao u Šapcu, pa sa crkvom se sada svađa i sada će opet da bude nije, kada mu kažeš kako je došao do stana - nije. Mi u stvari radimo sa jednim ekstremno poštenim čovekom, za koga ceo Šabac zna da je pošten, da mrava ne bi zgazio, znači on metar od zemlje hoda da ne bi neku štetu načinio nekom insektu jadnom koji šeta ispred njega. To je tako jedno divno stvorenje.

Jednostavno ti isti građani Šapca posle su primorani devet puta da idu na izbore, jer ne vide to što on vidi kada se pogleda u ogledalo. Ne primete to poštenje, tu čast, taj moral, tu gromadu političku, nego vide čoveka koji nosi burek Dušanu Petroviću i neće za to da glasaju. Onda ponište izbore, onda im sipa ricinus u čajeve, onda ne znam ni ja šta je sve radio itd.

To je valjda nešto što treba da nam bude ovde neka ideja vodilja. Dakle, on će nama da kaže, on će nekome da drži predavanje, nekoga da tera da se stidi i nekoga da poziva na sramotu. To je stvarno kraj sveta. Priznao nezavisnost Kosova, rekao da je rešio pitanje Kosova tako što je sadio jagode sa nekim tamo separatistima, slikao se pod zastavom lažne države, priča nam o tome da hoće sve granice da ostanu na Balkanu iste uz granicu nezavisnost Kosova. To je sve njegova politika, to je sve lepo smislio. Sada je došlo vreme da dalje materijalizuje, dakle malo je ovo sve, e sada idemo da on rešava pitanja na način u Srbiji kako je rešavao u Šapcu, pa neće moći.

Ne zato što vam to kažem ja, nego zato što vas neće narod na gomili sa svim ovim koji vas okružuju niste u stanju da skupite, ne dovoljno glasova da vladate Srbijom, nego jedva imate za poslaničku grupu, i to vam je trenutno stanje, vaše. Budući kakva vam je politika, postaće i trajna.

Prestanite više da sebe podižete na nekakav pijedestal pravednosti i poštenja i bilo čega. To bi možda moglo da vas ljudi ne znaju, ali dovoljno vas znamo. To što vam zastare postupci za lopovluk i kriminal ne znači da ste pošteni, nego da je zastareo postupak. Lopov je lopov, iako je postupak zastareo. To da znate. Znate. Odlično. Znaju i građani Šapca i zato i morate izbore u devet krugova da održavate ne bi li ste nekako sebe održali, ali toga nema, ni na ovim izborima nije bilo, neće biti ni na sledećim, ni na onim tamo, jer su građani Šapca videli kako može da se funkcioniše u Šapcu kada je normalna, a ne lopovska vlast. Hvala.

PREDSEDAVAJUĆA: U nekom momentu je sistem bio pun, tako da idemo redom.

Gospodine Zelenoviću, dobićete pravo na repliku, ali po Poslovniku prioritet ima povreda Poslovnika, a određeni poslanici su podigli Poslovnik, pa ako dozvoljavate.

Dakle, ako može, brišem listu zato što je zablokirana. Oni koji su povreda Poslovnika neka podignu Poslovnik i pritisnu taster.

Tatjana Manojlović i Miodrag Gavrilović, izvolite, član, obrazložite itd.

Reč ima Tatjana Manojlović.

TATJANA MANOJLOVIĆ: Zahvaljujem.

Gospođo predsedavajuća, vaša je obaveza po članu 27. da se starate o primeni ovog Poslovnika. Niste reagovali u momentu kada je gospodin Jovanov ovde urlao, arlaukao i pretio lično vama, i to je onda izazvalo salvu negodovanja sa ove strane. To je nedopustivo u ovom domu. Ne može neko da primenjuje te mere pritiska ni na vas, iako ste deo vladajuće strukture. To što on takvim tonom i pretnjama vas podseća ko je ovde u ovoj zemlji glavni i kako se vlada mrakom i strahom, to neka zadrži za sebe i za kuloarske tehnike i metode vladanja. Ovo nije mesto za takvo ponašanje i opozicioni poslanici to neće tolerisati. Hvala.

PREDSEDAVAJUĆA: Zahvaljujem.

Složićete se da ste svi bili puni emocija i da je pre toga i gospodin Zelenović govorio prilično glasno. Sve sam to dozvolila i vas sada nisam prekinula.

Da li želite da se u danu za glasanje izjasnimo o povredi Poslovnika? (Da.)

Reč ima Miodrag Gavrilović, povreda Poslovnika.

Izvolite.

MIODRAG GAVRILOVIĆ: Gospođo predsedavajuća, jednu stvar koju bi, mislim, trebali da na neki način…

PREDSEDAVAJUĆA: Iznećete član i obrazložiti zašto je povređen.

MIODRAG GAVRILOVIĆ: Član 107. – povreda dostojanstva.

Mislim da ste se i vi u jednom trenutku poneli, kao što kažete – ponele su vas emocije i ne bi trebali da dozvolite da vičete, vi ste ipak gospođa za razliku od mnogih koji su sedeli na tom mestu. Molim vas da na neki način dovedete u pristojnost sve ljude koji povišenim tonom govore. Gospodin Jovanov kako govori i kako vređa ljude ovde u Skupštini je nešto što smatram zaista nedopustivim.

Znate šta je još uradio? U nekoliko načina je već napravio neke probleme o tome aludirajući gde je ko i kako letovao i šta je radio, gde je bio itd. To su neprimerene stvari, znate. To su neprimerene stvari. Kakvu poruku on šalje vama, nama, javnosti. Morate reagovati. To nisu stvari koje su dostojne ove debate i ovog doma i zbog toga mislim da je prekršen član 107.

PREDSEDAVAJUĆA: Zahvaljujem.

Da li želite da se u danu za glasanje izjasnimo o povredi? (Ne.)

Zoran Zečević, takođe, povreda Poslovnika?

Replika, onda prvo Nebojša Zelenović, ukoliko nema više.

Izvolite.

NEBOJŠA ZELENOVIĆ: Hvala.

Mislim da je fino kada kaže Milenko Jovanov da ste lopov. To mu dođe kada stiže iz njegovih usta kao neki kompliment. To je ono što bi rekli najbliže što možete da dobijete. Kad kažete lopov je lopov, da, znači ja sam ojadio Šabac. Sipao sam ricinus u neke čajeve, donosio sam burek Dušanu Petroviću, priznao sam Kosovo i ojadio sam crkvu. Eto, gospodo, šta dobijete kada argumentima pokažete da se sprema organizovana pljačka, možete biti izdajnik, protivnik crkve i sve ovo drugo. Prosto natovare vam.

Neće da kažu istinu, na primer da je u Odeljenju za urbanizam, a to zna gospođa Damnjanović, u Šapcu radilo samo devet ljudi i bio najbrži i najefikasniji sistem izdavanja građevinskih dozvola i upotrebnih dozvola, pa smo dva puta dobili nagradu za to kao najbrži i najefikasniji sistem.

Neće da kažu da kod nas sijalica javne rasvete košta 60 evra, evo čuli ste koliko košta po Srbiji, od 600 do 1.200 evra. Kako je moguće da u tom Šapcu koji sam ja ojadio košta najjeftinije sijalica javne rasvete? Neće da kažu da je kod nas koštao kvadrat asfalta 9 evra po kvadratu. Prvi put kada ste došli u Šabac i počeli da radite koštalo 36 evra po kvadratu isti taj asfalt. Četiri puta skuplje. To nećete da kažete. Trebalo bi i to da kažete, pošto se sve to zna. Malo ste poskupi, a malo se i otima. U ovom slučaju, gospodine Vesiću, malo više. To su činjenice.

Kaže, ojadili ste Šabac. Mi smo računali kalkulaciju u 2012. godini, mi smo u Šapcu uštedeli 100 miliona evra, uštedeli, a pri tome nam je država dugovala 30 miliona evra. Uštedeli tako što nismo zapošljavali rođake i familiju i stranačke funkcionere, nego smo imali 1.000 ljudi manje zaposlenih u javnom sistemu nego što je imao bilo koji drugi grad slične veličine.

U tom trenutku kada smo mi imali negde oko 1.200 ljudi, Pančevo je imalo 2.400, Leskovac 2.800. To vam je između 1.000 i 1.200 ljudi.

PREDSEDAVAJUĆA: Vreme za repliku je potrošeno.

NEBOJŠA ZELENOVIĆ: Mi smo uštedeli između 10 i 12 miliona godišnje manje za svoje građane. Tako se vodio grad i taj grad može to da pokaže. Ko god ne veruje može da dođe u Šabac da vidi. Mogli ste da ste došli u Šabac, uzmite mi od vremena, da ste došli u Šabac na te izbore koji kažu da sam ja pokrao, na tim izborima je bio i Vesić i Milenko Jovanov. Šta će Vesić i Milenko Jovanov na izborima u Šapcu, lokalnim izborima, tamo neki nebitnim u jednom gradu, prosečnom? Zato što su se svi uprli sa svim dežurnim kriminalcima koje su tada upregli da pobede na tim jednim izborima, jer su to bili jedini izbori, pravi izbori u Srbiji te godine.

PREDSEDAVAJUĆA: Potrošili ste i vreme ovlašćenog.

NEBOJŠA ZELENOVIĆ: Ja sam vas tužio, a ne vi mene i taj će sud jednom kada uzme taj predmet morati da presudi. On ne može drugačije da presudi da ste vi pokrali izbore.

PREDSEDAVAJUĆA: Vreme. Zahvaljujem.

Milenko Jovanov će odgovoriti. Samo da brišem listu pošto mi nije jasno na osnovu čega Zečević traži reč.

(Nebojša Cakić: Ja tražim repliku.)

Vas nije spominjao niko.

(Zoran Zečvić: Replika.)

Zečević, dva minuta.

ZORAN ZEČEVIĆ: Imenom i prezimenom. Hvala predsedavajuća.

Poštovani građani, vidite u ove sitne sate kolika je panika zavladala u redovima naprednjačke kriminalne grupe koja želi da usvoji ovakav zakon na štetu građana Republike Srbije i koja će ogromno zemljište sa ogromnom vrednošću, bez ikakve nadoknade podeliti svojim prijateljima tajkunima.

Međutim, oni to neće pokloniti džabe, nego će oni platiti to zemljište koje dobijaju navodno džabe, ali će ga platiti gospodinu Vesiću i ekipi oko njega. Umesto da plate državi Srbiji i svim građanima, oni će to platiti pojedincima.

Što se tiče reakcije gospode ovde, oni su svesni da glasanjem za ovaj zakon ulaze u sistem organizovanog kriminala. Svako ko bude dao svoj glas za ovakav zakon koji je protiv građana i protiv države, on će indirektno učestvovati u organizovanom kriminalu.

Ja gospodina Jovanova razumem što on to mora da radi. Razumem i njegovu reakciju i njegovo ponašanje, jer ja njega ponekad posmatram i kao doktor. Ja vidim da on ima neke hormonske probleme, tako da recimo kako dolaze sati, tako gospodinu opada nivo muškog hormona, raste mu nivo ženskog hormona, pa onda se i prema meni tako i ponaša kao jedna obična mahaluša i ženturača...(Isključen mikrofon)

PREDSEDAVAJUĆA(Snežana Paunović): Profesore, da biste izneli te kvalifikacije neko mora da traži vaše usluge.

(Zoran Zečević: To je moja obaveza.)

Možda kada sedite u ambulanti, a sada ste u Skupštini.

Vaša je obaveza da se ponašate u skladu sa pravilima. Prvo, imate obavezu da ne vičete na mene i to ne samo obavezu. Kažem, prvo imate obavezu da ne vičete na mene. Ja sam potpuno ne osetljiva na visinu tona.

(Zoran Zečević: Nemojte ni vi na mene.)

Molim vas da se ponašamo u skladu sa Poslovnikom, ako već nećemo u skladu sa godinama.

Kolega Milenko Jovanov, replika.

(Nebojša Cakić: Replika.)

Ne vičite kolega Cakiću. Samo polako, samo malo strpljenja.

MILENKO JOVANOV: Vidite kako je to interesantno, on se pita otkud mi u kampanji u Šapcu, ali mu ni na koji način ne smeta da on sa Bastaćem dođe na vrata kuće ili stana u kome živi Goran Vesić, da mu tamo mitinguje i pravi ludilo i to je bilo okej i to je bilo smešno. Šta je smešno? Ja stvarno ne znam šta je tu smešno?

Što se tiče ovoga što sisa prst srednji, ja stvarno nisam kvalifikovan da to ocenjujem, ali bih svašta mogao da pomislim i svakakve bih tu verovatno eseje mogli da pišu oni koji jesu, dakle šta treba čoveku u tim godinama da gura srednji prst u usta i da ga sisa, šta on time, kakve svoje potrebe time zadovoljava, svesne, podsvesne. Šta taj prst predstavlja itd, to je stvarno nešto što ne znam da li ima veze sa mojim hormonima, nadam se da nema i nadam se da ti hormoni nisu ni na koji način nisu izazvali takvu reakciju kakvi god bili, ali da je normalno - nije.

Još je manje normalno, niste predsedavali, niste bili u sali, da se čovek iz čista mira okreće i viče „majmune, majmunčino itd“. Evo i sad ponovo dobacuje.

Dakle, kasno jeste za neke, za nas nije. Meni nije kasno, možemo da radimo još nekoliko sati bez ikakvih problema kao što pretpostavljam i da hoćemo, tako da ne vidim da je toliko kasno i da su sitni sati kao što kaže, ali očigledno da je došlo vreme da se nešto, da ne kažem sad izraz do kraja, ali tiče se tog srednjeg prsta i stavljanja usta i da očigledno da nema mogućnost da to obavi ovde pa nervoza nastaje, ne zna šta će itd.

U svakom slučaju…

(Ivna Parlić: Predsedavajuća, vi ovo dozvoljavate?! Pa prekinite ga!)

Šta je problem?

PREDSEDAVAJUĆA: Ja ću već u sledećem sazivu vas da predložim za potpredsednicu, sad me pustite da ja obavim svoj posao.

Kolega Jovanov, isteklo je vreme za repliku. Hvala vam.

MILENKO JOVANOV: Ja se izvinjavam, isteklo jeste, ali zaista ja ne mogu da odgovaram vama da vas oni prekidaju da vi komunicirate sa njima i sve to da stane u dva minuta. Ja ću završiti sada stvarno, ali vas molim onda da ta dva minuta koja meni pripadaju budu stvarno dva minuta, a ne da Ivana Parlić iskoristi od toga pola.

Ja razumem da je ona potresena nakon što je Janko Veselinović izvređao i nazvao lažovčinom, ali to je njihova stvar, ja ne ulazim ni u njihove tuče unutar Narodne stranke, još da se bavim time šta jedni drugima govore u poslaničkim grupama. Hvala.

(Tamara Milenković Kerković: Poslovnik.)

PREDSEDAVAJUĆA: Poslovnik, koleginica Kerković.

TAMARA MILENKOVIĆ KERKOVIĆ: Uvaženi, znam da je kasno, znam da ste sada došli, ali i pre toga niste čuli, pozivam se na povredu Poslovnika u članu 107. koji niste zaštitili, jer niste zaštitili dostojanstvo Narodne skupštine kao što to ni ne čine vaši prethodnici.

Zaista, ovo što čujemo od predsednika poslaničke grupe vladajuće stranke je ne samo degutantno, ne samo da prelazi granice dobrog ukusa, daleko je od toga to, ali ovo zaista dovodi u pitanje psihološki status osobe koje se ovako ponašaju.

Ja znam da je čovek postao etalon i da mora da ga opravda, ali da ovakve stvari…

PREDSEDAVAJUĆA: Ako već ukazujete na povredu Poslovnika, probajte da ne vređate kroz povredu.

TAMARA MILENKOVIĆ KERKOVIĆ: I vi vređate, gospođo, pozivajući se na godine nekoga i da li nekome priliči ili ne, tako da i vi vređate…

PREDSEDAVAJUĆA: Ja vređam pozivajući se na godine?

TAMARA MILENKOVIĆ KERKOVIĆ: Malo pre ste pomenuli godine dr Zečevića, prošli put ste pomenuli moje godine. Ko ste vi da komentarišete moje godine? Kao što oni ne mogu da komentarišu ko je gde išao i da li je išao na letovanje, nemate ni vi to pravo.

Tako da vi dajete primer svima ovde kako da se ponašaju, a predstavnicima vladajuće stranke dozvoljavate sve. Hvala.

PREDSEDAVAJUĆA: E, nek ste mi rekli. Tako ste zvučali na kraju.

Prvo da vam objasnim oko pominjanja godina.

(Tamara Milenković Kerković: Nema potrebe.)

Kako mislite nema potrebe kad su ukazali na Poslovnik?

Gospođo Kerković, ja razumem da vi u 21.40 uveče kada cenite da je ovo vrlo gledana sednica, imate potrebu da briljirate.

Kada sam rekla da ako se nećemo ponašati u skladu sa godinama, valjalo bi sa Poslovnikom, uopšte nisam mislila na ovakve, onakve, zrele ili ne zrele godine gospodina Zečevića. Isključivo cenim da su ovde svi dovoljno odrasli. Cenim da su ovde svi dovoljno odrasli, a diskusije su kao da se radi o srednjoškolcima i to u pubertetskom nekom periodu.

Tako da, ne pokušavajte da mi insinuirate nešto što zaista niti imam nameru da radim, niti bih uradila, niti generalno radim, ali mi odgovorite da li želite da se izjasnimo o povredi Poslovnika? (Da.)

Izjasnićemo se, naravno.

Koleginice Parlić, pomenuti ste samo u kontekstu u kom ste bili neko ko je upao u repliku. Nemate osnov za repliku i ovde se završava ova mini žurkica koju ste probali da improvizujete.

(Nebojša Cakić: Replika. Pomenuo me je.)

Ko vas je pomenuo?

(Nebojša Cakić: Milenko Jovanov me je pomenuo i neću dozvoliti da mi ne date repliku.)

Evo, ja ću da vam dam repliku, samo se prijavite i probajte da ne vičete.

Izvolite.

NEBOJŠA CAKIĆ: Sugerišu da vam se zahvalim što ste mi omogućili da iskoristim svoje pravo koje mi garantuje Ustav. Hvala vam.

Dakle…

PREDSEDAVAJUĆA: Ne garantuje vam Ustav, nego Poslovnik.

NEBOJŠA CAKIĆ: Dobro, u redu je.

Sad se obraćam građanima – ono trenutka kada čujete sa suprotne strane, normalno bi bilo da neko ko vrši vlast, ko predlaže zakone da te zakone obrazlaže, brani i da kaže šta je to dobro za građane.

Kada čujete sa druge strane da neko priča o vašim ličnim karakteristikama, o nečemu što je bilo pre 10 godina, o nečemu što je bilo pre 100 godina, to je siguran znak da nemaju opravdanje, da to što rade ne rade u vašem interesu, nego rade u svom ličnom interesu.

U konkretnom slučaju, neću da se ponavljam šta je rekao predsednik moje poslaničke grupe, dakle 5. maja, dva dana posle masakra vi ste na Vladi usvojili taj zakon kojim jednostavno poklanjate desetine milijardi evra vašim tajkunima.

Dakle, istovremeno na današnjoj sednici Skupštine se zadužujemo za koju milijardu, a vi ladno poklanjate 10 milijardi. Razumem ja vas.

Sad moram građanima da kažem šta je u stvari razlog i šta je suština ovog zakona, to u Ministarstva sigurno znaju.

Dakle, u zadnjih jedno dve godine su se desile vrlo ozbiljne stvari. Koje su to ozbiljne stvari? Pohvatane su grupe kriminalaca koje su na svetskom nivou zarađivale prljav novac i investirale ga u Srbiju. Srbija je bila perionica novca upravo u građevinarstvu. S obzirom da su po podacima Interpola vi ste morali da uhapsite njih. Niste vi ih vi hvatali i sada vam to stoji, zato vam treba nešto novo. To novo se neće dobiti time što ćete narodne pare pokloniti tajkunima. Hvala.

PREDSEDAVAJUĆA: Evo, iskoristili ste svoje vreme.

(Ivana Parlić: Replika.)

Ali, zaista nema osnova za repliku. I sami znate da ste upali u pola diskusije kolege Jovanova i da vas je pomenuo samo u tom kontekstu.

Ajte, dozvolite da idemo dalje.

Na član 7. amandman su zajedno podneli narodni poslanici Radomir Lazović i prof. dr Đorđe Pavićević.

Profesore Pavićeviću, izvolite.

Moramo da obrišemo listu, pa ćete se još jednom prijaviti, profesore, molim vas.

ĐORĐE PAVIĆEVIĆ: Hvala.

Posle ovakve diskusije teško je sada govoriti o nekim stvarima koje su pomalo tehničke, ali verovatno ima puno veze i sa onim što smo prethodno čuli.

Ovde bih rekao da ovaj član 7. koji daje jednu vrstu hijerarhije planova ili akata u stvari na neki način nije ni dosledan, čak može se reći da je logički i protivrečan i može dopustiti različite interpretacije iz nekoliko razloga. Jedno je da je ovde data hijerarhija koja podrazumeva recimo Prostorni plan Republike Srbije, Regionalni prostorni plan, pa onda Prostorni plan područja posebne namene.

Prostorni planovi područja posebne namene ne mogu baš tako lako da se u vrste u bilo kakvu hijerarhiju jer se oni donose na osnovu postojanja javnog interesa i podrazumevaju neke intervencije koje mogu ići preko bilo kog drugog plana.

Ono što je interesantnije jeste da to usklađivanje kreće od vrha, od Prostornog plana Republike Srbije, pa bih ja voleo da znam koji je to važeći dokument trenutno koji je Prostorni plan Republike Srbije, jer onaj koji je važio do 2020. godine je istekao, a onaj koji je trebalo da važi od 2021. godine nije donet. Godine 2021. je opet nakon javne rasprave taj dokument nestao i nikada nije usvojen.

Tako da, iz toga sledi da se prosto onda može uređivati bilo kako, jer iz onoga što je prazan skup može slediti bilo šta.

To je ono gde ima veze i sa ovom prethodnom raspravom, jer ovakvi članovi, kao i neki drugi, biće rasprave i o tome, ostavljaju prostora da se tumači, menjaju planovi na različite načine.

Ovde bih ja podsetio na ruskog pisca Čehova i na njegovo čuveno pravilo, znači da ukoliko u prvom činu ili u zakonu imate pušku ona će verovatno eksplodirati do kraja drame, opaliti do kraja drame, a mislim da ovaj zakon daje puno municije za tako nešto. Hvala.

PREDSEDAVAJUĆA: Po amandmanu, koleginica Milenković Kerković.

Izvolite.

TAMARA MILENKOVIĆ KERKOVIĆ: Zahvaljujem, predsedavajuća.

Srpski pokret Dveri, poslanička grupa Patriotski blok – Srpski pokret Dveri je dala amandmana i na ovaj član, kao što je i preko 30 amandmana dala na ovaj zakon.

PREDSEDAVAJUĆA: Niste dali amandman na ovaj član.

TAMARA MILENKOVIĆ KERKOVIĆ: Izvinite?

PREDSEDAVAJUĆA: Niste dali amandman na ovaj član. Mi nismo na amandmanu koji ste predložili vi iz grupe Dveri, zato i gledam, jer imate 20 sekundi vremena.

Vrlo precizno sam pročitala ko je predlagač ovog amandmana.

Moram da vas prozovem, gospođo Kerković. Mnogo je amandmana podneto na član 7. Ovaj o kome sada govorimo nije vaš.

Na član 7. amandman su zajedno podneli narodni poslanici Nikola Nešić i dr Đorđe Miketić.

Da li neko želi reč?

Kolega Nešiću, izvolite.

NIKOLA NEŠIĆ: Zahvaljujem se predsedavajuća.

Poštovani građani Srbije, poštovane kolege, ovaj zakon je, već smo videli, jako loš i potrebno ga je povući u celosti, ali pokušali smo kao stranka Zajedno da ukažemo kroz par amandmana, da probamo da ionako loš zakon malo učinimo boljim i da ukažemo na nedostatke koji su nam se u prethodnom periodu dešavali. Za sve to smo koristili primere Gorana Vesića dok je bio u Beogradu.

Dokumenti prostornog i urbanističkog planiranja moraju biti međusobno usaglašeni. Tako da, Dokument užeg područja mora biti u skladu sa Dokumentom šireg područja. U prethodnom periodu u Beogradu je na inicijativu Vlade Republike Srbije za izgradnju stanova za pripadnike snaga bezbednosti inicijativu Ministarstva prosvete, nauke i tehnološkog razvoja za izgradnju Biokampusa na lokaciji u ulici Vojvode Stepe upravo prekršen jedan ovakav odnos.

To vam je ujedno, gospodine Vesiću i član 195. Ustava Republike Srbije, gde je propisano da svi podzakonski opšti akti Republike Srbije, opšti akti organizacija kojima su poverena javna ovlašćenja, političkih stranaka, sindikata i udruženja građana i kolektivi ugovori moraju biti u saglasnosti sa zakonom. S obzirom da je ova odluka o izmeni plana hijerarhijski niži akt od zakona, njene odredbe ne smeju biti u suprotnosti sa onima što je definisano ovim zakonom. Zbog toga ne smete nastaviti sa ovom lošom praksom i zbog toga je Stranka Zajedno podnela amandman na ovaj član. Zahvaljujem.

PREDSEDAVAJUĆA: Na član 7. amandman su zajedno podneli narodni poslanici Milenković, Kerković, Obradović, Vasić, Puškić, Jakovljević i Kostić.

Da li neko želi reč? Izvolite.

TAMARA MILENKOVIĆ KERKOVIĆ: Zahvaljujem, predsedavajuća.

Na član 7. naša poslanička grupa podnela je amandman koji glasi vrlo neobično, jer se podrazumeva da tako nešto normalno. Međutim nije normalno, reći ću vam zbog čega. Naš amandman glasi – planski dokument nižeg hijerarhijskog reda ne može biti rađen pre izrade i usvajanja planskog dokumenta višeg reda, pod pretnjom primene kaznenih odredaba ovog zakona i gubljenja licence arhitekte koji pristupi izradi plana nižeg reda, bez postojanja plana višeg reda.

Vidite, ovo je nešto što bi trebalo da se podrazumeva i laiku trebalo da bude jasno da nije moguće da se tako nešto radi. Međutim, u ovom mom kejs stadiju koji stalno pominjem iz moga grada gde vodim borbu već dve i po godine sa urbanističkim nasiljem, sa jednom klikom urbanista, lokalne samouprave i kompanije koja je uzela romantičan naziv „Tesla park“, a zapravo se radi o kapitalu kompanije Karić, koja je bacila oko na poslednju zelenu površinu u gradskoj opštini Palilula, upravo se ovo desilo. Nećete verovati, ali ne samo da je generalni urbanistički plan promenjen, i iz javne površine, otkupljena, molim vas ako hoćete da umirite gospodu, očigledno su jako umorni ili im ne prija ovo što pričam, a da meni vratite vreme. Dakle, nije bilo dovoljno što su generalnim urbanističkim planom promenili javnu namenu brda punog cigle, jer je to stara ciglana, oko koga nema infrastrukture, da prihvati vodu, tamo su stalno poplave, već su plan nižeg reda, plan detaljne regulacije, koja je naravno, finansirao Karić i „Tesla park“, uradili godinu dana pre donošenja plana generalne regulacije.

Dakle, za Riplija, ali to naravno nije sprečilo lokalnu samoupravu da i nakon toga krši zakon i statut gradski i da plan generalne regulacije donese godinu dana nakon plana detaljne regulacije i da ga i protiv Statuta grada da da gradskim odbornicima da o njemu glasaju, a da ga nisu ni videli. Hvala.

PREDSEDAVAJUĆA: Na član 7. amandman su zajedno podneli narodni poslanici Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđić.

Vladimir Obradović. Izvolite.

VLADIMIR OBRADOVIĆ: Hvala.

Dakle, mi smo podneli amandman koji po nama predstavlja oličenje jednog demokratskog postupka u zemlji. Ovde je predviđeno da glavni republički urbanista nakon završenog javnog uvida ima rok od 30 dana da odgovori, odnosno da da saglasnost.

Ono što mi predlažemo jeste da se po završetku javnog uvida obaveste građani koji su učestvovali i takođe da im se da šansa da i oni glavnom urbanisti prenesu svoje stavove, mišljenja i komentare, i nikako ne vidimo kako bi to narušilo ovaj proces, već što otvara mogućnost da ti planovi budu bolji i kvalitetniji, jer će glavni urbanista imati mogućnost da čuje ne samo jednostranu informaciju od onoga ko je planove podneo, već od građana na koje se ti planovi odnose. Tako da, smatramo da bi to u mnogome potpomoglo.

Takođe, vidim da je predviđeno da ukoliko glavni urbanista ne ispoštuje rok od 30 dana smatra se da je saglasnost data. Imam pitanje koje je vezano za to. I ako smatram da je ovo dobra ideja da administracija ne koči, šta nama garantuje da će taj glavni urbanista uopšte da radi. Dakle, kaznene odredbe nisu predviđene. On čovek, može jednostavno da ne radi i da sve što mu stigne istekne rok od 30 dana i smatra se da je saglasnost data. Dakle, koji je tu kontrolni mehanizam uveden da te institucije zaista funkcionišu. Hvala.

PREDSEDAVAJUĆA: Na član 7. amandman su zajedno podneli narodni poslanici Đorđević, Kozma, Jerinić.

Da li neko želi reč?

Robert Kozma. Izvolite.

ROBERT KOZMA: Hvala vam predsedavajuća.

Mi smo podneli amandman. Vi ste vašim predlogom izmena i dopuna tražili da se briše dosadašnji stav u kome ministar nakon završenog javnog uvida daje saglasnost ili odbija da da saglasnost ukoliko se izrađuje urbanistički plan, u okviru područja posebne namene, a ako se to dešava u okviru zaštićenog prirodnog dobra.

Vi ste tražili da se dosadašnji stav izbaci, mi smo tražili da on ipak ostane, jer je to veoma bitno. Meni se čini da ste vi tražili brisanje ovog stava i da ste prvi put bili nekako iskreni. Vi ste pisali ovu dopunu znajući sebe. Bili ste iskreni, jer bi ste vi dali zeleno svetlo bukvalno za uništavanje svakog zaštićenog prirodnog područja i svakog područja prosto. Samim tim dali ste saglasnost na svaki plan, bez obzira da li poštuje ili ne poštuje dato zaštićeno područje.

Međutim, ne sme se zakon, niti izmene i dopune zakona pisati tako da skrojite savršeno odelo koje vam u potpunosti dobro stoji, a ispod tog vašeg odela i vašeg sakoa mi imamo problematični urbanistički razvoj gde vodoizvorišta postaju nelegalna gradilišta, a šume umesto da budu zelene oaze postaju proplanci za izgradnju nedozvoljenih poslovno-stambenih objekat ili da postaju područja i poligoni igrališta da biste vi i vaši tajkuni mogli da preslagujete kocke, kao što ste preslagivali kocke 2019. godine na Trgu republike.

Prosto, u vašem konceptu gradnja i urbanistički razvoj podrazumeva i privatizaciju grada i otimanje i poklanjanje javnih resursa i prostora. Samim tim i ugrožavanje bezbednosti i kvaliteta građana. U našem konceptu urbanizam je tu da reši upravo probleme građana, a vaš koncept urbanizma stvara isključivo dodatne probleme građanima. Hvala.

PREDSEDAVAJUĆA: Na član 8. amandman su zajedno podneli narodni poslanici Aleksić, Jovanović, Kovačević, Gajić, Rašković Ivić, Janković, Lipovac Tanasković, Novaković, Stanković, Radovanović, Parlić i Tomašević.

Reč ima Ivana Parlić.

IVANA PARLIĆ: Htela bih drage kolege da vas podsetim da je ovo zdanje u kome se nalazimo napravila siromašna i seljačka Srbija. Zato je vaša sramota danas još veća što danas donosite, agitujete, objašnjavate, ubeđujete javnost Srbije da treba da usvojimo jedan nenarodni zakon koji će ove građane Srbije učiniti bezzemljašima, robovima, zavisnicima od multinacionalnih kompanija itd.

Gospodin Vesić mi je posebno zanimljiv kada se smeje dok narodni poslanici govore o ovom sramnom zakonu. Primetila sam da sva svoja nepočinstva koja bih nazvala krivičnim delima koja su u stvari rezultat ozbiljnog organizovanog kriminala u Srbiji, predstavlja kao sjajne ideje.

Tako nam je kao sjajnu ideju predstavio i Agenciju za prostorno planiranje, koja se poštovani građani Srbije finansira zamislite i sredstvima privatnih lica, donatora, investitora itd. Dakle, svi sporni projekti u Srbiji, to građani moraju da znaju, uključujući i rudnike, to su planski dokumenti. Dakle, oni prvo imaju osnovu u planovima. Tako da će sponzori te agencije biti i „Rio Tinto“, i „Eurolitijum“, „Ziđin“, „Ling-long“. Oni će biti sponzori i finansijeri agencije koja donosi prostorne planove i koja treba da odluči kakva će sudbina biti njihovog projekta.

Zamislite, kako je gospodin Vesić smislio tako bezočno da legalizuje korupciju. Pa, gospodine Vesiću, bilo bi mnogo poštenije da ste napisali – dragi investitori dođite u Vladu Republike Srbije, ponesite džak para kao i do sad, sve ćemo se dogovoriti. Znate, ono gospodine Vesiće kad kažete – pa, dođite kod mene, pa ćemo razgovarati. Eto, izgleda su mnogi bili kod vas tokom ovih deset, petnaest godina i koliko ste već na vlasti, pa onda sada vidimo posledice, da su građani Srbije potpuno razvlašćeni da su ukinuta njihova prava koja im garantuje Ustav.

Ja se zato neću mnogo obazirati na to kako danas se ponašaju poslanici vlasti, kako nas vređaju kao i do sad, uključujući i vas predsedavajući dok se smejete, dok nas vređaju. Znate mi smo navikli na uvrede, ja sam čak na neki način i ponosna dok me vređaju. Ja sam došla u ovaj dom Narodne skupštine da branim interese naroda Srbije, bez obzira šta vi kažete o tome, bez obzira kako nas vi vređate, kako nas vi nazivate, meni to ništa ne znači, a sigurna sam i mojim kolegama iz opozicije.

Zato želim da obavestim građane da smo danas podržali inicijativu za osporavanje ustavnosti ovog zakona. Znam da se vi ne obazirete na to šta kaže Savet za zaštitu ustavnosti, što kaže Savez za borbu protiv korupcije. Mi smo došli dotle da vlast kaže, nas ne zanima šta ko kaže, ali građani mogu sami da vide da je ovo način da se legalizuje korupcija.

Ja sam rekla da je jedan od veštih manipulatora gospodin Vesić, stvarno moram da mu odam priznanje zato kada vidim da gospodin Vesić hvali neki projekat, znajte da iza toga stoji najverovatnije krivično delo iz oblasti organizovanog kriminala.

PREDSEDAVAJUĆA: Moraćete uvažena koleginice Parlić da nađete taj snimak gde se ja smejem dok vas vređaju, zato što vam neću dozvoliti da manipulišete na taj način, a ne vređate ništa manje nego što se žalite, jer ste upravo završili svoju diskusiju sa teškom uvredom i kvalifikacijom na račun ministra.

Tako da probali ste da odglumite žrtvu. Ja ću insistirati na tome da mi tačno pokažete snimak kad se smejete dok bilo koga vređaju, jer taj vid obmane građana dok ja predsedavam neću vam dozvoliti.

Po Poslovniku se vi javljate na moje vođenje sednice.

Evo, izvolite.

IVANA PARLIĆ: Naravno da se javljam na vašu reakciju zato što vi gospođo, jedino vi možete da kršite Poslovnik. Ja vidim da ga vi ne razumete, član 107.

Vi ste malopre kolegi rekli da su njegova prava ne štiti Poslovnik nego Ustav, pa Poslovnik mora da bude u skladu sa Ustavom kao i svi akti Republike Srbije, šta tu nije jasno? Pa, mene i vaše ponašanje, ne poznavanje Ustava zaista vređa. To je vređanje Narodne skupštine.

PREDSEDAVAJUĆA: Ja vas molim.

IVANA PARLIĆ: Zatim, dozvolili ste gospođo da gospodina Jovanov danas iznosi strašne stvari, na to niste reagovali, čak smo slušali besmislice da se on žali zaboga da on nema dovoljno novca da ode na more ili u Nicu.

Pa, znate mi smo čuli da botovi SNS-a imaju 70 hiljada, pa valjda je… (Isključen mirkofon.)

PREDSEDAVAJUĆA: Sve sam čula od vas i evo naučiću Ustav, čvrsto vam obećavam, a sad vas molim da ipak upristojite naš razgovor, jer zaista sve što ste rekli, prosto ne odgovara činjeničnom stanju i istini.

Na član 8. amandman su zajedno podneli narodni poslanici Lutovac, Rakić, Milivojević, Mitrović, Miladinović.

Reč ima Srđan Milivojević.

SRĐAN MILIVOJEVIĆ: Poštovana gospođo predsedavajuća, poštovani građani Srbije, evo 22,00 sata je i u poslaničkim klupama SNS koja je tražila ovu tačku dnevnog reda, nema ni 30 poslanika, ima više poslanika opozicije, nego što ima onih koji su tražili ovu tačku dnevnog reda. To znači da je i njih sramota onoga za šta treba da glasaju i o čemu treba da raspravljaju. Dobro je da osećaju stid, ali ako vas je već sramota, pa zamolite one što su rušili „Savamalu“ da vam donesu fantomke. Stavite fantomke na glavu dok glasate i to niste vi, to su neki fantomi glasali. I. sutra dan kada vas pitaju komšije kako ste bre mogli da glasate. Mi, kakvi mi, mi nismo to glasali. I, dok vi budete na vlasti, fantomka će biti narodna nošnja. Kakav jelek, anterija i opanci, šajkača, fantomka je srpska narodna nošnja. Hvala Vučiću i SNS.

Jedini problem je što za nas građane dok ste vi na vlasti crnina je narodna nošnja. Treba da se zapitate kako je to moguće da vi Srbiju zavijate u crno sa svakim danom vaše vlasti, sa svakim zakonom koji donosite. To dovoljno govori o karakteru ovog zakona, ali i o karakteru vaše vlasti. I, to zaista treba da se zapitate i 90-ih kada ste bili na vlasti, crnina je bila naša narodna nošnja i sada je ponovo ono što je obeležje Srbije, nažalost.

Zato ja kažem vama, dobro razmislite da li ćete glasati za ove zakone ili ne. Da li ćete staviti fantomke kada se glasa i da li nećete biti tu u sali, a opet podvlačim, tražili ste tačku dnevnog reda, ali vas nema. Znači, sramota je i vas, objasnite vašem predsedniku stranke, bivšem predsedniku, Aleksandru Vučiću što niste u sali kada se glasa ovaj zakon koji je za njega životno važan. Hvala vam.

PREDSEDAVAJUĆA: Zahvaljujem.

Pravo na repliku, Milenko Jovanov.

MILENKO JOVANOV: Da li ste vi uspeli da razumete sve ovo? Pa, nisam ni ja, pa reko da nije do mene.

Dakle, što niste u sali kada se glasa zakon. Uopšte ne glasamo, danas, večeras nećemo glasati. Zašto ljudi nisu u sali? Pa, bili su ceo dan u sali misleći da će čuti priču o amandmanima, da će im neko reći nešto što je predložio, a ceo dan vrte ko Švaba tralala jedno te isto, prepričavaju iste priče koje su pričali pre tri dana, pre 15 dana, pre 20 dana.

Sada vidim da je nervoza pojačana, da je stvarno nervoza pojačana i u tom kontekstu ja stvarno neću da dolivam ulje na vatru iz prostog razloga što nema potrebe za tim. Pustićemo ih neka malo budu nervozni, proći će to njih za jedno pola sata, gospodine Vesiću, nemojte ništa da se sekirate, imali smo mi to i ranije, ali to je bilo kao pitanje za poslaničku grupu, pa iz tog razloga prosto da objasnim.

Dakle, zašto poslanici nisu tu, pa zato što su došli na vreme, došli jutros u deset. Jutros od deset sati očekivali nekoga da kaže nešto, doduše ruku na srce, ne mogu da grešim dušu bilo je poslanika i iz opozicije koji jesu branili svoje amandmane i govorili o amandmanima, ali to je tolika manjina da je prosto zanemarljiv broj ljudi koji su to radili. Uglavnom pričaju priče koje su pričali u načelu kada je bila rasprava, a veoma veliki broj uključivši i ovoga koji je sada govorio, je govorio ono što je pričao i na prethodnoj sednici, i na sednici pre te, i na sednici pre te, faktički već godinu dana slušamo jedno te isto.

Eto, zato verovatno poslanicima dozlogrdilo, pošto verujem da neće uspeti da ih ubede u to da neki amandman podrže, nema druge nego da odu ljudi kući, a da puste one koji su podnosili amandmane i koji zato što su podneli amandmane moraju da sede ovde, a mi to što ih slušamo možemo, a ne moramo, njihovo je da brane svoje amandmane, mi možemo svi da odemo, oni i dalje treba da brane amandmane.

Prema tome, ovo je vaša tačka, ali ajde barem probajte da budete u okviru dnevnog reda, ne boli, nije teško.

PREDSEDAVAJUĆA: Na član 8. amandman su zajedno podneli narodni poslanici Milenković Kerković, Obradović, Vasić, Puškić, Jakovljević i Kostić.

Reč ima Tamara Milenković Kerković.

TAMARA MILENKOVIĆ KERKOVIĆ: Hvala predsedavajuća.

Poštovani građani Srbije, 22,00 sati je, ovo je izuzetno važan zakon koji laicima možda ne mora da izgleda tako, međutim od njega će zavisiti vaša budućnost, jer on trenutno ima bar tri, odnosno četiri neustavne norme.

Prva je, ono što se već dešava ljudima na Moravskom koridoru, da im se zemlja otkupljuje po ceni poljoprivrednog zemljišta, a nakon toga ona dobija vrednost građevinskog zemljišta.

Vidite, po ovom zakonu to će sada važiti za sve. Ako imate građevinsko zemljište kada ga budu otkupljivali investitori, ono će se tretirati kao poljoprivredno. Nakon toga, čim se donese građevinska dozvola to će opet biti hoku-pokus građevinsko zemljište.

Ima mnogo ovakvih normi i ovaj zakon je vrlo problematičan zbog toga i zbog toga je ovolika, rekla bih tenzija između predstavnika vladajuće i predstavnika opozicije koji ne dozvoljavaju da im se ovako štetan zakon, pogotovo u ove kasne sate i van pažnje građana Srbije usvoji.

Međutim, ovaj amandman mi smo podneli i tražili da se briše čitava jedan odredba, čitav jedan stav koji predstavlja izuzetak u odnosu na određena pravila, a njih je ovaj zakon pun. Ja i kao pravnik i kao profesor prava ne mogu da prihvatim zakon koji ima ovoliko izuzetaka, a pogotovo izuzetaka koji se odnose na unapred poznate, htedoh da kažem investitore pošto pratim već dve i po godine „Tesla Park“ i Karića, ali ovde nisu samo investitori.

Ovde se zapravo dozvoljava Vladi da u slučajevima posebne namene za izgradnju energetskih objekata na kojima se planira izgradnja infrastrukturnih objekata, da tada plan po hitnom postupku donosi Vlada po skraćenom postupku.

Dakle, ovde se predviđa…

PREDSEDAVAJUĆA: Vreme, koleginice.

TAMARA MILENKOVIĆ KERKOVIĆ: Mi i ne znamo koji su to infratrukturni projekti, da li je to „Rio Tinto“, koja je vlasnik, odnosno investitor…

PREDSEDAVAJUĆA: To je bilo vreme po amandmanu.

TAMARA MILENKOVIĆ KERKOVIĆ: Hvala najlepše.

PREDSEDAVAJUĆA: Na član 8. amandman je podneo narodni poslanik Tomislav Janković.

Vlada i Odbor za prostorno planiranje, saobraćaj, infrastrukturu i telekomunikacije prihvatili su amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije, pa konstatujem da je ovaj amandman postao sastavni deo Predloga zakona.

Predlagač želi reč.

Izvolite.

TOMISLAV JANKOVIĆ: Hvala, predsedavajuća.

Kada se radi o interesu Srbije, nema ni kasnih, ni ranih sata. Uvek možemo da radimo i više i jače i bolje, u skladu sa parolom koju smo dali kao Srpska napredna stranka.

Što se tiče opaske koju opozicija daje, da Srbiju treba da vode stručnjaci, pa mislimo da nema boljih stručnjaka od građana Republike Srbije. Oni već više od deset godina podržavaju aktuelnu vlast i daju svoj sud na izborima.

Ovde je bila priča kako će se neko nekome zahvaljivati. Ja mislim da će se Srpska napredna stranka dan posle izbora zahvaliti građanima Republike Srbije i odmah nastaviti dalje u onom smeru i u onom intenzitetu da razvija državu Srbiju i da radimo u interesu svih naših građana.

Što se tiče pohvala na račun gospodina Vesića, pa niko ne brani kolegama iz opozicije da budu vredni i uporni, kao što radi gospodin Vesić. Ja ga pratim na društvenim mrežama. Svaki vikend bukvalno obilazi gradilišta. Zašto ne pohvaliti nekog ko unosi energiju, neko novo znanje i neku novu viziju razvoja Republike Srbije?

Što se tiče predloga amandmana, odnosi se na član 8. Predloga zakona, a u vezi je sa članom 35. važećeg zakona, a odnosi se na nadležnosti za donošenje planskih dokumenata i u ovom slučaju se radi, pre svega, o onim strateški važnim dokumentima koje treba da donese država, odnosno projektima koji su vrlo važni za energetski sektor, ali i za druge strateške projekte koji treba da budu realizovani na prostoru naše zemlje i mislim da je to dobro. To je dobro i za državu, s jedne strane. S druge strane, to je dobro i za investitore koji dolaze u Republiku Srbiju. Skraćuju se procedure i vrlo je važno za energetski sektor, posebno danas kada imamo energetsku krizu zbog svih onih sukoba koji se u svetu, posebno na istoku Evrope i, naravno, taj deo krize se polako preliva na našu zemlju.

Ono što želim da kažem ovde, mislim da nije u redu da su kritike iznete na ljude koji rade u EPS-u, kako posle velike oluje koja je zadesila Vojvodinu, moj grad Sremsku Mitrovicu, ništa ne funkcioniše. To nije tačno. Ljudi su na terenu, rade danonoćno i kako pružamo podršku ljudima koji su pretrpeli veliku štetu, treba da pokažemo i veliko poštovanje prema tim ljudima koji su danonoćno na terenu i rešavaju probleme koji su nastali posle velike oluje.

Zahvaljujem.

PREDSEDAVAJUĆA: Reč ima ministar Vesić.

Izvolite.

GORAN VESIĆ: Slušao sam pažljivo već dva sata i 15 minuta raspravu, pa ću pokušati da odgovorim na neka pitanja koja su se pojavila u debati, želeći da razjasnim nešto što možda nije bilo jasno ili što meni nije jasno i zato ću morati neke stvari da pitam.

Dakle, više puta je predloženo da se čitav zakon briše, a onda od istih onih koji traže da se čitav zakon briše čujem već ne znam koliko puta da su amandmanima pokušali da poprave zakon za koji inače tvrde da je neustavan i da treba da se briše.

Zaista ne mogu da razumem tu logiku. Ako mislite da nešto treba da se briše, onda lepo ne raspravljate o tom zakonu, onda ne predlažete amandmane na zakon za koji smatrate da ne treba da postoji.

Inače, da li je nešto ustavno ili neustavno o tome odlučuje samo Ustavni sud i vrlo mi je zanimljivo da slušam ovde ljude koji tako olako daju kvalifikacije, ali to jedino mogu da obrazložim nerazumevanjem pravnog sistema. Nisu svi ni pravnici. Slažem se da ne moraju svi sve da znaju, ali makar neko ko je poslanik trebalo bi da zna ko odlučuje o tome da li je neki zakon ili neki pravni akt ustavan ili neustavan, tako da molim da pustimo da o tome odlučuje oni koji su nadležni, a ne da mi ovde tako lako dajemo kvalifikacije bez ikakvog razloga.

Oni što su predložili da se briše zakon, to građanke i građani Srbije treba da znaju, predložili su, inače, da se briše odredba kojom se uvodi u Srbiji obaveznost prilikom izgradnje postojanje elektropunjača. Oni su predložili da se ukine obaveza pumpama da auto-putevima postave elektropunjače, čime će naša zemlja postati deo evropskih koridora i imati uslova da bude mnogo više elektropunjača nego što ih je sada, što inače spada u e-mobilnost i nešto za šta se mi zalažemo.

Oni koji su predložili da se čitav zakon briše traže da se ukine zaštita građana od nesavesnih investitora, koju uvodi ovaj zakon. Podsetiću da u izmenama i dopunama zakona koji se nalazi pred vama postoji obaveza svakog investitora da pre prijave radova, prijava radova se daje posle građevinske dozvole, predaju investitori polisu osiguranja od štete trećim licima kako bi se, ukoliko dođe do štete, a dešavalo se to, ili ukoliko se građani žale na štetu, a to znaju oni koji su u opštinama, koji imaju građevinske inspekcije, kako bi građani imali iz čega da naplate štetu i kako bi se povećala njihova sigurnost.

Oni koji su predložili da se zakon briše, između ostalog, traže da se ukine i ono što smo takođe predvideli izmenama i dopunama zakona, a to je da svaki investitor pre dobijanja upotrebne dozvole mora da preda dokaz o kretanju građevinskog otpada, što znači da više neće biti toliko mnogo deponija građevinskog otpada, divljih deponija, jer, naprosto, oni koji su investitori moraće da predaju taj dokaz, što znači da će otpad morati da bude predat ovlašćenim operaterima.

Oni koji su predložili da se zakon briše predlažu da ukinemo e-prostor, koji inače omogućava veću sigurnost građanima, koji omogućava da se dobiju brže i lakše informacije, posebno u donošenju planova, što znači da očigledno to nama nije potrebno po onome što predlažu.

Oni koji su predložili da se zakon briše traže da ne ograničavamo više one koji izdaju građevinske dozvole, da mogu jednom samo da daju primedbe, a ne svaki put tokom postupka, što su inače kritikovali kao mogućnost korupcije, a kada predlažemo meru koja tu mogućnost ukida, onda oni pametno predlažu da se zakon briše.

Oni koji su predložili da se zakon briše predlažu inače da se ukine i odredba koju donosi izmena i dopuna zakona, a to je da više nije potrebna saglasnost svih suvlasnika na parceli za postavljanje rampi za invalide. Očigledno to nije važno pošto ovaj zakon inače predviđa većinsku saglasnost, ali oni koji misle da ovaj zakon treba da se briše predlažu i da to više ne postoji, što ja inače mislim da je građanima veoma važno.

Oni koji su predložili da se ovaj zakon briše predlažu da se ukine ono što smo predvideli izmenama i dopunama zakona, a to je da svaki zavod za zaštitu spomenika prilikom donošenja urbanističkog plana ima pravo da traži, da izradi studiju zaštite kulturnih dobara, što inače sada nije slučaj i da ta studija postaje sastavni deo urbanističkog plana i da niko ne može da ih preglasava na komisiji i da imaju pravo na konzervatorski nadzor, što sada nije slučaj, kao što imaju pravo i na odlučivanje kako će izgledati fasade u zaštićenim kulturno-istorijskim celinama kako bi se sačuvao duh i ambijent te same celine.

Znači, to očigledno nije dobro i to očigledno za njih treba da se briše.

Oni koji predlažu da se zakon briše treba da objasne građanima zašto građani treba da ostanu bez svega ovoga samo zato što oni misle da ne treba donositi nijedan zakon. S tim u vezi, moram da kažem da mi je vrlo neobično da malo, malo pa čujem žaljenje što radimo u 22.20 sati. Pa, valjda je naš posao da radimo?

Evo, ja sedim ovde od 10.00 sati ujutru i sedeću, što se mene tiče, do 5.00 ujutru. Nemam nikakav problem sa tim. Pa, valjda je naš posao da radimo i leti? Vidim da neki žale što nemaju godišnji odmor od dva meseca. Posao poslanika, kao i posao ministara, je da učestvuju u radu Narodne skupštine. Ja sam tu da čujem svaku primedbu i da odgovaram, a žao mi je što očigledno neki misle da ne treba da rade i što očigledno misle da bi trebalo da radimo pola sata dnevno. Koliko? Zaista mislim da treba vrlo ozbiljno da razgovaramo o tome kako ćemo raditi.

Čuo sam, inače, pitanje u vezi sa inspekcijom rada i moram da kažem da inspekcija rada nije predmet ovog zakona. To znači kada neko pita zašto, da li postoji odgovarajuća HTZ oprema i da li su svi uslovi koji su važni za bezbednost na gradilištu obezbeđeni, to nije Predlog zakona o planiranju i izgradnji, već drugih zakona, ali postoji obaveza po ovom zakonu, kako izmenama i dopunama, tako i prethodnom, da postoji na gradilištu koordinator bezbednosti na gradilištu, to je obaveza i koordinator bezbednosti na gradilištu vodi računa o svemu tome.

Čuo sam, inače, da izmene i dopune zakona predviđaju, i to se vrlo kritikuje, da čitav urbanizam, kao izdavanje dozvola u nacionalnim parkovima, odnosno u predmetima, odnosno u prostorima prirodne zaštite, pređe na ministarstvo i onda se pokazuju slike kako se sada gradi u nekim od tih nacionalnih parkova, a pri tom ministarstvo za to ništa nije odgovorno, nego odgovorne su lokalne samouprave. E upravo zato predlažemo da to pređe na Vladu i na ministarstvo, jer ubuduće Vlada želi da donosi odluke o tome. S obzirom da su to nacionalni parkovi, imamo pravo na to i onda kada neko bude pokazivao slike nekih budućih objekata, znaće se ko je odgovoran.

Prema tome, sada nismo imali mogućnost, ne samo ova Vlada, već i prethodne Vlade, te projekte da zaustavimo i zato smo insistirali i tražili i izmene i dopune zakona, između ostalog, i to predviđaju da bude, da imamo veću kontrolu nad tim šta se radi u nacionalnim parkovima, tako da mi zaista nije jasno, jer onaj ko glasa protiv ovog zakona, glasa protiv toga da se uvede red, između ostalog, i u nacionalnim parkovima.

Čuli smo priču da su svi investitori u Srbiji, pazite, svi investitori u Srbiji narkodileri, znači, svi ljudi koji nešto grade su narkodileri. Ja mislim, nadam se da je to lapsus, da to nije nešto što je zaista onaj koji je izrekao mislio, ali to je zaista meni neverovatno, s obzirom da inače izmene i dopune ovog zakona se predlažu zato što u građevinarstvu možemo da napravimo najveći iskorak kada je u pitanju BDP zemlje.

Ne treba da podsećam da je od 2012. godine do 2021. godine vrednost izvedenih radova u Srbiji porasla za preko 300%, da je 2013. godine vrednost svih izvedenih radova u Srbiji bila 1 milijardu 616 miliona 589 hiljada 636 evra, da je 2022. godine vrednost svih izvedenih radova bila četiri milijarde 957 miliona 675 hiljada 322 evra i to direktno ima veze sa rastom BDP-a.

Da li treba da podsećam da je učešće građevinske industrije u BDP-u sa 3% u 2013. godini poraslo na 7,5% u 2022. godini, da nivo zaposlenosti u građevinskoj industriji od 2018. godine svake godine raste za negde oko 2,5% pa i do 3%, da je 2022. godine u samo sektoru građevinske industrije u Srbiji radilo 169.771 zaposlen, da je 2023. godine u prvom kvartalu radilo 170.255 zaposlenih, što je rast od 2,7% u odnosu na 2022. godinu, da je zarada u građevinskoj iznosila 2012. godine prosečna 43.781 dinar, da sada iznosi i da je iznosila u prvom kvartalu 2023. godine prosečna zarada u građevinskoj industriji 94.025 dinara.

Čuli smo priču o hijerarhiji planova potpuno je normalno da su planovi nižeg ranga u saglasnosti sa planom višeg ranga. Ja to zaista ne mogu shvatim da uopšte iko ima ideju da je moguće da plan ko je nižeg ranga bude suprotan planu višeg ranga. To je nešto što postoji u zakonu, to je nešto što se podrazumeva. Tako da, zaista ne vidim ikakav razlog da se o tome posebno potencira. To se odnosi na prostorne planove posebne namene.

Ne postoji, čuo sam i tu priču, ne postoji zakonska obaveza, da to razjasnimo, ne postoji zakonska obaveza da se objavi izveštaj sa javne rasprave, a on je objavljen. Ja sam se zahvalio poslaniku koji nas je pitao i zbog koga je to objavljeno. Trebalo je da bude objavljeno i ranije, ali je zato ta javna rasprava umesto 20 dana, koliko je predviđeno zakonom, trajala između 45, pa možda i do 60 dana i zato je u toj raspravi pristiglo preko 600 različitih predloga od kojih je preko 100 prihvaćeno i zato je ta javna rasprava bila plodotvorna. Oni koji nisu znali da ima javne rasprave, zaista ne mogu da shvatim da nisu mogli da dođu na bilo koju od tih javnih rasprava koju su organizovali ili nisu tražili sastanak kad smo razgovarali o tome.

Pričali smo o tome da Savez za pristupačnost traži da se uvedu novi standardi i nova pravila. Tako je. Ali, jedna od izmena zakona koju smo prihvatili je upravo ono što je predložila mislim da je gospođa zaštitnik za ravnopravnost građana Brankica Janković upravo to da omogućimo kad su u pitanju rampe za invalide, da omogućimo da više nije potrebna saglasnost svih suvlasnika parcele, već samo većinskih vlasnika parcele.

Tačno je da možemo više da radimo na tome, ali to ne mora sve da bude predmet zakona. Postoji Pravilnik o tehničkim standardima koji je deo tehničke dokumentacije i kroz Pravilnik o tehničkim standardima sasvim sigurno je moguće da se usvoje mnoga od tih pravila. Ja sam neko ko se zaista zalaže ne samo za to, već i da prilagodimo više, pogotovo kad su u pitanju javni objekti, objekti javne namene, da se prilagodi više ne samo licima sa invaliditetom, već i starim ljudima, o čemu naše društvo ne govori tako puno, i zaista, na tome ćemo mnogo više raditi kroz sam pravilnik i to je nešto što nas sasvim sigurno čeka.

Nije predviđena studija, tako je, ali to možemo da rešimo kroz pravilnik, što ne znači da ubuduće ne moramo, da možda nije dobra ideja da se predvidi studija, ali mislim da već imamo iskorak u ovom pravcu i naravno da treba da radimo više na tome, jer svi naši javni objekti treba da budu prilagođeni osobama sa invaliditetom. Mnogi nisu, zato što su građeni u vreme kada se o tome nije vodilo računa.

Bilo je pitanja da li znam da se u nekim gradovima gradi, ne znam, zato što te dozvole izdaju lokalne samouprave. Ne mogu da znam za svaku dozvolu svake lokalne samouprave. Ali, slažem se, ako stavimo u Pravilniku o tehničkim standardima, onda možemo da ih nateramo da to bude deo njihovih projekata i to je nešto na čemu zajednički svi možemo da radimo.

Bila je priča o sertifikatima zelene gradnje. Ja sam veoma ponosan na to što će sertifikati zelene gradnje biti deo, obavezni deo kupoprodajnih ugovora, neki odmah za nove zgrade, neki za tri godine, neki za pet godina, a neki za 10 godina. Pričam o energetskim sertifikatima, izvinjavam se. Zašto? Zato što je veoma važno da građani koji kupuju stanove, koji kupuju nekretnine, znaju energetska svojstva te nekretnine, to je pošteno i to je u skladu sa evropskim direktivama.

Nismo stavili 12 godina, zato što je evropska praksa do koje smo mi došli 10 godina. Zato smo stavili 10 godina. Mislimo da je u ovom trenutku dovoljno 10 godina. Da li ćemo to ubuduće menjati, to je sve otvoreno pitanje, ali je važno da prvo uvedemo obavezu da zaista ti sertifikati postoje.

Zaista, ne mogu da razumem da oni koji traže da se zakon briše, da se brišu svi članovi zakona, da su protiv sertifikata zelene gradnje. I posle mi neko priča o ekologiji. Pa, mi smo jedna od retkih zemalja u Evropi koja će imati u svom zakonu sertifikate zelene gradnje i to za sve objekte površine od preko 10.000 kvadrata bruto, plus za sve javne objekte. Siguran sam da ćemo ubuduće imati mnogo više i manjih objekata sa sertifikatima zelene gradnje. Sertifikati zelene gradnje su međunarodni sertifikati. To znači da neko dodatno kontroliše projekte. Kada dodatno kontroliše projekte, onda to znači da imamo još jednu dodatnu kontrolu, a pored toga oni koji budu gradili po sertifikatima zelene gradnje, imaće pravo na 10% popusta na doprinose za građevinsko zemljište, što je dovoljan motiv ljudima i koji nemaju tu obavezu da uđu u izgradnju sertifikatima zelene gradnje. Sertifikat zelene gradnje ne znači samo dodatnu kontrolu, znači upotrebu ekoloških materijala i to je nešto za šta se nadam apsolutno da svi težimo.

Bilo je pitanje oko strategije razvoja. Ne donosi se strategija razvoja već plan razvoja, a što se tiče nacionalne stambene strategije ona je u izradi. Nacionalna stambena strategija će biti veoma brzo usvojena. U toku je rasprava, koliko znam o njoj, i to je nešto što nas čeka u narednom periodu.

Bilo je priče oko ispitivanja porekla kapitala investitora. To nije pitanje za ovaj zakon. To je pitanje za Agenciju za borbu protiv korupcije. Svako ko ima bilo kakvu sumnju u vezi porekla kapitala to treba da prijavi tužilaštvu i Agenciji za borbu protiv korupcije, Agenciji za pranje novca, izvinjavam se. To znači da ovaj zakon nije zakon koji se time bavi niti se ikada od 2003. godine ijedan zakon bavio ovom temom. Hajde, ako se nikada nije bavio, ajmo da znamo šta je tema ovog zakona.

Bilo je priče u vezi strateške procene uticaja za životnu sredinu. Ona jeste deo dokumentacije i tačno je da su neki organi odlučivali i donosili odluke da ta procena nije potrebna. Sada to nije pitanje zaista za Ministarstvo već za te organe koji imaju nadležnost da donesu takve oduke.

Inače mislim da ona treba u budućnosti da postane obavezna i na tome radimo zajedno, obavezna za sve projekte, da treba da postoji arbitrarnost i na tome radimo sa Ministarstvom za zaštitu životne sredine.

Što se tiče stranaka u postupku, to je pitanje koje je bilo postavljeno na javnom slušanju i, između ostalog, neko ko je bio na javnom slušanju mogao je da čuje šta sam rekao kada su u pitanju stranke u postupku. Rekao sam da smo prihvatili amandman koji omogućava da stranka u postupku bude svako, svako ko dokaže na zakonom zasnovan interes da bude stranka u postupku. To se odnosi na fizička lica, na pravna lica, na nevladine organizacije, na naučne organizacije. Znači, na svakoga ko može po zakonu da dokaže da ima zakonom, zainteresovan za to.

To je evropska praksa. Prihvatili smo taj model koji postoji u Evropi, tako da nije tačno i zaista bih molio da bar oni koji su bili na javnom slušanju budu dovoljno korektni da kažu da je to jedan od predloga koji je prihvaćen, mislim ne prihvaćen, već sam tada reagovao, ali je to bilo nešto o čemu smo pričali na javnom slušanju, tako da je to javno slušanje i te kako bilo korisno.

Jedan od predloga su bili otvoreni stambeni blokovi na javnom slušanju i podrazumevalo se, ako mene pitate, da je nemoguća konverzija otvorenim stambenim blokovima, ali smo prihvatili amandman koji to vrlo jasno potencira, tako da zaista i neće biti moguća konverzija otvorenim stambenim blokovima. To ćemo ostaviti za Zakon o stanovanju koji će takođe doći na dnevni red, koji treba da se menja i on će doći posle nacionalne strategije koja se pre toga izrađuje, pa ćemo onda pričati i o tome na koji način će se ovo rešavati.

Pričali smo o prostornom planu. Samo da razjasnim jednu stvar. Prostorni plan ne ističe, ne ističe mu važnost istekom roka, već donošenjem novog plana, i to je valjda potpuno jasno.

Što se tiče novog prostornog plana Republike Srbije, sprovedena je javna rasprava. Deo te rasprave sproveden je u vreme kada ja nisam bio ministar. Posle toga je nastavljeno. Procedura je završena. Trenutno se taj prostorni plan nalazi na mišljenjima ministarstava. Kada se završi procedura po zakonu, Vlada će, kada sva ministarstva budu dala svoje mišljenje, taj prostorni plan predložiti Narodnoj skupštini i tada će se on naći ovde i tada ćemo razgovarati o prostornom planu Republike Srbije.

Bilo je priče o Agenciji za prostorne planove, pa sam čuo jednu neverovatnu priču, ja zaista mislim da je lapsus, da Agencija za prostorne planove donosi planove. To niti piše u zakonu, niti je moguće. Niti je to moguće da se dogodi. Ona jeste učesnik u izradi planova, ali ne donosi planove. Tako da ja zaista molim da, kada pričamo o tome, pričamo ono što je istina.

Čuli smo priču da treba da proteramo sve strane investitore, da treba da ih oteramo iz zemlje i da ne treba da postoji ni jedan strani investitor. Svi su oni kriminalci, oni su ubice, oni su multinacionalne kompanije koje uništavaju ovu zemlju, oni su neko ko ne zapošljava nikog. To su očigledno strani investitori.

Inače, da vas podsetim od 2012. godine, 500.000 ljudi više radi u Srbiji, više je zaposleno u Srbiji nego što je bilo zaposleno ranije. Moram da kažem, pokušavao sam da nađem gde pojedini kritičari ovog zakona nalaze inspiraciju, pa imam i knjigu Edvarda Kardelja „Pluralizam političkih interesa u socijalističkom samoupravljanju“, koju ću inače pokloniti onome ko se bude najviše istakao u odbrani Kardeljevog dela, ali sam uspeo da pročitam, pošto ja imam, inače, uspeo sam da nađem crvenu knjigu Mao Cedunga, koja kaže ovako: „Naš najosnovniji zadatak u oblasti privredne proizvodnje je organizovano korišćenje radne snage i podsticanje ljudi da uzimaju učešće u proizvodnji, izbacivanje stranog kapitala iz naše zemlje“. Moram da kažem da mi je zaista čudno, evo, to je „Crvena knjiga“ Mao Cedunga, prevedena na srpski, da ne mislite da čitam sa kineskog, zaista ne mogu da shvatim tu mržnju prema ljudima koji investiraju u ovu zemlju, bez obzira da li su domaći ili su strani investitori. Svako ko investira zaslužuje poštovanje, kao što oni koji investiraju moraju da poštuju svoje zaposlene bez obzira da li su stranci ili su domaći investitori, ali te priče – oterajmo strane investitore, oni su zli, hajde da se vratimo u srednji vek, ne treba nam ništa, to su priče koje ovu zemlju uništavaju.

Nikada, ali nikada u ovoj Vladi neće biti saveznika za takvu retrogradnu politiku koja uništava Srbiju. Srbija je jaka, može da brani svoje političke i bilo koje, nacionalne interese samo kada je ekonomski jaka. Danas Srbija može da brani svoje interese zato što je ekonomski jaka. Kada je Srbija ekonomski slaba, ne može da brani ni sebe, a ne može da brani ni svoje političke ni nacionalne interese. Zato je jačanje ekonomske Srbije, a to se dešava i kroz izmene i dopune ovog zakona, najviši nacionalni interes. Zato je važno da se ovaj zakon usvoji.

Zahvaljujem se svima na pažnji. Saslušaću naredna dva sata ponovo ljude. Ko bude spreman da ostane da čeka, ja ću biti spreman da odgovaram na druga pitanja. Vidim da se neki čude. Vidim da se radi. To je tako. Svako od nas treba da zaradi platu, ja kao ministar i vi kao poslanici i u svakom slučaju ne treba se čuditi u tome da se radi, jer je to potpuno, potpuno normalno. Hvala.

PREDSEDAVAJUĆA: Poslovnik.

TAMARA MILENKOVIĆ KERKOVIĆ: Zahvaljujem se uvaženom ministru, ali moram da kažem da je povređen Poslovnik u članu 107. – povreda dostojanstva Narodne skupštine.

Znate, kada izlaže govornik, on mora da poštuje ne samo dostojanstvo, već i nešto što je deo dostojanstva, a to je inteligencija slušalaca. Mi nismo slušali ovde o stranim investitorima. Niko nije pominjao njihovu degradaciju, mada sa druge strane mi stranim investitorima plaćamo da dolaze. Našim novcima plaćaju 500.000 zaposlenih, ali okej, to je druga priča.

Druga stvar, o toj ekonomski jakoj Srbiji, zaista me vređa da slušam, jer ja predajem na Ekonomskom fakultetu… (Isključen mikrofon.)

PREDSEDAVAJUĆA: Mene vređa da zloupotrebljavate Poslovnik i da pokušate da replicirate ministru koji nije odgovarao samo vama, nego svim kolegama pre vas. Ovo nije povreda Poslovnika, nego zloupotreba.

Na član 9. amandmane, u istovetnom tekstu, podneli su narodni poslanici zajedno Aleksić, Jovanović, Kovačević, Gajić, Rašković Ivić, Janković, Lipovac Tanasković, Novaković, Stanković, Radovanović, Parlić i Tomašević i zajedno Milenković Kerković, Obradović, Vasić, Puškić, Jakovljević i Kostić.

Reč ima Ivana Parlić.

Izvolite.

IVANA PARLIĆ: Radujem se, gospodine Vesiću, što ćemo ostati duboko u noć. Ja sam spremna da ostanem do ujutru, iskreno da vam kažem, meni je tek sada postalo zanimljivo. Mi smo ovde došli da branimo interese građana Srbije i veoma mi je zanimljivo da vi predlažete da mi, koji predlažemo da se ukine svaki član ovog zakona, da se povuče zakon u celini, ne raspravljamo o tome. Taman posla da ne raspravljamo o tome, gospodine Vesiću, pa kako će ovaj naš nesretni narod da zna šta vi u stvari radite i šta se njemu sprema.

Meni je drago da ste malopre govorili, objasnili u stvari kojim prevarnim radnjama se vi sve služite.

Mi smo upravo iz tog razloga tražili da se ukine svaki član ovog zakona, zato što ovaj zakon ima prevarenu nameru. On ima nameru da prevari građane Srbije. Ja ću upravo na jednom primeru objasniti kako vi to radite. Vi ste sada govorili šta mi u stvari koji tražimo da se ukine zakon, da se ukinu svi članovi ovog zakona u stvari radimo, a vi ste upravo tako i napisali zakon.

Vi ste, recimo, u jednom članu kojima ukidate javnost, javni interes, ukidate osnovna građanska, ljudska i imovinska prava građana. Vi ste u tom istom članu olakšali da se izgrade stepenice za invalide. Eto, takvim marifetlucima se služite vi gospodine Vesiću.

Dakle, u istom članu gde ugrožavate prava stotine hiljada, a čak možda i nekoliko miliona građana Srbije. Oni u ovom trenutku uopšte toga nisu svesni, zato koristim svaki minut i koristićemo ako treba do ujutru da o tome govorimo, vi ste u istom članu u kome ugrožavate milione građana Srbije, zamislite, uveli olakšice za izgradnju rampa za invalide. Pa, to je majstorska prevara, gospodine Vesiću. Zaista mi je jasno zašto ste uz svaku vlast, u svim prevarenim radnjama upravo vi. Hvala vam.

PREDSEDAVAJUĆA: Radmila Vasić. Izvolite.

RADMILA VASIĆ: Poštovani građani.

Evo slušali smo ministra Vesića i čuli toliko neistina, da prosto ne znam ni šta da kažem šta raditi dalje u naredna dva sata.

Počev od toga gospodine Vesiću, da nije tačno to što ste upravo rekli, da se poštuju planovi višeg reda, odnosno da planovi nižeg reda poštuju planove višeg reda. Dokaz vam je za tu i ovde prisutan član komisije iz Skupštine grada Beograda i Republičke komisije za planove, gde ste baš na Kosančićevom vencu na kome se ispituje koliko vi u stvari radite zakonito, dozvoljeno, iako stoji u planu višeg reda 10% minimum zelenih površina u direktnom dodiru sa tlom. Komisija Skupštine grada Beograda je donela – ne može 100% betoniraj skroz. I evo gospodin Milić mi je svedok svega toga što se dešavalo u gradu Beogradu.

Prema tome, pozivate se i na mnoge agencije koje se bave protiv korupcije, na mnoge zakone, da nije u skladu sa ovim, da nije u skladu sa onim. Ja vam ponovo podsećam da vaše mišljenje kao ministra ovde uopšte više nije ni važno. Važno je ono što kaže Ustav Republike Srbije, važno je što kaže Savez za borbu protiv korupcije. Savez za borbu protiv korupcije ponovo ćemo vam pročitati i čitaćemo vam sve do kraja svih ovih amandmana ovog zakona.

Kaže – da citirana odredba Zakona o planiranju i izgradnji nije u saglasnosti sa Ustavom Republike Srbije, u čijem obrazloženju je navedeno da privatizacije ne podrazumeva prodaju zemljišta subjekta privatizacije, bez obzira na obim, vrstu i titulara prava na zemljištu. Ne samo promenu vlasništva na društvenim, odnosno državnim kapitalom u ovim subjektima. Kada je sledstveno tome neustavna odredba kojom je omogućena konverzija prava korišćenja u pravo svojine na građevinskom zemljištu bez naknade. Prema tome, sve što govorite ne važi se. Prosto, to vaše mišljenje nije bitno, važan je Ustav i zakoni Republike Srbije. Hvala.

PREDSEDAVAJUĆA: Na član 10. amandman su zajedno podneli narodni poslanici Aleksić, Jovanović, Kovačević, Gajić, Rašković Ivić, Janković, Lipovac, Tanasković, Novaković, Stanković, Radovanović, Parlić i Tomašević.

Da li neko želi reč?

Ivana Parlić. Izvolite.

IVANA PARLIĆ: Bilo mi zanimljivo gospodine Vesiću kako mašete tom crvenom knjigom. To mi je posebno zabavno. Počeli ste da koristite sve moguće trikove.

Međutim, ljudi kao što ste vi, to nema nikakve veze sa ideološkim opredeljenjem. To ima veze sa odlučnošću da se stane na stranu organizovanog kriminala. Čak pominjete vaš rad za platu. Mene baš zanima koji deo vaše imovine gospodine Vesiću ste vi zaradili platom? Koliko je ta plata veća od plate narodnog poslanika? Šta ste vi tačno stekli kao javni funkcioner?

Izvinite gospođo, ja imam pravo kao narodni poslanik da govorim…

PREDSEDAVAJUĆA: Samo vas molim da o amandmanu govorite.

IVANA PARLIĆ: Kako je imovinu stekao javni funkcioner koji donosi zakon koji je antinarodni, to imaju pravo da znaju građani i narodni poslanik ima dužnost, ne pravo, nego dužnost i obavezu da pita, pogotovo što se ismeva građanima Srbije ovom lažnom zainteresovanošću za, zaboga, investicije koje će unaprediti Srbiju. To je mantra koja slušamo godinama. Godinama, već deset, jedanaest, dvanaest godina ide se uporno ka donošenju zakona koji razvlašćuju građane Srbije, a Srbiju pretvaraju u koloniju, bukvalno u koloniju.

Ovaj zakon služi krupnom kapitalu koji dovodi najopasnije projekte, koji potpuno uništava Srbiju, građane Srbije, ostavlja bez zemlje, bez budućnosti. Žao mi je što je gospodin danas koji je govorio o srpskom svetu otišao. Ja sam baš nameravala da ga pitam pa gde on misli da će da živi taj srpski svet, svi mi, građani Srbije, kad fizički uništite zemlju, kad nestane Valjevo, kad nestane Loznica, kad nestane Srbija, kad nestane Beograd, svi ti rudnici kad se otvore? Gde ćemo taj naš srpski svet, taj naš živalj da smestimo, gde ćemo da živimo mi, gospodine Vesiću kada završite vaš prljavi posao za multinacionalne kompanije zbog koga ste tu?

PREDSEDAVAJUĆA: Reč ima ministar Vesić.

GORAN VESIĆ: Kažem ja da vi citirate Mao Ce Tunga. Vi ste izgleda „Maoista“ u jednoj desničarskoj stranci, vrlo zanimljivo. Ono što mogu da vam kažem, moja imovina se nalazi u mojoj prijavi u Agenciji za borbu protiv korupcije, a kako izgleda kada se neko bogati javnom funkcijom, pitajte vašeg bivšeg, a sadašnjeg predsednika, Vuka Jeremića. To je primer svetske, belosvetske korupcije o kome se raspravljalo od Američkog kongresa do Hong-Konga.

Ne postoji političar koji je lišen skandala, korupcionaškog skandala od vašeg bivšeg ili sadašnjeg predsednika, ne znam šta vam je predsednik i ne znam na kojoj ste strani. Prema tome, to vam je primer za korupciju, a ono što vi radite, vi pretite investitorima, pokušavate da oterate njih iz zemlje i pokušavate da ostavite ljude bez posla pošto vi svoju platu ovde imate i to je ono što radite i to je opasno.

Opet vam kažem, čudno mi je, ja bih razumeo da nekad iz ovih levih stranaka čujem neke ovakve izreke, to bih stvarno razumeo, ima „Maoista“, ali neko u jednoj desničarskoj stranci, konzervativnoj, bude „Maoista“ i da preti stranim investitorima i domaćim, ja to stvarno ne mogu da razumem.

PREDSEDAVAJUĆA: Na član 10. amandman su zajedno podneli narodni poslanici Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđić.

Da li neko želi reč? (Da)

Reč ima Vladimir Obradović. Izvolite.

VLADIMIR OBRADOVIĆ: Hvala.

Dakle, čuli smo ovde izlaganje i obrazloženje ministra Vesića o dobroj nameri da se kulturna dobra izmenama zakona bolje zaštite. Međutim, put do pakla je često popločan dobrim namerama, ali to možemo da vidimo u velikom broju objekata koji se u Beogradu, Kragujevcu, Subotici i drugim gradovima urušavaju, odnosno namerno ruše, a predmet su zaštite ili su predmet istekle zaštite.

Tako smo imali u Beogradu kuću u Resavskoj, zatim zaštitu Starog sajmišta, pa smo imali takođe rušenje u zaštićenoj zoni Subotice, pa smo imali rušenje kuće Ilije Kolovića u Kragujevcu itd.

Dakle, jako veliki, da ne čitam dalje broj objekata koji su imali kulturnu zaštitu ili kulturnu zaštitu koja je istekla. Bio je srušen od strane investitora. Naravno da tu ne treba da stavimo fokus na ekonomskoj šteti koja nastaje, već se trajno i bojim se nepovratno ruši duh, imidž jednog grada ili jedne celine i to mora da se zaustavi.

Zbog toga smo mi amandmanom preporučili da se na ovo što je ovde u zakonu predviđeno doda rečenica da se osobine kulturnog dobra utvrđuju na osnovu objektivnih činjenica, bez obzira da li su nepokretna kulturna dobra zaštićena ili ne, odnosno bez obzira na to da li mi istekla zaštita i na taj način da se dodatno ojača ova odredba i spreči svesno ili nesvesno uklanjanje, rušenje i nepovratno nestajanje kulturnih obeležja naših gradova. Hvala.

PREDSEDAVAJUĆA: Na član 10. amandman su zajedno podneli narodni poslanici Nikola Nešić i Đorđe Miketić.

Da li neko želi reč?

Reč ima Nikola Nešić.

Izvolite.

NIKOLA NEŠIĆ: Zahvaljujem, predsedavajuća.

Ovde bih hteo da istaknem novinu koju je Goran Vesić uveo dok je bio u Beogradu, a to je pojam fazne izrade, a onda je u fazi uveo etape i onda je tako uklapao u više planske akte.

Želeo bih da takođe kažem da to radi na vrlo jedan netransparentan način jer sve što je radio ne vidi se. Zašto? Zato što postoje dokumenta koja je podigao, koja su javno dostupna, a još su iz 2016. godine.

Ovim putem želim da skrenem pažnju, ukoliko je moguće, da javno budu dostupna poslednja dokumenta Plana detaljne regulacije, i to faze 1 etape 1 i etape 2.

To je primer kako gospodin Goran Vesić izdvaja i uklapa niži planski aktu u viši planski akt, i to podeljeno. Kažem, po fazama, po etapama, kako to odgovara njemu, kako to odgovara investitorima, kako to odgovara njihovih bliskim prijateljima, bez da vodi interes o javnom interesu, da vodi računa o građanima Republike Srbije. Time je prekršio i član 41. Zakona o planiranju i izgradnji upravo radeći na ovaj jedna skriveni način.

Gospodine Vesiću, vama se obraćam, i nadam se da ćete ispraviti, u perspektivi, ovaj vid vođenja politike koji je zaista skriven od svih nas, od očiju javnosti.

Hvala.

PREDSEDAVAJUĆA: Reč ima ministar Vesić.

Izvolite.

GORAN VESIĆ: Izmene i dopune Zakona o izgradnji podrazumevaju Centralni registar planskih dokumenata. U tom Centralnom registru biće dostupni svi planski dokumenti sa teritorije Republike Srbije. Tako da je to korak napred, ako pričamo o dokumentima.

Nego, zaboravih malopre, pitao me je gospodin Obradović u vezi postavljanja ovih privremenih objekata. Ne znam zaista o čemu se radi, ali mogu da vam kažem koja je procedura.

Znači, to su privremeni objekti. Oni po zakonu ne mogu da budu veći od 10,5 kvadrata. Da bise postavili takve objekte morate da donesete, tj. da izmenite postojeći plan privremenih objekata, koji se inače donosi na svakoj gradskoj opštini posebno, uz saglasnost Gradskog sekretarijata za urbanizam, Zelenila, Zavoda za zaštitu, zavisi u kom se nalazi. Ukoliko se izmeni plan to je onda moguće, ali o tome mora da se izjasni skupštine opština jer naprosto to podrazumeva izmenu samog plana.

PREDSEDAVAJUĆA: Na član 10. amandman su zajedno podneli narodni poslanici Biljana Đorđević, Robert Kozma i Jelena Jerinić.

Reč ima Robert Kozma.

Izvolite.

ROBERT KOZMA: Hvala vam, predsedavajuća.

Mi smo ovim predlogom amandmana hteli da omogućimo i da garantujemo učešće građana u procesu izrade plana, i to u svim fazama, i zato smo zahtevali da odluka o stupanju u proces izrade plana mora odmah da definiše i način uključivanja građana u raniji javni uvid i način uključivanja građana u izradu elaborata za rani javni uvid i način uključivanja građana u izradu nacrta plana.

Zašto je ovo bitno? Građani su proteklih 10 godina bili često poslednja brana samovolji vlasti, kada se radi o urbanističkom planiranju i tzv. urbanističkom razvoju. Oni su vrlo često morali da se organizuju kako bi zaštitili poslednje zelene površine u svojim komšilucima, tako da bi zaštitili jedinu zelenu površinu između njenih zgrada jer, eto, neko je mimo propisao izdao građevinsku dozvolu i lokacijsku dozvolu da tamo može da nikne novi poslovno-stambeni objekat.

Građani su vrlo često morali da se organizuju upravo da bi se pobunili protiv takvih građevinskih dozvola, ali i da bi se pobunili protiv izmena u planovima detaljne regulacije kojima bi se to omogućilo.

Takođe, građani su u poslednjih 10 godina bili jedina brana samovolji vladajućeg režima kada se, na primer, radi o uništavanju Savskog nasipa. Mi svedočimo tome da na Savskom nasipu godinama imamo nelegalne objekte, vikendice. Podsetiću, tamo se nalazi i vikendica bivšeg predsednika Republike, Tomislava Nikolića. Tu su građani takođe morali da se organizuju da bi zaštitili obalu, utvrdu i da bi se izborili za svoju bezbednost.

Takođe, građani često moraju da se organizuju, kao i različite inicijative da bi zaštitili zaštićeno kulturno područje ili kulturno dobro, na primer Kalemegdan.

Upravo za vreme vlasti u gradu sadašnjeg ministra oni su imali ideju da izgrade gondolu na Kalemegdanu. Tada npr. samo da obavestim ministra, upravo jedan plan koji ste izmenili, plan detaljne regulacije nije bio u skladu sa planom generalne regulacije i eto vam primera kada niži plan ne poštuje viši plan.

Ono što se desilo jesu inicijative, kao i građani, morali organizovati kako bi zaštitili uništavanje Kalemegdana, našeg istorijskog, kulturnog, arhitektonskog nasleđa, kako bi zaštitili da se ne poseče 155 stabala čiji je nalog za seču dalo „Skijališta Srbije“. Takođe, građani su se zajedno sa inicijativama kao što je „Evropa nostra“ izborili da se skrene pažnja svetske javnosti na to da ste želeli i da nisu odustali od toga da uništite ovo zaštićeno kulturno dobro. hvala.

PREDSEDAVAJUĆA: Na član 10. amandman sa ispravkom zajedno su podneli narodni poslanici Milenković Kerković, Obradović, Vasić, Puškić, Jakovljević, Kostić.

Reč ima Tamara Milenković Kerković.

Izvolite.

TAMARA MILENKOVIĆ KERKOVIĆ: Hvala predsedavajuća.

Mi smo takođe i na ovaj član podneli amandman, svesni svih ovih negativnih praksi kojih smo se nagledali prethodnih deset godina, kako u Beogradu, tako i u gradu iz koga dolazim, u Nišu. Mada moram da kažem da Niš prednjači čak i nad praksom Beograda i čak nad praksom gospodina Vesića dok je upravljao ovim poslovima u gradu Beogradu, jer mi zaista u Nišu imamo jednu avangardu kršenja zakona, ali nažalost ta avangarda postaće sada legalizovana kroz ovaj zakon.

Sve zloupotrebe koje sam videla i protiv kojih se borim godinama u Nišu i građani kao poslednja grana da se ne otima više od građana Niša, zaista su jedina brana. Dok je gospodin Vesić u kulturnom dobru od izuzetnog značaja omogućavao da se gradi stambeno naselje, sa druge strane mi u Nišu imamo situaciju da je na ranohrišćanskoj nekropoli izdata građevinska dozvola za gradnju zgrade, a da je decembra meseca 2021. godine došlo do smene direktora Zavoda za urbanizam, gospodina Miroljuba Stankovića, zbog toga što nije hteo da izda građevinsku dozvolu za gradnju na ranohrišćanskoj nekropoli.

Nakon toga građevinska dozvola je izdata i tamo je trebalo da počne da se radi stambena zgrada. Dakle, ti najsramniji načini da se uništava kulturno nasleđe će biti omogućeni ovim zakonom. Zbog toga smo mi tražili da se tačno navede koja ustanova tačno treba da donese studiju zaštite nepokretnog kulturnog dobra.

Takođe, isto se odnosi i na ovo otimanje koje pominjem od strane Tesla parka, ali je tu nešto drugo i tu se sada radi o uništavanju zelene površine i omogućavanju da se od brda napravi jedan betonski vodopad. Hvala.

PREDSEDAVAJUĆA: Na član 10. amandman je podneo narodni poslanik Tomislav Janković.

Vlada i Odbor za prostorno planiranje, saobraćaj i infrastrukturu i telekomunikacije prihvatili su amandman.

Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije.

Konstatujem da je ovaj amandman postao sastavni deo Predloga zakona.

Predlagač želi reč.

Izvolite.

TOMISLAV JANKOVIĆ: Hvala predsedavajuća.

Došli smo i do člana 10. zakona. Ovaj član definiše dokumenta prostornog i urbanističkog planiranja. Predlog je da se doda novi stav koji glasi – odlukom o izradi planskog dokumenta propisuje rok za izradu studije koji ne može biti duži od 12 meseci, ako organizacija nadležna za poslove zaštite nepokretnih kulturnih dobara ne izradi studiju u propisanom roku smatraće se da izrada studije nije potrebna, a postupak izrade planskog dokumenta nastaviće se u skladu sa odredbama ovog zakona.

Ovo je predlog da se ovim amandmanom predlaže iz razloga efikasnije izrade planskih dokumenata. Svi učesnici u izradi planskih dokumenata moraju da pokažu jednu vrstu ozbiljnosti, jednu vrstu odgovornosti. S jedne strane, podiže se stepen odgovornosti za one organizacije i institucije koje se bave zaštitom kulturnih dobara, a s druge strane želimo da definišemo rokove vezane za zaštitu.

Ono što želim da napomenem da sam zakon propisuje procedure izrade studije zaštite kulturnih dobara. Odnosi se pre svega, na sve radnje i postupke koji su vezani za restauraciju, konzervaciju i revitalizaciju kulturnih dobara, a sve u cilju povećanja ukupne, da kažemo, kulturne zaštite koja postoji na prostoru Republike Srbije.

PREDSEDAVAJUĆA: Na član 11. amandman su zajedno podneli narodni poslanici Aleksić, Jovanović, Kovačević, Gajić, Rašković Ivić, Janković, Lipovac Tanasković, Novaković, Stanković, Radovanović, Parlić i Tomašević.

Reč ima Ivana Parlić.

IVANA PARLIĆ: Rekli ste ministre, pa, moram da vas ispravim, da mi pretimo investitorima, to je vrlo neobičan spin, ali ja ga očekujem od vas. Mi pretimo obećavamo, tačnije sprovođenje zakona kriminalcima. Zato, unapred, upozoravamo i molimo i savetujemo da se ovaj zakon ne usvaja. Ovakvi zakoni se usvajaju samo tamo gde je vlast potpuno korumpirana. Toliko korumpirana da ona donosi zakone u funkciji multinacionalnih kompanija, povlašćenih tajkuna, mafijaša, likovima koji su povezani sa vama, oni se raduju ovakvim zakonima. To je najveći stepen korupcije. To je zarobljena država, i mi se danas nalazimo u toj fazi, gospodine Vesiću, kada se donose naručeni zakoni. Ovo je takav zakon, ovo je naručeni zakon. Ovaj zakon je antinarodni i uzalud vi spinujete oko investitora.

Eto, da nešto progovorim i o tim vašim čuvenim investitorima, čiji sporni projekti se najavljuju, tj. projekti rudarskih kompanija. Vi ste doneli izvesne članove, i u njihovom interesu ovog zakona vi ste odredili da se određeni energetski objekti mogu praviti bez građevinske dozvole. Vi ste to obrazložili energetskom bezbednošću, ili kako ćete vi već naći neki određeni izraz. Znači, praviće se najopasniji objekti po životnu sredinu, čak i bez građevinske dozvole.

Dakle, to je taj stepen korupcije, kada se takvi sramni zakoni usvajaju u Narodnoj skupštini i vi, navodno, branite investicije. Pa, te vaše investicije proterane su, ti su projekti zabranjeni u njihovim matičnim državama. Znači, njihove države finansiraju da se ti projekti iznesu iz njihove države, čak sa njihovog kontinenta. To su ti sporni projekti koje vi dovlačite u Srbiju. Srbiju koju pretvarate u najveću trovačnicu u najveću deponiju. Zato vi usvajate ove zakone. U tome je tajna, gospodine Vesiću, vašeg da kažem, uspeha.

Inače, ti investitori kada dođu u Srbiju u ovom istom paketu dobijaju i poslanike koji čak i botuju. Ne samo da brane nego i botuju, dobijaju vas, celu Vladu Srbije kao lobiste. Dobijaju lobiste, novinare. Vi ste često pominjali određene lobiste, koji brane te projekte. Pominjali ste gospodina Brkića, novinara. Da vas upoznam gospodine Vesiću, on brani sve sporne projekte, tamo gde je krupan kapital, tu je novinar Miša Brkić, da vam pomognem da odbrani od narodnih poslanika te investicije. Branio je „Rio Tinto“, brani ovaj zakon, branio je „Eliksir“, kada smo rekli da je Vlada Srbije usvojila, odnosno, Skupština Republike Srbije, a Vlada predložila zakon koji omogućava „Eliksiru“ da truje građane Srbije, da opasne kiseline ubacuje čak u đubrivo. E, tu se pojavio taj Miša Brkić, da brani „Eliksir“ od nas narodnih poslanika, baš sad kao brani ovaj zakon.

Znate, gospodine Vesiću, kad dođu ti investitori, kao što je „Rio Tinto“, „Eurolitijum“ u Srbiju, vi im u istom paketu obezbedite narodne poslanike SNS i koalicije, vas i vaše novinare, lobiste, sve vas zajedno. To je jedan sjajan projekat za strane investitore. To je taj super paket koji vi obezbeđujete. Hvala.

PREDSEDAVAJUĆA: Na član 11. amandman su zajedno podneli narodni poslanici Selma Kučević i Enis Imamović.

Na član 11. amandman su zajedno podneli narodni poslanici Gorica Gajić, Dejan Šulkić, Miloratka Bojović i Zoran Sandić.

Na član 11. amandman su zajedno podneli narodni poslanici Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđić.

Reč ima Jelena Milošević. Izvolite.

JELENA MILOŠEVIĆ: Zahvaljujem.

Potrebu da se usvoji ovaj amandman objasniću prosto da ljudi mogu da razumeju. Sigurna sam da u svakom gradu, posebno u Nišu ima ulica koja se tek asfaltiraju, pa neko nešto kopa. Pa, se onda te rupe zakrpe, recimo, za gasifikaciju, pa prođe mesec, dva, tri, pet, pa se neko doseti, pa opet nešto kopa i tako u nedogled. Konkretno u mom kraju, Durmitorska ulica je raskopana četiri ili pet puta u samo nekoliko meseci. To je sve zbog toga što je dostavljanje mišljenja od strane nadležnih, odnosno relevantnih institucija dobrovoljno, zapravo oni mogu da dostave mišljenje, ukoliko ne dostave mišljenje smatraće se da nemaju primedbe.

Da je obavezno, mi ne bismo imali konstantno raskopavanje ulica iz dana u dan, nego bi se znao neki red, a kada se jednom raskopa ulica, da tu prođe i gasifikacija, da tu prođu i telekomunikacioni kablovi i sve ostalo. Drugim rečima, ne može svrsishodnost trošenja novca svih građana da zavisi od dobre volje.

Ja ću, recimo, jedno razmimoilaženje između institucija navesti na prostom primeru Ulice Vojvode Putnika u Nišu i za tu ulicu znaju svi. Krenuli su ambiciozno u rekonstrukciju te ulice koja je duga kilometar i nešto i godinu i po rekonstrukcija traje. Zašto? Pa, na pola rekonstrukcije, ministre, verovali ili ne, shvatili su da je tu neka trafostanica koja pravi ozbiljne probleme i da oni sada to ne mogu da izmeste.

To zapravo samo znači da ne postoji saradnja između lokalne samouprave i drugih institucija i da svako radi šta god mu padne na pamet, jer ne daje novac iz svog džepa. Građani idu po raskopanim ulicama. Ljudi koji imaju dragstore u tim ulicama trpe gubitke. Vi tražite rešenja, a rešenja nema i tako iz dana u dan, tako da volela bih da mi objasnite zašto je odbijen ovaj amandman, izuzev što dolazi iz opozicije. Ako može neki logičan i racionalan razlog šta imate protiv toga da se jednom rekonstruisana ulica ne raskopava više.

Zahvaljujem.

PREDSEDAVAJUĆA: Reč ima ministar Vesić.

Izvolite.

GORAN VESIĆ: Kada pričamo o arheologiji, pa između ostalog jedan od amandmana o kojem je malopre govorio gospodin Janković, koji smo prihvatili, tiče se upravo arheologije. To znači da sada postoji vrlo striktna obaveza svih investitora da kada se naiđe na arheološko nalazište da se odmah obustave radovi i da se odmah izvesti nadležni zavod koji je nadležan za zaštitu spomenika kulture na toj teritoriji.

Na pitanje ko donosi studiju zaštite, pa donosi nadležan zavod, onaj ko je nadležan za tu teritoriju. O tome ne odlučujemo u Zakonu o planiranju i izgradnji. Odlučuje se o zakonima iz oblasti kulture koji regulišu zaštitu, ali onda se jasno zna šta se radi.

Inače, ovaj zakon, i to moram da kažem, nema nikakve veze sa rudarstvom i to je nešto što zaista više ne znam da li je to iz neznanja ili iz loše namere što stalno pokušava da se prikaže. Rudarstvo se reguliše Zakonom o rudarstvu i geološkim istraživanjima.

Nijedan član ovog zakona se ne odnosi na rudarstvo ne zato što mi to nećemo, već zato što rudarstvo ima svoj zakon koji reguliše sve što se tiče rudarstva, tako da ko god kaže da ovim zakonom se bilo šta uređuje kada je u pitanju rudarstvo, naprosto, ne govori istinu.

Ono što sam malopre čuo u vezi… postoji inače, ne samo u izmenama i dopunama ovog zakona, već od ranije, katastar podzemnih instalacija i taj katastar bi trebalo, nažalost, da bude tačan, ali očigledno živimo u takvoj situaciji da nije potpuno tačan i to je inače pitanje za one koji vode taj katastar i time ćemo morati da se pozabavimo u budućnosti, jer nije to prvi slučaj da taj katastar nije dobar i da onda oni koji rade dolaze u tu situaciju da naiđu na neke podzemne vodove koje, naprosto, nisu očekivali, jer ih nema u projektu.

Ne može zakonom da se reguliše da li ulica koja je rekonstruisana mora ponovo da se rekonstruiše. To je odluka onog ko upravlja to ulicom. To zaista nije moguće da se reguliše zakonom. Razumem vašu dobru nameru i želju i znam šta hoćete time da postignete, ali to nije stvar zakona.

Hvala.

PREDSEDAVAJUĆA: Zahvaljujem se ministru i predstavnicima Vlade.

Ovim završavamo rad za današnji dan.

Nastavak sednice je sutra u 10.00 časova.

(Sednica je prekinuta u 23.10 časova.)